
PREFAŢĂ 


Majoritatea dintre noi, pe lîngă profesiunea pe care o desfășurăm 
cu conştiinciozitate zi de zi, avem cîte un hobby. Mulţi se ocupă cu 
pasiune de pescuit, alții de grădinărit şi horticultură, unii se dedică artelor 
frumoase şi, în sfîrşit, diferitelor ramuri de sport. Printre aceștia din 
urmă, consider că mă pot enumera şi eu . . . atita timp cît peste trei decenii 
am luat parte ca activist voluntar şi cronicar la succesele ca şi la insuc- 
cesele unui sport spectaculos, care nu peste multă vreme își va sărbători 
centenarul de la inventarea lui de către prof. James Naismith (1891) 
de la Colegiul Springfield din statul Massachuetts (S.U.A). 

Desigur, baschetul, de-a lungul celor 97 de ani de existență, şi-a cîștigat 
o frumoasă popularitate pe toate continentele globului, În prezent, la 
F.I.B.A. sînt afiliate nu mai puţin de 163 de federaţii naţionale. Ca arie 
de răspindire, număr de jucători legitimaţi, precum şi al spectatorilor, 
baschetul se află situat pe locul III printre disciplinele sportive (după 
fotbal și atletism). 

În aceste trei decenii, baschetul românesc s-a afirmat deseori cu vigoare 
pe plan internaţional, realizind rezultate merituoase şi obţinînd de multe 
ori poziții onorabile în clasamentele europene. 

Pe unii din făurarii de necontestat ai acestor succese am încercat să-i 
prezint cititorilor de astăzi, pentru a reînvia acea atmosferă de entuziasm 
a deceniilor trecute, cînd baschetul atrăgea un număr impresionant de spec- 
tatori şi culegea adeseori aplauze la scenă deschisă, pentru jocul specta- 
culos, emoţionant, practicat de acești talentați sportivi. 

Dacă mi-am permis să reamintesc iubitorilor baschetului despre evolu- 
tiile scînteietoare a unor Folbert, Nedef, Fodor, Costescu, Nagy, Rădu- 
canu, Viorica Niculescu, Demian, Savu şi alții sau modul remarcabil 
de a conduce de pe „„margine““ a lui S. Ferencz, C. Dinescu, Gh. Roşu sau a 
regretatului Costi Herold, tot astfel, datorită spațiului restrâns, trebuie să 
arăt cu mare regret că nu pot să înfăţişez cititorilor cîteva imagini semni- 
ficative despre un alt mare antrenor, Dan Niculescu, sau baschetbalişti de 
mare rezonanță ca Eva Ferencz, Geta Ivanovici, Ecaterina Savu, 
Cornelia Taflan, Suzana Pirşu, Gabriela Ciocan, Nina Chiraleu, Marga- 

reta Pruncu, Emil Niculescu, Cristian Popescu, Titus Tardu, Radu Diaco- 
nescu, Gh. Oczelak, Costel Cernat, Dan Niculescu II, Magdalena Jerebie, 
Maria Bădimci şi alții. 

În încheiere, doresc să mulțumesc tuturor acelora care au răspuns cu 
multă solicitudine întrebărilor puse de autor şi care în acest fel au contribuit 
nemijlocit la realizarea acestor modeste evocări. 


MARI SPORTIVI ȘI ANTRENORI 


Cei doi copii teribili ai Teiului 
ANDREI FOLBERT ŞI COSTEL DINESCU 


În primele zile ale anului 1947, în sălile Giuleşti și Tei au fost 
programate tot felul de competiții, sub diferite titulaturi. Într-una 
din seriile categoriei I a evoluat spectaculos echipa C.A.S.T. (Casa 
de Asistenţă Socială Tei), o creaţie a profesorilor Florica și Eugen 
Losniuv, care au lansat în terenul de baschet doi juniori, amîndoi de 
talie mică (nici unul nu depășea 1,80 m), dar care au încîntat publicul 
prin tehnica lor individuală, dar mai ales prin fantezia cu care acționau. 

Este vorba despre Costel Dinescu şi Andrei Folbert, acesta din urmă 
fiind considerat de specialiștii din baschet jucătorul român de excepție» 
iar după părerea noastră, cel mai bun baschetbalist român din toate 
timpurile. ) 

Cronicarul vremii a exprimat un mare adevăr, care nu poate fi 
acoperit de colb nici astăzi, după trei decenii și jumătate: „„Amintiţi-vă 
de copiii Teiului, care au uimit spectatorii din sălile de baschet“, 

Acum, cînd tineretul nu are de unde afla amănunte despre apariția 
scînteietoare a celor „doi copii teribili ai Teiului“, dorim să îi împăr- 
tășim cîteva date și amintiri. 

Andrei Folbert (n. 1931) a urmat Școala elementară nr. 36 din 
cartierul Tei și demonstra reale calități pentru sport, ajutat de faptul că 
în apropierea locuinţei sale se afla o nouă sală de sport (construită la 
începutul deceniului al cincilea), care se numea C.A.S.T. În vremea 
aceea, sala era pusă la dispoziţie cu precădere orfanilor de război, 
dar tot aici se desfășurau tot felul de activități sportive. Andrei Folbert, 
ca şi colegul său mai mare, Costel Dinescu, era prezent în sală în mai 
toate orele sale libere. În perioada 1944—1946 a practicat gimnastica, 
voleiul... şi boxul! Iniţial nu l-a atras deloc baschetul, cu toate că 
în sală erau instalate două panouri. La începutul anului 1945 a fost 
legitimat la o echipă de fotbal de cartier, F. C. Suter-Colentina. Antre- 
norul a simţit imediat că are de-a face cu un autentic talent și după 
cîteva luni de antrenamente l-a promovat în formaţia de seniori 
(la numai 14 ani !), utilizîndu-l pe diferite posturi (mijlocaș și înaintaș), 
datorită faptului că lovea la fel de bine balonul cu ambele picioare ! 

În toamna aceluiași an, Andrei Folbert, împreună cu Costel Di- 
nescu au început să înveţe tainele baschetului sub îndrumarea soţilor 
Losniuv. Ca o curiozitate, trebuie arătat că Eugen Losniuv nu avea nici 
o contingență cu baschetul, de fapt era un fost gimnast de performanţă, 
care făcuse parte din echipa României prezentă la Olimpiada de la 
Berlin (1936). 

Ce i-a determinat oare pe cei doi colegi de școală să se dedice 
baschetului, după ce cochetaseră cu mai multe discipline sportive, 
iar fotbalul îi făcuse „avansuri financiare“ tentante lui Andrei Folbert? 

Răspunsul l-am primit într-o seară de toamnă a anului 1984, cu 
cer întunecat şi stropi de ploaie în fereastră, cînd, stînd toți trei în fața 
unor cafele aburinde, „copiii Teiului“ și-au destăinuit cîteva din 
amintirile lor . 

În anul 1945, în sala C.A.S.T., profesorul Balosache, un veteran 
al baschetului românesc, a organizat o partidă amicală între o selec- 
ţionată a aviaţiei din S.U.A. și formaţia Sportul Studenţesc. Desigur, 
scorul cu care au învins militarii din S.U.A. are mai puţină importanță 
față de evoluția lor plină de fantezie și spectaculozitate, care a constituit 
un argument zdrobitor în favoarea baschetului pentru cei mai mulți 
dintre spectatorii care stăteau lipiți de pereții sălii, printre care se 
aflau Folbert și Dinescu. 

Cei doi elevi, entuziasmați de frumusețea jocului de baschet, au 
abandonat imediat toate celelalte tentaţii sportive și s-au dedicat. cu 
trup şi suflet acestei discipline. 

În anul 1946, sub îndrumarea soților Losniov, Andrei Folbert şi 
Costel Dinescu au început să descifreze, pas cu pas, tainele baschetului, 
dar mai ales latura sa spectaculară. Pasele, fentele, aruncările din acțiune, 
contraatacurile fulgerătoare au intrat încet, încet în arsenalul acestor 
doi talentați baschetbalişti. 

La unele partide amicale, de fapt primele jocuri de baschet în 
care participa noua echipă C.A.S.T,, tinerii săi jucători acționau pe 
terenurile de zgură uneori în papuci sau, în anumite situații, chiar 
desculți ! Așa s-a întîmplat la prima întîlnire între Telefoane și C.A.S.T. 
pe terenul C.A.M., la primul contact direct între Costi Herold (antrenor 
și căpitan al echipei. Telefoane) și cei doi jucători ai Teiului. 

Dar să revenim la ascensiunea sportivă a lui Andrei Folbert și 
Costel Dinescu... Prima apariţie oficială a celor doi şi a echipei 
C.A.S.T. a avut loc la începutul anului 1947, cu ocazia „Cupei 16 
Februarie“, iar adversarul nu a fost altul decît cea mai valoroasă for- 
maţie de baschet din ţară, Viforul Dacia ! Rezultatul a fost desigur 
usturător pentru tinerii reprezentanți ai Teiului (14—114) !. . .-dar 
urcușul anevoios spre marea performanță de aici a început. 

După numai un sezon, cei doi jucători, care au reuşit într-un timp 
foarte scurt să încînte spectatorii prin talentul lor ieșit din comun, 

au fost convinși de către Costi Herold să abandoneze „prima lor 
dragoste“, formaţia C.A.S.T. (lipsită totuși de perspective), şi să 
fie incluşi în lotul echipei Telefoane, una din cele mai simpatizate 
din Capitală. 

Costi Herold a intuit cel mai bine aportul pe care îl puteau aduce cei 
doi juniori, mai ales că în toamna anului 1947 s-a organizat prima 
divizie națională sub formă de competiţie, după sistemul tur-retur. 
Această divizie națională a fost cîștigată, conform previziunilor, de 
echipa Viforul Dacia (care însuma la momentul respectiv mai toate 
valorile baschetului românesc), dar echipa Telefoane, datorită talentului 
celor doi nou transferați, a atras la fiecare joc un număr impre- 
sionant de spectatori și, bineînțeles, aplauzele la scenă deschisă ale 
acestui public. 

La unul din jocurile diviziei naționale, terenul de la „Drept“ 
cunoaște din nou o afluență mare de spectatori, mai ales că partidele 
se disputau în nocturnă. Ziarele au consemnat un număr record de 
spectatori (peste 2 500) la cea mai spectaculoasă întîlnire a competiţiei, 
derbiul dintre Viforul Dacia și Telefoane, încheiat cu victoria la limită 
a primei formaţii (42—39). De altminteri, Andrei Folbert considera 
nocturna de la „Drept“ şi jocurile programate în 1948— 1949 ca repre- 
zentînd de fapt „„leagănul“* baschetului de performanţă din țara noastră. 
Atunci, sub plasa de lumini de pe terenul din strada Vasile Pârvan, 
cei doi juniori și-au demonstrat întreaga lor fantezie, o adevărată revo- 
luţie a baschetului românesc, care pînă atunci fusese destul de static 
şi plicticos. 

În toamna anului 1948, Andrei Folbert și Costel Dinescu se prezintă 
la examenul de admitere de la S.M.T.C.F. şi reușesc cu brio. Timp de 
4 ani, cei doi urmează cursurile acestei Școli medii tehnice de cultură 
fizică și activează în echipele lor de baschet atît ca jucători, cît și ca 
antrenori. Reprezentativa masculină a școlii (antrenor Andrei Folbert) 
cucerește toate cele 4 campionate școlare pe ţară, iar cea feminină 
(antrenor Costel Dinescu) obţine 3 din cele 4 titluri disputate. În echipa 
masculină figurau pe atunci, alături de Folbert, o serie de atleți ca 
fraţii Ioan Sorin și Paul (săritori de lungime şi prăjină) sau spadasinul 
Cornel Pelmuş, dar și Mihai Nedef, cu care se va întîlni mai tîrziu în 
echipa C.C.A., sau Dori Giurculescu (cunoscutul jucător și antrenor 
de la Dinamo București). De menţionat că vîrsta, atît a antrenorilor, 
cît şi a jucătorilor nu depășea în medie 20 de ani ! 

În aceeași perioadă şcolară, Andrei Folbert şi Costel Dinescu 
continuă să evolueze la Telefoane (antrenată de Herold). Folbert este 
promovat în lotul național în anul 1948 (după nici doi ani de la prima 
sa apariţie oficială în jocurile de baschet), cu ocazia participării la ediţia 
a III-a a Jocurilor. Balcanice și ale Europei Centrale desfăşurată la 
Sofia: La numai 17 ani, Andrei Folbert este mezinul lotului României 

şi totuşi antrenorul echipei noastre îl trimite cu mare încredere în 
terenul de joc, unde talentatul baschetbalist îşi etalează toată gama 
cunoștințelor. Folbert îşi face loc destul de repede în „cinci“-ul de 
bază al reprezentativei noastre și datorită evoluţiei sale spectaculoase, 
dar mai ales eficiente este decorat în anul 1949 (alături de Al. Dănilă 
și A. Deak) cu „Meritul sportiv“. 

Din aceeaşi perioadă provin și denumirile: atribuite de către spec- 
tatori lui Andrei Folbert: „cocoș“ sau „domnul coș“ (în zilele cînd 
înscria din orice poziţie !). 

În anul 1951, cei „doi copii ai Teiului“ se despart, după şase ani 
de colaborare rodnică în terenul de baschet. La solicitarea lui Gh. Epuran 
(conducătorul echipei C.C.A.), Costel Dinescu şi Costi Herold se 
transferă la clubul militar, în timp ce Andrei Folbert rămîne în conti- 
nuare credincios culorilor formaţiei P.T.T. Și, surprinzător, cu toate 
că echipa P.T.T. se prezintă la cel de-al doilea campionat republican 
simțitor slăbită (datorită plecării celor doi jucători de bază), rezultatele 
obținute de această formaţie sînt cu totul remarcabile. 

Turneul final, disputat mai întîi pe terenul Dinamo și apoi la sala 
Floreasca, a aliniat la startul ultimului act al campionatului 12 echipe, 
din carenumai 4 din Capitală (Dinamo, P.T.T., Metalul şi Știința I.C.F.). 
În finala competiției, P.T.T., beneficiind de un Folbert într-o dispoziție 
de joc excelentă (a înscris 25 de puncte !), a întrecut marea favorită 
Dinamo cu 34—30 !. . . Din totalul de 34 p realizate de noua campioană, 
„domnul coş“ a înscris circa 75%, cu toate că, pe rînd, dinamoviştii 
Dan Niculescu, Bela Koos l-au marcat strict, om la om, pe tot terenul, 
pe acest remarcabil baschetbalist. 

Alături de Andrei Folbert (pe care spectatorii l-au ovaţionat înde- 
lung la încheierea partidei), s-au mai remarcat Vasile Popescu, Testi- 
ban, juniorul Grigore Costescu și regretatul Hans Dlugosch (un cu- 
noscut polisportiv, dar mai ales talentat jucător de hochei pe gheaţă). 

Andrei Folbert consideră ciştigarea acestui campionat naţional unul 
din punctele de referință ale carierei sale sportive şi una din cele mai 
dragi amintiri ale sale de pe terenurile de baschet. . 

După acest mare succes al echipei P.T.T. (care mai tirziu a primit 
denumirea de Rapid) din anul 1951, principalul său realizator Folbert 
a acceptat din nou (după 4 ani) oferta lui Costi Herold și s-a transferat 
la formaţia C.C.A., la care va evolua timp de 12 ani şi va contribui 
decisiv la obținerea a nu mai puţin de 8 titluri naționale. Tot din această 
perioadă de glorie a talentatului sportiv se cuvine menţionat faptul că 
Andrei Folbert este primul baschetbalist care a fost distins cu titlul de 
Maestru emerit al sportului (1961). 

Andrei Folbert nu se va mai întilni la echipa C.C.A. cu vechiul 
său partener Costel Dinescu, care între timp fusese admis student la 
I.C.F. (Institutul de Cultură Fizică) și se transferase și pe linie sportivă 

la Știința I.C.F. Deci, drumurile celor „doi copii ai Teiului“ s-au des- 
părțit definitiv, fiecare dintre ei urmîndu-și în mod diferit calea 
în baschet. Folbert va continua să urce vertiginos spre culmile măiestriei 
sportive, în timp ce Dinescu, peste puțin timp, se va dedica cu pasiune 
carierei de profesor și antrenor, în care va obţine rezultate remarcabile. 

Din perioada celor peste 12 ani (1948—1960), timp în care Andrei 
Folbert a evoluat aproape fără întrerupere în reprezentativa țării, 
„domnul coș*“ își aminteşte cu plăcere despre comportarea sa de la 
Campionatele Europene de la Budapesta (1955), la încheierea cărora 
tehnicienii şi ziariștii prezenți la această prestigioasă competiție l-au 
inclus pe lista celui mai bun „cinci“ baschetbalistic al acestor „„europe- 
ne““. Și, ca o completare, trebuie subliniat că această includere în echipa 
Europei (de fapt selecționata stabilită prin votul scris al celor solici- 
taţi) reprezintă prima asemenea alegere a unui jucător român într-un 
„all stars“ european ! 

Desigur, nu trebuie omise nici evoluţia lui Folbert la Campionatele 
Europene de la Sofia (1957), cînd împreună cu ceilalți colegi de echipă 
a ocupat cel mai bun loc din istoria acestor campionate (V), nici contri- 
buţia avută la cea mai memorabilă victorie de pe Stadionul Republicii 
(din același an) în faţa campioanei europene, selecționata U.R.S.S., 
în entuziasmul celor peste 12 000 de spectatori prezenţi în tribune. 

La polul celălalt, al amărăciunilor legate de activitatea internațională, 
Andrei Folbert ne povestește despre eșecul usturător de la prima și 
ultima încercare de calificare la Jocurile Olimpice, turneul preolimpic 
de la Helsinki (1952), cînd datorită înfrîngerilor suferite cu echipele 
Italiei și Canadei „tricolorii“ noştri au fost „expediaţi““ acasă chiar în 
ziua cînd se deschidea oficial cea de-a XV-a ediție a Olimpiadei de vară ! 

Revenind la activitatea internă, trebuie arătat că Folbert a fost 
„sufletul și inima“ echipei C.C.A. pe toată perioada cît a jucat sub 
culorile roş-albastre. Spectatorii veneau în număr impresionant la 
sala Floreasca, pentru a admira măiestria sportivă a acestui baschetbalist, 
care, însă, în perioada 1952—1956 (neavînd parteneri de valoare apro- 
piată), nu a reuşit cucerirea campionatului. După cîțiva ani, aceiași 
spectatori aplaudau frenetic recitalurile oferite de cei patru titulari ai 
„naționalei“ noastre (Nedef, Emil Niculescu, Erdâgh şi regretatul 
Fodor), care evoluau sub conducerea de pe margine a „unchiului“, 
iar pe terenul de joc sub bagheta unui dirijor de mare clasă, care nu era 
altul decît același Andrei Folbert. Această echipă a avut o perioadă de 
aproape un deceniu în care a delectat pe toți iubitorii baschetului 
din ţara noastră. Coeziunea și legătura sufletească demonstrate de 
„scinciul de aur““ militar nu au mai fost repetate în istoria baschetului 
românesc. 

În anul 1964, echipa campioană C.C.A. a renunțat la serviciile 
a doi mari jucători ai săi (Folbert şi Fodor), păstrînd din celebra gar- 

nitură doar pe Nedef și Emil Niculescu. Dar cei doi valoroși bas- 
chetbaliști nu au părăsit arena sportivă și au reușit, după numaiun 
an, să promoveze în Divizia A, împreună cu noua lor echipă, Aca- 
demia Militară. De altminteri, ediția 1966 a debutat cu o mare sur- 
priză, noua promovată întrecînd pe una din fruntașele clasamentului, 
formația Rapid, cu scorul de 80—71! De notat că vechii internaţionali 
Folbert și Fodor au strălucit pe toată durata partidei și au înscris 
împreună nu mai puţin de 36 puncte! 

Peste cîțiva ani, la o anchetă a ziarului. „Sportul“, referitoare 
la lipsa spectatorilor de la meciurile de baschet din campionatul 
intern, Andrei Folbert remarca pe de o parte că lupta pentru titlul 
naţional se rezumă de ani de zile doar la o dispută singulară (prin 
jocuri duble, triple, cvadruple etc.) între cluburile Steaua şi Dinamo, 
iar pe de altă parte faptul că jocurile spectaculoase, desfășurate în 
viteză, cu precizie în pase, cu fantezie şi tehnică individuală deose- 
bită au rămas doar simple amintiri. În încheiere, Folbert susținea 
atunci, ca și astăzi, aceeași părere: „Antrenori, lăsați bascherbaliştilor 
libertatea de gîndire, nu mai înfrînaţi personalitatea jucătorilor voştri 
cu zeci şi zeci de scheme . . . conducători ai Federaţiei, găsiți soluţii pentru 
a avea cît mai multe echipe de valoare și garantez fără nici o ezitare 
că sălile vor fi arhiphne |“. 

De peste 15 ani, idolul spectatorilor de acum două decenii, Andrei 
Folbert, continuă să activeze neîntrerupt la categoriile inferioare ale 
campionatelor municipiului București, cu aceeaşi pasiune ca și la 
începuturile sale baschetbalistice. De multe ori, tinerii arbitri, care 
oficiază la aceste meciuri din categoria „Promoţie“, au  diferende 
cu veșnic tînărul Folbert, nu se lasă impresionați de faimoasa sa 
carte de vizită din baschetul românesc şi-l penalizează cu greșeală 
tehnică ! Dar diferendele trec, chiar dacă, acum cîțiva ani, înlocuit 
rul lui Folbert la cîrma echipei C.C.A., maestrul sportului Mihai 
Dimancea (actualmente arbitru internațional), proceda foarte drastic 
cu „cocoș“, eliminindu-l definitiv de pe teren! Sigur, o asemenea 
situație pare de necrezut, dar acesta este adevărul, ucenicul l-a „„pof- 
tit“ pe maestru — adoratorul copilăriei sale — la vestiare! Iar dacă 
o luăm după grade (ambii fiind ofiţeri încadraţi la clubul Steaua), 
căpitanul (astăzi maior) a eliminat de pe teren colonelul ! 

Andrei Folbert a mai reapărut pe terenul de baschet în fața miilor 
de spectatori, care au umplut sălile Floreasca și Palatul Sporturilor 
(în anii 1974, 1983 şi 1984), cu ocazia unor jocuri demonstrative ale 
vechilor echipe C.C.A. şi Dinamo şi a fost întîmpinat cu aplauze 
furtunoase, atît de cei virstnici (care l-au iubit şi aclamat), cît și 
de cei tineri (curioși de a-l vedea pe terenul de baschet). 

Tot de peste un deceniu şi jumătate, Andrei Folbert, rămas fidel 
clubului Steaua, se ocupă cu aceeași dăruire de grupe de minibas- 

chetbaliști. Şi la minibaschet, Folbert îşi susține punctul de vedere: 
„cu toată marea masă de minibaschetbaliști din toată țara (vezi. succe- 
sele de necontestat al Festivalurilor de minibaschet), numărul jucă- 
torilor de valoare care termină junioratul rămîne în continuare foarte 
redus; datorită în special problemelor multiple pe care le ridică în 
prezent procesul de învățămînt“. După mai bine de două decenii 
de la retragerea sa definitivă din reprezentativa României, se poate 
aprecia că acest talentat sportiv a fost singurul care a întrunit mai 
toate calitățile cerute unui jucător de clasă: sportivitate, înaltă tehni- 
citate, mare îndeminare, tehnică individuală, fiind creator al unor faze 
de mare spectacol, cu o precizie uimitoare, plin de fantezie și posesor 
al unei condiții fizice ireproșabile . 

Să trecem acum la activitatea partenerului lui Andrei Folbert, 
cel de al doilea „copil al Teiului““, Costel Dinescu (n. 1929). Acesta 
și-a întrerupt cariera de jucător înainte de a împlini 30 de ani (a evoluat, 
în ordine, la C.A.S.T., Telefoane, C.C.A., Știința I.C.F. și Rapid), 
pentru a se consacra învățămîntului superior (asistent la I.C.F.) şi 
în același timp antrenoratului. Prima sa echipă feminină de divizia A, 
în ediţia 1958—1959, a fost Constructorul (cîștigătoare pînă atunci a 
nu mai puţin de trei titluri naționale consecutive), cu care a reuşit 
să cucerească din nou tricourile de campioane. 

În ediția 1961—1962, profesorul Costel Dinescu a preluat condu- 
cerea tehnică a echipei Știința București, avînd în lot o serie de jucă- 
toare internaționale, ca: Viorica Niculescu, Teodora Predescu, Ște- 
fania Dinescu, Adriana Florescu-Bucur, Zamfirița Danciu și altele. 
La turneul final de la Cluj, Ştiinţa a trebuit să se mulțumească doar 
cu treapta a treia a clasamentului general. 

Cea mai frumoasă amintire din cariera sa de antrenor, Costel 
Dinescu o păstrează însă de la ediţia 1962—1963 a campionatului 
naţional. Deci să-i dăm cuvîntul, pentru a povesti peripeţiile acestei 
năstrușnice formule de campionat, care s-a încheiat la jumătatea 
lunii mai 1963, în orașul Tîrgu Mureș. 

„„Această ediţie s-a prezentat cu o formulă de campionat schim- 
bată“. Din nou la startul competiţiei s-au aliniat 16 formaţii, împărţite 
în două serii, aşa cum prevedea și regulamentul ediției anterioare. 

După disputarea tur-retur a celor două grupe, noul sistem stabilea 
ca în continuare campionatul să se desfăşoare într-o singură locali- 
tate, timp de 12 zile, sub forma unui al treilea tur preliminar, divizat 
în două serii a 4 echipe (calificate fiind primele 4 clasate după două 
tururi). Dar cu acest al treilea tur nu se încheia de fapt campionatul, 
deoarece abia de acum înainte se ajungea la adevărata dispută pentru 
titlul de campioană ! 

Să revenim la cele 12 zile petrecute la Tîrgu Mureș, gazda turneului 
preliminar, precum și a finalei campionatului. Cele 8 echipe calificate 

au fost trase la sorţi, iar formația pe care o pregăteam, Știința Bucu- 
reşti, a căzut în seria I, alături de echipa Rapid (campioana en-titre), 
Constructorul şi Voința Brașov. Marea favorită Rapid a realizat din 
3 jocuri tot atitea victorii, pe noi întrecîndu-ne la o diferență de 3 
coșuri (50—44) şi asigurîndu-și astfel calificarea în turneul final. 
Cel de-al doilea loc în serie, revendicat în egală măsură de formaţiile 
bucureștene Știința şi Constructorul, a fost decis după o partidă dra- 
matică atît prin evoluția scorului, cît mai ales prin suspansul care 
a dominat finalul jocului. Întâlnirea a decurs în avantajul jucătoarelor 
de la Constructorul pe toată perioada primei reprize, iar în partea 
a doua a jocului părea că acestea s-au desprins în câștigătoare. În 
minutul 38, la scorul de 42—34 în favoarea Constructorului, am cerut 
timp de odihnă și am indicat jucătoarelor să se apere agresiv pe tot 
terenul, aceasta fiind ultima noastră şansă de a mai întoarce rezultatul ! 
Şi iată că tactica adoptată în disperare de cauză a fost mai mult decît 
eficientă și, cu 18 secunde înainte de final, scorul a devenit egal (42— 
42)! Și cum se întîmplă mai întotdeauna, echipa care vine puternic 
din urmă încheie victorioasă întrecerea, tot astfel Viorica Niculescu 
a pecetluit rezultatul în ultimele secunde (44—42) în favoarea stu- 
dentelor ! 

După o pauză binevenită de o zi, au urmat ultimele 6 jocuri ale 
finalei campionatului, în care se mai calificaseră formaţiile Mureşul 
Tîrgu Mureș și Voința București. 

n acea zi liberă, împreună cu autorul acestui volum de amintiri, 
am fost primiți de rectorul Institutului de Medicină şi Farmacie 
din Tîrgu Mureș, cu care prilej am solicitat sprijin din partea stu- 
denților acestui institut pentru a încuraja echipa Știința din Bucureşti 
în tentativa ei de a ocupa unul din locurile fruntașe pe podiumul de 
premiere. Promisiunea făcută de rector în finalul întrevederii a fost 
respectată și pot spune chiar că a avut o contribuție deosebită în 
ultima zi a campionatului. 

Primul joc dintre cele două pretendente la titlul național a revenit 
fără prea mare dificultate campioanei Rapid, care a întrecut Știința 
la o diferență de 10 puncte (49—39). Celelalte întîlniri s-au încheiat 
cu rezultate mai mult sau mai puțin previzibile, așa încît în dimineaţa 
aceea de mai s-a consumat ultimul act al acestui maraton, desfășurat 
pe parcursul a 12 zile în orașul de pe malul Mureșului. 

Mi-aduc aminte și astăzi că în drumul spre dealul pe care era 
situată sala de sport a I.M.F.-ului, în autobuzul destul de încărcat 
la ora aceea cu spectatorii care doreau să urmărească aceste două 
ultime partide, decisive pentru cele trei medalii, se comenta cam astfel: 
„Partida dintre Mureşul şi Voința Bucureşti este deschisă oricărui 
rezultat, în schimb în cealaltă, rapidistele au de îndeplinit o simplă 
formalitate pentru a îmbrăca tricourile de campioane. Singurul semn 

de întrebare este doar scorul cu care Rapidul va încheia această ultimă 
întîlnire a campionatului !. 

Aceste frînturi de discuţii le-au auzit și componentele formației 
Știința, care se aflau în același autobuz. Ele știau, de asemeni, de la 
unii oficiali din Tîrgu Mureş, că diplomele primelor două clasate 
(Rapid și Știința) erau completate, iar jucătoarele feroviare își proba- 
seră tricourile de campioane pe care urmau să le primească la festi- 
vitatea de premiere... Aceste lucruri nu mai constituiau nici un 
secret pentru nimeni ! 

Și totuşi n-a fost așa! La ședința de pregătire ni-am dat seama 
că pe fața fiecărei jucătoare se citea ca într-o oglindă dorința de a 
se comporta la un nivel cît mai ridicat, de a reuşi chiar imposibilul, 
o victorie la peste 5 coșuri diferență! La încheierea ședinței, le-am 
mulțumit pentru comportarea avută pînă atunci și le-am felicitat 
pentru presupusul loc secund pe care-l vor ocupa în această ediție 
a campionatului. 

Despre finalul acestei ultime partide să-l lăsăm pe trimisul zia- 
rului „Sportul“, D. Stănculescu, să vorbească și să caracterizeze in- 
credibila victorie a elevelor mele: .. . „„răsturnind orice calcule ale 
hîrtiei, trecînd peste handicapul de 10 puncte pe care le aveau după 
primul joc, în fața unei formații cu 5 jucătoare din echipa națională, 
baschetbalistele de la Ştiinţa s-au întrecut pe ele și au realizat o vic- 
torie muncită, pe deplin meritată (56—43) !“‘. 

Aş vrea să mai recapitulez cîteva aspecte legate de această partidă 
memorabilă, desfăşurată în sala I.M.F.: 

— titlul a fost decis în ultimul minut prin cele două coşuri conse- 
cutive înscrise de Viorica Niculescu (cea mai bună jucătoare); 

— apărarea în zonă, aplicată pe toată durata jocului, a împotmolit 
pur și simplu atacul formației Rapid; 

— remarcabila galerie a studenților de la I.M.F. care au susținut 
frenetic, din primul minut al jocului, pe colegele lor din Bucureşti; 

— frumoasa prezentare a echipelor și transmisia făcută la microfon 
de către crainicul sălii, care nu era altul decît jucătorul şi viitorul 
arbitru internaţional, maestrul sportului Vasile Kadar; 

— excelenta prestație a cuplului de arbitri I. Deak, din Tîrgu 
Mureș, și regretatul Gh. Dinescu din Bucureşti. 4 

După încheierea partidei, două echipe plîngeau. Ştiinţa, de bucurie, 
iar Rapid, marcată de neașteptatul deznodămînt ! Festivitatea de pre- 
miere s-a prelungit nepermis de mult, din cauza înlocuirii diplomelor ! 
Într-adevăr, organizatorii au fost puși în mare încurcătură, datorită 
inversării ordinii clasamentului, aşa că au trebuit să facă rost de alte 
diplome, pe care le-au completat conform realității de pe teren ! 

„După o oră de la încheierea festivităţii de premiere, am făcut o 
fotografie cu echipa, ale cărei jucătoare doresc să le amintesc și 
ale căror tricouri, cu tricolorul pe piept, nu fuseseră probate mai 
dinainte ... Viorica Niculescu, Elena Neagu, Margareta Pruncu, 
Elisabeta Lucaci, Ana Preda, Irina Rosetti, Liliana Vlăiescu și Ileana 
Gligor. $ / 

Tirgu Mureş a constituit o primă etapă a Ştiinţei București (mai 
târziu Politehnica) în ascensiunea ei spre înalta performanţă, care a 
culminat cu calificarea de două ori în semifinalele Cupei Campionilor 
Europeni ! 

Apărarea în zonă a lui Costel Dinescu a fost cheia succeselor 
echipei Știința în următoarele ediţii ale campionatului, ceea ce a 
determinat la un moment dat pe comentatorul ziarului „Sportul“ 
să compare zona pregătită de Costel Dinescu adversarei sale directe, 
Rapid, cu „un zid chinezesc““ ! Dar să nu uităm că respectivul antrenor 
nu folosea această apărare standard împotriva tuturor echipelor din 
campionat. În fața celor mai multe, Știința aplica apărarea agresivă, 
dar împotriva rivalei sale la titlu, formaţia Rapid, zona era apărarea 
de bază! 

Recapitulînd titlurile cucerite de formaţia studentelor bucureş- 
tene în deceniul al șaptelea, în care lotul a fost completat cu o serie 
de baschetbaliste de mare valoare, cum a fost. Cornelia Taflan, Eca- 
terina Savu, Gabriela Ciocan, Nina Chiraleu și Anca Demetrescu, 
nu trebuie nici o clipă uitat faptul că prof. Costel Dinescu a fost prin- 
cipalul făuritor al succeselor acestei echipe. 

În toamna anului 1967, prof. Dinescu, din proprie inițiativă, 
s-a retras de la cîrma echipei Politehnica, pentru ca numai după un 
an să preia conducerea tehnică a formaţiei Constructorul (retrogra- 
dată în divizia B), pe care după o scurtă perioadă a readus-o în primul 
eșalon. 

După alte două sezoane de activitate, Dinescu a renunţat la acti- 
vitatea de performanță, trecînd ca profesor la Școala Sportivă nr. 2, 
de unde au ieșit, din „laboratorul“ său, noi elemente de mare pers- 
pectivă pentru baschetul feminin (Elena Filip și altele). 

Din anul 1978, Costel Dinescu a fost numit șef de lucrări la catedra 
de educaţie fizică a Institutului Politehnic și a continuat să pregătească 
atît echipa de divizia B a clubului Politehnica—C.S.$. nr. 2, cît și 
pe cea de junioare a aceluiași club. De numele lui este legată, în ultima 
perioadă, cucerirea a două titluri naționale, cel de divizia A (ediția 
1979—1980), împreună cu profesorul Grigore Costescu, cît și cel 
de divizia junioare (ediția 1982— 1983), împreună cu profesoara Cornelia 
Mircioiu. 

Mai dorim să amintim despre activitatea lui Costel Dinescu la 
lotul naţional (împreună cu Sigismund Ferencz), în perioada anilor 

1965—1966, care a culminat cu obținerea locului IV la Campiona- 
tele. Europene de la Cluj-Napoca. Costel Dinescu a fost readus; la 
conducerea unui :lot național de junioare (1977), care se pregătea 
pentru Campionatele Europene de la Haskovo, din Bulgaria. Adu- 
cerea acestui priceput meseriaș a fost de bun augur și selecționata 
noastră a ocupat un loc secund nesperat la Cupa Prieteniei, desfășurată 
în orașul Pelhrimov (Cehoslovacia). La Balcaniada de la Ploieşti a 
ocupat doar locul II, după formaţia Iugoslaviei, care s-a prezentat 
la această competiţie cu o medie de înălțime impresionantă. 

În prezent, antrenorul Costel Dinescu pregătește formația femi- 
nină de categoria A, Politehnica—C.S.S. 4. 


A ales baschetul, spre dezamăgirea . .. handbalului 
MIHAI NEDEF 


Spectatorii care veneau cu ani în urmă în număr mare la sala 
Floreasca pentru derbiurile campionatului național masculin de bas- 
chet dintre echipele Steaua și Dinamo erau obișnuiți timp de un 
deceniu să urmărească cu viu interes, pe banca de rezerve a formaţiei 
Steaua, pe antrenorul ei principal, Mihai Nedef, care prin tempera- 
mentul său vulcanic, cu care trăiește o partidă de baschet pe toată 
durata ei, se manifestă uneori zgomotos, îndemnîndu-și necontenit 
elevii săi angrenați într-un joc dificil. 

Mulţi din tinerii prezenţi în tribunele sălii Floreasca nu-l cunosc 
însă decît din auzite pe jucătorul şi mai apoi pe antrenorul Mihai 
Nedef, unul dintre cei mai valoroşi baschetbaliști ai țării noastre. 
De aceea vom căuta să redăm cîteva episoade din cariera baschetba- 
listică a acestui mare jucător, exemplu de muncă asiduă pentru desă- 
virşirea continuă a măiestriei sportive. 

Mihai Nedef (n. 1931) a debutat în baschet în anul 1946, sub culo- 
rile echipei SK 44 și sub îndrumarea antrenorului ing. Parisianu. În 
acea perioadă, de fapt, doar flirta cu baschetul, deoarece îl atrăgeau 
alte discipline sportive. În anul 1948 a fost admis la cursurile S.M.T.C.F 
din “București. Își aduce aminte și astăzi cu plăcere despre timpul 
cît a fost elev la această școală (cu program foarte asemănător cu cel 
al I.C.R.), din rîndurile căreia în următorii ani S-au ridicat numeroși 
sportivi de talie internaţională, ca majoritatea componentelor echipei 
naţionale feminine de handbal în 11 (campioană mondială în 1956), 
baschetbaliști de valoare ca Andrei Folbert, Costel Dinescu, Teodora 
Predescu, Elena Neagu, Ştefania Dinescu și, bineînţeles, Mihai Nedef. 

După Costi Herold, considerăm că Mihai Nedef a fost baschet- 
balistul care a practicat cele mai multe sporturi, mai ales în perioada 
cît:a frecventat cursurile. S.M.T.C.F. A fost campion la combinata 

alpină, aruncător de suliță, component al echipei de gimnastică sue- 
deză şi jucător activ la handbal în 11, volei și baschet. La ultimele 
două ramuri sportive a fost jucător de primă categorie la clubul Tele- 
foane, alături de Herold, Folbert şi Dinescu. 

După absolvirea cursurilor S.M.T.C.F., Mihai Nedef a urmat 
timp de 4 ani (1951—1955) cursurile I.C.F./ În toată perioada 
studiilor universitare, Nedef a fost component al formației Știința 
I.C.F., care prin evoluţia lui în această echipă a stirnit deseori 
ropote de aplauze, datorită valorii de necontestat, fiind un jucător 
foarte tenace, considerat de specialiști unul din cei mai buni apă- 
rători ai epocii. 

A urmat apoi o perioadă de vîrf, din momentul cînd a încheiat 
anii de studenţie și a răspuns apelului vechiului său antrenor Costi 
Herold şi al telentatului său coleg de echipă Andrei Folbert de a se 
transfera la formaţia C.C.A., unde, împreună cu Fodor, Emil Nicu- 
lescu, Nedelea, Erdögh și alţii, au format acel „cinci de aur“ de neuitat 
din baschetul românesc (1956—1963). 

În ediţia campionatului 1966—1967 Mihai Nedef s-a reîntors 
în calitate de cadru didactic, antrenor și jucător la Știința I.C.F. şi 
alături de 'Tarău, Irimie şi alţii produce surprize după surprize în 
divizia națională. Nu trebuie uitată evoluţia sa remarcabilă în formaţia 
studenților de la I.C.F., cînd în ediţia 1967/68 a reușit să întreacă chiar 
campioana en-titre, Steaua, cu 72—68! În această partidă, Nedef 
s-a întrecut pe sine, fiind cel mai bun jucător de pe teren! Prin 
această comportare în jocul disputat în fața foștilor săi colegi de 
echipă și a antrenorului care i-a desăvirșit pregătirea sportivă, 
Mihai Nedef a demonstrat încă o dată ce înseamnă fair-play-ul 
unui baschetbalist ! 

Mihai Nedef a debutat în echipa naţională în anul 1951, cu ocazia 
unui turneu internațional desfășurat la Budapesta. Și astăzi poartă 
o deosebită stimă lui Alexandru Dănilă („„căpitanul““), care în calitate 
de conducător tehnic al echipei reprezentative l-a introdus cu mare 
curaj în teren (min 5) în partida România— Cehoslovacia. Ceea ce 
l-a determinat pe „căpitan““ să-l promoveze în formație pe Mihai 
Nedef (debutant în selecționata ţării) a fost faptul că acest sportiv 
nu avea complexe și era plin de îndrăzneală în joc ! Să reamintim că 
Nedef a intrat în teren la 10—1 pentru baschetbaliștii cehoslovaci 
şi că rezultatul final a fost mai mult decit satisfăcător (38—42), în 
fața unei reprezentative care cucerise un campionat european în 1946 
(Geneva), iar la ediţiile 1947 și 1951 (Praga şi Paris) obținuse medalii 
de argint! 

Din amintirile pe care le are de la peste 200 de partide internațio- 
nale disputate, unele sînt pline de amărăciune, cum ar fi cele legate de 
ratarea calificării la turneul preolimpic de la Helsinki, iar altele pline 

de satisfacţii, de pildă, de la „europenele““ de la Sofia (1957), unde a 
obţinut cea mai valoroasă performanță (locul V). 

Un moment de răscruce în activitatea de peformanţă a lui Mihai 
Nedef a fost toamna anului 1959. În ultimii doi ani (1957—1959), el 
evoluase cu mare randament în echipa de handbal în 7 a C.C.A., ceea 
ce determinase federația de specialitate să-l selecționeze în lotul naţi- 
onal. De altminteri, acest polisportiv a evoluat de 9 ori în selecționata 
României de handbal în 7 și urma să fie inclus în reprezentativa noastră 
în vederea campionatului mondial care se desfășura în orașul vest- 
german Frankfurt pe Main. Dar, în aceeași perioadă, echipa de baschet 
C.C.A. era înscrisă în Cupa Campionilor Europeni (ediţia 1959—1960) 
şi, în urma tragerii la sorți, căzuse în primul tur cu formaţia P.A.O.K. 
Salonic. Acesta a fost momentul de răscruce . .. Să rămînă credincios 
baschetului pe care îl îndrăgise de multă vreme sau să se dedice acestei 
noi discipline, handbalul în 7, care cîştiga din ce în ce mai mulți 
spectatori? 

Mihai Nedef a ales baschetul și a plecat cu echipa C.C.A. la Salonic, 
unde au obținut o victorie categorică cu scorul de 80—61 ! Aceasta, 
spre deziluzia tuturor celor din handbal şi în special a profesorului 
Ioan Kunst-Ghermănescu (antrenorul lotului național)! După mai 
mulți ani de la acest moment de răscruce din cariera sportivă a lui 
Mihai Nedef, profesorul loan Kunst-Ghermănescu i-a scris, pe o 
carte a sa, o dedicație plină de semnificații: „Celui care n-a știut 
să-și aleagă disciplina sportivă !“‘. 

În vara anului 1964 a avut loc, la Bucureşti, demonstrația selecți- 
onatei profesioniste americane de baschet. În jocul de pe patinoarul 
„23 August“* dintre All Stars și reprezentativa Capitalei, încheiat cu 
scorul de 120—81 în favoarea jucătorilor americani, în fața a peste 
6 000 spectatori, Mihai Nedef a făcut o partidă de excepţie. În min 
35 a fost schimbat de antrenori (pentru a introduce și unele rezerve) 
în aclamaţiile publicului prezent. A urmat un moment care a uimit 
întreaga asistență: căpitanul echipei profesioniste, Bob Causy (unul 
din cei mai celebri baschetbaliști din lume), a părăsit terenul de joc, 
s-a îndreptat spre banca de rezerve, i-a strîns mîna lui M. Nedef și 
l-a aplaudat călduros ! 

În acelaşi an Nedef a fost selecționat în echipa Europei, la primul 
Festival F.I.B.A., care s-a desfășurat la Madrid, dar, în final, a ratat 
participarea. 

Ca o concluzie, trebuie arătat că Mihai Nedef a fost poate primul 
jucător de mare valoare care a introdus în baschetul românesc aruncarea 
la coș cu o singură mînă de pe loc sau din săritură, sportivul care a 
întrunit numeroase calități, care a impresionat prin regularitatea dezar- 
mantă cu care transforma aruncările libere. Și un amănunt amuzant . . . 

Cind vezi astăzi cît de robust este antrenorul Nedef, este greu să-ți 
închipui că acum trei decenii acest baschetbalist era: foarte firav și 
din această cauză a fost poreclit „„oscior“ ! 

În anul+1974 Nedef a fost numit antrenor principal al. echipei 
noastre naționale, cu care s-a calificat la Campionatele Europene de la 
Belgrad (1975). Rezultatul modest (locul XI) l-a determinat să renunțe 
pentru o perioadă la conducerea tehnică a lotului reprezentativ. După 
cîţiva ani a fost readus la cîrma „naționalei“ dar după un timp a renun- 
țat din nou la această calitate. 

Timp de 11 ani Mihai Nedef a fost antrenorul principal al echipei 
Steaua cu care a cucerit 4 titluri naţionale. Trebuie să mai amintim 
că jucătorul Mihai Nedef a obținut 8 titluri de campion cu echipa 
C.C.A., a participat la 7 campionate europene — record absolut — 
și a fost selecționat de 216 ori în reprezentativa României, rezultate 
pentru care a fost distins cu titlul de maestru emerit al sportului în 
anul 1966. 


Doi colegi de echipă naţională | 
ALEXANDRU DĂNILĂ ŞI VASILE POPESCU 


>Căpitanul““ e un nume cunoscut în baschetul românesc de peste 
trei decenii ! Cine este sportivul care păstrează și astăzi această titula- 
tură? ... Numele său este Alexandru Dănilă și denumirea de „căpitan“ 
datează din anul 1948, cînd a debutat în echipa României care a parti- 
cipat la cea de-a III-a ediţie a Jocurilor Balcanice și ale Europei Centrale 
de la Sofia și cînd, chiar ca debutant, a primit banderola de căpitan al 
„naționalei“ noastre. 

Din amintirile lui Alexandru Dănilă se desprinde o veche imagine 
a baschetului din Capitală. Să-i încredințăm cuvîntul: „Pe Federație 
(actualul Stadion al Tineretului), prin anul 1931, în partea dinspre 
Arcul de Triumf se amenajase un teren de baschet, direct pe pămînt, 
cu două panouri. Copil fiind (clasa a III-a primară) băteam aproape 
zilnic mingea de fotbal şi am privit cu curiozitate la această amenajare 
simplă. A urmat apoi surpriza: două panouri cu plase şi protagonişti, 
frații Fantinelli. Îmi amintesc cu precizie două lucruri . . . Se arunca 
la coş numai cu două miîini de pe loc, iar mingea era destul de mare 
(în comparaţie cu cea de fotbal) și avea bentiţe în relief! Noi, copiii, 
căscam ochii miraţi la vederea acestui nou spectacol sportiv, venit să 
se instaleze în «patria » fotbalului şi rugbyului care era stadionul 
Federaţiei |“ 

În anul 1937, Al. Dănilă a început să învețe abecedarul baschet- 
balistic la o echipă de cartier, denumită „Delavrancea“, dar evidenți- 
erea lui printre jucătorii de elită ai baschetului s-a făcut mult mai 
târziu, abia în anii 1946—1948 (la „Telefoane“, cu C: Herold, A. Fol- 

bert, C. Dinescu și Vasile Popescu) și apoi în 1948—1952 (la C.S.U. 
şi Știința), În ultimii ani de activitate competițională de performanță 
a evoluat la Metalul, echipă cu care a cucerit titlul național. 

În perioada anilor 1948—1952 a fost selecționat în lotul național, 
avînd la activ 25 de jocuri internaționale. Din acea vreme Al. Dănilă 


îşi aminteşte un episod hazliu: „În 1949, echipa națională se afla 
într-un cantonament de 30 de zile la Budapesta. Lotul reprezentativ 
se pregătea zilnic 3 ore și juca 2—3 meciuri de verificare săptăminal. 
La fiecare club se organiza, după încheierea partidei amicale, o masă 
comună. Noi, românii, ne producem cu o gamă întreagă de cîntece, 
printre solişti aflindu-mă și eu! La terminarea cantonamentului, 
antrenorul Iahoş Ghimesy și-a exprimat următoarea părere: « Sînteți 
băieți foarte buni, cîntaţi foarte frumos, dar . . . nu jucaţi bine baschet ! » 
Ce duș rece pentru noi toți, care timp de o lună de zile ne pregătisem 
extraordinar de intens !“. 

După abandonarea activității de performanță Al. Dănilă a intrat 
în corpul arbitrilor și, din anul 1960, a primit titlul de arbitru inter- 
național. În această calitate a condus numeroase partide în ţară și peste 
hotare, dînd dovadă de imparţialitate și înaltă ținută morală. A fost 
un exemplu de corectitudine atit ca jucător, cât și ca arbitru. Mai trebuie 
menţionat faptul că Al. Dănilă a activat timp de trei decenii în organis- 
mele de conducere ale asociației C.S.U. şi Știința, iar în ultima perioadă, 
înaintea pensionării, la clubul Politehnica (în calitate de vicepreşedinte). 
De altminteri, succesele obținute pe tărîm internațional de echipa 
feminină Politehnica București se leagă și de numele său. 

În prezent „căpitanul“* a părăsit activitatea baschetbalistică, con- 
tinuînd să reprezinte cu cinste România în calitate de comisar F.I.B.A., 
în cadrul competiţiilor europene ! 


Profesorul Vasile Popescu a fost desemnat antrenorul echipei 
naționale masculine la vîrsta de numai 29 de ani, cu ocazia partidei 
internaționale amicale dintre formaţiile României și Belgiei, desfăşu- 
rată pe velodromu! Dinamo, în fața a peste 7 000 de spectatori, și 
încheiată cu victoria baschetbaliștilor noştri (76—57). 

De fapt, de-a lungul a celor cîteva decenii de activitate baschetba- 
listică, Vasile Popescu a fost cel mai tînăr antrenor al lotului reprezen- 
tativ şi unul dintre cei care au obținut cele mai de seamă rezultate pe 
tărîm internațional. 

După ce la Campionatele Europene de la Budapesta (1955) s-a 
situat pe locul 7, la următoarea ediţie (X), de la Sofia, din anul 1957 
a obținut cu echipa României cea mai bună performanţă din istoria 
acestor campionate (locul 5). Mai trebuie amintit, de asemenea, splen- 
didul succes realizat în acelaşi an (1957), cînd a reușit, împreună cu 
elevii săi Folbert, Nedef, E. Niculescu, Fodor, Erdâgh, Em. Răducanu, 

Nagy, Gr. Costescu şi ceilalți, să întreacă la București, după o partidă 
memorabilă, multipla campioană europeană, echipa U.R.S.S., cu 
scorul de 44—42 ! Despre această victorie „de aur““ a echipei României, 
pregătită de tînărul Vasile Popescu (32 de ani), antrenorul S. Spandarian 
declara presei: „a ieşit în evidenţă progresul simțitor al formației Româ- 
niei, un colectiv bine sudat şi activ .““. 

Recapitulînd cariera de jucător și antrenor a lui Vasile Popescu, 
trebuie arătat că primul contact cu baschetul l-a avut în 1939, în sala 
„Înainte“. Tot aici, datorită antrenorului Vasile Bordeianu, a jucat 
prima oară în echipa „Înainte“ (între anii 1941—45). În următoarea 
perioadă, din 1945 şi pînă în 1954 (cînd s-a retras din activitatea com- 
petițională) a evoluat la o singură formaţie, „Telefoane“ (ulterior 
Locomotiva P.T.T.). În anul 1951 a reușit să cucerească titlul național 
cu Locomotiva P.T.T., alături de Folbert, Costescu, Testiban și 
regretatul Dlugosch. 

Vasile Popescu a debutat în anul 1947 în echipa României, cu 
ocazia celei de-a V-a ediţii a Campionatelor Europene de la Praga. 
A făcut parte fără întrerupere din lotul naţional între anii 1947—1952 
şi a participat la turneul de calificare pentru Jocurile Olimpice (Hel- 
sinki, 1952). A fost selecționat de 39 ori în echipa naţională. 

În anul 1954 Vasile Popescu, care are două diplome universitare 
(LE.F.S. şi A.S.E.), a trecut direct din terenul de joc pe banca antre- 
norului, atît la echipa sa de club Locomotiva P.T.T., cât și la lotul 
reprezentativ. A pregătit cu intermitențe, de-a lungul anilor, trei 
echipe de club (Locomotiva P.T.T., Știința București şi Steaua). 
A fost la cîrma lotului naţional la 4 ediţii ale campionatelor europene 
(1955,1957,1963,1965) şi, împreună cu echipa Steaua, a obținut rezultate 
meritorii în cupele europene. Cea mai neplăcută amintire a sa este 
legată de înfrîngerea suferită la București, în ediţia 1972—1973 a 
Cupei Cupelor, în fața formaţiei Juventus Badalona, după ce obținuse 
o răsunătoare victorie în deplasare în fața aceluiași adversar, 

Din anul 1974 Vasile Popescu s-a retras din activitatea de perfor- 
manţă, spre regretul iubitorilor baschetului care l-au apreciat și stimat 
de-a lungul anilor. În continuare a funcționat în calitate de conferen- 
ţiar universitar la catedra de educaţie fizică a Academiei Militare. 
Din septembrie 1987 a ieșit la pensie, dar nu a renunțat la vechea 
pasiune. 


Cel mai bun baschetbalist din Oradea 
LIVIU NAGY 


În septembrie 1947 s-a organizat cea dintîi divizie națională, 


la care au participat 8 formaţii, dintre care 4 din Bucureşti și alte 4 
din provincie. Dintre echipele provinciale, o impresie bună au lăsat 

spectatorilor bucureşteni, și celor din orașele Tg. Mureş, Cluj și Plo- 
iești, baschetbaliștii orădeni, care evoluau sub culorile clubului Carmen. 

Într-una din cronicile apărute în acele timpuri se menționa, printre 
alele, contribuţia adusă la victoria formaţiei „Carmen“ a celor trei 
frati Nagy, care au înscris un total de 28 de puncte ! Cine erau de fapt 
cei trei Nagy? . . . În realitate, nu erau decit doi, Ioan Nagy și fratele 
său mai mic (în vîrstă de 18 ani), Liviu, cel de al treilea, Ştefan Nagy, 
neavînd nici un grad de rudenie cu ceilalți doi. Dar alături de ei, 
trebuie să amintim și alți doi jucători, care mai tîrziu au devenit arbitri 
divizionari (Eugen Hottya și Florian Andor). Primul a primit și cali- 
tatea de arbitru internațional (1957) și timp de două decenii s-a afirmat 
ca unul din cavalerii fluierului cei mai apreciaţi în ţară și peste hotare. 

Dar dintre toţi aceşti componenți ai echipei „Carmen“, doar 
Liviu (Pilu) Nagy (care era de fapt prislea formaţiei) a avut o ascen- 
siune spectaculoasă în baschetul românesc, fiind în următorii 15 oni 
unul dintre cei mai valoroși pivoți ai cluburilor Dinamo, Olimpia M.I., 
Dinamo Oradea și, bineînţeles, și al reprezentativei noastre. 

Liviu Nagy, în acea perioadă de plăcute amintiri de la Oradea 
(1945—1947), practica cu succes și atletismul, proba sa favorită fiind 
săritura în înălțime, cu care obținuse, în anul 1947, titlul național la 
juniori, cu o săritură de 1,73 m. 

„În anul 1949, fiind încă elev în clasa a XII- -a, ne povesteşte Pilu 
Nagy, am venit de pe plaiurile bihorene ca să mă afirm mai ales în 
atletism și să joc complementar și baschet la Dinamo București, în 
anii cei mai grei ai acestei echipe !“. 

Atletismul l-a abandonat destul de repede în favoarea baschetului, 
spre disperarea profesorului Victor Firea, care își punea mari speranțe 
în acest atlet înalt de 1,96 m și-l vedea campion la seniori la săritura 
în înălțime. A evoluat la echipa Dinamo pînă în anul 1958, an în care 
clubul s-a dispensat atît de Pilu Naghy, cît și de Milică Răducanu, care 
au fost pivoţii de bază în cucerirea celor 4 titluri naționale în perioada 
1952—1957 ... De altminteri, activitatea baschetbalistică dinamovistă 
a constituit perioada de virf a carierei sale de jucător, atit prin titlurile 
naționale câștigate, dar mai ales prin selecționarea şi randamentul dat 
la echipa reprezentativă. Fără îndoială că Pilu Naghy a fost unul din 
autorii principali ai reușitelor acelui an memorabil (1957), din care la loc 
de frunte rămîne victoria de mare răsunet de pe Stadionul Republicii în 
fața campioanei europene, formaţia U.R.S.S. (44—42), şi locul V la 
campionatele continentale de la Sofia! 

Din această perioadă de glorie, Pilu Nagy își amintește că finalurile 
jocurilor internaționale nu erau specialitatea lui şi de aceea producea 
mari emoții şi chiar decepţii, atit colegilor de echipă, cît mai ales antre- 
norului. Astfel, la Campionatele Europene de la Budapesta (1955), 
partida disputată cu formaţia Italiei urma să decidă situarea echipei 

României; locul V sau VII în clasamentul final al competiției .. . În 
ultimele două minute ale jocului, la scor egal (68—68), Pilu Nagy a 
ratat două aruncări libere care ar fi adus un avantaj de un coș pentru 
selecționata noastră și, desigur, mari şanse în obţinerea victoriei | 
După nici un minut, acelaşi Pilu Nagy, la o angajare de „unu la unu“, 
a făcut o entorsă cu smulgere de ligamente, devenind indisponibil mai 
bine de două luni. Partida a revenit reprezentativei Italiei cu rezultatul 
de 73—70, iar echipa României a trebuit să se mulțumească doar cu 
locul VII, cu toate că realizase două victorii răsunătoare în fața Iugo- 
slaviei și Poloniei. 

Tot din amintirile lui Pilu Nagy redăm următorul episod: „În 
anul următor (1956), selecționata României a participat la un important 
turneu internațional desfășurat la Cairo și dotat cu Cupa Eliberării. 
În semifinalele competiției, baschetbaliștii români au întîlnit cea mai 
puternică formaţie prezentă la acest turneu, echipa Greciei. De fapt, 
această partidă reprezenta adevărata finală a Cupei Eliberării, datorită 
echilibrului permanent care a existat pe teren timp de 40 de minute de joc. 
Și astfel, cu cîteva secunde înainte de fluierul final al întilnirii, formația 
Greciei conducea cu un punct și avea mari șanse de a se califica în 
finala de a doua zi. Dar la o pătrundere în „căciulă“ a lui Pilu Nagy, 
acesta este faultat fără nici un fel de dubii și rămîne întins pe teren. 
Conform regulamentului, arbitrii au permis schimbarea jucătorului 
accidentat și înlocuirea lui cu un altul, aflat pe banca de rezerve şi, 
anume, Mişa Erdögh, „„mîna de aur““ a echipei i în executarea aruncărilor 
libere ! Într-adevăr, Mişa a transformat fără nici o ezitare cele două 
aruncări libere, și echipa României a obţinut victoria. A doua zi, 
baschetbaliștii români (în acest meci Pilu a fost unul din cei mai buni) 
au cîştigat finala, întrecînd cu uşurinţă formaţia Poloniei (74—64) 
și cucerind astfel Cupa Eliberării. 

Revenind la activitatea baschetbalistică a lui Pilu Nagy, trebuie 
arătat că în perioada 1958—1961 a jucat la Olimpia M.I. (perioadă în 
care şi-a încheiat studiile la 1.C.F.), apoi s-a reîntors „acasă“ la Oradea, 
unde a mai evoluat la echipa Dinamo pînă în anul 1965, cînd s-a retras 
din activitatea competițională. 

În ultimele două decenii, Pilu Nagy s-a dedicat carierei de profesor 
de educație fizică, iar în anumite perioade a fost antrenor la echipe de 
divizie școlară şi chiar la formaţia feminină de categoria A, Crișul. 
A fost utilizat în câteva rînduri ca antrenor la lotul național de junioare, 
dar de această epocă îl leagă amintiri neplăcute... „„Am fost înlocuit de 
la lot, ca depăşit de concepția modernă a jocului de baschet. Nu pot 
accepta ca unui antrenor să i se dea schițe de antrenament și el să fie 
un simplu executant, fără nici o personalitate ! Bun sau rău, mergi cu 
cel ales pînă la încheierea ciclului respectiv, şi abia atunci poți trage 
unele concluzii asupra activității antrenorului !“* 

Întrebat care a fost cea mai mare satisfacție din cariera sa de baschet- 
balist, Pilu Nagy a răspuns „că de fapt două sînt aceste satisfacţii, 
dar ambele strîns legate de cucerirea tricourilor de campion. Prima, 
de obținerea celui dintii titlu național în anul 1953, împreună cu for- 
maţia Dinamo (de care a rămas şi astăzi atașat sufletește), și a doua, de 
îmbrăcarea tricoului cu stema țării pe piept de către fiica mea Gabri- 
ela, care alături de colegele sale de echipă (de la junioare III) a reali- 
zat acest frumos. succes 1“ 

În prezent, Pilu Nagy nu mai antrenează nici o echipă de baschet, 
spre regretul multor iubitori ai baschetului din Oradea, dar fiica sa a 
fost promovată la numai 16 ani în lotul formaţiei divizionare A Crișul, 
iar acum evoluează la Politehnica Timişoara. În încheiere, mai trebuie 
notat că Pilu Nagy a participat la 3 ediţii ale campionatelor europene 
(1953, 1955, 1957) și a fost selecționat de 117 ori în reprezentativa 
țării noastre. A fost distins cu titlul de maestru al sportului în anul 
1955 şi este şi astăzi considerat ca cel mai bun baschetbalist dat de 
Oradea de peste patru decenii încoace, dacă nu. va fi întrecut peste 
cîțiva ani... de Gabriela Nagy! 


Cum s-a decis destinul unul baschetbalist 
EMANOIL RĂDUCANU 


„Era prin luna noiembrie 1952, ne povesteşte Emanoil (Milică) 
Răducanu, și soarta titlului național la baschet depindea de partida 
decisivă dintre Metalul şi C.C.A. Dacă noi (Metalul) reuşeam o victorie 
sau un rezultat nedecis (în acea perioadă regulamentul permitea o 
asemenea situație), cîștigam titlul pentru a doua oară în ultimele trei 
ediții ale campionatului național“. 

Înainte de a continua această relatare încercăm să schițăm în n cîteva 
cuvinte portretul lui Em. Răducanu, care timp de mai bine de şapte 
ani a dominat, în postul de pivot, panourile terenurilor de baschet din 
Capitală și din țară . .. Împreună cu alți tineri de aceeași vîrstă din 
cartierul Vergului, a urmărit, în 1948, o competiție de baschet intitu- 
lată „Cupa lacurilor“, ceea ce a avut o contribuţie de seamă la viitorul 
sportiv al lui Milică Răducanu. 

A debutat în echipa „Avântul tineresc“, în campionatul orăşenesc, 
și a fost imediat remarcat și transferat în formația clubului Metalul 23 
August din divizia A. Chiar din primul an, Em. Răducanu a îmbrăcat 
alături de colegii săi de echipă, Cezar Niculescu, Stoica și alții, 
tricoul de campion. Dar să ascultăm în continuare amintirile acestui 
valoros baschetbalist, despre care, în anul 1954, cu ocazia partidei 
internaționale amicale dintre selecționatele României și Belgiei, condu- 
cătorul delegaţiei oaspete, A. Vanderus, declara presei: „Jucătorul 

Răducanu din echipa română a jucat un baschet în forță și viteză, dar 
a dovedit în același timp imaginaţie și energie creatoare“. . . 

„Partida a fost urmărită de peste 2 500 de spectatori, care au um- 
plut tribunele sălii Floreasca și s-a încheiat după două reprize elec- 
trizante cu un scor nedecis (44—44), care ne-a încununat pe noi, 
baschetbaliştii de la Metalul, cu cel de-al doilea titlu național. Chiar 
din prima parte a întîlnirii (mai exact în minutul 14) m-am accidentat 
destul de grav la piciorul drept (ulterior s-a constatat o fractură) și 
n-am mai putut continua jocul... Şi totuși colegii mei de echipă au 
reușit să nu părăsească terenul învinși... 

Datorită accidentului survenit (avînd şi o perioadă mai îndelun- 
pa piciorul în ghips) am fost amînat cîteva săptămîni cu încorporarea. 

esigur mă consolasem cu gîndul că voi părăsi clubul Metalul, unde 
obținusem afirmarea în baschet, şi că în sezonul următor (anul 1953) 
voi juca alături de Herold, Folbert, Fodor și ceilalți jucători ai formației 
C.C.A. De fapt, nu pot spune că, dintr-un anumit punct de vedere, 
nu eram chiar mulțumit că voi fi în teren alături de ... fantezia lui 
Andrei Folbert, înțelepciunea „unchiului“ sau cu „coșul de aur“ 
al regretatului Al. Fodor. Dar în această perioadă de timp în care eram 
aproape imobilizat în casă . . . cei care au luat legătura cu mine primii 
au fost cei de la clubul Dinamo . . . pentru care am optat în cele din 
urmă. 

Iată cum, la sfîrşitul lui decembrie 1952, am ajuns să fac parte din 
formaţia de baschet Dinamo, cu care în perioada anilor 1953—1958 
am cucerit alte 4 titluri naționale (în total 6), alături de baschetbaliști 
de valoare ca Dan Niculescu, Liviu Nagy, Gh. Fulop şi ceilalți colegi 
de echipă. De altminteri cuplul de pivoţi ai formației Dinamo, Milică 
Răducanu și Pilu Nagy, erau aceiași şi ai echipei reprezentative“. 

Emanoil Răducanu a fost unul din jucătorii de bază ai reprezen- 
tativei României care, în anul 1957 (cel mai fructuos an din istoria 
baschetului românesc), a obținut acele răsunătoare succese pe plan 
european, cum au fost cele în fața selecționatelor Italiei şi U.R.S.S. 
(de pe Stadionul Republicii din București), precum și în realizarea 
acelui merituos loc 5 la Campionatele Europene de baschet de la Sofia. 

Emanoil Răducanu a fost unul din idolii publicului bucureştean 
îndrăgostit de jocul de baschet şi evoluţia sa era mai întotdeauna răs- 
plătită cu ropote de aplauze. A fost unul din coșgeterii Campionatelor 
Europene de la Budapesta și Sofia (1955 şi 1957) și a fost considerat 
unul din cei mai valoroși pivoţi care au participat la aceste competiţii. 

Emanoil Răducanu a jucat la Dinamo pînă în anul 1958. 

Emanoil Răducanu a mai evoluat în Divizia A pînă în anul 1967, 
sub culorile clubului Farul din Constanţa. Din acest an, jucătorul 
Răducanu a abandonat activitatea de performanță și a schimbat-o 
cu aceea de antrenor. A pregătit timp de mai mulți ani echipele Farul, 

Politehnica Iaşi, Dinamo Oradea și dintre baschetbaliștii pregătiți 
de el trebuie amintiţi L. Ivaşcenco, M. Caraion și Gh. Radu, care după 
o perioadă de timp au fost promovați în lotul național. Emanoil Rădu- 
canu a fost selecționat de 107 ori în echipa României. 


Un artizan al baschetului feminin 
SIGISMUND FERENCZ 


Astăzi mi-am propus să-l vizitez pe Sigismund Ferencz, antrenorul 
cu stagiul cel mai îndelungat la echipa națională și totodată cu cele mai 
valoroase performanțe realizate în baschetul românesc, de-a lungul 
existenței sale de peste şase deceniil. 

După o înţelegere telefonică, prealabilă, apăs pe butonul soneriei 
locuinţei sale din apropierea Gării de Nord. Fostul jucător, arbitrul 
internațional şi mai ales reputatul antrenor „Jiga baci“ (cum l-au pore- 
clit prietenii și mai toţi cei din lumea baschetului) îmi deschide ușa 
și mă pofteşte în casă. 

„Ce mai faci Jiga?“ îl întreb, după ce mă poftește într-un fotoliu 
din camera de primire. 

„Ce să fac?! După ani și ani de activitate şi mai ales de lupte 
crîncene pentru locurile fruntașe ale campionatului național, am ajuns 
acum cîteva sezoane să mă deplasez în localități pe care le cunoșteam 
mai mult de pe hartă decît de pe terenul de baschet (Reghin, Gheor- 
gheni, Deva, Salonta, Sfîntu Gheorghe și altele). În anul 1981 echipa 
Rapid, datorită unui complex de împrejurări (pierderea sau accidentarea 
unor jucătoare fruntașe, sprijin insuficient din partea conducerii clu- 
bului etc.), a retrogradat în divizia secundă pentru prima oară de la 
înființarea sa. După numai un an (ediția 1982—1983) de la revenirea 
în divizia A, formația Rapid, cu același lot restrîns și fără valoare compe- 
tițională, s-a situat la sfîrşitul campionatului pe ultimul loc, astfel că 
„„feroviarele““ au revenit în divizia B — de Tineret pentru a relua de la 
capăt cursa de promovare în A“, 

»Jiga, aş dori să aflu cîte ceva despre âctivitatea ta ca jucător“, .. 

„Păi, s-o luăm de la început... Primul contact cu baschetul da- 
tează de la vîrsta de 14 ani (1940), cînd eram elev în clasa a VIII-a 
a Liceului teoretic din Tîrgu Mureş. Aici am învățat elementele de bază 
ale acestui joc destul de răspîndit în acest oraș de pe malul Mureșului, 
mai ales la nivelul școlarilor. În anul următor eram deja în echipa liceu- 


1 Între timp antrenorul emerit Sigismund Ferencz s-a retras de la cîrma 
formaţiei feminine a clubului Rapid pe care a pregătit-o peste un sfert de 
secol, ocupîndu-se de ridicarea la nivel de performanţă a unor junioare de 
perspectivă. În prezent este pensionar şi spectator permanent al jocurilor echi- 
pei feminine Rapid Bucureşti. 

lui şi participam cu regularitate la campionatele şcolare organizate la 
"Tîrgu Mureș, selecționata noastră cucerind primul loc fără întrerupere 
pînă în anul 1944. 

»„Baschetul te-a cucerit de la început sau ai mai încercat și alte 
sporturi 2" 

»De fapt, prima mea dragoste sportivă a fost nataţia. În 1938 făceam 
parte din secția de natație a clubului sportiv Tirgu Mureș, iar în 1939 
am cîștigat prima medalie la 50 m bras, la campionatul naţional de 
copii. Din anul 1940 eram component al echipei de polo a acestui club, 
care era fruntașă a campionatului din acea vreme, În perioada 1945- 
1948 am jucat polo la echipa RATA Tîrgu Mureş, de unde, ca urmare 
a comportării avute, am fost selecționat în lotul național ca centru 
înaintaș şi am participat la Balcaniada de la Split (1948). Am continuat 
să joc polo, paralel cu baschetul de performanță, pînă în anul 1954, 
la cluburile C.C.A. şi Dinamo. În afară de polo, am mai jucat hochei 
pe gheaţă, handbal în 11 și chiar fotbal, la echipa «Medicina» din Tirgu 
Mureș (divizia C) !“ 

»Cînd a avut loc prima întîlnire cu baschetul bucureștean ?** 

„Primul joc cu o echipă din București a avut loc în aprilie 1945, 
cu ocazia turneului întreprins la Tîrgu Mureș de către formaţia C.F.R., 
care a obținut două victorii clare în fața lui C.S: Tîrgu Mureş și a 
unei selecționate locale. Am luat parte la ambele jocuri, împreună cu 
alți baschetbaliști ai acestui oraș, ca Elek, Fulop și alții. Prima evoluţie 
în Capitală a avut loc în toamna aceluiași an, cu ocazia turneului celor 
patru oraşe, cu participarea selecționatelor Tirgu Mureș, Oradea, 
Cluj şi București. Victoria a revenit în mod detaşat reprezentativei 
Bucureştiului, dar noi, cei din Tirgu Mureș, am fost fericiți pe atunci 
pentru poziţia secundă obţinută la sfîrșitul turneului respectiv.“ 

„La cîte cluburi ai evoluat, Jiga?“ 

»Am jucat în perioada 1944—1948 la Tirgu Mureș (C.S. Derma- 
gand și C.F.R.), apoi la C.C.A. ca militar în termen (1948—1950), 
la Știința I.C.F., ca student la cursurile de zi (1950—1954) și la Cons- 
tructorul Sibiu ca antrenor și jucător (1954—1955).** 

»Cînd ai debutat în echipa națională?“ 

»Cu ocazia Balcaniadei din 1946 de la Bucureşti. Mi-au rămas 
întipărite în minte pînă astăzi jocurile desfăşurate în « groapa de la 
„Drept“ », cu selecționatele Bulgariei, Iugoslaviei și Albaniei, precum 
și entuziasmul de nedescris al celor peste 4 000 de spectatori care au 
umplut la refuz, în fiecare zi, tribunele terenului din strada Vasile 
Pârvan, Personal, am avut o mare satisfacție cu ocazia primei mele 
evoluţii în echipa României, și anume, înmînarea cupei celui mai bun 
jucător din Balcani, baschetbahstului român Ferencz (la vîrsta de numai 
21 de ani), cu toate că în echipele Bulgariei şi Iugoslaviei evoluau jucă- 
tori, de mare valoare ca Totev, Takev, Demșar și Nikolici.“* 

„Ce poţi să ne spui despre cele 35 de selecționări în reprezentativa 
României 2% 

„Prima mea deplasare a avut loc cu ocazia Campionatelor Europene 
de la Praga din 1947 și apoi la ediția a II-a a Balcaniadei de la Tirana 
din același an. A urmat apoi cea de-a III-a ediţie a Jocurilor Balcanice 
și ale Europei Centrale de la Sofia din 1948, Festivalul de la Budapesta 
şi Campionatele Universitare de la Praga din 1949. Ultimul meu joc 
în « naţională » a fost în 1950, la Oradea, împotriva echipei Poloniei. 
În iarna anului 1950, fiind student în anul I la I.C.F., am suferit la 
schi o fractură destul de gravă şi de atunci, cu toată refacerea ulterioară, 
n-am mai putut evolua în reprezentativa ţării, trebuind, după cîțiva 
ani, să abandonez şi activitatea competițională. Referitor la selecțio- 
narea mea în echipa națională pot spune că nu am prea stat pe banca 
rezervelor, fiind folosit în majoritatea partidelor pe postul de « condu- 
cător de joc.“ 

»Ce poţi spune despre activitatea ta continuă de antrenor, timp de 
peste un sfert de veac, la același club Rapid?“ 

»Desigur că, alături de echipa feminină « feroviară », am trăit, de-a 
lungul a peste 25 de ani de muncă asiduă în calitate de antrenor, multe 
satisfacţii, mai ales prin cucerirea a nu mai puţin de 7 titluri naționale, 
dar am avut și o serie de decepții în lupta pentru supremație în bas- 
chetul feminin românesc. Dar cea mai mare amărăciune mi-a produs-o 
pierderea titlului în anul 1963, la Tîrgu Mureș, în dauna Științei Bucu- 
rești, pe care o învinsesem cu numai trei zile înainte cu 10 puncte 
diferență. Am fost însă întrecuţi în partida retur din turneul final al 
competiţiei, în ultimul minut de joc, cu 13 puncte şi datorită coșave- 
rajului direct inferior am pierdut medaliile de aur pe care le dețineam 
de trei ani consecutiv. Dar supărarea a fost cu atît mai mare, cu cît 
nici unuia din numeroșii spectatori prezenţi atunci în sala Institutului 
de Medicină nu i-ar fi trecut prin cap că am putea părăsi terenul de joc 
învinşi ! Dar ultimele 60 de secunde din această memorabilă partidă 
dintre vechile rivale au schimbat soarta campionatului și personal n-am 
putut savura satisfacția, cuceririi campionatului naţional acasă, la 
Tîrgu Mureş! 

Finaluri pasionante, care au decis ordinea pe podiumul campio- 

natelor feminine, au fost numeroase, dar cele dintre formaţiile Rapid 
și Știința (Politehnica) au fost întotdeauna cele mai pasionante . 
În afara aceluia de la Tirgu: Mureș, din 1963, sînt greu de uitat finalurile 
jocurilor din anii 1965 şi 1969, cînd Viorica Niculescu și Nina Chiraleu 
au egalat scorul în ultima secundă de joc și apoi, în prelungiri, au cucerit 
titlul național pentru Politehnica București !* 

„Cele mai mari satisfacţii din cariera de antrenor au fost, ep 
cele de la echipa naţională feminină. Ce poți să spui despre această 
activitate îndelungată pe lîngă reprezentativa României ?** 

»Fără îndoială că rezultatele obţinute în aproape două decenii, 
cît am pregătit lotul național feminin, constituie un palmares cu care 
mă mîndresc și care onorează baschetul românesc. A fost o perioadă 
în deceniul al șaptelea, cînd un mănunchi de jucătoare talentate au 
înțeles că, numai printr-o pregătire fără menajamente și o dăruire 
totală pentru jocul de baschet, pot ridica ştacheta performanței și 
situa baschetul feminin românesc în elita continentală. Numai așa 
se poate explica faptul, deloc neglijabil, că selecționata noastră a ocupat 
de trei ori consecutiv locul IV în ierarhia europeană și că echipa Româ- 
niei constituia în acea vreme un adversar foarte incomod pentru celelalte 
reprezentative din Europa (în afara formaţiei U.R.S.S.). 


Aceste performanţe deosebite nu puteau fi realizate dacă n-ar fi 
existat un nucleu de baschetbaliste valoroase, cum au fost: Viorica 
Niculescu, Eva Ferencz, Geta Ivanovici, Cornelia Taflan, Ecaterina 
Cherciov, Octavia Simon, Ecaterina Savu, Irina Vasilescu şi altele, 
care n-au făcut nici un rabat la pregătire. Indiferent de apartenența 
lor la cluburi, sportivele erau legate între ele printr-o strinsă prietenie și 
animate de același ideal, afirmarea peste hotare a baschetului românesc. 

Aș vrea să redau, din acea perioadă a baschetului feminin din țara 
noastră, cîteva momente mai deosebite: 

Primul este legat de Campionatele Europene din 1962 (de la Moul- 
house), cînd echipa României s-a situat pentru prima oară pe locul 
IV, calificîndu-se în semifinalele competiţiei, în dauna selecționatei 
ţării gazdă — Franţa, după un joc de neuitat. Ne aflam în ultimele 
secunde ale partidei. Echipa Franţei conducea cu un singur punct 
și se găsea în posesia mingii. Acele ceasului mare Longinnes se mișcau 
îngrozitor de repede. Lîngă mine, pe banca rezervelor, emoția era din 
ce în ce mai mare. Formaţia Franţei ţinea mingea, în timp ce jucătoa- 
rele noastre se apărau agresiv. Și iată că, exact în ultimele 3 secunde, 
Taflan a interceptat balonul, a plecat pe contraatac şi cînd s-a auzit 
sirena de la masa oficială, jucătoarea noastră a fost faultată. Logic, cei 
doi arbitri au acordat executarea a două aruncări libere în favoarea 
selecționatei României. Emoţie şi mai mare în sînul delegației noastre, 
În acest moment crucial al partidei am fost, timp de cîteva secunde, în 
mare dilemă. Să cer timp de odihnă . . . sau nu? Mă gîndeam că dacă 
jucătoarea realizează importanța transformării celor două aruncări, 
s-ar putea să nu se mai concentreze . . . şi totul să fie pierdut ! Deci 
am renunțat la time-out. Totul era să transforme prima încercare . . . 
Linişte desăvîrşită în sală, baschetbalista noastră aruncă și înscrie prima 
încercare ! Egalitate ! A doua aruncare, însă, o ratează. Intrăm în 
prelungiri. Jucătoarele de rezervă, care fugiseră din sală pentru a nu 
asista la cele două aruncări, se întorc pe banca de rezerve. Echipa Romă- 
niei cîştigă pînă la urmă la o diferență de 7 puncte, deoarece adversarele, 
acuzând șocul finalului de partidă, nu mai reușesc să înscrie nici un 

punct (50—43)! Mare entuziasm în tabăra noastră ... Pentru prima 
oară reprezentativa României se califică într-o semifinală a campiona- 
telor europene. Jucătoarele pling de bucurie şi abia după mai bine de o 
jumătate de oră părăsesc sala și se îndreaptă spre vestiare. În ceea ce 
mă priveşte, mi-aduc aminte doar că, pentru descărcarea nervilor 
întinși la maximum, am lovit cu pumnul în peretele de beton al sălii 
şi am scos un urlet ca în junglă... Victorie! 

O altă amintire de neuitat este legată de Campionatele Europene 
de la Cluj-Napoca din anul 1966. Sala sporturilor era arhiplină ... . 
sute și sute de studenți cu pancarte și steaguri în tribune . . . , iar galeria 
își începuse numărul cu mult înainte de începerea jocului dintre echi- 
pele României şi U.R.S.S. (multiplă campioană mondială și euro- 
peană). Fetele noastre au început partida într-un ritm debordant și, 
spre uluirea spectatorilor, au reușit să conducă în primele zece minute 
cu 10 puncte diferență! În sală era un adevărat delir. Steagurile cu 
tricolorul nostru erau desfășurate, în timp ce cei peste 3 000 de spec- 
tatori scandau necontenit: România! România! 

Pentru prima oară de cînd se afla la conducerea echipei U.R.S.S. 
fosta mare jucătoare Alekseeva cere timp de odihnă, cu scopul vădit 
de a opri mărirea scorului. M-am ridicat şi eu de pe banca de rezerve 
şi m-am îndreptat spre jucătoarele noastre, în dorința de a le spune 
ceva... Dar din cauza vacarmului de nedescris din tribune mi-a 
fost imposibil să comunic cu ele. Am reușit doar să le strig: « Aşa 
e bine!» La pauză scorul continua să ne fie favorabil cu 27—21!, și 
manifestația din tribune nu poate fi redată prin cuvinte. Nu cred că a 
existat vreodată un mai mare entuziasm în tribunele sălii de sport de 
la noi din țară, cum a fost la Cluj, mai ales în prima parte a acestei 
memorabile partide. Ziaristul ungur I. Varsany a inserat a doua zi în 
cotidianul de specialitate din capitala Ungariei următoarele: « Român- 
cele au atacat cu atîta dezinvoltură, încît au lăsat impresia că ele sînt 
campioane mondiale! » 

În final, însă, baschetbalistele noastre au pierdut la o diferență 
de 11 puncte (65—76), dar cîștigătorul moral a fost echipa României 
care a jucat extraordinar și a condus mai bine de 26 de minute pe 
cea mai bună formaţie din lume, reprezentativa care cucerise, nu 
demult, titlul de campioană mondială în Peru! 

Al treilea moment este legat de Universiada de la Moscova din 
1974, unde din 18 echipe participante ne-am situat pe locul VI. Dar 
nu trebuie omis faptul că la această Universiadă au participat unele 
din cele mai puternice team-uri din lume, cum au fost selecționatele 
U.R.S.S., S.U.A., Cubei, Coreei de Sud, Braziliei, Canadei, Bulgariei, 
Cehoslovaciei etc. De fapt, am luat parte la un adevărat campionat 
mondial, ținînd seama că toate reprezentativele au venit la Moscova 
cu cele mai puternice loturi. De asemenea, trebuie amintit un amănunt 

deloc neglijabil: în partida disputată în compania formaţiei S.U.A., 
jucătoarele noastre au ratat o. splendidă: victorie (calificarea pentru 
locurile 1—4), fiind întrecute — după o întîlnire în care avantajul 
a fost în cea mai mare parte a timpului de joc de partea lor—cu rezul- 
tatul de 47—54. De menționat că scorul la pauză era favorabil echipei 
României (20—24)! În finalul competiției am ocupat locul VI și la 
festivitatea de premiere au fost prezente primele şase formații, ale 
căror stindarduri au fost ridicate, în ropotul de aplauze ale celor peste 
20 000 de spectatori. Ca antrenor, în tribună, mi-au dat lacrimile de 
bucurie și satisfacție pentru comportarea fetelor noastre!“ 

»Care este cauza regresului baschetului românesc din ultimul 
deceniu 2“ 

»Cauzele trebuie căutate chiar în baschet. Aş putea să enumăr 
cîteva din cele mai importante: concurența mare dintre baschet şi 
alte sporturi, care au rezultate mai bune și, în consecinţă, și condiţii 
mult mai bune (competiţii, pregătire etc.) ; lipsa de interes a cluburilor 
mari față de baschet, în comparaţie cu alte discipline sportive, care au 
în prim-plan obiective olimpice; lipsa de interes a baschetbalistelor, 
mai ales la nivelul loturilor, lipsa de experiență competițională; prea 
puţine jucătoare de mare clasă ca cele din trecut, vezi Viorica Niculescu, 
Eva Ferencz, Cornelia Taflan, Ecaterina Savu, Geta Ivanovici, Ga- 
briela Ciocan, Suzana Pirșu, Nina Chiraleu și altele !“* 

M-am despărţit cu greu de antrenorul emerit Sigismund Ferencz, 
un adevărat artizan al baschetului feminin din țara noastră de-a lungul 
a două decenii, autorul unor performanţe de răsunet pe plan european 
care, în afară de măiestria sa recunoscută pe plan internaţional ca an- 
trenor al unor echipe feminine, a fost şi un valoros sportiv și apreciat 
arbitru internațional. 


Un antrenor... concediat 
GHEORGHE ROŞU 


Este interesant să redăm cîteva rînduri scrise de antrenorul emerit 
D. Popescu- Colibași în cartea sa de amintiri „Așa am antrenat“*, despre 
unul dintre cei mai inimoși și sîrguincioși antrenori de baschet: „Rar 
mi-a fost dat să întîlnesc un om care să facă atîta risipă de energie ca 
antrenor de baschet. Pionier al baschetului feminin din țara noastră, 
el şi-a onorat profesiunea printr-o muncă asiduă. Cred că deține 
un record unic, acela de a aduce jucătoarele la antrenament în ziua de 
i ianuarie, dimineața! Nu-l sperie nici antrenarea, concomitent, a 
trei echipe divizionare (A, tineret şi junioare). 
» Energia «atomică» a acestui antrenor a topit toate rezistențele 
întâlnite în cale, angrenînd și pe unele jucătoare care îi urmează exemplul 
pentru a atinge marea performanţă. Cînd conduce echipa, indiferent 

de miza jocului, nu poate sta liniștit. Fiecare acțiune de pe teren îi 
declanșează un potop de comentarii, de la care arbitrii nu sînt excluși. 
Profesorul Gheorghe Roșu vrea cu atita forță succesul, încît convinge 
pe toată lumea!“ 

Și ca o completare a acestui reușit portret, făcut de un coleg de breaslă 
de la altă disciplină sportivă (handbalul), trebuie să mai amintim și 
alte amănunte. 

Gheorghe Roșu (n. 1928) a debutat în baschet în București, la 
echipa Înainte, avind ca antrenor pe Vasile Bordeianu. A trecut, în 
perioada studiilor universitare, pe la C.S.U. și Știința I.C.F., pentru 
ca mai tîrziu (1953) să se stabilească definitiv la Brașov. Mai întîi ca 
jucător la Steagul Roșu, iar mai apoi ca antrenor la echipa feminină 
Voința Brașov, formaţie cu care a cunoscut numeroase succese. Nu a 
cucerit nici un titlu național în campionatul de senioare, dar numărul 
de jucătoare pregătite mai întîi la junioare, apoi promovate în echipa 
de categoria A, Voința Braşov, a fost mai mult decît impresionant. 
Dacă enumerăm doar citeva din baschetbalistele ridicate de acest 
sîrguincios și talentat antrenor (toate selecționate în loturile naționale 
de-a lungul anilor), cum au fost Octavia Cucuruz-Simon, Margareta 
Pruncu, Ecaterina Savu, iar în ultimii ani Camelia Solovăstru-Hinda 
și Magdalena Pall-Jerebie, și nu mai este nevoie de nici un fel de apre- 
ciere asupra valorii lui profesionale. 

Gheorghe Roșu a cucerit numeroase titluri naționale la campiona- 
tele de junioare (I, II, III sau minibaschet), a pregătit de mai multe 
ori loturile republicane de senioare, tineret, junioare sau cadete, ob- 
ţinînd performanțe meritorii. Este adevărat că nu a cucerit niciodată 
titlul naţional la senioare, dar nu se poate trece cu vederea că, de mai 
multe ori, s-a aflat în lupta directă pentru tricourile de campioane. 
Să reamintim doar o singură secvență de antologie, cea din ediția 
1958—1959 a campionatului național feminin, în finalul căreia Voința 
Brașov s-a situat pe podiumul de onoare (locul III și medalia de bronz). 
Să derulăm filmul cu această secvență a ultimelor 60 de secunde ale 
partidei dintre Constructorul (campioana țării) şi Voința Brașov, 
disputată în sala Floreasca ... La scorul de 49—57, ce antrenor ar 
mai fi crezut într-o răsturnare a rezultatului, mai ales cînd adversarul 
era cea mai bună echipă feminină a țării?! Și, totuși, profesorul Gh. Ro- 
şu, dînd dovadă de aceeași tenacitate dintotdeauna, a continuat să-și 
încurajeze elevele cu același entuziasm, încît un spectator neavizat, 
care ar fi pătruns în acel moment în sală, ar fi fost convins că scorul este 
foarte strîns și victoria poate suride oricăreia dintre echipele aflate 
în teren... Dar să revenim la aceste ultime 60 de secunde, în care 
jucătoarele de la Constructorul au intrat în posesia balonului de 4 ori 
şi au beneficiat de un timp de odihnă solicitat de tînărul” antrenor 
“Costel Dinescu. Și, totuși, ele au primit în ultimele 13 secunde 3 coșuri 

consecutiv și au părăsit terenul învinse (57—59) de către elevele pro- 
fesorului Gh. Roșu, care au acționat cu atita precizie și voință de a 
învinge, încît în acele clipe aveai impresia că pot depăși orice adversar 
le-ar sta în cale! Această calitate a prof. Gh. Roșu de a spera în vic- 
torie, indiferent de scorul de pe tabela de marcaj (uneori complet 
nefavorabil echipei de la poalele Timpei), s-a transmis întotdeauna și 
jucătoarelor pe care le-a pregătit cu atîta dragoste în ultimul sfert de veac. 

Dar cel mai important tablou al activității sale neobosite îl constituie 
evoluția echipei Voința Brașov (cu un lot în care predominau junioarele) 
în ediția 1980—1981 a campionatului național. În acest campionat, 
Voința Brașov a produs surprize după surprize, realizind numeroase 
victorii în fața campioanei „en-tître““ Politehnica București, dar între- 
cînd cu aceeași dezinvoltură și pe celelalte candidate la titlul suprem, 
echipele „U“ Cluj-Napoca și Voința București. Satisfacția acestui 
antrenor ar fi fost și mai mare dacă ar fi obținut în finalul competiției 
un loc pe podium, pe care îl merita pe deplin, dar și treapta a IV-a, 
pe care s-a situat în final, a fost mai mult decît onorabilă. 

Dar meritul incontestabil al acestui remarcabil profesionist a fost, 
fără îndoială, lansarea pe plan internațional a două elemente de mare 
valoare: Magdalena Pall-Jerebie şi Camelia Solovăstru-Hinda, crescute 
și șlefuite de acest adevărat artizan. 

În următoarea ediție a campionatului național (1981/82), Voința 
Braşov a pierdut-o pe Magdalena Pall-Jerebie (transferată la „U“* 
Cluj-Napoca în vederea participării în Cupele Europene), dar Gh. Roșu 
a continuat să lupte împreună cu tinerele sale eleve, cu aceeași pasiune 
şi energie, și a reușit să se mențină în divizia A. 

Dar în următoarea ediție (1982—1983) Gh. Roşu, descoperitorul 
celui mai bun produs al baschetului feminin românesc, a fost înlocuit de 
clubul Voința Brașov de la conducerea echipei, fără prea multe justificări, 


Rezultatul acestei înlocuiri a fost nefast pentru clubul din Brașov. 
După ce, cu Gh. Roșu la timona echipei, Voința reușise să întreacă 
toate formaţiile din campionatul țării, aceeași echipă, în ediția 1982— 
1983, a reușit să retrogradeze în divizia de tineret! După un an de 
stagiu în divizia secundă, Voința Brașov a revenit în prima categorie 
a ţării, dar pentru scurtă vreme, deoarece nu a rezistat celor 49 de 
etape, încheind competiția din nou pe ultimul loc! În actuala ediție 
(1987/88) activează în devizia A (grupa valorică 7—12). i 

În ciuda celor petrecute la Braşov în toamna anului 1982, profesorul 
Gh. Roșu și-a continuat cu aceeași dragoste și pasiune profesiunea 
de antrenor şi pedagog, căutînd în toate zonele oraşului sau prin co- 
munele învecinate, descoperind alte talente pe care în următorii ani 
le-a șlefuit cu multă migală, astfel încît, nu după multă vreme, au 
apărut din pepiniera acestui antrenor noi valori pentru baschetul 
feminin românesc. ` 

Federaţia de baschet, neţinînd seama de cele întimplate la Brașov, 
a considerat că lotul național de cadete nu poate fi încredințat decît 
unui antrenor de elită, unul din acei antrenori care pot aduce tinerele 
speranţe ale baschetului feminin pe o treaptă superioară în ierarhia 
europeană a acestei categorii de junioare. 

De altfel, el a obţinut cu cadetele locul IV la Compionatele Europene 
din 1978 şi 1980. Oricum, prin aceste rînduri, aducem un elogiu acti- 
vității neîntrerupte a prof. Gh. Roșu, care s-a străduit timp de aproape 
trei decenii să-și aducă aportul la dezvoltarea și ridicarea sportului pe 
care l-a îndrăgit și l-a practicat cu atîta dăruire. 


Căpitan la... 20 de ani 
GRIGORE COSTESCU 


„„Nicicînd n-am reușit să găsesc atît de repede titlul reportajului 
ca de data aceasta, scria, în anul 1954, un cunoscut ziarist sportiv. 
De fapt, cele cinci cuvinte mi-au răsărit în minte încă înainte de 
a mă așeza la masa de scris pentru a însemna rîndurile de față. Și 
asta s-a întimplat într-o duminică seara, cînd am asistat la jocul 
de baschet dintre Locomotiva P.T.T. şi Dinamo București. Într-o clipă 
de linişte, cînd mingea urma să fie repusă în joc, de undeva, dintr-un 
colț al tribunei, am auzit mai multe voci emoţionate de puști scandînd: 
«Lui Grigore Costescu, la mulți ani!» Ca să nu treacă apoi decît 
o fracțiune de secundă, atît cît să clipeşti, ca cel căruia i se adresa 
urarea să ţișnească dintr-o latură a terenului, să facă un salt care cere 
îndemânare, dar mai ales curaj, și să culeagă cu ușurință mingea pe 
care o aștepta de la un adversar. Ca apoi, tot el să se strecoare pe 
lîngă ceilalți jucători, mînuind mingea în dribling, și să nu se oprească 
decît atunci cînd, aruncînd-o, aceasta să-i revină după ce a trecut 
prin inelul de metal. De fapt, aceste cîteva cuvinte exprimă mult 
prea puțin din ceea ce reușește să facă pe teren Grigore Costescu 
care, aşa cum am aflat mai tîrziu toţi cei din sală, sărbătorea în acea 
duminică, o dată cu cea de a 20-a primăvară a vieții, o nouă victorie 
a echipei de baschet Locomotiva P.T.T. al cărei căpitan este. 

Şi dacă este mai mare ca vîrstă decît eroul imaginat de Jules 
Verne în cartea sa, văzindu-l aşa mic de statură (1,78 m), dar cu 
atâta pricepere, măiestrie, dirzenie, calm și curaj, nu se poate să nu-l 
asemuiești cu micul erou din poveste, ba chiar să scrii pe scurt poves- 
tea lui... 

Căci Grigore Costescu își are și el mica lui poveste. Cu ani în 
urmă, ca și alți puşti de vîrsta lui, a descoperit mai întîi mingea 
de fotbal... apoi pe cea de baschet. A fost suficient să-l vadă o 
dată pe malul lacului Floreasca pe Andrei Folbert... A fost atît de 
impresionat de măiestria acestuia, încît a hotărît să nu mai iasă din 

vorba antrenorului de atunci al echipei, Costi Herold. Tocmai asta 
l-a ajutat să progreseze atît de repede. De la o echipă de categoria 
a III-a el a urcat pînă la prima formaţie. De atunci, Grigore Cos- 
tescu nu a mai părăsit echipa, jucînd cu ceilalți băieți în finala cam- 
pionatului din 1951, cînd au cîștigat titlul, făcînd apoi parte din for- 
maţia care a retrogradat în anul următor, luptînd cu ei pentru pro- 
movare în anul 1953. Iar acum, la 20 de ani, el a ajuns căpitanul 
echipei care se află pe primul loc al campionatului (în final au cucerit 
medalia de bronz), căci Locomotiva P.T.T. a jucat 7 meciuri și le-a 
cîștigat pe toate. 

Cărui fapt se datoresc toate acestea? Era firesc să-l întreb pe 
Costescu ... «Este destul de ușor. Noi formăm o echipă, ne înțe- 
legem de minune, sîntem prieteni, ne stimăm și am înţeles că vom 
putea învinge numai muncind cu seriozitate. Acestea se datoresc în 
cea mai mare măsură profesorului Vasile Popescu, care este antre- 
norul echipei. Noi îl iubim şi-l ascultăm, de aceea succesul nostru 
este mai întîi al lui. Alături de mine se află și ceilalți băieți, 
Motaș, doctorul Minescu, Cezar Niculescu și alții, care merită cu 
toții a fi evidenţiați. V-am mai spus, noi formăm o adevărată 
echipă». 

În acea duminică, mi-am dat seama mai mult ca oricînd că vic- 
toria de pe terenul de sport este una din marile bucurii pe care 
pot să le aibă baschetbaliștii de la Locomotiva P.T.T., iar între ei 
Grigore Costescu, căpitanul lor, era cel mai fericit...“ 

n completarea reportajului redat, trebuie amintit că Grigore 
Costescu s-a întîlnit pentru prima oară la Liceul Dimitrie Cantemir 
cu voleiul, baschetul fiind un joc pe care îl practica doar uneori 
în curtea liceului. Își aduce aminte cu mare emoție de cei doi pro- 
fesori de educaţie fizică pe care i-a avut între anii 1945—1947, Kiria- 
cescu și Mincev, ultimul fost gimnast de performanță, un pasionat 
al baschetului. 

Costi Herold l-a descoperit pe Grigore Costescu (un puști în 
clasa a VII-a) pe un teren de volei de la Lacul Tei. La invitația 
„sunchiului““ de a se prezenta la antrenamentele echipei de volei „Tele- 
foane“, „micuțul cantemirist“* a răspuns cu entuziasm. Și poate 
că astăzi nu este de crezut, dar elevul Grigore Costescu a fost 
rapid promovat în formația de volei a cunoscutului club bucureștean 
pe postul de ridicător. Pe atunci, la volei se juca pe posturi fixe şi 
antrenorii căutau cu înfrigurare atît ridicători, cât și trăgători. Și aşa, 
la numai 13 ani, Grigore Costescu a ajuns să joace în campionatul 
de volei, în postura de ridicător al lui Costi Herold (ales în special 
pentru digitația deosebită pe care o avea). 

Acum aproape patru decenii era o „„modă“ ca jucătorii de baschet 
să joace și volei, iar cei de volei să joace baschet, astfel că în anii 

1948—1949 (după ce a început să facă antrenamente și la baschet) 
a apărut în echipa de categoria onoare a clubului Telefoane. După 
doi ani de învățare metodică a abecedarului baschetbalistic, datorită 
calităților deosebite pe care le avea pentru acest joc, a fost inclus 
în prima formaţie a 'Lelefoanelor (1950) şi a participat la cel 
dintii campionat naţional, alături de cei doi „copii ai Teiului“ 
(Folbert şi Dinescu) și profesorul său de volei și baschet 
(Costi Herold). 

A urmat cucerirea titlului naţional (1951), în condiţiile transfe- 
rării la C.C.A a antrenorului formaţiei (C. Herold) şi a unuia dintre 
cei mai buni jucători ai echipei (C. Dinescu). Dar în anul următor 
echipa Locomotiva P.T.T. (fostă Telefoane) nu a mai putut rezista 
şocului produs prin plecarea lui Folbert şi Testiban la echipa mili- 
tară şi, cu toate eforturile depuse de restul jucătorilor, a fost nevoită 
să retrogradeze ! 

Anul 1953 a reprezentat revenirea spectaculoasă a Locomotivei 
P.T.T. în primul eşalon al țării, iar unul din autorii acestei perfor- 
manţe a fost fostul cantemirist, care după puţină vreme a preluat 
banderola de căpitan de echipă, înainte de a împlini 20 de ani! 

Grigore Costescu a continuat să evolueze alături de antrenorul 
Vasile Popescu și colegii săi de echipă pînă în anul 1960, cînd, fiind 
numit asistent la Catedra de educație fizică de la Universitate, s-a 
transferat la formaţia Ştiinţa București. De la această ultimă echipă 
s-a retras din activitatea de performanță în anul 1966. 

Grigore Costescu a fost selecționat pentru prima oară în lotul 
național de seniori în 1951 (la vîrsta de 17 ani). Despre această primă 
selecţionare ne povestește cu multă emoție fostul jucător internaţional 
de la Locomotiva P.T.T: „Eram în pregătire la Oradea, în vederea 
unei deplasări în Polonia, unde aveam de susținut un joc amical 
cu reprezentativa ţării gazdă. Antrenorii C. Riegler şi A. Popescu 
au cazat într-o cameră de hotel trei jucători prieteni (Folbert, Nedef 
și Costescu). Ultimii doi erau debutanţi în lotul național . . . 

După aproape două săptămîni de antrenamente, cu numai 3 zile 
înainte de plecarea în Polonia, a sosit în tabără un alt jucător divi- 
zionar, cu cîteva jocuri internaționale la activ. Și cum în deplasare 
nu puteau pleca decit 12 baschetbaliști, eram cu toții convinși că 
cei din conducerea tehnică a lotului vor renunţa la unul din cei doi 
debutanţi. În urma sosirii »musafirului nepofiit““, care era de fapt 
jucătorul i impus de la „centru“ în ultimul moment, cei doi antrenori 
au primit pe rînd trei vizite, care aveau acelaşi scop. Nedef solicita 
să se renunţe la serviciile lui și să fie păstrat în lot Costescu, acesta 
din urmă dorea ca în locul lui să fie trimis Nedef, iar Folbert ame- 
nința că dacă vreunul din cei doi colegi de cameră nu face deplasarea, 
atunci să nu se mai conteze pe aportul lui! 

Rezultatul insistențelor celor trei a fost mai mult decît surprin- 
zător: Nedef și Costescu au fost lăsați amîndoi acasă, iar lotul s-a 
deplasat la Varşovia cu 11 jucători! Pe peronul gării Oradea a avut 
loc o scenă emoţionantă. Trei baschetbaliști aveau lacrimi în ochi. 
Folbert, la geamul trenului care se punea în mișcare cu destinația 
capitala Poloniei, Nedef și Costescu care rămîneau în gară, urmînd 
să se întoarcă la București. Acest episod, petrecut cu mai bine de 
30 de ani în urmă, demonstrează sincera prietenie care exista între 
foarte mulți jucători și colegi de echipă națională ! 

Grigore Costescu a evoluat în echipa națională chiar din toamna 
anului 1951, a participat la turneul preolimpic de la Helsinki 
(1952), la Festivalul Mondial al Tineretului și Studenţilor (1953), 
la trei ediţii ale campionatelor europene (1955, 1957 și 1959) şi la 
alte jocuri internaționale pînă în 1962. Desigur că, cea mai frumoasă 
amintire din cariera internațională a lui Costescu rămîne, fără îndoială, 
partida de referinţă de pe Stadionul Republicii, dintre echipele Româ- 
niei şi U.R.S.S. Antrenorii formaţiei noastre l-au introdus în minutul 
36 pe „micuțul Grig“, care a reușit în numai 4 minute de joc să 
înscrie 3 coşuri pe contraatac! O contribuţie la victoria obținută 
în fața multiplei campioane europene ! 

În anul 1967 Gr. Costescu, care trecuse între timp la Catedra 
de educaţie fizică a Institutului Politehnic București, a preluat con- 
ducerea tehnică a echipei feminine Politehnica. Timp de 17 ani (una 
din cele mai îndelungate activități la aceeași echipă), fostul jucător 
al Locomotivei P.T.T. și Științei s-a ocupat de pregătirea unei for- 
maţii cu care a reușit să cucerească de 6 ori titlul național și să 
se califice de 2 ori în semifinalele C.C.E. Sub bagheta acestui antrenor 
au evoluat numeroase baschetbaliste de mare valoare, cum ar fi: 
Ecaterina Savu, Suzana Pîrșu, Cornelia Taflan, Nina Chiraleu, Gabri- 
ela Ciocan, Margareta Pruncu, Anca Demetrescu, Bogdana Diaco- 
nescu-Gal, Maria Rosianu-Bărăgan, Elena Filip, Constanţa Fotescu- 
Grigoraș, Maia Zidaru, Carmen “Tocală-Moldoveanu, Mihaela Neto- 
litzchi și altele. Numeroase au fost „bătăliile“ pentru supremație 
în baschetul feminin românesc, dar parcă cele mai frumoase au fost 
cele dintre vechile rivale Politehnica și Rapid. 

Grigore Costescu recunoaște astăzi cu multă sinceritate că nicio- 
dată în cariera sa de antrenor nu a avut un lot mai omogen ca cel 
din anii 1970—1975, cînd nucleul său de jucătoare (Savu, Taflan, 
Pîrșu, Ciocan, Pruncu, Demetrescu) a reprezentat poate una din cele 
mai remarcabile formaţii de club din Europa. 

Această echipă de aur, care se aseamănă în multe privinţe cu 
memorabilul zeam militar C.C.A. din urmă cu două decenii, avea o 
medie de vîrstă în jurul a 30 de ani. Dar după cum ne spune antre- 
norul Gr. Costescu (unul din autorii acestei coeziuni sufletești dintre 

jucătoare), aceste talentate baschetbaliste, toate cu studii universi- 
tare încheiate, erau foarte bune prietene în viaţa particulară şi se 
completau perfect în cursul fiecărei partide. „Un lot tot atît de valo- 
ros am avut la Politehnica și în perioada 1979—1980, şi echipa antre- 
nată de mine a obținut rezultatele meritorii în jocurile disputate în 
C.C.E. Dar uniunea sufletească între aceste baschetbaliste a fost 
departe de cea obţinută cu 5 ani în urmă și la prima adiere a vîn- 
tului nefavorabil multe dintre ele au părăsit din diferite motive „cora- 
bia“ studențească. Și un fapt din cele mai importante: media de vîrstă 
a lotului respectiv nu depășea 23 de ani ! Ce departe ar fi ajuns acest 
lot de jucătoare pe plan european, dacă ar fi continuat să se per- 
fecționeze împreună în desăvirșirea măiestriei sportive !*, se des- 
tăinuie cu amărăciune în suflet maestrul sportului Grigore Costescu. 

Acest remarcabil antrenor a fost utilizat în mai multe rînduri 
la lotul național de senioare. Mai întîi ca antrenor secund, alături 
de Sigismund Ferencz, apoi ca antrenor principal la Campionatele 
Europene din Olanda (1970). 

Grigore Costescu, la cei 54 de ani ai săi, are părul complet alb... 
Mulţi colegi sînt convinși că unele perioade din activitatea sa de antre- 
nor au contribuit la încărunţirea părului. În orice caz, pasiunea sa 
pentru meseria de antrenor a rămas aceeași, și indiferent de urcușul 
sau coborişul unei echipe, rezultatele muncii sale vor licări din nou 
pe firmamentul baschetului românesc. În ultima perioadă a revenit 
ca antrenor al echipei masculine divizionare B Politehnica Bucureşti. 


La panoul de onoare... 
VIORICA NICULESCU 


Pe data de 29 aprilie 1964 apărea în pagina de sport a revistei 
„Viaţa Studenţească““ un articol, care se încheia astfel: „O asemenea 
echipă a fost duminică, în ultimul meci al campionatului, ca și pe 
parcursul întregii competiții, Știința Bucureşti, ale cărei jucătoare 
zîmbesc în fotografia de mai sus, fericite că eforturile lor au fost 
încununate de succes. Și publicul le-a răsplătit cu prisosință. Ar fi 
trebuit, poate, publicat, lîngă fotografia celei mai bune echipe din 
ţară, un instantaneu înfățișînd galeria sălii Floreasca, primindu-le 
cu ropote de aplauze pe campioane. Ar mai fi trebuit imortalizat 
pe peliculă gestul atît de frumos al colegilor de club, baschetbaliștii 
de la Știința care, apăruți pe neașteptate de sub tribună, au adăugat 
uralelor din sală 12 buchete cu flori. 

Dar, mai cu seamă, ar fi meritat cu prisosință să fie oferită citi- 
torilor imaginea fazei din ultimele secunde de joc ale partidei decisive 
Știinţa— Rapid, în care Viorica Niculescu, singură între trei apără- 

toare, a luptat pentru minge, a cîștigat-o, a smuls-o mai bine zis și 
a marcat coșul pe care antrenorul, coechipierele sale, sutele de spec- 
tatori îl aşteptau cu sufletul la gură. Din această ultimă imagine, din 
lecţia oferită de exemplara sportivă Viorica Niculescu, toți care păşesc 
pe drumul greu al performanței ar fi avut multe, foarte multe de 
învățat“. i 

În completarea acestori rînduri, trebuie amintit că, în meciul 
despre care se vorbește în Viaţa Studenţească, cu 5 secunde înainte 
de final, feroviarele conduceau cu scorul de 38—36 şi publicul era 
convins că soarta campionatului a fost decisă. Dar Viorica Niculescu 
a reușit să înscrie chiar în ultima secundă, egalînd astfel scorul. În 
prelungiri, victoria a revenit studentelor (44—40) ! 

Cariera sportivă a acestei exemplare baschetbaliste este un model 
în istoria baschetului românesc. Spre deosebire de mulţi alți 
sportivi, Viorica Niculescu nu a demonstrat o îndemînare deo- 
sebită pentru vreo disciplină sportivă, nu a avut altă contingență 
cu sportul decît orele de educaţie fizică din școală. În 1951, 
fiind elevă în clasa a Xl-a a participat pentru prima oară la 
unele manifestații sportive, dotate cu Cupa Tineretului Muncitor. 
Evoluţia ei promițătoare la unele meciuri de volei (atrasă mai mult 
de insistențele colegelor de clasă) a contribuit la legitimarea sa la 
clubul Constructorul. Aici, după numai un an de activitate intensă 
în cadrul echipei de volei, a fost la un moment dat convinsă să joace 
şi baschet, mai ales că, la acelaşi club, se înființase o asemenea for- 
maţie, care participa la una din categoriile campionatului orășenesc. 

Astfel, timp de aproape doi ani, Viorica Niculescu activează para- 
lei la cele două sporturi înrudite atît la pregătire, cît și la jocuri 
oficiale. Anul 1952 constituie totodată şi un succes la învăţătură, prin 
reușita la examenul de admitere la Institutul de Construcții. 

În anul 1953 este inclusă în lotul lărgit de volei pentru Fes- 
tivalul Mondial al Tineretului și Studenţilor, dar este atrasă din 
ce în ce mai mult de baschet. Împreună cu echipa de baschet a clu- 
bului Constructorul participă la turneul final al campionatului naţio- 
nal de la Oradea, unde are o comportare meritorie. După numai 
un an, este selecționată în echipa naţională, care întilneşte pe terenul 
amenajat în incinta velodromului Dinamo formația Belgiei. Cu toate 
că selecționata noastră se comportă modest şi este învinsă (54—68), 
ziarele scot în evidență pe această tînără jucătoare care nu împlinise 
nici 20 de ani și nu avea nici doi ani de activitate în baschet! 

Referitor la debutul Vioricăi Niculescu în echipa națională, cu 
ocazia partidei amicale cu Belgia din anul 1954, trebuie amintit. că 
această mare sportivă a făcut parte din reprezentativa țării noastre 
timp de peste 12 ani și și-a adus o contribuţie majoră în situarea 
formaţiei României de 3 ori la rînd pe locul IV la campionatele 

europene (1962, 1964 și 1966), fiind un permanent exemplu de con- 
știinciozitate la antrenamente! şi de dăruire în jocurile internaționale. 

Revenind la activitatea competițională internă, trebuie arătat că 
ediția din 1956 a campionatului național a revenit echipei Construc- 
torul, care va domina o perioadă de cîțiva ani baschetul feminin 
românesc. Fără a beneficia de transferarea unor nume cu rezonanță, 
Constructorul și-a continuat linia ascendentă și din anul 1956 a ajuns 
în vârful piramidei baschetului feminin. Desigur, jucătoarea numărul 
unu a noii campioane a fost Viorica Niculescu, al cărei aport a fost 
decisiv în obţinerea titlului național. Au urmat alte două titluri în 
ediţiile 1957 și 1957/58, atît pentru echipa Constructorul cît și pentru 
Viorica Niculescu. 

Turul campionatului (ediția 1958— 1959) a fost extrem de disputat 
de trei formaţii, primele două clasate din ediţia precedentă (Construc- 
torul și Olimpia M.I.) şi revelaţia anului, formaţia Voința Braşov, 
antrenată de Gh. Roșu. După încheierea primei părți a campionatului, 
cele trei pretendente se aflau departajate astfel: Voința Brașov 31 p, 
Olimpia M.I. 31 p și Constructorul 30 p. Returul a fost net favorabil 
campioanelor, acestea suferind o singură înfrîngere „acasă“ în fața 
Voinţei Braşov. 

Cu toată victoria obținută in extremis în retur de Voința Brașov 
(59—57), titlul de campioană a fost decis tot între cele două echipe bucu- 
reștene, Constructorul și Olimpia M.I. Dar înainte de a relata desfă- 
șurarea acestei partide-cheie a campionatului, iată un episod neașteptat 
din viața acestei sportive de excepție. În anul 1958, Viorica Niculescu a 
absolvit Institutul de Construcţii, obţinînd diploma de inginer. 

Imediat după obţinerea examenului de stat, Viorica Niculescu a 
fost încadrată ca inginer stagiar la Direcţia de Investiţii şi Construcții 
din Ministerul Educaţiei și Învățămîntului care tutela echipa feminină 
Olimpia M.I., principala adversară a Constructorului. Astăzi, după 
mai bine de un sfert de veac, ea continuă să lucreze în cadrul aceleiași 
instituții. 

Și iată că a sosit și seara cînd se decidea soarta campionatului și a 
decernării tricourilor de campioane. Principala „piesă“ a echipei 
Constructorul, Viorica Niculescu, era angajată de mai bine de două 
săptămîni la ministerul tutelar al formaţiei adverse. Despre acest lucru 
nu aflase nimeni din conducerea clubului Constructorul și nici chiar 
colegele sale de echipă !... Partida însă s-a desfășurat la discreția 
formaţiei Constructorul, care şi-a surclasat adversara (45—28), iar 
Viorica Niculescu a fost cea mai bună jucătoare de pe teren ! Cu această 
ocazie s-a demonstrat, o dată mai mult, atitudinea de înaltă ţinută a 
celei mai bune jucătoare din acea vreme . . . 

După cîteva zile de la această victorie, care constituia cucerirea 
celui de-al patrulea titlu consecutiv pentru echipa de baschet, clubul 

Constructorul a organizat o masă festivă pentru a sărbători succesul 
obţinut. La această sărbătorire, ca la mai toate festivitățile de acest 
gen, s-au rostit toasturi, s-a băut o cupă de șampanie . . . Luînd cuvin- 
tul în încheierea toasturilor, Viorica Niculescu a mulțumit tuturor 
pentru sprijinul acordat în ridicarea măiestriei sportive și în crearea 
condiţiilor care s-au materializat în titlurile cucerite . . . În final, însă, 
a anunțat — spre surprinderea celor prezenți la această masă — cu 
părere de rău, că drumurile se despart începînd cu ediția următoare a 
campionatului de baschet! Abia atunci au aflat cu toții că inginera 
Viorica Niculescu este angajata Ministerului Educaţiei și Învăţămîn- 
tului și că din toamna viitoare va depune cererea de transfer pentru 
Olimpia M.I. 

Desigur, clubul Constructorul s-a opus la transferarea celei mai 
bune jucătoare a lor, dar poziția fermă a Vioricăi Niculescu a determinat 
acordarea dreptului de joc pentru formaţia Știința (fostă Olimpia M.I.). 
Ba mai mult, datorită întăririi substanţiale a acestei echipe, prin transfe- 
rarea Vioricăi Niculescu, F.R.B. a hotărit înscrierea în Cupa Campio- 
nilor Europeni a formaţiei Știința în locul campioanei Constructorul ! 

În următoarele trei ediții ale campionatului feminin, titlul a revenit 
echipei Rapid, care a reușit de fiecare dată să devanseze, cu cîte un 
punct în clasamentul general, rivala sa, formaţia Știința Bucureşti. 

La începutul ediției 1962—1963, antrenorul Costel Dinescu, care 
preluase de un an conducerea tehnică a formaţiei Știința, a fost nevoit 
să renunțe la o serie de jucătoare bune, ca maestrele sportului Teodora 
Predescu și Ştefania Dinescu, precum și la jucătoarele internaționale 
Adriana Florescu-Bucur (căpitana echipei) şi Zamfirița Danciu. În 
aceste condiţii, avînd în lotul său doar două baschetbaliste experimen- 
tate, dintre care una era Viorica Niculescu, profesorul Costel Dinescu 
şi-a propus în această ediție a campionatului o comportare onorabilă 
şi situarea doar în partea superioară a clasamentului. Dar cele două 
rutinate baschetbaliste „le-au tras“ pur și simplu după ele pe tinerele 
lor colege de echipă și în ziua de 12 mai 1963 au reușit, împreună, să 
cucerească titlul național pentru clubul Știința Bucureşti. Este demn de 
reţinut că în acea memorabilă partidă retur, în care Știința trebuia să 
învingă la peste 10 puncte adversara sa și marea favorită a competiţiei, 
formaţia Rapid, Viorica Niculescu a înscris în ultimul minut al jocului 
două coșuri consecutive pentru echipa sa, cu o dezinvoltură dezarmantă 
pentru feroviare, care păreau paralizate în acest final de partidă ! Rezul- 
tatul final (56—43) a decis atribuirea tricourilor de campioane studen- 
telor, care au reușit un tur de forţă, acela de a cîștiga la o diferență de 13 
puncte, iar lidera acestei noi campioane a fost desigur Viorica Nicu- 
lescu, cu cele 23 de puncte realizate ! 

Acesta a fost din nou „momentul“* Viorica Niculescu, care, în con- 
tinuare, a mai cucerit, alături de coechipierele sale de la Politehnica 

(fostă Ştiinţă), încă patru campionate (1964, 1966, 1967 și 1968). În 
anul 1967 Viorica Niculescu a fost prima baschetbalistă distinsă cu 
titlul de maestră emerită a sportului, distincție care onorează pe deplin 
intreaga sa activitate internă și internațională. 

Am urmărit cu mare interes, timp de aproape 10 ani, evoluţia acestei 
baschetbaliste în cadrul clubului Știința Bucureşti. Caracter integru, de 
o modestie deosebită, sportivă de o punctualitate rară la antrenamente, 
excelentă colegă de echipă și jucătoare de mare talent, Viorica Nicu- 
lescu rămîne un exemplu demn de urmat de generațiile viitoare de 
baschetbaliste. Desigur, dacă ar exista unele filme documentare care, 
să poată fi proiectate în fața elevelor și tinerelor practicante ale acestui 
spectaculos joc sportiv, în care să se poată urmări comportarea maes- 
trei emerite a sportului Viorica Niculescu în jocurile de campionat sau 
în întilnirile internaționale, toate aceste tinere ar avea multe, foarte 
multe de învăţat. 

În încheierea acestui succint portret, trebuie să mai reținem că 
Viorica Niculescu a fost selecționată de 143 ori în reprezentativa țării, 
1 participat la o ediţie a campionatelor mondiale (Moscova 1959) şi la 
5 ediţii ale campionatelor europene. S-a retras din activitatea compe- 
tițională la vîrsta de 34 de ani (1968). Este căsătorită cu profesorul 
Dan Niculescu, antrenor emerit și „făuritorul“* numeroaselor succese 
ale echipei Dinamo care deține un record unic la noi în ţară (de 12 ori 
campioană națională, dintre care 10 titluri consecutive între anii 
1968—1977). 


Un cavaler al baschetului romantic 
HORIA DEMIAN 


În luna ianuarie 1975, în sala Floreasca s-a desfășurat ultimul 
turneu de sală al turului campionatului masculin de Divizia A, care 
urma să departajeze plutonul de echipe în două grupe valorice. 

»U“* Cluj-Napoca se afla înaintea acestui turneu pe locul VIII și 
șansele de a promova în grupa de elită a campionatului (1—VI) erau 
foarte reduse. Într-adevăr, era aproape imposibil să cîştige 4 jocuri 
consecutive, dintre care două cu formaţiile bucureştene Rapid și Poli- 
tehnica. Și totuși imposibilul a fost realizat, pentru că în terenul de 
joc a apărut, după un an de absență, Horia Demian, pivotul principal 
al echipei clujene, care se retrăsese din activitatea de performanță din 
motive profesionale ! 

Dar cum s-a ajuns la această revenire a lui Horia Demian în „cin- 
ci““-ul de bază al echipei „„U““? Jucătorii, antrenorul (Vasile Geleriu), 
conducerea secţiei apelează la „Gibonul“, solicitindu-l să-i ajute să 
treacă cu succes ultimul hop de la Bucureşti. Și Horică, atunci în vîrstă 

de 33 de ani, a răspuns imediat la apelul foştilor colegi de echipă, a 
făcut cîteva antrenamente şi la București a contribuit decisiv la califi- 
carea formației „„U““ Cluj-Napoca în primul eșalon al campionatului, 
cîştigînd toate meciurile disputate în sala Floreasca. 

Horia Demian, doctor în chimie și șef de lucrări la Facultatea de 
Farmacie de la I.M.F. Cluj-Napoca, a fost un model de ataşament 
faţă de clubul care l-a crescut şi l-a lansat în baschetul de performanţă 
din ţara noastră. Acest sportiv integru și de o deosebită ținută pe tere- 
nul de baschet a fost unul din puţinii jucători din baschetul românesc 
care au evoluat la un singur club pe toată durata activității de perfor- 
manţă. Nu este puțin lucru să fii alături de culorile alb-negru ale lui 
»U“ timp de peste 15 ani. Şi să nu uităm că acest mare sportiv s-a 
retras din activitatea competițională mult prea devreme, spre regretul 
miilor de spectatori care l-au îndrăgit şi l-au aplaudat de nenumărate 
ori la scenă deschisă. 

Și astăzi Horia Demian a rămas credincios echipei care pe vremuri 
l-a consacrat, ca membru activ în biroul secţiei lui „„U““ şi mai ales 
ca un permanent susținător al celor două formaţii (feminină şi mascu- 
lină) care activează în continuare în Divizia A. 

La unul din ultimele turnee de sală desfăşurate la Cluj-Napoca, 
el ne-a destăinuit cîteva amintiri din cariera sa de baschetbalist: 

„Era prin vara anului 1960, îşi aminteşte Horia Demian, și echipa 
naţională, care mă cooptase şi pe mine la numai 18 ani (de-a lungul 
următorilor 10 ani Horia Demian a fost selecționat de 165 ori în 
« naționala » României și în 1964 a fost distins cu titlul de maestru al 
sportului), a efectuat un turneu de pregătire în Cehoslovacia. Pe lîngă 
jucătorii consacraţi (Folbert, Fodor, Nedef, Emil Niculescu și alţii), 
în lot au mai fost introduși și tineri talentați ca Giurgiu, Kiss, Gheorghe 
Valeriu și... Demian. În primul joc cu selecționata Cehoslovaciei, la 
Košice, sintem conduși la pauză cu peste 10 puncte. Echipa noastră 
nu jucase prost, dar nimeni din teren nu reușise să-l anihileze pe Kon- 
vicika, care a înscris ori de cîte ori a vrut. 

«Unchiul » (alias Costi Herold), supărat foc de această neplăcută 
situaţie, a adunat echipa în vestiar și i-a reproșat neatenția din apărare. 
În finalul discuţiei, antrenorul a întrebat destul de nervos: « Cine 
este în stare să-l marcheze pe Konvicika? » . . . După mai multe secunde 
de tăcere apăsătoare, s-a ridicat în picioare Mihai Kiss (care nu jucase 
deloc în prima repriză) și a spus: « Am să încerc eu, unchiule ! ». Costi 
Herold s-a încruntat, contrariat vizibil de această intervenţie şi a repli- 
cat într-un tîrziu: « Nu tu... unul care joacă ! ». Deși întreg vestiarul 
era cufundat într-o linişte deplină, la răspunsul «unchiului », toți am 
izbucnit în rîs. Ulterior, însă, Mihai Kiss a devenit om de bază al 


echipei naționale. 

După 5 ani, sînt prezent la cea de a XIV-a ediţie a Campionatelor 
Europene de la Moscova (1965). Obţinem la început două victorii 
categorice asupra formațiilor Finlandei şi Ungariei, meciuri în care au 
fost utilizate și rezervele. Din nou, ne împotmolim în fața selecțio- 
natei Israelului (57—59), aşa cum se mai întimplase și cu doi ani în 
urmă, la Wroclaw. În a patra partidă realizăm un joc excelent și, în 
ciuda sălii arhipline de la Lujniki, conducem ostilitățile în cea mai 
mare parte a întîlnirii cu multipla campioană europeană, echipa 
U.R.S.S. 

Sîntem învinși în final la un singur coș diferenţă, realizat în ultimele 
secunde ale jocului de Paulauskas (62—60), dar înfrîngerea se dato- 
rează într-o mare măsură și unor greșeli flagrante de arbitraj ale sue- 
dezului Strumke și uruguayanului Oppenheim. După încheierea aces- 
tei partide, Vasile Popescu, antrenorul de atunci al lotului național, 
a intrat triumfător în vestiar și s-a adresat tuturor jucătorilor, care 
crau destul de afectați, mai puţin de înfrîngerea în fața unei super- 
formaţii ca cea a Uniunii Sovietice, şi mai mult de faptul că fuseseră 
atît de aproape de un rezultat de mari proporții pentru baschetul 
românesc. 

«Felicitări băieţi ! Nu-i nimic, băieţi... lăsați că ne mai întîlnim 
noi cu ei în finală . . . şi atunci o să vedem cine-i mai bun !» (se cali- 
ficau în semifinale primele două clasate din fiecare serie). 

În continuare, pe fondul unui moral destul de scăzut şi al unei ner- 
vezități exagerate, am pierdut alte trei jocuri (R.D.G., Italia și Ceho- 
slovacia) şi ne-am clasat doar pe locul VII în serie. 

Vasile Popescu a intrat din nou în vestiar după ultima partidă cu 
Cehoslovacia (69—90), dar de data aceasta foarte supărat s-a adresat 
elevilor săi: « Am spus eu întotdeauna că nu avem valoare, nici nu 
meritam să facem deplasarea ... etc... !» ? 

Vasile Popescu a fost un excelent antrenor. Eu cel puţin m-am 
înțeles foarte bine cu fostul jucător și antrenor al Locomotivei P.T.T. 
şi am avut multe de învăţat. Avea însă darul de a exagera uneori, atît 
în momentele de triumf, cât și în cele mai puţin faste. 

O amintire deosebită pentru mine o constituie participarea selec- 
ționatei noastre studenţeşti la Jocurile Mondiale Universitare din 
același an (1965) de la Budapesta. 

Cădem într-o serie preliminară foarte ingrată: S.U.A., Ceho- 
slovacia şi România. Sîntem învinși la o diferență minimă de echipa 
Cehoslovaciei, deci şansele noastre de calificare spre partea superioară 
a clasamentului sînt practic reduse la zero. Întîlnirea care avea să se 
deruleze nu avea decît un singur obiectiv: diferența de scor cu care 
formaţia nord-americană va încheia jocul cu baschetbaliștii români 
(de altfel, echipa S.U.A. va cîştiga detașat competiţia, ridiculizîndu-și 
toţi adversarii la diferențe de peste 30 puncte !). 

Printre stelele echipei s-a numărat şi Bradley, care ulterior a devenit 
unul dintre celebrii jucători profesioniști din S.U.A. Pentru noi, 
românii, meciul cu formaţia de peste Ocean reprezenta o premieră 
absolută, fiind prima partidă internațională oficială cu o selecționată a 
S.U.A. Nu ne-a intimidat faima adversarului și am făcut un meci 
«senzațional » (afirmaţia aparține presei ungare de specialitate), fiind 
întrecuți doar în ultimele 3 minute la o diferență de 9 puncte (60—69) ! 

Deşi am pierdut calificarea pentru semifinale, am avut marea satis- 
facţie să vedem jocul S.U.A. — România catalogat drept cel mai bun 
al turneului (20 de echipe participante). După această splendidă evo- 
luţie, selecționata României a fost imediat invitată să facă un turneu 
în S.U.A. (nerealizat), iar eu am fost solicitat să joc într-o echipă uni- 
versitară americană. Fiind destul de tînăr (23 de ani), iar echipa naţio- 
nală avînd încă nevoie de serviciile mele, evident că nu am putut onora 
invitaţia. Dar, fără falsă modestie, aprecierile de atunci ale presei, dar 
mai ales ale specialiştilor americani prezenţi la Budapesta, mi-au pro- 
dus cele mai mari satisfacţii din întreaga mea carieră de baschetbalist. 

Au trecut 4 ani... Era prin luna februarie a anului 1969. Timp 
de o săptămînă au avut loc festivitățile ocazionate de sărbătorirea semi- 
centenarului clubului « U ». Evenimentele au fost fixate pe o peliculă 
de către o echipă a studioului « Alexandru Sahia», sub denumirea 
« Gaudeamus Igitur », film de scurt metraj care a rulat ulterior pe ecra- 
nele noastre. Pe lingă festivități și interviuri, filmul urma să prezinte 
aspecte din competiţii interne la care participau și reprezentantele 
clubului din Cluj-Napoca. 

În acea săptămînă, singura manifestare oficială era meciul de bas- 
chet masculin dintre echipele « U » şi Steaua, prilej foarte nimerit 
de a se filma faze de joc, ca şi atmosfera specifică din tribune. Sala 
sporturilor era arhiplină, împodobită sărbătorește. Din păcate, însă, 
jocul a decurs cam la discreția campionilor, care conduceau la pauză 
cu vreo 12 puncte, iar în minutul 30 diferența ajunsese la 19 puncte ! 
Tribuna fusese redusă la tăcere, iar cei de la « Alexandru Sahia » nu-și 
realizau obiectivul. Dar, probabil pe fondul unei relaxări premature a 
militarilor, care se și vedeau cu „sacii în căruță“ (de regulă noi învin- 
geam Steaua și Dinamo la Cluj-Napoca şi uneori chiar la Bucureşti), 
și bineînţeles pe seama unei treziri a noastre, a început o adevărată 
cursă contracronometru ! Tribunele reveneau la viață, operatorii își 
frecau mîinile. Noi începusem să ne dăm seama că-i putem ajunge pe 
stelişti, dar nu știam dacă timpul ne mai permite, mai ales că acele cro- 
nometrului fugeau incredibil de repede. Refăcînd punct cu punct, am 
ajuns să fim conduși în ultimele secunde doar cu un singur punct ! Toată 
tribuna era în picioare, nu se mai auzea fluierul arbitrilor . . . Atmosferă 
specifică sud-americană în tribunele Sălii sporturilor din Cluj-Napoca !! 
Cînd mai erau două secunde de joc, am fost faultat în momentul arun- 

cării, deci 2 aruncări libere (regula cu « două din trei » a fost introdusă 
mult mai tîrziu). În cîteva zecimi de secundă am realizat perfect încăr- 
cătura momentului. În sală se făcuse o linişte mormiîntală ! Eram eroul 
pozitiv sau negativ al unui meci ieşit din tipare. Nici acum nu-mi dau 
seama de unde am adunat calmul necesar pentru a transforma ambele 
aruncături, cu dezinvoltura de la antrenament! Victorie!... «U» 
Cluj-Napoca a întrecut Steaua cu 81—80 ! 

Nu este nevoie să vă mai spun ce a urmat... Lumea a invadat 
terenul ... . am fost purtaţi minute în șir pe braţe . . . iar finalul meciu- 
lui și atmosfera de după meci au ocupat locul central al filmului 
« Gaudeamus » ! 

După cîteva luni ale aceluiaşi an, conturile campionatului erau 
practic încheiate. Dinamo, cu 2 puncte avans, nu mai putea pierde 
titlul național, așa că turneul final de la Timișoara părea a fi un turneu 
de vacanţă. Pe locul doi se afla Steaua, iar noi, cei de la « U », nu mai 
puteam pierde locul trei și medaliile de bronz. 

În prima zi, Dinamo și Steaua au obţinut victorii ușoare. În ziua a 
doua, « U » întîlnea pe Dinamo, iar în ultima zi a turneului avea loc 
derbyul fără miză dintre cele două rivale, Dinamo și Steaua. Calculele 
erau clare: dacă Dinamo ne învinge (normal, prin prisma clasamentu- 
lui și a valorii), ultima zi era absolut formală. Unii din jucătorii dina- 
moviști ne invită să facem un joc frumos, victoria lor nepunîndu-se 
în discuție. Meciul este, însă, neaşteptat de echilibrat, mai mult în 
favoarea noastră. Unii din echipa adversă își permit să ne trateze supe- 
rior chiar şi pe teren, în timpul jocului. « Ce, măi, vreți să cîștigați? » 
Noi nu ne lăsăm prinși în discuţii pe teren și ne vedem de joc. Dina- 
moviștii intră într-o adevărată panică, caută prin orice mijloace să 
treacă la cîrma jocului. Noi însă evoluăm foarte exact. Evident, spec- 
tatorii țin cu noi, de parcă am juca acasă la Cluj-Napoca. Ciștigăm in 
extremis cu scorul de 63—62, astfel că partida dintre cele două preten- 
dente a devenit decisivă. Dinamoviştii sînt în mare derută . . . Și cînd 
te gîndești că sportivii clubului din Șoseaua Ștefan cel Mare veniseră 
să se plimbe la Timişoara, să facă doar act de prezenţă și să îmbrace 
tricourile de campioni ! "Totuși, a doua zi echipa Dinamo s-a mobilizat 
exemplar în partida cheie cu Steaua și a reușit, într-un final incandes- 
cent, să obțină victoria cu scorul de 59—58 şi prin aceasta să-și păstreze 
titlul de campioană. 

Fair-play-ul a caracterizat echipa noastră din perioada amintită. 
Un rezultat trucat nici nu putea fi pus în discuţie. Cred că dacă unul 
din coechipierii mei ar fi îndrăznit să propună așa ceva, a doua zi nu 
ar mai fi făcut parte din echipă ! 

În încheiere, aș dori să povestesc ceva din primii ani ai activității 
mele de performanţă (1962). Turneul final al campionatului (locurile 
1—8) s-a desfăşurat la București. Cîştigăm două jocuri, printre care 

unul la Dinamo, dar pierdem surprinzător pe cel de al treilea, cu 
Știința Craiova. Urmează meciul cu campioana «en tître», C.C.A. 
Ne mobilizăm exemplar, ca mai întotdeauna în jocurile cu cei doi 
«titani » ai baschetului românesc (Dinamo și C.C.A.). Controlăm întâl- 
nirea aproape pe toată durata ei, publicul din sala Floreasca ne încura- 
jează și aplaudă cu multă căldură. Mai sînt doar 7 secunde de joc și 
conducem cu 2 puncte în momentul cînd arbitrii fluieră o angajare de 
„sunu la unu“ între mine și regretatul Fodor. Deci, șanse majore pentru 
noi, fiindcă diferența de înălțime era de aproape 15 cm (Fodor măsura 
doar 1,86 m)! Ciștig balonul fără prea multe eforturi și îl orientez 
spre un coechipier, dar « spiridușul » de Mimi Niculescu face o inter- 
cepţie, se duce pe contraatac și formaţia C.C.A. egalează în ultima 
secundă de joc ! fn n prelungiri, am pierdut jocul destul de net (87—92) ! 

Doar după joc ne-am dat seama că în cazul unei victorii (pe care 
am avut-o în mînă), dublată de o victorie în ultima zi la Dinamo 
Tîrgu Mureș (care s-a și materializat), am fi fost campioni naționali, 
la egalitate de puncte, dar cu o victorie directă asupra militarilor ! 
Un titlu, pe care l-am rîvnit toată viața, ne-a fost atît de la îndemînă ! 
Cum am putut să-l pierdem, fără măcar să facem nici cele mai ele- 
mentare calcule! Boemie! Da, boemia a caracterizat echipa anilor 
1960—1970! Toți eram studenți. Ne pregăteam studențeşte, dar 
o făceam cu pasiune. După antrenamente sau meciuri rămîneam 
împreună, mergeam să bem o bere. Eram cu toţii prieteni. Aşteptam 
antrenamentele pentru a ne întilni prietenii. N-am reușit să cîştigăm 
nici un titlu național, dar am devenit toţi apreciați la locul de muncă. 
Adică am făcut şcoală și am jucat baschet. De plăcere. Din plăcere . . . 
Este emoționant să vezi azi profesori, ingineri, medici, agronomi 
dintre foştii jucători ai « U »-ului. Oameni care ocupă funcții de răs- 
pundere ! Directori, ingineri șefi, şefi de serviciu etc. — foşti baschet- 
balişti. Și, deşi n-am cucerit titlul niciodată, Sala sporturilor din Cluj- 
Napoca era arhiplină la meciurile noastre. Steaua şi Dinamo veneau 
cu emoţii la Cluj-Napoca. Și, de regulă, pierdeau. Pierdeau cîteodată 
şi la București! Jucam cu suflet. Epocă romantică, care, desigur, 
n-ar mai avea același succes astăzi, cînd efortul care se cere e cu mult 
mai mare. Dar, undeva, regret romantismul și boemia sportului, 
chiar şi de performanță. Era tare frumos!“ 


Un student român de nota 10, în echipa Europei 
ALIN SAVU 


În vara anului 1965, Alin Savu, un jucător de bază al echipei 


Știința București şi component al reprezentativei țării, a luat examenul 
de stat la Facultatea de Biologie cu nota 10! Media generală a celor 

5 ani universitari era de excepţie (9,72), ţinînd seama de faptul că 
Savu era şi sportiv fruntaș, avea programul zilnic foarte încărcat, 
cu ore de cursuri, laboratoare, colocvii sau examene, ore de antre- 
nament în fiecare seară, deplasări la sfîrşit de săptămînă în timpul 
cursurilor sau uneori chemări la loturile naționale (acestea însă de 
scurtă durată și mai ales în vacanțele universitare). 

Alin Savu a început să joace baschet foarte tîrziu (la 17 ani), pe 
cînd era elev în clasa a Xl-a a Liceului Spiru Haret din București. 

»Am ajuns la baschet după nesfîrşitele partide de fotbal jucate 
după orele de şcoală, ne povesteşte actualul şef al laboratorului de 
biochimie de la clubul Steaua. Primul meu antrenor a fost vechiul 
jucător şi antrenor (şi în acea vreme arbitru divizionar) Vasile Bor- 
deianu, care m-a preluat ca junior în echipa pe care o pregătea 
pe atunci, A.S. Proiectantul București. 

În 1960 am reușit la examenul de admitere la Facultatea de Bio- 
logie și m-åm transferat la echipa de Divizia B Universitatea Bucu- 
reşti, unde am avut ca antrenori mai întîi pe maestrul sportului Liviu 
Nagy şi mai apoi pe viitorul arbitru internațional Ion. Petruţiu. 

A 1961 am trecut la Știința București (antrenor prof. Lucian 
Vasilescu), unde am activat pînă la terminarea studiilor universitare, 
În această perioadă, mai exact în 1964, cu ocazia Balcaniadei de la 
Bucureşti, am fost introdus de către profesorul Vasile Popescu în 
lotul național de seniori, alături de Nedef, Demian, Emil Niculescu, 
Giurgiu, Cernea, Cristian Popescu, A. Popovici, Barău. De fapt, 
acesta a fost debutul meu în echipa națională, care s-a situat pe locul 
secund, după celebra formaţie a Iugoslaviei, din care făceau parte 
renumiții Koraci, Daneu, Djurici și alţii, aceiași care contribuiseră 
desiciv la cucerirea medaliei de argint la Campionatele Mondiale 
de la Rio de Janeiro (1963), precum și la victoriile obținute în faţa 
selecționatelor S.U.A. și U.R.S.S. 

În următorul an au fost cîteva evenimente deosebite. Primul a 
fost participarea pentru prima oară la un campionat european (Mos- 
cova), unde, împreună cu colegii de echipă naţională, am trăit, după 
cum nota pe bună dreptate ziarul de specialitate din Zagreb (Sportske 
Novosti): ... «tragedia jucătorilor români... de la un pas de o 
performanță răsunătoare, la un eșec total (locul 13)!» 

De la acest prim campionat european trebuie să amintesc suspan- 
sul care a dominat pe toată durata partidei dintre România şi U.R.S.S. 
(neînvinsă în ultimele 4 campionate europene). În ultimul minut 
de joc, formaţia sovietică nu mai păstra decît un avans minim (60—58) 
și echipa noastră se afla în atac. Parcă și astăzi retrăiesc momentul 
cînd mi-am luat «inima în dinți» şi am încercat o aruncare de la 
distanță, apoi am urmărit traiectoria mingii care a intrat în coș spre 
satisfacția noastră, dar și spre uimirea miilor de spectatori din sala 

Lujniki, care au amuţit pur şi simplu! Tabela de marcaj indica în 
acel moment rezultatul de 60—60 și mai erau de jucat doar 18 se- 
cunde... Dar bucuria noastră a durat doar 8 secunde, fiindcă în 
următorul atac, jucătorul Paulauskas a înscris cele 2 puncte necesare 
victoriei (62—60). Această dramatică întrecere dintre selecționata 
României și una din cele mai bune formaţii din lume va rămîne înti- 
părită pentru totdeauna în memoria noastră, a tuturor celor care au 
participat la Campionatele Europene de la Moscova, iar compor- 
tarea baschetbaliștilor români reprezintă și astăzi o performanță 

- nu a mai fost repetată de echipa noastră la nici o altă competi 
cială desfășurată în afara graniţelor. 

Al doilea eveniment al anului 1965 l-a constituit încheierea cu 
succes a studiilor universitare, pentru ca ultimul act important al 
acestui an să-l reprezinte transferarea mea la clubul Steaua, unde am 
activat neîntrerupt timp de 12 ani (1965—1977). Tot în acest an 
(1965) am fost distins cu titlul de maestru al sportului. 

Primul campionat național câștigat cu echipa Steaua (ediţia 1966/67) 
și participarea mea la Campionatele Europene de la Helsinki, unde 
echipa României s-a clasat pe locul V (cea mai bună performanță 
obținută la o asemenea competiție) au fost următoarele etape ale 
activității mele de jucător. Despre comportarea formaţiei noastre, 
dl. William Jones, secretarul general F.I.B.A., s-a exprimat elogios 
după încheierea competiţiei, spunînd printre altele că „o plăcută 
revelaţie a fost evoluţia jucătorilor români, care au ocupat locul pe 
care îl merită !» 

Imediat după reîntoarcerea de la Helsinki a început campionatul 
naţional. Una din primele partide disputate a fost cea în compania 
Universităţii Timişoara, pe care noi, steliștii, am cîșştigat-o, ușer, 
la o diferență apreciabilă. În ultima secundă de joc am încercat o 
aruncare de la propria noastră linie de aruncări libere şi, spre stupe- 
facţia spectatorilor și chiar a mea personală, balonul a intrat în coş! 
O aruncare pe care n-am mai izbutit-o în întreaga mea carieră de 
baschetbalist ... Atunci, din tribune, după momentul de excepție 
al acestei aruncări, s-a auzit vocea baritonală a unui spectator: « În 
echipa Europei cu tine, Aline !»... Peste exact trei zile a sosit la 
F.R.B. telegrama cu selecționarea mea în echipa Europei! 

Despre includerea lui Alin Savu în selecționata celor mai buni 
baschetbaliști din Europa trebuie făcute cîteva precizări. În luna 
noiembrie 1967 a avut loc la Anvers o partidă amicală dintre această 
selecționată şi formaţia belgiană Racing Bell. Pentru prima oară în 
istoria acestor reuniuni (care în continuare au devenit tradiționale 
și anuale), la întîlnirea programată din inițiativa F.I.B.A. a luat parte 
şi un baschetbalist român. Am specificat aceasta, deoarece în selec- 
ţionata europeană au mai fost incluși, de-a lungul anilor, și alți bas- 

chetbaliști valoroși români, dar singurul care a fost prezent la un 
asemenea joc multinațional a fost Alin Savu. Dintre partenerii lui 
trebuie amintiţi în primul rînd nume celebre în baschetul european, 
ca jucătorii cehoslovaci Zidek și Ruzicka, iugoslavul Daneu, francezul 
Bassin și alții. 

Alin Savu a jucat efectiv timp de 20 de minute și a avut o compor- 
tare lăudabilă, semnalată de întreaga presă belgiană. lată ce poves- 
tește Alin Savu referitor la un pariu original încheiat cu această 
ocazie între jucătorul de culoare nord-american Clark (2,03 m), 
component al echipei Racing Bell, și antrenorul său: 

»Pe timpul pauzei, în fața a peste 5 000 de spectatori care au luat 
loc în Sala Sporturilor din Anvers, baschetbalistul Clark a încercat 
şi a reușit, printr-o săritură de mare virtuozitate, să culeagă o monedă 
de metal așezată chiar sus pe colțul panoului, la o înălțime de 3,95 m. 
Și aceasta, din prima încercare! După splendida demonstraţie de 
detentă şi în aplauzele furtunoase ale publicului, Clark și-a încasat 
cu satisfacție pariul, o sticlă de șampanie franțuzească de cea mai 
bună calitate !““ 

În continuare, Alin Savu ne-a împărtășit două momente deosebite 
din ultimul deceniu de activitate: 

„În toamna anului 1970, conducerea tehnică a lotului național 
a apelat la mine, cu numai o săptămînă înaintea Balcaniadei de la 
Bucureşti. La această competiţie, echipa României a avut o compor- 
tare remarcabilă, cedînd la un scor foarte strîns în fața proaspeţilor 
campioni mondiali (Iugoslavia) și reușind două victorii prețioase 
în fața formațiilor Bulgariei şi Greciei. 

După încheierea acestei ediții a Balcaniadei, cunoscutul antrenor 
Zeravica aprecia că echipa României nu dispune încă de un lot omo- 
gen, tinerii fiind departe de valoarea titularilor. Oricum « cinci »-ul 
de bază al României rămîne o formaţie care poate face partide memo- 
rabile !“ 

»Un alt moment, despre care îmi amintesc încă cu mare plăcere, 
îl constituie participarea în anul 1974 la turneul « Spartachiada Mi- 
litară » de la Odessa. Echipa Steaua avea la această dată un lot impro- 
vizat, completat cu jucători de la Academia Militară și Politehnica 
București (componenții echipei Steaua selecționați în lotul național 
neputînd face deplasarea). La acest turneu am cucerit titlul de coş- 
geter (la 32 de ani), la o competiție în care evoluau o serie de baschet- 
balişti renumiți, ca Serghei Belov, Zarmuhamedov, Golomeev, Peicev, 
Koss şi alții. 

La toate jocurile am avut «o mînă de zile mari», culminînd cu 
întîlnirea Steaua— Dukla Olomouc, în care am înscris nu mai puțin 
de 43 de puncte ! După terminarea partidei, spre marea mea surpriză, 
am primit din tribună un buchet de garoafe roșii, avînd în el un bilețel 

scris în limba franceză: « Vous étiez le roi du basketaball! ». Este cel 
mai frumos compliment primit de-a lungul celor aproape 20 de ani 
de baschet“. e 

În încheierea acestor amintiri, iată şi alte date referitoare la Alin 
Savu. A fost selecționat de 142 ori în echipa naţională și a participat 
la 3 campionate europene. Este căsătorit cu maestra sportului Eca- 
terina Vogel-Savu, asistentă la Catedra de limbi străine a Institutului 
Politehnic din Bucureşti, una din cele mai valoroase jucătoare de 
baschet din țara noastră. Soții Savu au 2 băieţi pe care îi așteptăm, 
peste cîțiva ani, pe terenurile de baschet! 


Un virtuoz al mingii de baschet 
NICULAE VICIU 


De cîteva sezoane competiţionale, la cîrma echipei feminine 
Comerţul Tîrgu Mureș se află inginerul Niculae Viciu, singurul 
baschetbalist care a cucerit, cu un deceniu și mai bine în urmă, de 
trei ori titlul de coșgeter al diviziei naționale A... Acest jucător 
de reală valoare, care nu măsoară mai mult de 1,82 m, a înscris în 
numeroase jocuri din campionat un număr record de puncte! 

Să reamintim doar trei momente de vîrf din cariera sa de baschet- 
balist. În ediţia 1970/1971 Viciu, component pe atunci al echipei 
Universitatea “Timişoara, a realizat 39 de puncte la întîlnirea de la 
București în compania campioanei Dinamo (fosta sa formație), par- 
tidă pe care a pierdut-o numai după prelungiri (80—83)!... În 
turneul de sală de la Timișoara, din aceeași ediție a campionatului, 
Viciu a fost pentru a nu ştiu cîta oară cel mai bun jucător de pe teren 
şi principalul autor al revanșei Universităţii în fața lui Dinamo (76— 
66)! În sfîrşit, în următorul campionat, același jucător a stabilit un 
record absolut de puncte marcate într-un singur meci (53 !), la el 
acasă, la Tîrgu Mureș, în compania echipei gazdă, demonstrind 
astfel că rămîne cel mai eficace baschetbalist al campionatului național. 

"„„Am apreciat întotdeauna — scriam în acea perioadă la rubrica 
de sport a Informaţiei. Bucureştiului — la acest valoros jucător mo- 
destia, constanța în comportare şi mai ales atitudinea sa disciplinată 
în terenul de joc. Păcat că acest baschetbalist, care reușește, meci 
de meci, procentaje ieşite din comun la aruncările din acţiune (în 
jurul a 58—60%), nu-şi are locul său, pe deplin meritat, în echipa 
reprezentativă.“ 

La cîteva săptămîni după apariţia acestor cîteva rînduri, la înche- 
ierea unui joc de campionat dintre echipele Universitatea și Poli- 
tehnica București (în care Viciu fusese din nou vioara întîi a studen- 
ţilor de pe malul Begăi), am fost așteptat pe peronul gării din Timi- 

șoara de acest virtuoz al mingii de baschet. Cu foarte multă timiditate 
s-a apropiat de mine și cu o voce înecată de emoție m-a rugat să pri- 
mesc mulțumirile sale pentru aprecierile făcute. „De multă vreme 
nu am fost atît de mulțumit că, în sfîrșit, şi-a adus aminte şi un zia- 
rist de mine!“ a încheiat căpitanul echipei Universitatea. 

Niculae Viciu (n. 1939) a debutat în baschet în anul 1954 la liceul 
Papiu Ilarian din Tîrgu Mureș și la echipa de juniori Tînărul dina- 
movist din același oraș, avînd ca primi antrenori doi cunoscuţi inter- 
naționali, Bela Koos şi Gh. Fiilop. La numai 17 ani este promovat 
în formaţia divizionară A Dinamo Tîrgu Mureş, avînd drept colegi 
de echipă bastchetbalişti consacrați ca Fiilop şi Koos (foștii săi pro- 
fesori), Kadar, Berekmeri și alții... 

ntre anii 1957—1959 urmează cursurile Școlii tehnice de con- 
strucţii din Cluj şi este legitimat tot la o echipă de divizia A, Con- 
structorul. În următorii doi ani (1959—1960) este transferat la „U“ 
Cluj, unde are parte: zri de competiție pe Vizi, Bugnariu, Radu, 
Chioreanu, iar ca antrenor, pe cunoscutul Al. Șerban (care cucerise 
cu ani în urmă două titluri naționale cu echipa feminină Știința Cluj). 

În perioada anilor 1960—1962 urmează cursurile facultății de 
mecanică agricolă din Craiova şi evoluează la Știința din localitate, 
alături de Niculae Ionescu, Mihai Popa, fraţii Hofman, Răduţ, 
Leonte și Costel Dirjan, care era şi antrenorul formației. În anul 
1962 facultatea se mută la Timișoara, astfel că Viciu și cîțiva coechi- 
pieri se transferă pe linie sportivă la Știința Timişoara. Aici va întilni 
și alţi jucători cunoscuţi, ca A. Popovici, Cîrlan și alții. Antrenorul 
acestei echipe de care îl leagă minunate amintiri era C. Lache. 

După încheierea studiilor universitare (în perioada anilor 1965— 
1966), Viciu este convins să se transfere la Bucureşti şi să joace la cu- 
noscutul club bucureştean Dinamo, alături de internaționalii Novac, 
Giurgiu, Spiridon, Kiss și, mai tîrziu, Diaconescu, avînd la pupitru 
pe unul din cei mai desăvîrșiți antrenori pe care i-a avut, prof. Dan 
Niculescu. De altminteri, recapitulînd astăzi numeroșii antrenori 
cu care a colaborat, Viciu acordă cea mai mare stimă antrenorului 
emerit Dan Niculescu, cu care a și cucerit 3 titluri naționale, în pe- 
rioada cît a activat sub culorile alb-roșii ale clubului Dinamo. 

În anul 1969, datorită unor probleme de familie și unor simpatii 
pe linie sportivă, se reîntoarce la Universitatea Timişoara, unde 
alături de Gh. Cîmpeanu, N. Ionescu, P. Czmor, Minius și alții 
(antrenori L. Bahner și Tr. Constantinescu) obține rezultate surprin- 
zătoare atît acasă, cît și în deplasare. De altfel, despre acest interval 
de timp — şi nu de cele patru sezoane de activitate la echipa Dinamo, 
cu care obținuse trei titluri consecutive de campion și participase 
la numeroase jocuri în Cupele europene — Niculae Viciu își amin- 
teşte cu cea mai mare plăcere. „Toți anii aceia, petrecuţi la echipele 

studențești, lîngă colegi cu preocupări sănătoase şi mentalități bune, 
cu care, chiar dacă nu aveau nume sonore, reuşeam rezultate remar- 
cabile şi jocuri spectaculoase, mult gustate de spectatori !“ 

Să revenim la activitatea internațională a lui Viciu. A fost pentru 
prima oară selecționat în lotul național de tineret în anul 1960, iar 
imediat după aceea, în reprezentativa de seniori. În anul următor 
participă pentru prima și ultima dată la un Campionat European 
(Belgrad, 1961). fa fond, cele mai neplăcute amintiri ale lui Viciu 
sînt legate de „tușa“ interminabilă pe care a făcut-o pe la diferite 
loturi naționale, din nenumărate motive, invocate de antrenorii res- 
pectivi. În acest fel au trecut anii, edițiile campionatelor și acest 
talentat sportiv de pe meleagurile Mureșului a rămas cu marea amă- 
răciune a nedreptății evidente cu care a fost „gratulat“* de antrenorii 
lotului național. 

În ultima perioadă a activității de performanţă, Niculae Viciu 
a antrenat și a jucat la Dinamo Oradea (1975-1976), unde, însă, 
după cum se exprima acest modest sportiv, „mai tinerii mei coechi- 
pieri nu fac totul pentru ca echipa să nu retrogradeze, iar eu să mă 
pot retrage cu fruntea sus, după mai bine de 20 de ani de activitate 
în divizia A!“ 

Niculae Viciu a fost distins cu titlul de maestru al sportului în 
anul 1967 şi a fost selecționat de 39 de ori în echipa României. În 


prezent a revenit în orașul său natal și în ultimele ediţii ale campio- : 


natului l-am urmărit la cîrma formaţiei Comerţul Tg. Mureş. A 
rămas același entuziast al jocului de baschet. Cu un lot restrîns şi 
cu valori nu prea ridicate, Viciu a reușit să pună probleme majorității 
echipelor participante în divizia A feminină. La turneul de sală din 
ediția 1984/1985, la Tîrgu Mureș, formaţia pregătită de acest neobosit 
iubitor al baschetului a reușit să obțină, cu junioarele sale, 4 victorii 
din 4 partide disputate, printre învinsele lor figurind două candidate 
la podiumul campionatului — Olimpia şi Politehnica Bucureşti. 
Şi, un fapt ieşit din comun din activitatea sa de antrenor: la turneele 
de sală de la Tîrgu Mureş, în care jocurile echipei gazdă erau pro- 
gramate după orele 17, inginerul Viciu era de negăsit dimineaţa . . . 
El se afla la locul său de muncă! 


Pivotul care vine (1964)... Antrenorul care vine (1984) 
GHEORGHE NOVAC 


În decembrie 1964 apărea în revista Sport un articol intitulat 
„Pivotul care vine... .““. lată textul acestui articol: „Era prin anul 
1962 cînd doctorul Teodor Minescu, pe atunci antrenor al echipei 
de juniori a clubului Rapid, ne-a atras atenţia asupra unui tînăr înalt 

și firav, de 1,90 m și ceva. “Tînărul nu avea cunoștințe prea mari 
asupra jocului de baschet, dar atingea inelul coșului cu o ușurință 
remarcabilă. Apoi l-am revăzut la școala de baschet a echipei Olimpia 
București, cu 2—3 cm în plus şi un bagaj minim de procedee tehnice, 
care i-au adus în 1964 selecționarea în echipa de juniori a ţării, în- 
vingătoare în campionatul balcanic. 

A fost primul pas spre afirmarea tînărului baschetbalist, care, 
din toamna anului 1964, avea să reprezinte culorile clubului Dinamo 
București. Au urmat luni de muncă asiduă, pentru însuşirea tainelor 
acestui frumos joc și apoi promovarea în „„cinci“-ul de bază al echipei 
dinamoviste, care în primăvara acestui an avea să întrerupă șirul 
victoriilor echipei Steaua și, după 7 ani, să recucerească titlul de cam- 
pioană. În. sfîrşit, pasul firesc spre primul tricou al echipei repre- 
zentative de seniori. 

“Turnee internaționale la Leipzig, Lodz, Atena, Campionatul 
European de la Moscova, Dinamoviada de la București, tot atitea 
prilejuri de afirmare a tînărului de 20 de ani. La cei 1,96 m ai săi, 
cu excepționala sa detentă și puternica dorință de permanentă acu- 
mulare, Gh. Novac poate deveni pivotul la care visează de atîta vreme 
toți iubitorii baschetului din ţara noastră. Cu condiţia, însă, de a 
lucra zi de zi, pentru o cît mai perfectă cizelare a deprinderilor teh- 
nice, ca și pentru o totală stăpinire a nervilor, care (vezi meciul 
retur cu Zadar) pot aduce necazuri lui şi colegilor de club . . .“* 

Acesta a fost un prim portret al lui Gică Novac (fost muncitor 
la Uzinele 'Tudor Vladimirescu), care în anul 1964 are două mari 
satisfacţii în arena baschetbalistică din țara noastră: cea dintii este 
legată de cucerirea pentru prima oară a Balcaniadei de juniori, des- 
făşurată pe Stadionul Panathinaikos din Atena, realizind numai 
victorii în faţa selecționatelor Greciei, Iugoslaviei și Bulgariei. A 
doua mare satisfacţie a lui Gică Novac a fost transferarea sa la clubul 
Dinamo și întîlnirea cu antrenorul emerit Dan Niculescu. Această 
colaborare fructuoasă s-a materializat prin activitatea sa neîntreruptă, 
ca jucător, timp de peste 16 ani (perioadă în care a cucerit 12 titluri 
naţionale) şi, în continuare, ca antrenor la aceeași formaţie. 

După ce, în ediția 1981/1982, a debutat în noua sa calitate de 
antrenor secund pe lingă „veteranul“ acestei echipe, Dan Niculescu, 
în anul următor Novac devine antrenor principal și, din primul con- 
tact direct cu adversarii, arbitrii, spectatorii, dar mai ales cu jucătorii 
săi din teren, reuşeşte ceea ce poate nimeni altcineva nu a mai reușit 
atit de rapid, câştigarea titlului naţional! 

O primă surpriză, pentru toți cei care i-au urmărit îndeaproape 
comportarea în teren ca jucător, timp de peste un deceniu şi jumătate, 
a fost maniera cu totul schimbată în calitatea sa de conducător tehnic 
de echipă. Dacă în cursul carierei sale de baschetbalist, G. Novac, 

datorită temperamentului său vulcanic și în dorința fierbinte de a 
face totul pentru echipa sa, a avut o serie de incidente cu arbitrii 
în sutele de partide disputate, atît interne, cît și internaționale, în 
mod cu totul neașteptat, în calitatea sa de antrenor, calmul şi stăpi- 
nirea de sine au luat locul izbucnirilor de moment din trecut. 

La întrebarea care este cauza datorită căreia fostul jucător (pena- 
lizat deseori cu greșeli tehnice în partide oficiale) are acum această 
atitudine corectă şi demnă pe banca de rezerve în calitatea sa de 
antrenor, Gică Novac a răspuns fără echivoc: „Dacă sînt în prezent 
antrenor, trebuie să mă comport ca un adevărat pedagog în fața ele- 
vilor mei, în fața spectatorilor, în fața arbitrilor, altfel nu am ce căuta 
la cîrma unei echipe!“ 

Revenind la satisfacţiile din activitatea sa de jucător, Gică Novac 
ne enumeră citeva din reușitele care rămîn întipărite pentru totdeauna 
în mintea unui sportiv. Cel dintii campionat național cîștigat sub 
culorile clubului Dinamo, după primul an de activitate în această 
echipă (ediţia 1964/1965), locul V la Campionatele Europene de la 
Helsinki, cînd a figurat pentru a doua oară la o asemenea competiţie 
internaţională, situarea echipei Dinamo pe locurile 5—6 în ediția 
1972/1973 în C.C.E. (cînd a avut ca adversare, în grupa B a sfertu- 
rilor de finală, formaţiile Ţ.S.K.A. Moscova, Ignis Varese și 
Slavia Praga). 

Desigur că în toți acești ani de activitate baschetbalistică sînt 
de amintit și unele amărăciuni ... În toamna anului 1969, cu ocazia 
turneului final al Cupei României, în jocul decisiv cu formaţia Steaua, 
s-a accidentat, făcînd entorsă cu o serie de complicaţii. După acest 
accident destul de grav, Gică Novac n-a mai fost practic disponibil 
ca jucător timp de aproape 18 luni! În cele din urmă, în februarie 
1971 a fost trimis la unul din cele mai celebre institute de ortopedie 
din Europa (Rizzuoli din Bologna), unde, după unele investigaţii, 
Gică Novac a fost operat din nou și, după alte două luni, recuperat 
complet. Și astfel, acest valoros jucător a putut reveni la echipa sa 
de club și la scurt timp după aceea a fost readus în lotul național. 

Dintre eșecurile reprezentativei noastre naționale, cel mai mult 
l-au afectat locul IX la Campionatele Europene de la Neapole (unde 
lotul de atunci al României putea emite justificate pretenţii chiar 
la un loc pe podium) şi necalificarea pentru finala Campionatelor 
Europene (Helsinki 1977), cînd a fost rechemat la lot cu citeva săp- 
tămîni înaintea turneului de calificare, după ce antrenorul principal 
Dumitru Evuleţ-Colibaba renunțase la „bătrîni“ ! Și, totuși, consideră 
și astăzi Novac, dacă antrenorul ar fi făcut apel şi la alți vechi inter- 
naţionali, ca Tarău și Diaconescu, rezultatul de la Helsinki ar fi fost 


poate cu totul altul! 

Știam că Gică Novac, absolvent al Facultăţii de științe juridice, 
este un pasionat cercetător al unor cazuri penale și și-a exprimat 
de multe ori intenția de a se dedica profesiunii juridice. La întrebarea 
de ce a preferat totuși cariera de antrenor, Gică Novac a motivat, 
pe bună dreptate, că pasiunea sa pentru baschet a fost mult mai 
mare şi a dorit să rămînă atașat de această ramură de sport, chiar 
dacă a schimbat terenul de joc cu primul loc de pe banca de rezerve ! 

După numai doi ani de activitate ca antrenor al echipei Dinamo 
Gică Novac a fost promovat antrenor principal la lotul național mas- 
culin, avînd ca secund pe fostul său coleg de club Radu Diaconescu. 
Iată deci cum 1964 a fost anul în care Gică Novac a debutat în 
echipa națională („„Pivotul care vine“), pentru ca exact după două 
decenii (1984) să putem scrie „Antrenorul care vine“ ! 

Și într-adevăr, antrenorul principal al echipei României, Gheorghe 
Novac, și-a făcut un debut remarcabil în această nouă calitate, reușind 
după un deceniu să readucă reprezentativa noastră masculină 
în elita baschetului european. În Suedia, la turneele de calificare 
pentru turneul final al Campionatelor Europene din R.F.G., formația 
României, evoluînd la un înalt nivel, a reuşit să obțină calificarea 
în dauna unor selecționate cu pretenţii, ca cele ale Greciei, Turciei, 
Suediei, Finlandei și Belgiei. Și încă un amănunt deloc neglijabil: 
baschetbaliştii noştri au fost consideraţi, de întreaga presă de specia- 
litate din Suedia, drept cei mai disciplinaţi! 

În încheiere, trebuie amintit că Gheorghe Novac a fost distins 
cu titlul de maestru emerit al sportului în anul 1973 şi a participat 
la patru campionate europene (1967, 1969, 1973, 1975). A fost se- 


lecţionat de 192 de ori în echipa României. 


IN MEMORIAM... 


Un renumit polisportiv 
CONSTANTIN HEROLD 


Constantin Herold (1912—1984) a debutat într-o partidă oficială 
de baschet în vara anului 1934, cu ocazia organizării primului cam- 
pionat universitar bucureștean. Herold, împreună cu Prunescu, Po- 
pescu-Colibași, Balosache și alții, a făcut parte din selecționata A 
A.N.E.F. (Academia Naţională de Educaţie Fizică), care însă la prima 
confruntare a suferit o înfringere categorică în fața colegilor de la 
Drept (4—27)! 

Dar iată cum îl descrie pe acest mare polisportiv (fără egal, se 
spune, în istoria sportului românesc) coechipierul său de la A.N.E.F., 
Popescu-Colibași, într-o carte de evocări intitulată „Aşa am antrenat“... 

„„Am să încerc să schițez cîteva figuri de antrenori şi voi începe 
cu acela pe care l-am cunoscut în tinerețe ca sportiv și l-am urmărit 
mai apoi ca antrenor, Costi Herold. În primul rînd, cred că este cel 
care a practicat la noi în ţară, cu calificativul foarte bine, cele mai 
multe sporturi. A trecut de la recordul de decatlon la cel de la 110 m 
garduri, la atletism (a fost selecționat în lotul național care ne-a re- 
prezentat la cîteva Balcaniade și a fost încununat cu titlul de campion 
în anii 1934—1935), apoi la postul de portar la polo pe apă, ca să 
ajungă campion la badminton. În fotbal a fost prototipul centrului 
atacant de mare clasă (a jucat cu succes cîteva sezoane la Telefoane), 
dar a preferat voleiul şi baschetul. La rugby, în linia a treia, a fost 
pentru scurtă vreme un Demian al acelor timpuri; la scrimă, indi- 
ferent de armă, îi plăcea să se bată“... Și trebuie să continuăm noi 
enumerarea cu alte discipline sportive, cărora li s-a dedicat în anumite 
perioade Costi Herold, cum a fost handbalul (cu care a « cochetat » 
multă vreme), apoi canotajul, tirul, tenisul de masă şi de cîmp, schiul 
şi gimnastica, fiind (după părerea celor mai mulți tehnicieni) cel mai 
complet şi dotat sportiv al ţării noastre . . . Oare în ce ţară de pe glob 
se poate evidenția un polisportiv care a încercat — și de cele mai 
multe ori a reușit — să concureze cu succes la... nu mai puțin de 
14 discipline sportive !? 

Să reluăm însă textul lui Popescu-Colibași: „ca antrenor s-a con- 
sacrat baschetului. Jucătorii, echipele pregătite de el i-au ilustrat cali- 

tățile, prin corectitudinea jocului și spectacolului creat. Cuplul de 
jucători Folberi— Nedef i-au întruchipat prin talent, pe teren, serio- 
zitatea şi longevitatea sportivă“ 

Revenind la perioada în care a evoluat ca sportiv, trebuie arătat 
că la baschet și volei a participat aproape constant, timp de peste 
15 ani, culminind cu evoluţia în teren, în cadrul echipelor reprezen- 
tative ale României, la Balcaniada din anul 1946, desfăşurată pe tere- 
nurile de la Drept... Dar, începînd cu anul 1950, Herold a rămas 
credincios baschetului, care în următorii 18 ani i-a adus numeroase 
satisfacţii, ca antrenor al formațiilor P.T.T. și Steaua. 

Împreună cu unii din „nepoţii“ săi (denumire cunoscută de toţi 
iubitorii baschetului din acea perioadă de aur a baschetului românesc), 
Andrei Folbert, Costel Dinescu, Vasile Popescu, Grigore Costescu 
şi mai apoi Mihai Nedef, Emil Niculescu, regretatul Alexandru Fodor, 
“Teodor Nedelea și alții, Costi Herold. (alias „unchiul“ a cucerit 
10 titluri naționale pentru clubul militar din Calea Plevnei. Pentru 
aceste merite deosebite a fost distins în anul 1969 cu titlul de antrenor 
emerit. 

Solicitîndu-i „cea mai plăcută amintire din cariera sa sportivă“, 
Costi Herold a răspuns fără şovăire: „Serile de la sfîrşitul deceniului 
al cincilea, cînd erau programate jocurile de baschet în nocturnă, 
pe baza de la Drept, partide echilibrate între echipele fruntașe ale 
campionatului de pe atunci și cînd împreună cu elevii mei evoluam 
în această «groapă» de neuitat, sub culorile clubului Telefoane !“ 

După aproape trei decenii, baza sportivă de la Drept a dispărut 
din circuitul competiţional, au amuţit ropotele de aplauze care se 
adresau virtuozilor balonului rotund, liniștea a coborit definitiv asupra 
tribunelor şi arenei de beton. Despre această frumoasă bază sportivă 
din inima Capitalei ne vorbea cu mare regret „unchiul“, cel care, 
din locuinţa sa de pe calea Plevnei, nu mai simțea de mult tumultul 
marilor competiţii disputate în „groapa“ de la Drept! 

În încheierea acestui miniportret al unuia dintre cei mai talentați 
sportivi ai României, precum și unul dintre cei mai remarcabili pro- 
fesionişti în pregătirea și conducerea tehnică a unei echipe de baschet, 
trebuie amintite cîteva amănunte nu lipsite de interes. 

La cele trei ediţii ale Jocurilor Balcanice din anii 1946— 1948 
(Bucureşti, Tirana și Sofia) Costi Herold a făcut parte din „cinci““-ul 
și sextetul de. bază al echipelor noastre naţionale atît la baschet, cît 
și la volei. 

În anul 1958, echipa antrenată de Costi Herold a dispus în Cupa 
Campionilor Europeni de formația Macabi Tel Aviv, pe terenul 
acesteia, cu scorul de 63—61 ! Iată declarația cunoscutului arbitru 
internațional Simry făcută presei după încheierea partidei de la Tel 
Aviv:  „„Baschetbaliştii români sînt adepţii jocului modern, cu 

calități deosebite în practicarea acestui spectaculos sport, cu multă 
imaginație şi personalitate !“ 

n anul următor, în aceeași competiție, după partida de la 
București, în care C.C.A. a dispus cu dificultate de celebra campioană 
a Ungariei, formaţia Honved, antrenorul baschetbaliștilor unguri 
J. Pander a menţionat după întoarcerea sa la Budapesta: „„Atita timp 
cît echipa de bază C.C.A. se menţine în teren, este greu să faci față 
jocului său derutant !“ 


În sfîrșit, să nu uităm comportarea echipei Steaua (noua denumire 
a lui C.C.A.) în C.C.E., la Bucureşti (în anul 1968), în compania 
uneia dintre cele mai bune formații de club de pe continentul nostru, 
Fides Partenope din Neapole. Întrecînd cu 95—77 echipa italiană 
(în care evoluau doi jucători de culoare nord-americani), componenții 
clubului Steaua au oferit un adevărat spectacol baschetbalistic . . . 
„Nici o echipă de pe continent n-ar fi rezistat formației Steaua în 
această seară !“* a mărturisit cu amărăciune presei antrenorul lui 
Fides, Tonino Zorzi. 

După numai un an de la această excelentă comportare a echipei 
Steaua în C.C.E., la începutul ediției 1969/1970, a avut loc în sala 
Floreasca o emoţionantă despărțire a antrenorului emerit Costi Herold 
de foştii săi elevi. După 35 de ani de prodigioasă activitate, „unchiui“‘ 
a predat ștafeta conducerii tehnice unuia dintre primii său „nepoți“ 
de la Telefoane, prof. Vasile Popescu. 

De cele mai multe ori, la derbiurile Steaua— Dinamo, la jocurile- 
cheie din campionatul feminin sau la partidele internaționale, undeva 
în tribuna sălii Floreasca, vechii pasionaţi ai jocului de baschet îl 
puteau vedea pe „unchiul“ cum urmărea cu interes comportarea 
baschetbaliștilor, de fapt a generațiilor următoare de sportivi care 
evoluau în terenul cu două coșuri. Oare cîți din spectatorii aflați în 
tribune își mai aduc aminte de marele polisportiv Costi Herold? .. . 
Cel care a participat la un campionat european (Praga 1947), a fost 
selecționat de 24 de ori în selecționata țării noastre (ca jucător), la 
două campionate europene (Istanbul 1959 și Belgrad 1969), precum 
şi la zeci și zeci de jocuri internaționale în C.C.E. (ca antrenor). Costi 
Herold rămîne definitiv fixat în panoplia marilor sportivi ai țării 
noastre, o stea în arena sportivă, un adevărat exemplu de probitate 
profesională ! 

Ultima apariţie oficială a „unchiului“ pe banca de rezerve a unei 
echipe de baschet a fost cu ocazia jocului amical de o/d-boys dintre 
garniturile de acum două decenii ale cluburilor Steaua și Dinamo, 
programat în deschiderea eternului derbi dintre aceleași reprezentative 
ale cluburilor respective, adică cele care își disputau din nou titlul 
de campioană naţională (mai 1984). Desigur, Costi Herold și-a condus 
foştii săi elevi: Folbert, Nedef, Emil Niculescu, Radu Diaconescu, 

Teodor Nedelea şi alții cu același tact, cu aceeași precizie dintotdeauna, 
neștiind că aceasta va fi cea din urmă întîlnire a sa cu miile de spec- 
tatori care umpleau tribunele Palatului Sporturilor și Culturii. 

După doar cîteva luni de la această apariţie în arena baschetbalistică, 
inima „unchiului“ a încetat brusc să mai bată. Impresionant a fost 
numărul celor care l-au întovărășit pe ultimul său drum și frumos 
gestul foștilor săi elevi şi colegi de „națională“, care i-au purtat sicriul 
pe umeri. 

Operativ, ziarul Sportul a oferit un trofeu pentru fair-play-ul de 
care vor da dovadă atît echipele masculine, cît și cele feminine, începînd 
cu ediţia campionatului naţional 1984—1985. Trofeul a fost instituit 
în amintirea acestui mare jucător și antrenor care a fost Costi Herold, 
un exemplu de fair-play pe toată durata activităţii sale sportive înde- 
lungi, pentru toţi cei cu care a venit în contact: sportivi, arbitri, an- 
trenori, oficiali şi spectatori. 
să 


sa 


Alexandru Fodor 


Cu cîteva luni înainte de pierderea prematură a maestrului sportului 
Alexandru Fodor, deces care a îndoliat întreaga lume a baschetului 
din țara noastră, am avut cu dinsul o convorbire mai îndelungată. 
În acea perioadă era antrenorul secund al echipei campioane Steaua. 

Mi-a împărtășit atunci cîteva date despre activitatea sa de per- 
formanță: 

„Primul contact pe care l-am avut cu acest joc sportiv, de care am 
rămas strîns legat întreaga mea viaţă, a fost în anul 1943 (la vîrsta de 
12 ani) la gimnaziul din Tîrgu Mureș, unde S. Ferencz, mai mare cu 
cîțiva ani decît mine, era baschetbalistul numărul unu al selec- 
ționatei şcolii, H 

După un debut nesemnificativ în echipa aceluiaşi gimnaziu, am 
trecut în rîndurile formației Dermagant (cea mai reprezentativă din 
oraș în perioada anilor 1946—1948), cînd am luat un prim contact 
cu baschetul bucureștean, mult mai avansat la acea vreme. Între anii 
1948—1949 mi-am satisfăcut serviciul militar şi m-am transferat la 
echipa nou înfiinţată pe lîngă clubul Armata București. Devenind 
student la I.C.F. în perioada anilor 1949—1952 am activat pe linie 
sportivă la această formaţie studențească, alături și de colegii mei din 
Tîrgu Mureș, Zoizon şi Kadar. 

În 1952 m-am reîntors la clubul militar, care între timp își schimbase 
denumirea în C.C.A. Aici, sub conducerea iscusită a (unchiului » şi 
cu contribuţia unor jucători plini de talent, cum au fost Folbert, Nedef 
Emil Niculescu, Erdâgh, Nedelea, Ion Dinescu și alții, am reușit în 
decursul a 12 ani de activitate neîntreruptă să cuceresc 8 titluri naționale 

și să mă afirm atît în cadrul echipei de club, cît şi sub culorile reprezen- 
tativei noastre. 

Am fost selecționat permanent în echipa națională între anii 1951 — 
1960. Debutul meu în formaţia României s-a produs cu ocazia turne- 
ului de la Budapesta, din noiembrie 1951, cînd am fost promovat o 
dată cu Nedef și Costescu. În următorii 9 ani am fost selecționat 
de 123 de ori în reprezentativa țării și am participat la 4 campionate 
europene (1953, 1955, 1957 şi 1959). 

Cea mai plăcută amintire din această perioadă o constituie Cupa 
Eliberării de la Cairo, din anul 1956, competiţie ciștigată de echipa 
României. După meciul cu Grecia din semifinale, cîștigat la un singur 
punct diferență de formația noastră (prin transformarea în ultimele 
secunde ale jocului a 2 aruncări libere de către Erdâgh), în vestiare, 
baschetbaliștii celor două selecționate plîngeau unii în brațele celorlalți 
(românii de bucurie, iar grecii de supărare). La această competiţie s-a 
legat o strînsă prietenie între componenţii celor două reprezentative. 

Desigur, au existat și amărăciuni de-a lungul disputării unor com- 
petiții. Cele mai mari decepții din cariera mea de sportiv de perfor- 
manţă le-am suferit cu ocazia Campionatelor Europene de la Istanbul 
din anul 1959. După două victorii concludente în fața formațiilor 
Iranului (65—48) şi Austriei (83—48), am obținut o strălucită victorie 
în faţa puternicei echipe a Ungariei (62—53)! După acest început 
promițător, care prevestea o comportare onorabilă în turneul final, 
selecționata României n-a mai reușit nici o victorie, clasîndu-se în 
final pe un loc cu totul neașteptat (VIII). 

Este greu de redat acum, după mai bine de două decenii, cum 
ne-am simţit noi, baschetbaliștii prezenţi la Istanbul, care repre- 
zentam culorile ţării la cea de a XI-a ediție a acestor campionate 
(A. Folbert, A. Fodor, M. Nedef, E. Niculescu, Cr. Popescu, Gr. Cos- 
tescu, M. Popa, T. Nedelea, A. Vizi etc.), după trei înfringeri con- 
secutive, la diferențe incredibile, în fața formațiilor Belgiei (76—79), 
după prelungiri, Bulgariei (52—53) și Poloniei (66—67)! Orice rezul- 
tat schimbat în favoarea noastră ne-ar fi săltat cîteva locuri mai sus 
în clasamentul general. Dar n-a fost să fie așa... 

Ultima competiţie internațională la care am participat a fost Bal- 
caniada de la Sofia din anul 1960. 

Clubul Steaua a renunţat la serviciile mele și ale lui Folbert înainte 
de începerea ediţiei 1964/1965. Dar am continuat amindoi activita- 
tea de performanţă în cadrul echipei Academia Militară, pe care am 
reuşit s-o promovăm în divizia A. Din anul 1967 m-am retras din 
activitatea competițională de performanță. 

Împreună cu fostul meu coleg de echipă națională și de club, 
maestrul emerit al sportului Mihai Nedef, m-am ocupat în perioada 

anilor 1975—1982 de pregătirea echipei Steaua, cu care am cucerit 
trei titluri naţionale (1978, 1980 şi 1981)“. 

Nu trebuie uitat faptul că „Șoni“* Fodor a reprezentat unul din 
pionii de bază ai echipei noastre naţionale și ai formaţiei C.C.A. 
și a contribuit în mare măsură la afirmarea baschetului românesc 
peste hotare. „„Șoni“* Fodor era de multe ori poreclit de iubitorii 
baschetului din țara noastră „mîna de aur“ sau „coşul de aur“, dato- 
rită preciziei uimitoare cu care înscria din acțiune din toate poziţiile | 

Alexandru Fodor a fost unul din favoriţii publicului din perioada 
anilor 1951—1967 și a cules de nenumărate ori aplauze la scenă deschisă. 


Octav Dimitriu 


Acum mai bine de un sfert de veac (1958), în componența Fede- 
rației Române de Baschet a apărut un nume nou, respectiv acela 
al lui Octav Dimitriu, care a fost numit cu acel prilej în funcția 
de antrenor federal, alături de regretatul Mircea Rizea, secretarul 
aceluiaşi organism. Octav Dimitriu a rămas fără întrerupere la cîrma 
acestei Federaţii timp de aproape două decenii. De altminteri, în 
perioada 1962—1977 a ocupat postul de secretar al ei și din această 
perioadă datează cele mai importante succese ale baschetului româ- 
nesc pe plan european. Să le recapitulăm: 

— locul IV la Campionatele Europene feminine din anii 1962 
(Mulhouse), 1964 (Budapesta) şi 1966 (Cluj); 

— locul V la Campionatele Europene masculine din anul 1967 
(Helsinki); 

— calificarea (de două ori) în semifinalele C.C.E. la baschet femi- 
nin, prin formaţia Politehnica București la edițiile 1968/1969 și 
1973/1974, precum și în semifinala Cupei Liliana Rorchetti a for- 
maţiei L.E.F.S. în ediția 1973/1974. 

Aceste performanțe n-au mai fost realizate în anii din urmă și 
aceasta relevă într-un fel contribuţia personală a lui Octav Dimitriu 
și a colaboratorilor săi din acea perioadă la dezvoltarea baschetului 
la noi în ţară, Nu trebuie uitat efortul acestui profesor, în încerca- 
rea lui temerară de a face cunoscut baschetul românesc peste hotare, 
şi nu este deloc întîmplător faptul că Octav Dimitriu era bine cunos- 
cut și apreciat la Federaţia Internaţională de Baschet. De altfel, de 
aportul său personal este legată și organizarea pentru prima oară 
în România a unei ediţii a Campionatelor Europene feminine, singura 
din istoria baschetului românesc. 

Îmi amintesc cu emoție de reuşita acestei prestigioase competi- 
ţii, care a avut loc în anul 1966 în orașele Sibiu și Cluj. A dorit 
să realizeze și organizarea unui campionat european masculin în 
România. Reprezentativa noastră nu a mai reuşit, timp de aproape 
un deceniu (perioada 1976—1984), să se califice în grupa A a Cam- 

pionatelor Europene, ratînd, pe rînd, la Helsinki, Atena, Izmir şi 
Lisabona, posibilitatea de a reveni printre primele 12 echipe naţio- 
nale din Europa. Abia în anul 1984, reprezentativa României a reușit 
această performanţă la turneul de calificare din Suedia, astfel că va 
fi prezentă la Campionatele Europene din R.F.G. (1985). 

Octav Dimitriu căuta să intensifice cît mai mult propaganda jocu- 
lui de baschet, prin conferințe de presă, spaţii mai mari dedicate 
acestui sport în rubricile de specialitate ale ziarelor și revistelor, orga- 
nizarea unor partide amicale cu participarea vechilor internaţionali. 

Octav Dimitriu a fost un om integru, de o corectitudine exem- 
plară, era un adevărat pasionat al jocului de baschet, considerent 
pentru care i s-a atribuit și calitatea de arbitru internațional. 

Octav Dimitriu a fost eliberat din funcția de secretar F.R.B. în 
anul 1977, rămînînd în continuare în Biroul Federal, și a funcționat 
mai departe în organismele FIBA pînă în ultimele zile ale unei vieți 
mult prea scurte. De altminteri, la citeva zile după fulgerătoarea 
trecere în neființă, urma să fie prezent în calitate de comisar FIBA 
la o partidă din C.C.E. care se disputa în Italia. 


În anul 1985 lumea baschetului românesc a fost din nou îndo- 
liată. Au încetat din viață: Corneliu (Dudu) Riegler, absolvent al 
Academiei Comerciale, jucător internaţional, antrenor şi arbitru divi- 
zionar. A evoluat la patru echipe (Aurora, Sportul Studenţesc, Car- 
men și Viforul Dacia). A cucerit 6 titluri de campion regional-naţio- 
nal (1933— 1939). A cîştigat un titlu național în calitate de antrenor 
al echipei Ştiinţa București (1950). A participat la o ediție a Cam- 
pionatelor Europene, Geneva, 1935. A fost în cîteva rînduri antrenor 
al echipei naţionale de seniori și tineret. A făcut parte din organis- 
mele centrale ale F.R.B. í 

Eugen Hottya, jucător, antrenor şi arbitru internaţional. A evo- 
luat ca jucător la echipa Carmen din Oradea.S-a dedicat foarte repede 
arbitrajului, devenind unul dintre cei mai apreciați cavaleri ai. fiuie- 
rului din ţara noastră. A fost desemnat arbitru internaţional al FIBA 
în anul 1957, fiind unul dintre primii arbitri internaționali români. 
În această calitate a condus numeroase partide în competiţii inter- 
naționale oficiale, fiind cotat de specialiști ca unul dintre: cei mai 

` valoroși arbitri din acea epocă. 

Valeriu (Lale) Pruncu, profesor de educaţie fizică, ca jucător 
a activat la cluburile Dinamo și C.C.A., cu care a cucerit 2 titluri 
naţionale în ediţiile din anii 1957 şi 1958, și apoi la Știința București. 
A fost selecționat de mai multe ori în lotul național de tineret. A 
condus în calitate de arbitru divizionar numeroase jocuri oficiale 
din campionatele republicane. În ultima perioadă a vieţii era antre- 
norul echipei feminine de divizia A Progresul București. 


DIN LUMEA BASCHETULUI 


Familii de baschetbalişti 
DE-A LUNGUL UNEI JUMĂTĂŢI DE SECOL 


În anul 1933, la primul campionat feminin al Capitalei au fost 
înscrise 6 echipe, dar s-au prezentat două formaţii, așa că în singura 
partidă desfășurată (intitulată impropriu finală), T.C.R. a dispus, 
după o „întrecere dramatică“, de Sportul studenţesc, cu rezultatul 
de 9—7 ! De remarcat că în lotul învingătoarei figurau în „cinci“-ul 
de bază trei surori Golescu (Nina, Despina și Dina). 

În anul următor (1934), T.C.R. a cucerit pentru a doua oară 
consecutiv titlul de campioană a Capitalei. Din nou în lotul echipei 
T.C.R. întîlnim o curiozitate, un cuplu cu totul ieșit din comun: 
mama, Marioara Miclescu, şi fiica sa, Ioana Miclescu (în vîrstă de 
numai 14 ani)! 

În anul 1938 îşi începe activitatea la Sportul studențesc (tot 
la vîrsta de 14 ani) Rodica Rigler, sora înternaționalului Corneliu Rigler, 
viitorul antrenor al. primei campioane feminine a României, formaţia 
Știința București. 

În deceniul al cincilea, în loturile echipelor de club, precum și 
ale selecționatelor României descoperim două familii de remarca- 
bili baschetbalişti (în același timp și voleibaliști), Rodica Riegler- 
Sădeanu şi Sim Sădeanu, Magda Grigorescu-Niculescu şi George 
Niculescu. 

Tot în acest deceniu întîlnim familia Ioana Miclescu-Odobescu, 
jucătoare internațională, şi Const. (Dinu) Odobescu, jucător, arbi- 
tru, oficial, membru de mai multe ori al Biroului Federal și, mai 
tîrziu, arbitru onorific FIBA. Cele două fete ale acestei familii, 
Anca şi Ioana Odobescu, au continuat tradiția sportivă a părinților 
lor şi au jucat baschet multă vreme la echipa divizionară A Con- 
structorul. 

În aceeași perioadă mai trebuie amintite și alte cîteva familii 
cu un deosebit aport în practicarea și dezvoltarea baschetului în 
ţara noastră: 

Viorica Antonescu-Niculescu, maestră emerită a sportului, și Dan 
Niculescu, maestru al sportului, ca jucător și antrenor emerit. De men- 

ţionat că fratele Vioricăi Antonescu-Niculescu, Jean Antonescu, jucător 
divizionar și arbitru internaţional, este în prezent antrenor la Cen- 
trul național de pregătire olimpică, funcționînd la Federația Română 
de Baschet. 

Eva Aczel-Ferenca, maestră emerită a sportului, şi Sigismund 
Ferencz, jucător şi arbitru internațional și antrenor emerit. 

Teodora Simionescu-Predescu, maestră a sportului, și Aurel Pre- 
descu, antrenor și multă vreme antrenor federal. A făcut parte din 
organismele FIBA 

Stefania Tomescu-Dinescu, maestră a sportului, și Costel Dinescu, 
jucător internaţional şi antrenor divizionar. 

Dina Manolescu-Popovici, jucătoare divizionară, şi Radu Popovici, 
maestru al sportului. În prezent face parte din Biroul Federal în 
calitate de președinte al Comisiei de disciplină. Cei doi fii ai lor, 
Andrei şi Matei Popovici, practică și ei baschetul de performanţă, 
primul fiind jucător internațional, iar cel de-al doilea, component 
al echipei campioane de juniori C.S.S. nr. 4 Bucureşti. 

În deceniul al șaptelea apar pe firmamentul baschetului noi 
familii de jucători și jucătoare de valoare: 

Ecaterina Vogel-Savu, maestră a sportului, şi Alin Savu, maes- 
tru al sportului. Acesta din urmă a fost selecționat în echipa Eurepei 
cu ocazia Festivalului de la Anvers (1967). 

Cornelia Gheorghe-Taflan, maestră a sportului, şi Leonte Taflan, 
jucător divizionar şi antrenor. 

Margareta Simion-Pruncu, maestră a sportului, şi Valeriu Pruncu, 
jucător internațional, arbitru divizionar și antrenor. 

Elsa Sebestien-Gruber, maestră a sportului, și Ladislau Gruber, 
jucător divizionar A. 

Raluca Manolache-Popa, jucătoare divizionară A, şi Mihai Popa, 
jucător internațional. 

Doina Vasilescu-Sterescu, jucătoare internațională, și Mircea Ste- 
rescu, jucător divizionar A şi antrenor. 

Din anul 1970 și pînă în zilele noastre mai subliniem și alte 
familii de baschetbalişti, unele cu mari rezonanțe în evoluția basche- 
tului din ţara noastră: 

Ileana Ghiţă-Chiraleu, maestră a sportului, şi George Chiraleu, 
jucător divizionar, antrenor și arbitru internaţional; în prezent, antre- 
nor federal. 

Bogdana Diaconescu-Gal, maestră a sportului, şi Nicolae Gal, 
jucător. divizionar A și arbitru. 

Suzana Pirşu-Szabados, maestră a sportului şi antrenoare, și 
Niculae Pîrşu, maestru al sportului şi antrenor. 

Mai amintim şi alte familii de jucători de baschet din ultimii 
ani ca: Mirela Neuman-Căpușan, jucătoare divizionară A, şi Virgil 

Căpuşan, maestru al sportului; Stela Petrea-Cernat, jucătoare divi- 
zionară A, și Costel Cernat, maestru al sportului; Doina Prăzaru-Mate, 
maestră a sportului, și Ștefan Mate-Prăzaru, jucător divizionar A; 
Gisela Czmor, jucătoare divizionară A, şi Pavel Czmor, jucător inter- 
naţional; Mihaela Radu-Netolitzchi, jucătoare internațională, şi 
Anton  Netolitachi, jucător internațional; Adriana Sălăjan- Niculescu, 
jucătoare internaţională, și Aurelian Niculescu, jucător şi arbitru 
divizionar A, precum şi alții. 


Longevitatea sportivă în baschetul de performanţă 


La noi în ţară, recordul absolut în această privință îl deține maes- 
tra emerită a sportului Eva Aczel-Ferencz, care a activat ca jucătoare 
de bază a echipei Rapid pînă la vîrsta de 46 de ani, respectiv la edi- 
ţia campionatului 1969—1970. 

Dar să recapitulăm această activitate de performanță (pe care 
o considerăm de excepţie) a Evei Ferencz. Născută în anul 1924 
în orașul Tîrgu Mureș, Eva Ferencz a evoluat de-a lungul carierei 
sale sportive de mare performanță doar la două cluburi: I.C.F. (în 
timpul studiilor universitare) și Rapid, unde a activat timp de 16 
ani, cucerind, împreună cu colegele sale, 5 titluri naționale. A fost 
selecționată de 73 de ori în echipa națională și a luat parte la 4 edi- 
ţii ale Campionatelor Europene (1952, 1956, 1962 și 1964). De men- 
ţionat sînt mai ales două aspecte deosebite din această remarcabilă 
activitate. A fost inclusă în reprezentativa țării care a participat la 
Campionatele Europene de la Budapesta (1964) la virsta de 40 de 
ani, demonstrind tuturor specialiştilor că valoarea unei sportive nu 
se măsoară după „buletinul de identitate“, iar al V-lea titlu naţional 
l-a cucerit cu echipa sa la virsta de 45 de ani! Toate aceste rezul- 
tate de excepţie se leagă foarte strîns şi de aportul incontestabil al 
soțului său, antrenorul emerit Sigismund Ferencz, împreună cu care 
a obţinut cele două locuri IV la Campionatele Europene din anii 
1962 și 1964, precum şi cele 5 titluri naționale cucerite cu echipa 
Rapid. De la ultima ediţie a campionatului naţional la care a par- 
ticipat (1969/1970) i-a rămas şi cea mai neplăcută amintire a sa din 
baschet. Dar să-i dăm cuvîntul: „În această ediţie, partida decisivă 
pentru titlul de campioană s-a desfășurat în sala Dinamo, între eter- 
nele rivale (din ultimele 10 ediţii) Rapid și Politehnica Bucureşti. 
Rapid a condus tot timpul cu diferențe pînă la 5 coșuri (în min. 30 
scorul era 56—46). Prin eliminarea mea în min. 38 (Eva Ferencz 
avea 46 de ani!), colegele de echipă s-au văzut egalate în ultima 
secundă de joc printr-un coș înscris de la o distanță apreciabilă de 

Nina Chiraleu (64—64). Victoria a revenit studentelor, în prelun- 
giri, cu rezultatul de 72—70!** Din relatarea acestei conducătoare 
de joc ideală, care era mai mult decît utilă la cei 46 de ani, se 
poate deduce cît de mult a cîntărit în finalul întîlnirii respective eli- 
minarea Evei Ferencz pentru 5 greșeli personale. 

Această jucătoare de mare valoare constituie un exemplu demn 
de urmat pentru tinerele baschetbaliste din generațiile mai noi, care 
încearcă să urce treptele măiestriei sportive. 

Mai sînt şi alte exemple de longevitate în activitatea de perfor- 
manță din baschetul feminin al ultimului sfert de veac. Dintre aces- 
tea amintim pe Gera Ivanovici, maestră emerită a sportului, care 
a evoluat cu succes în divizia A pînă la vîrsta de 38 de ani. 

Altă jucătoare valoroasă care a dat satisfacție pînă la 36 de ani 
(cînd s-a retras din activitatea competițională) a fost maestra spor- 
tului Cornelia Taflan (care deţine un record absolut prin cele 11 
titluri naţionale cucerite de-a lungul a două decenii de participare 
în divizia A). 

Maestra sportului Suzana Szabados-Pirşu la virsta de 34 de ani 
(ediția 1981/1982) a figurat pe locul III în ierarhia anuală a baschet- 
balistelor și a fost considerată de specialiști drept cea mai bună con- 
ducătoare de joc a campionatului, numărîndu-se printre primele 
coșgetere ale acestei ediţii, cu toate că nu are mai mult de paoi m 
înălțime, 


În baschetul masculin, recordul longevității în activitatea com- 
petițională de performanță îi aparține maestrului sportului Emil 
(Mimi) Niculescu, care a evoluat ca jucător de bază al echipei I.C.E.D. 
pînă la virsta de 43 de ani, adică pînă la sfârșitul ediției 1974/1975 
a campionatului național. Dar să reamintim activitatea de perfor- 
manţă a lui Mimi Niculescu. Născut în anul 1932, acest sportiv de 
mare valoare a jucat doar la două cluburi divizionare A (Steaua şi 
I.C.E.D.). A cucerit tricoul de campion național de 10 ori împreună 
cu echipa Steaua (C.C.A.). A fost selecționat de 145 de ori în repre- 
zentativa țării şi a participat la 5 Campionate Europene de baschet 
(1955, 1957, 1959, 1961 și 1963). Din anul 1968 (cînd clubul Steaua 
a renunțat la serviciile sale), Mimi Niculescu s-a transferat la o for- 
maţie nou promovată în divizia A, echipa I.C.H.F. (actualmente 
I.C.E.D.). Ca urmare a excelentei sale evoluţii, în continuare, în 
prima categorie a ţării, formaţia I.C.H.F. s-a situat pe locurile IV 
şi V în ediţiile 1970/1971 și 1972/1973, demonstrînd astfel că clubul 
militar. se dispensase prematur de acest remarcabil sportiv. După 
retragerea sa din activitatea de performanță (1975) Mimi Niculescu 
a continuat să muncească alături de ultima sa echipă, multă vreme 
ca antrenor secund, dar inima sa a rămas la echipa de aur a C.C.A., 
care a reprezentat în deceniul al șaselea un unicat în baschetul românesc. 

Alte cazuri de longevitate au fost cele ale maestrului emerit al 
sportului Mihai Nedef şi maestrului sportului Radu Popovici (au 
jucat pînă la vîrsta de 38 de ani). După o carieră prodigioasă în cadrul 
echipei C.C.A., cu care a cucerit 8 titluri naționale, Mihai Nedef 
(revenind în învățămîntul superior la I.C.F.) a continuat să evo- 
lueze în echipa studenților săi (atît ca jucător, cît și ca antrenor). 
Și să ne aducem aminte de frumoasa comportare a lui Mihai Nedef, 
cînd, împreună cu tinerii săi colegi de la echipa I.E.F.S., areuşit 
să întreacă, după o partidă spectaculoasă, fosta sa formaţie Steaua, 
cu rezultatul de 72—68 ! Referitor la acest remarcabil baschetbalist 
să reținem și faptul că deține recordul de participări la Campiona- 
tele Europene (7) și a fost selecționat de 216 ori în echipa României. 

Radu Popovici a evoluat de-a lungul carierei sale sportive la 3 
cluburi (Progresul Finanţe Bănci, Dinamo și Rapid). A fost selec- 
ţionat de 24 de ori în reprezentativa ţării (în perioada 1952—1955). 
În ediţia 1970/1971 a campionatului național formația Rapid a între- 
cut surprinzător pe una din fruntașele campionatului, echipa Steaua, 
cu rezultatul de 73—68 ! Unul din cei mai buni jucători de pe teren 
a fost veteranul Radu Popovici, care la încheierea partidei a declarat 
presei: „Voi juca pînă cînd cei tineri vor fi mai buni decit mine!“ 
Inginerul Radu Popovici dorește astăzi, mai mult decît oricînd, ca 
fiul său cel mare (actualmente component al echipei Rapid) să-i 
întreacă numărul selecționărilor în reprezentativa României ! 

În ediția 1983/1984 s-a produs o mare surpriză în domeniul lon- 
gevităţii în sportul de performanţă, prin revenirea în activitatea com- 
petițională a maestrului emerit al sportului Radu Diaconescu şi a maes- 
trului sportului Titus Tarău, sub culorile unei echipe nou promovate 
în divizia A, Academia Militară. Cei doi jucători, avînd ambii peste 
200 de selecționări în echipa României, au demonstrat o valoare ridi- 
cată în campionatul național, înscriind în multe partide peste 20 de 
puncte fiecare. Cei doi au contribuit în mod substanţial la evitarea 
retrogradării echipei Academia Militară antrenate de prof. Lecca. 
Să reamintim că Radu Diaconescu este născut în anul 1944, iar cole- 
gul său Titus Tarău este mai tînăr cu doi ani. 

În încheierea acestui scurt capitol despre longevitate, este de 
subliniat un fapt cu totul ieșit din comun, consemnat în Uniunea 
Sovietică, ţară cu un număr impresionant de jucători de baschet: 
la Campionatele Europene din anul 1979, din Italia, în formaţia de 
bază, :cîștigătoarea competiţiei, figurau nu mai puţin de 3 veterani 
(toţi de aceeași vîrstă: 35 de ani), Serghei Belov, Ivan Edeșko și Alzan 
Zarmuhamedov.! 

MARTOR LA COMPETIȚII PESTE HOTARE 


La Wroctaw, favorita publicului a fost... Spania ! 


Evenimentul baschetbalistic al anului 1963 a fost ediția a XIII-a 
a Campionatelor Europene masculine care s-au desfășurat în oraşul 
polonez Wroctaw. Pentru prima oară de la înființarea acestor campio- 
nate, țara organizatoare a ales ca loc de disputare a jocurilor un oraș cu o 
sală mare (capacitate maximă 10 000 de spectatori) şi un public entu- 
ziast, dar care nu era capitala țării respective. 

După ce echipa României ratase cu 2 ani mai înainte, la Belgrad, 
cucerirea unei medalii și se mulțumise doar cu locul VII, era de aștep- 
tat ca sportivii noştri să dorească infirmarea eșecului din capitala 
Iugoslaviei şi să încerce realizarea unei performanțe așteptate de toți 
iubitorii baschetului din țara noastră. 

Cu acest prilej s-a organizat o excursie la Wrocław pe toată durata 
competiţiei. Din grup făceau parte antrenori, arbitri şi foști jucători, 
toți dornici să susţină echipa României în tentativa ei de a urca pe 
podiumul întrecerilor și totodată să urmărească jocuri spectaculoase 
şi palpitante. 

Iată-ne, deci, în fosta capitală istorică a Sileziei inferioare, situată 
pe Oder, la încrucișarea a 8 drumuri principale, cu 11 linii feroviare 
şi 2 porturi fluviale. Oraş puternic industrializat, cu o populație de 
peste 650 000 locuitori, este totodată un important centru cultural- 
științific, cu 8 institute de învățămînt superior, cu numeroase muzee 
şi teatre, printre care unul de operă, precum și o filarmonică. 

Orașul a fost fondat de triburile slave în secolul al IX-lea și după 
numai două secole de existență a devenit unul din cele mai mari orașe 
ale Poloniei. În anul 1158, sub conducerea ducelui de Wrocław, ora- 
şul s-a transformat în capitala voievodatului Sileziei. În secolul al 
XIII-lea Wroctawul a fost distrus în cîteva rînduri de năvălirile tăta- 
rilor, pentru ca în următorul secol, împreună cu o parte a Sileziei, să 
treacă sub dominația Boemiei. În anul 1526 Wroclaw, fiind înglobat 
în Imperiul Habsburgic, cunoaște o mare înflorire în perioadele Renaş- 
terii și barocului. În anul 1741 oraşul a fost cucerit de Prusia, sub stă- 
pînirea căreia a rămas pînă la sfîrşitul celui de-al doilea război mondial, 
cînd a fost eliberat de sub jugul fascist. Wroclawul a fost distrus în 


70 


acest război nimicitor în proporţie de peste 70%. Prin opera!de recon- 
strucție, începută în anul 1950, orașului i-au fost redate majoritatea 
monumentelor arhitecturale de mare valoare. 

La ediţia a XIII-a a Campionatelor Europene au participat 16 selec- 
ţionate naţionale, împărțite în două serii. Echipa României a fost repar- 
tizată în grupa a II-a, alături de reprezentativele U.R.S.S.., Poloniei, 
Spaniei, Cehoslovaciei, Franţei, R. D. Germane, Finlandei, în timp 
ce în grupa I evoluau formaţiile Iugoslaviei, Ungariei, Belgiei, Bulgariei, 
Italiei, Israelului, Turciei şi Olandei. Marea favorită a competiţiei era 
echipa U.R.S.S., dar pentru celelalte două locuri pe podium se prezen- 
tau cu șanse egale cel puţin 5—6 selecționate bine cotate pe plan euro- 
pean (Iugoslavia, Bulgaria, Ungaria, Cehoslovacia, România și Polonia). 

Din prima zi am fost impresionați de grandoarea sălii, care, pe 
parcursul tuturor reuniunilor, a fost pur și simplu asaltată de publicul 
din Wrocław, mare amator de baschet. Echipa României era alcătuită 
din mulți jucători tineri, ca: Horaţiu Giurgiu, Mircea Cîmpeanu, Pavel 
Visner și Mihai Kiss, din baschetbalişti în plină maturitate, ca: Cristian 
Popescu, Horia Demian, dar și din jucători cu multă experiență com- 
petiţională, ca: Mihai Nedef și Emil Niculescu. La cîrma acestei „nave“ 
se afla profesorul Vasile Popescu, cel care reușise la Sofia să obțină acel 
neuitat loc V, ca și memorabila victorie de pe Stadionul Republicii, 
din același an (1957), în faţa multiplilor campioni europeni, reprezen- 
tativa Uniunii Sovietice. 

Am fost prezenţi cu toții la sala Ludowa, în jurul orei 19, cu cîteva 
minute înainte de încheierea jocului dintre formaţiile U.R.S.S. și 
Finlandei (75—53). A urmat partida dintre echipele României şi 
Cehoslovaciei, care a plăcut îndeosebi prin dîrzenia cu care ambele 
și-au apărat șansele. . . După ce, în prima repriză, jucătorii români au 
condus permanent cu 2—3 coșuri diferență, la pauză scorul a fost favo- 
rabil echipei Cehoslovaciei, cu 26—24. Baschetbaliştii noștri reușesc 
să preia conducerea și, în min. 24, conduc chiar cu 5 puncte (35—30), 
dar jucătorul numărul unu al adversarilor, Lukasik (a înscris în total 
24 de puncte), marchează aproape din orice poziţie. Datorită evoluţiei 
de excepţie a acestui talentat baschetbalist, formaţia Cehoslovaciei 
preia conducerea în min. 38 (51—50)și se părea că va încheia victorioasă 
intrecerea ... Jucătorii români reușesc însă să se apere exemplar în 
final şi, după cîteva faze electrizante, obţin victoria la o diferență 
minimă (56—55) ! Victorie de bun augur, mai ales că adversarul emi- 
tea îndreptăţite pretenţii la unul din locurile fruntașe ale clasamentului. 

A doua zi, baschetbaliștii români au evoluat excelent, timp de 30 
de minute, în partida cu echipa Spaniei. După ce, la pauză, formaţia 
noastră conducea la o diferență de 5 coșuri (44—34), în minutul 25 s-a 
detașat la 16 puncte (57—41), jocul părînd practic încheiat. Dar jucă- 
torii spanioli, impulsionați de verva lui Rodriguez (a înscris 29 de 

puncte), și-au impus ritmul rapid și au început să reducă din handicap. 
În minutul 37, selecționata noastră mai conducea doar cu un singur 
punct, pentru ca în final, complet dezorientată, să piardă întrecerea 
fără drept de apel (70—75). Deci, numai în 14 minute, în repriza a doua, 
adversarii noştri au înscris 34 de puncte, față de 13 realizate de selec- 
ționata României ! Poate că și publicul şi-a adus o oarecare contribuție 
la victoria baschetbaliştilor spanioli, căci în toate întilnirile disputate 
la Wrocław (desigur, în afara celei disputate în compania ţării gazdă, 
pe care au pierdut-o cu 76—80), acești jucători (dintre care s-au evi- 
dențiat Rodriguez, Buscato, Ramos şi Sevilliano) au fost încurajați fre- 
netic de publicul polonez, care scanda necontenit: „España !... 
España !“ ... manifestind o deosebită simpatie pentru jocul lor spec- 
taculos, bazat în special pe driblinguri reușite, contraatacuri eficace 
şi procentaj foarte ridicate la aruncările din acțiune. Selecționata 
Spaniei, cu o medie de înălțime de numai 1,85 m și cu un singur jucă- 
tor de 1,97 m (Martinez), ne-a reamintit aici, la Wrocław, de jocul 
practicat de formația C.C.A. la sfîrșitul deceniului șase, al perioadei 
de aur, în care au excelat Folbert, Emil Niculescu, Nedef, Erdâgh 
şi regretatul Fodor. 

În ziua următoare, jucătorii români au reeditat partida din ajun, 
de data aceasta cu formaţia Poloniei. Din acel fatidic min. 26, în care 
baschetbaliştii români conduceau cu 5 coșuri (44—34) și avantajul 
creat părea din nou decisiv. În acest joc, în care a excelat pivotul nos- 
tru principal Demian (a recuperat mai toate mingile, la ambele panouri), 
au influenţat și unele decizii eronate ale arbitrului elveţian A. Pythou, 
care au culminat cu eliminarea în minutul 35 a celui mai bun jucător 
de pe teren (Demian) pentru cinci greșeli personale ... Ca urmare a 
acestei decizii, baschetbaliștii polonezi, susținuți de cei 8 000 de spec- 
tatori, au egalat în minutul 36 (55—55) și au obţinut victoria în final 
cu 64—60! 

În cea de a 4 zi, selecționata României a evoluat la adevărata sa 
valoare, realizînd indiscutabil cel mai bun joc al său la aceste campio- 
nate europene. Adversara nu era alta decît formaţia U.R.S.S., consi- 
derată de specialişti drept imbatabilă pe plan european ! Baschetbaliștii 
sovietici, avînd în permanenţă în „cinci“-ul lor de bază 2—3 jucători 
de peste 2 m (Krumiș 2,18 m, Petrov 2,09 m și Lepnets 2,00 m), 
s-au desprins de echipa României în prima repriză la o diferență de 4 
coșuri (36—28), dar au întîmpinat o rezistență neașteptată în partea a 
doua a jocului, realizînd în final scorul de 64—54 ! Și dacă ne gîndim 
că această excelentă reprezentativă a dispus cu ușurință de formaţii 
valoroase, ca cele ale Cehoslovaciei (96—56), R. D. Germane (76—52), 
Spaniei (106—64), cu atît mai meritorie este comportarea jucătorilor 
români în această partidă. Consultînd datele tehnice ale acestei întâl- 
niri se poate desprinde concluzia că avem baschetbalişti sub 1,90 m 

de certă valoare, căci numai așa se explică faptul că majoritatea punctelor 
înscrise de echipa României în această partidă au fost realizate prin 
aruncări de la semidistanță şi chiar distanță ! În orice caz, este de 
netăgăduit că echipa noastră a reuşit la aceste campionate rezultatul 
cel mai strîns cu actuala și viitoarea campioană europeană ! 

În sfîrşit, în ziua a 5-a, selecționata României a obținut o victorie 
muncită, dar pe deplin meritată, în partida cu formația Franţei. După 
ce, la pauză, reprezentanţii „cocoșului galic“ conduceau cu un avans 
minim (36—35), în partida a doua a jocului baschetbaliștii români au 
preluat iniţiativa, distanțindu-se în min. 25 la 9 puncte (45—36), pen- 
tru ca apoi, timp de 8 min., să nu mai înscrie nici un punct ! În aceste 
condiţii, reprezentativa Franţei a preluat din nou conducerea (46—45) 
şi se părea că istoria se va repeta, ca în meciurile anterioare cu selec- 
ționatele Spaniei şi Poloniei ! . . . Dar de data aceasta, formaţia Franţei 
n-a mai înscris în ultimele 7 minute decît 5 puncte, astfel că succesul 
a surîs „tricolorilor““ cu scorul de 59—51 ! 

A urmat o zi de odihnă pentru echipele participante, prilej pentru 
noi, turiștii, de a vizita acest vechi oraș. Cu toate distrugerile din cel 
de al doilea război mondial, Wrocław continuă să fie unul dintre cele 
mai reprezentative orașe ale Poloniei. Centrul a păstrat, în cea mai 
mare parte, arhitectura evului mediu. Cele mai multe clădiri sînt con- 
struite în stilul gotic sau al Renașterii. În partea de nord a vechiului 
oraș, nu departe de Oder, se ridică numeroase edificii în stil baroc. Pe 
malul drept al Oderului descoperim unele construcții medievale, cu 
valoare istorică și arhitectonică, ridicate între secolele XIII—XIV. 


Revenind la zona veche a orașului, trebuie menţionată mai întîi 
Piaţa negustorilor, construită în formă rectangulară. Piaţa este încon- 
jurată de o serie de clădiri construite în stilurile Renașterii și barocului, 
majoritatea reconstruite după război. În centru, se înalță semeț Primă- 
ria orașului, ridicată între secolele XIV—XV, în stil gotic. Ea a suferit 
numeroase restaurări și în prezent găzduieşte muzeul istoric al oraşu- 
lui, unde sînt expuse obiecte de artă medievală, arme, monede cu valoare 
numismatică etc. La subsolul Primăriei se află pivnița Swidnika, care 
cu secole în urmă deţinea monopolul vînzării berii de import, iar în 
prezent găzduieşte clubul Uniunii Tineretului Socialist. 

Nu departe de centru, pe str. Kuzuika, în apropierea Oderului, se 
înalță Universitatea, fondată de împăratul Leopold în anul 1702 și 
construită în stil baroc după planurile unor arhitecți italieni. 

Singurul cartier al orașului care a scăpat de urgia bombardamentelor 
din timpul ultimului război este cel de est, unde într-adevăr nu vezi 
nici un şantier deschis. Acțiunea de reconstrucție a acestui oraş, care a 
suferit mari distrugeri, este o operă extrem de dificilă, dar edilii ora- 
şului Wrocław nu s-au lăsat intimidați de greutăți, realizările lor ur- 
mâînd a fi admirate peste cîțiva ani. 

După reluarea competiției, echipa României a avut de înfruntat 
o formaţie cu media de înălțime cea mai ridicată (după selecționata 
U.R.S.S.), respectiv 1,95 m. Formaţia Finlandei, căci despre ea este 
vorba, a opus o rezistență mai mare doar primele 18 minute, ca în con- 
tinuare la cîrma jocului să se instaleze baschetbaliștii români, care au 
cîștigat partida cu 69—55 ! După această a treia victorie realizată în 
primele 6 zile de concurs, selecționata noastră s-a aflat în situația de a 
disputa, în ultima întrecere din serie (cu echipa R.D. Germane), 
locul III, ceea ce îi conferea posibilitatea să se situeze pe unul din 
locurile V—VIII ale clasamentului general. 

Iată-ne deci instalați în tribunele sălii Ludowa, pentru a urmări 
evoluţia echipei României în acest ultim joc din serie, partidă decisivă 
în configuraţia clasamentului. Dar, ca și în alte dăţi similare, jucătorii 
noștri s-au lăsat copleșiți de importanța meciului cu baschetbaliștii din 
R. D. Germană, nu s-au mobilizat pe toată durata întilnirii şi în conse- 
cinţă nu s-au organizat pentru a anihila acţiunile pivotului Flau, care a 
dominat cu autoritate ambele panouri și a înscris 25 de puncte, și ale 
conducătorului de joc Kulik, care a zburdat literalmente pe tot terenul 
(a realizat 15 puncte), și au fost întrecuți destul de ușor cu scorul de 
66—54 (36—27) ! De menţionat că pe tot parcursul celor 40 minute de 
joc; echipa României nu a reușit să-și pună în evidenţă calitățile etalate 
în alte jocuri, neconstituind un pericol pentru formaţia R. D. Germane, 
În urma acestui rezultat, selecționata R. D. Germane a ocupat locul 
III în serie, iar echipa României s-a situat doar pe locul V, rămînîndu-i 
posibilitatea de a încerca obţinerea poziţiei a IX-a după disputarea 
ultimelor două întilniri. 

În partida din cadrul jocurilor finale, echipa României a evoluat 
departe de valoarea ei din primele partide ale seriei și a cedat fără drept 
de apel în fața formaţiei Israelului (47—57), un team care nu emitea 
la ora aceea prea multe pretenţii. Am văzut, cu ocazia acestei partide, o 
echipă resemnată din primul minut de joc, care n-a reușit să realizeze 
nici măcar 50 de puncte, adică mai puţin decît multe formații feminine 
în întâlnirile internaţionale ! 

În ultima partidă, aceea pentru definitivarea locurilor din clasamen- 
tul general al competiției, cu o zvicnire de orgoliu, baschetbaliștii 
români au dispus la un scor categoric de echipa Italiei (85—66), rea- 
lizînd astfel un număr aproape dublu de puncte față de ziua anterioară ! 
Horia Demian şi Cristian Popescu au fost evidențiaţii acestei întilniri, 
de altfel singurii care au corespuns pe toată durata acestui maraton 
baschetbalistic. 

După ce, în prima semifinală, formaţia Poloniei, avantajată din 
plin de arbitri (prin faptul că era gazdă), a obţinut victoria în fața 
Iugoslaviei (83—72), în continuare, cu toate încurajările frenetice ale 
celor 10 000 de spectatori care au umplut pînă la refuz tribunele sălii 

Ludowa, n-a putut opune rezistență selecționatei U.R.S.S. (46—61) 
și s-a mulțumit cu medaliile de argint ale acestor campionate. În 
disputa pentru treapta a treia a podiumului, echipa Iugoslaviei a între- 
cut fără prea multe dificultăți formaţia Ungariei, marea revelație a 
campionatelor de la Wrocław, cu rezultatul de 81—66. În continuare, 
clasamentul a fost următorul: Bulgaria, R. D. Germană, Spania, 
Belgia, Israel, Cehoslovacia, România, Franţa, Finlanda, Turcia și 
Olanda. 


Cu Ştiinţa Bucureşti la Amsterdam 


Cînd avionul companiei TAROM IL 18 şi-a luat zborul în dimi- 
neața zilei de 23 decembrie 1963, cerul însorit, în ciuda anotimpului, 
a însoţit delegaţia clubului Știința București pînă la Amsterdam, 
locul disputării unui important turneu internaţional de baschet feminin. 

Aici, după formalităţile de rigoare, ne-am îndreptat spre ieşire, 
crezînd că sîntem așteptați. Era ora 21,05... și nici urmă de gazde. 
Prin intermediul biroului de informaţii, reprezentanţii clubului Blue 
Stars au fost căutaţi la telefon, dar s-a răspuns scurt că sînt plecaţi 
pentru a primi delegaţia română... În sfîrșit, pe la ora 22,30 şi-au 
făcut apariţia secretarul clubului, L. Vermunt, și două jucătoare. După 
scuzele de rigoare plecăm spre oraş. ó 

Sîntem cazați la hotelul studențesc Cook. Hotelul se aseamănă 
foarte mult cu o cabană din munții noştri. Majoritatea camerelor au 
cîte 12—18 locuri cu paturi suprapuse și înghesuite unul lîngă altul. 
Şi asta unde? În plin centru, la cîteva sute de metri de hotelul Hilton, 
locul de întîlnire al multimilionarilor din lumea întreagă, al turiştilor 
bogați sau oamenilor de afaceri. 

În seara sosirii la Amsterdam aflăm programul turneului din zilele 
de 25 și 26 decembrie, la care participă: Slavia Praga, Wisla Cracovia, 
Știința Bucureşti și Blue Stars Amsterdam. 

A doua zi de dimineață o pornim pe străzile Amsterdamului, pentru 
a-i descoperi frumuseţile. Orașul vechi are numeroase canale și peste 
700 de poduri. Stilul arhitecturii orașului vechi este fermecător. Clădiri 
cu 3-4 etaje, cu fațada din cărămidă roşu închis, cu tocurile ferestrelor 
vopsite în alb și majoritatea avînd intrări cu boltă. Oraș cu precădere 
comercial, are:o veche tradiție în tranzacții de tot felul, de la bijuterii 
pînă la fructe și flori. Miile de magazine de pe străzile Amsterdamului 
sînt luminate cu becuri de toate culorile, extrem de ingenios aranjate, 
deoarece concurenţa duce la o mare inventivitate în materie de reclamă. 

Orașul nou a fost construit și se mai construiește, în ritm lent, în 
afara orașului vechi, la o distanță de 3 — 4 km. Blocurile ridicate aici 
numără între 8—10 etaje. Orașul nou este legat de cel vechi de o linie 
rapidă de tramvaie moderne. 

Sala „Sporthalle Apollo“, unde au fost programate meciurile tur- 
neului internaţional, se află lingă unul dintre cele mai scumpe hoteluri 
(Apollo), înconjurat din trei părți de apă. Sala de sport are o suprafață 
mare, cuprinzînd două terenuri de baschet, unul de volei și altul de 
tenis. Tribunele sînt din lemn și au o capăcitate de numai 800—1000 
de locuri. ; 

Primele jocuri ale turneului au loc, după spusele organizatorilor, 
la orele 13,30 și respectiv 15. În sală, circa 500 de spectatori. Fetele 
noastre joacă al doilea meci. În prima partidă, Slavia Praga, a doua 
clasată în campionatul cehoslovac, le-a întrecut destul de greu pe 
gazde (Blue Stars — campioana Olandei). La ora 15 începe jocul nostru 
cu Wisla Cracovia — campioana Poloniei, marea favorită a turneului 
(după părerea ziarelor din Amsterdam). Spre surpriza tuturor, stu- 
dentele nu au avut emoții pe toată durata întîlnirii, conducînd tot timpul 
(18—8 în minutul 9, 24—14 în minutul 15, 26—19 la sfîrşitul primei 
reprize). Româncele nu au permis adversarelor să se apropie mai mult 
de două coșuri și asta doar în ultimul minut de joc, cînd 3 jucătoare de 
bază ale noastre au fost eliminate pentru cîte 5 greșeli personale. Rezul- 
tatul final, 50—46 pentru Știința. S-au remarcat Viorica Niculescu, 
Cornelia Taflan şi Margareta Pruncu. 

A doua zi, la ora 20, s-au întîlnit pentru locurile 3—4 Wisla Cracovia 
şi Blue Stars. După ce la pauză jucătoarele olandeze conduceau cate- 
goric (32—16), în partea a doua a întâlnirii baschetbalistele de la Wisla 
recuperează și în ultimele secunde reușesc să egaleze (53—53) ! Abia 
după a doua prelungire Wisla Cracovia obține victoria cu scorul de 
64—61 și ocupă locul III. A condus excelent arbitrul nostru interna- 
tional Alexandru Dănilă. 


Pentru locurile 1—2 s-au întîlnit formaţiile Știința și Slavia Praga, 
ora începerii jocului fiind 22 (23 ora României). Această partidă a 
ridicat atît antrenorului (C. Dinescu), cît și echipei multe probleme. 
Slavia a acționat cu precizie, avind inițiativa timp de 27 minute, pro- 
fitînd de faptul că jucătoarele noastre au evoluat destul de timorate, 
Știința s-a bazat mai mult pe combinaţiile de sub panou, în care a excelat 
Viorica Niculescu. Dar în minutul 27 baschetbalistele de la Slavia sînt 
egalate (40—40) şi, datorită unor acţiuni colective remarcabile conduse 
de Taflan, Știința ia conducerea și nu o mai cedează pînă la sfîrșitul 
partidei. Rezultatul final (66—62) consfințeşte o meritată și frumoasă 
victorie a Științei Bucureşti. 

În urma acestui succes, echipa studențească cucereşte trofeul ofe- 
rit de organizatori. Cei aproape 1 000 de spectatori aplaudă furtunos 
echipa română. 

Vineri dimineața, pe aeroport, ne așteaptă o surpriză neplăcută. 
Ceaţa învăluise aeroportul, cu avioane cu tot... Rînd pe rînd, cursele 
aeriene sînt anulate, respectiv şi cursa noastră KLM, care trebuia să 

ne ducă la Bruxelles, de unde urma să ne întoarcem în ţară cu TAROM-ul. 
Datorită acestor condiţii, facem drumul înapoi la Amsterdam, 
unde sîntem cazaţi de compania aeriană KLM la unul din hotelurile 
din centrul orașului, Port van Cleve. = 


Citim ziarele din 27 decembrie. Toate vorbesc la unison despre 
excelenta comportare a baschetbalistelor din București. Het Parol 
publică cu titluri mari: „Știința va duce în România cupa oferită de 
Blue Stars** și reproduce o fotografie din finala turneului. Het Vrije 
Volk scrie cu aceleași titluri: „Jucătoarele românce au demonstrat un 
excelent baschet“, arătînd că fetele noastre au jucat perfect şi că rezul- 
tatul a produs senzație. Vridjag vorbeşte despre marele succes al 
Științei în turneul de la Amsterdam și publică o fotografie cu Viorica 
Niculescu, menționînd că Slavia era mare favorită a finalei. De Volks- 
krant enunţă cu titluri neobişnuite pentru paginile de sport: „Senzaţie 
în turneul de baschet. Știința București, de departe cea mai bună for- 
maţie la turneul de mare succes organizat de Blue Stars Amsterdam“. 

Între timp, reuşim să vizităm casa memorială a lui Rembrandt, 
care a locuit aici între anii 1639—1658. Casa, situată lingă digul 
Sf. Anthony, în cartierul elegantal Amsterdamului, nu departe de locuința 
lui Spinoza, devenit mai tîrziu unul dintre cei mai buni prieteni ai 
săi, a fost cumpărată de Rembrandt în anul 1639. Locuinţa l-a atras, 
pentru că fațada era formată din două rînduri a cîte patru ferestre, cu 
multe geamuri mici. Pe atunci, casa nu avea decît un singur etaj. Această 
casă memorială a fost restaurată între anii 1908—1911. 

Rembrandt cumpără imobilul cu 13000 de florini, din care este 
obligat să plătească la început doar o rată de 1 500 florini, iar restul 
în timp de 6 ani. Nu i se cere nici un gaj sau altă garanţie, deoarece 
el trecea în momentul acela drept un om bogat, atît prin căsătorie, 
cît şi datorită profesiunii sale. I se acordă cu ușurință credit, ceea ce cu 
timpul îl va duce la ruină. Abia se mută în casă și încep grijile. Cere 
bani guvernatorului pentru pînzele pictate, reduce preţul fiecărui 
tablou de la 1 000 la 600 florini. Își orinduiește colecțiile în încăperile 
spațioase, continuă să cumpere tot ce-i place, uneori cu bani împru- 
mutați, numai pentru plăcerea de a-și completa diferite colecții. 

Reconstituită cu multă grijă, casa lui Rembrandt devine din anul 
1911 un muzeu memorial, căutînd să respecte cît mai fidel aspira- 
tiile marelui artist, camerele fiind așa cum au fost mobilate cu peste 
300 de ani în urmă, precum și colecţiile de tablouri originale, copiile 
şi alte obiecte de artă achiziționate în perioada de glorie a maestrului 
olandez, astăzi celebru pe toate meridiânele lumii. 

Impresionează modul cum au fost redate vizitatorilor atelierul 
de pictură, camera de artă, sala de mese, dormitorul și chiar o reu- 
şită reconstituire a imprimeriei. 

Printre obiectivele pe care ni le-am propus să le vizităm în cea de a 
doua zi de vacanță fortuită la Amsterdam a fost cel mai important 
muzeu de artă al Olandei, Rijksmuseum. Acest muzeu a fost con- 
struit după planurile cunoscutului arhitect Cuypers, care şi-a pus 
tot sufletul în realizarea unui lăcaș care să găzduiască pentru gene- 
rațiile viitoare toate operele de seamă ale picturii olandeze de la înce- 
puturile ei şi pînă la culmea creaţiei, care domnește autoritară prin 
inegalabilul Rembrandt şi celebra sa pînză denumită „„Rondul de 
noapte““, 

Edificiul a fost dat în folosință în anul 1885 (construcția lui 
a început în anul 1877), însă fondarea colecțiilor naționale de artă 
olandeză datează din anul 1808, adică de pe vremea scurtei domnii 
a lui Ludovic Bonaparte. 

Muzeul de astăzi cuprinde, în cea mai mare parte a sălilor, cea 
mai bogată colecţie din lume de pictură olandeză din secolul al XV-lea 
pînă în secolul al XIX-lea, precum şi o serie de pînze aparţinind 
unor mari maeștri ai picturii universale. Alături de sălile închinate 
capodoperelor picturii, mai putem admira remarcabile sculpturi, un 
cabinet de stampe, adevărate expoziții de covoare, porțelanuri şi 
mobilier stil, precum și o vastă bibliotecă de istorie a artei, repre- 
zentînd diverse epoci ale culturii olandeze. 

Punctul de atracţie al sălilor de pictură olandeză îl constituie gale- 
tia închinată celui mai mare pictor al „țării lalelelor“* — Rembrandt 
van Rijn (1606—1669). Printre pînzele expuse aici amintim ,Fami- 
lia fericită“, „Samson și Dalila“, „Sindicii postăvarilor““, „Mama 
lui Rembrandt“, „Tobias şi Ana“, portretele Saskiei și Mariei Trip, 
„Lecţia de anatomie a doctorului Johan Deijman“ și altele. Dar 
tabloul cel mai renumit a lui Rembrandt rămîne „„Rondul de noapte“, 
care a fost comandat în anul 1640 de căpitanul Frans Banning Cock, 
comandantul companiei de arbuzieri din Amsterdam. 

Părăsim după aproape patru ore muzeul Rijksmuseum, cu regre- 
tul că timpul nu ne-a permis să putem vizita și alte săli închinate 
artei olandeze și unor capodopere ale picturii universale. 

Ne îndreptăm spre casa memorială a Annei Frank şi pătrundem 
în imobilul în care a locuit familia Frank, care se ocupa cu comerțul 
de mirodenii en-gros, imobil de o vechime impresionantă. 

Urmărim săgețile indicatoare și urcăm pe o scară strâmtă, pentru 
a ajunge la etajul II; citim explicaţiile în mai multe limbi despre 
scopurile urmărite de Fundaţia Anna Frank, inspirată din interesul 
suscitat de faimosul „Jurnal“. De fapt, această Fundaţie dorește o 
mai bună înțelegere între oameni. 

În vitrine sînt expuse numeroase fotografii şi obiecte care ne rea- 
mintesc de Anna Frank. Tot aici întîlnim macheta încăperilor din 

spatele clădirii principale, care ne dă o primă impresie asupra modu- 
lui cum se prezentau aceste camere cînd erau mobilate și locuite. 

Pornim mai departe, ținînd seama de indicatoare, și străbatem 
o pasarelă. Descoperim biblioteca care masca intrarea spre camerele 
respective. Nici cel mai percutant ochi nu putea descoperi ce se ascun- 
dea după această bibliotecă. Dar noi, vizitatorii, care am văzut, impre- 
sionantul film „Jurnalul Annei Frank“, cunoaștem în cele mai mici 
detalii povestea bibliotecii mobile, care fusese amenajată în mod inge- 
nios şi reușise atîta vreme să camufleze intrarea spre încăperile unde 
se refugiase familia Frank. 

După bibliotecă se află o ușă a cărei parte superioară este camu- 
flată de o hartă geografică. Deschidem această ușă și intrăm în odăile 
devenite celebre datorită tragediei petrecute între zidurile lor. Aici 
a fost găsit „Jurnalul Annei Frank“. În continuare trecem în camera 
propriu-zisă a Annei, pe care a împărțit-o cu dentistul Dussel. Pe 
pereți se mai zăresc lipite multe imagini pe care Anna le-a decupat 
din ziare. 

Duminică dimineața, compania aeriană KLM a găsit o soluție 
pentru ca noi să putem părăsi Olanda, pentru a fi cu toții acasă 
în ajunul Anului Nou. 

Am plecat spre țară gîndindu-ne că am făcut drumul pînă la Amster- 
dam şi înapoi fără a juca cu echipa organizatoare Blue Stars și totuși 
ne-am întors acasă cu cupa oferită de acest club. 


Cu Politehnica Bucureşti, pe urmele lui... Hagi Tudose! 


În ediția 1965/1966 a campionatului național feminin, Politehnica 
București a obținut cel de al treilea titlu al său, dominînd în mod cate- 
goric competiția şi înregistrînd o singură înfrîngere la formaţia Con- 
structorul, După o pauză de 3 ani, Federaţia de baschet a înscris în Cupa 
Campionilor Europeni pe campioana acestei ediții. 

Spre surpriza tuturor, tragerea la sorți în C.C.E., efectuată la 
München, a stabilit ca parteneră de întrecere în primul tur al competi- 
ţiei pe campioana Israelului, echipa Macabi din Tel Aviv. 

Și iată-ne la începutul lunii decembrie 1966, pornind la drum pe 
urmele lui... Hagi Tudose ! După o escală de cîteva ore pe aeroportul 
din Atena, delegaţia clubului Politehnica din București a sosit în seara 
aceleiași zile la Tel Aviv. 

Imediat după sosirea în oraş am fost cazaţi la hotelul Ramat Aviv, 
situat într-un parc splendid, pe şoseaua care duce spre Haifa. În acest 
parc cu numeroși portocali şi mandarini, sînt zeci de căsuțe formate din 

cîte două garsoniere bine utilate. Întreaga noastră delegație, formată 
din 15 persoane, a fost instalată în aceste căsuțe. 

A doua zi de dimineață, am simţit diferenţa de temperatură faţă 
de București, de cel puţin 15— 16 grade, și ne-am bucurat de vegetația 
mediteraneană a parcului în care locuiam. În tot timpul dimineţii, 
reporteri de la 10—12 cotidiene şi săptămînale ce apar la Tel Aviv 
au pus sportivelor şi antrenorului echipei, prof. Costel Dinescu, nume- 
roase întrebări. 

În cursul zilei următoare, am vizitat Tel Aviv-ul, orașul primăverii, 
după o traducere din limba ebraică. Este una dintre cele mai tinere 
metropole ale globului. Prima clădire a fost înălțată în anul 1909, iar 
după 57 de ani a ajuns la o populaţie de peste 800 000 de locuitori, 
ținînd seama și de suburbii. Din autocar am admirat arterele sale largi, 
cu o circulaţie intensă, cu un sistem electronic de dirijare a circulaţiei, 
cu construcții gen vile, cu 3—4 etaje clădite pe stîlpi de beton și în 
“ultimul timp din prefabricate, cu o sală de concert sub formă de cupolă, 
avind o capacitate de 3 000 de locuri, cu o clădire gigant de 37 de etaje, 
pe care localnicii o consideră cu mîndrie cea mai înaltă de la . . . Milano 
pînă la Tel Aviv. La ultimul etaj al gigantului te întîmpină un restaurant 
de unde, așezat la o masă, poţi vedea frumoasa panoramă a orașului 
şi chiar a regiunii. 

Continuăm călătoria spre cartierul arab de la Jaffa. Acest orășel, 
vechi de peste 2 500 de ani, a fost descoperit în ultima vreme și recon- 
stituit aidoma cu materialele epocii. Acum, în locuinţele interesant 
refăcute, descoperim numeroase galerii de artă în care poţi admira 
picturi și sculpturi de autori celebri, expuse pentru vînzare la prețuri 
fabuloase, case de creaţie ale artiștilor plastici etc. În mijlocul cartierului 
arab de la Jaffa, se situează un edificiu de pe vremea lui Ludovic al 
XI-lea, în interiorul căruia ghidul ne arată camera în care a locuit în 
anul 1799 Napoleon Bonaparte, înainte de a pierde prima bătălie din 
campania sa în Egipt. 

La întoarcerea spre hotelul Ramat Aviv, vedem pe panourile de 
reclamă din centrul orașului afișe în limba ebraică care conţin și cîte 
un cuvînt românesc, POLITEHNICA, scris peste o minge de baschet, 
ROMÂNIA, scris peste o minge de fotbal, ceea ce ne reamintește că 
peste cîteva ore, la același hotel, ne vom întîlni cu lotul reprezentativ ` 
de fotbal. 

În următoarea seară, în fața a peste 2 000 de spectatori, pe un teren 
în aer liber, echipa Politehnica București a luat un avantaj decisiv pentru 
calificarea în sferturile de finală din C.C.E., dispunînd de Macabi Tel 
Aviv cu scorul de 61—43. 

A doua zi, delegația noastră a plecat pe urmele „Cruciaţilor““ și, 
mai recente, ale lui Hagi Tudose, adică pe drumul „pelerinilor“ către 
Jerusalim. Şoseaua care leagă Tel Aviv-ul cu Ierusalimul (65 km) 

șerpuiește pe lingă granița cu Iordania. Se văd destul de limpede satele 
specific arabe, cu rezervoare pentru strîngerea apei de ploaie, cu terase 
în loc de acoperișuri, terase vopsite în galben sau albastru, potrivit 
unor vechi tradiții musulmane, 

Înainte de a intra în Ierusalim, vizităm facultatea de medicină și 
spitalul Hadassa. Alături se află situată o construcție recentă ale cărei 
ferestre au fost pictate de celebrul artist francez Marc Chagall. Vitraliile 
au fost executate în anul 1041 în atelierul pictorului din Reims și 
montate aici abia în anul 1965. 

Jată-ne în Ierusalim: Un oraș auster, dar cu un farmec aparte. 

Un oraș cu pietre de un colorit roșu închis, un oraș în care, pe lîngă 
clădirile moderne care găzduiesc de puţină vreme ministerele şi par- 
lamentul, întilnești la tot pasul numeroase alte construcții (fortificaţii, 
turnuri), majoritatea ridicate între anii 1099—1284 de către partici- 
panţii la cele 8 cruciade. 

Din toată această suită de vestigii istorice alegem pentru a vizita 
“Templul lui David, datînd din anul 960. La ieşirea din acest impunător 
monument istoric ne oprim cîteva minute în fața unui stand cu obiecte 
de artizanat. O clipă ne întoarcem cu gîndul la marele nostru prozator 
și dramaturg Barbu Ștefănescu-Delavrancea şi la eroul său Hagi Tu- 
dose, care pornise pe drumul Ierusalimului cu o țintă precisă, să facă 
nego cu „lemnul sfînt““. Acum, însă, acest „lemn sfînt“* nu-l mai 
întilnești, deoarece a fost înlocuit cu o industrie întreagă de obiecte 
de artizanat din lemn de măslin, de care te lovești oriunde, în toate 
punctele turistice ale Israelului. Aici, însă, pe una din tarabele din față 
am descoperit, stupefiat, sticluțe înfundate, cu etichete pe care scria: 
„„Apă sfintă din Iordan !“* Pînă aici a mers inventivitatea negustorilor 
din acest oraș, datînd de peste două milenii, de a vinde turiștilor și apa 
rîului Iordan ! 


De aici ne îndreptăm spre centrul universitar. Universitatea ebraică 
a fost inaugurată în mod oficial în anul 1925 pe muntele Scopus, dar 
a suferit grave avarii în timpul războiului. În ultimii ani a fost construită 
o nouă cetate universitară pe colinele Guivath-Ram, la vest de Ierusalim, 
care se întinde pe un teren de peste o sută de hectare. Privind clădirile 
moderne (în care predomină pereții în sticlă), care găzduiesc numeroase 
săli de curs, laboratoare, biblioteci, cămine, cantine, terenuri de sport 
şi alte instituţii auxiliare ale Universităţii, ne-a uimit liniștea deplină de 
pe culoarele facultăților şi goliciunea sălilor de curs. Însoțitorul nostru 
ne-a invitat să pătrundem într-o sală de curs și ne-a arătat cîteva cuvinte 
scrise pe tablă în limba ebraică: „Astăzi nu se ţin cursuri. Sîntem în 
grevă !“ 

În aceeași seară, la orele 19, echipa Politehnica București a sus- 
ţinut o partidă amicală cu o selecționată a cluburilor Hapoel (munci- 
torești) din Israel, într-o sală acoperită (singura de acest fel, pe atunci, 

din această țară), cu o capacitate de circa 1 000 de locuri. Studentele 
și-au dominat net adversara, evoluînd spectaculos și eficace, astfel că 
victoria le-a revenit fără nici o dificultate (67—44). Întilnirea a fost 
mult aplaudată de publicul care a umplut la refuz sala. 

A doua zi am plecat să vizităm orașul Haifa, care în ebraică veche 
însemna orașul cu panorama frumoasă. Într-adevăr, dacă Tel Aviv-ul 
este un oraș tînăr, Haifa este un copilandru, deoarece abia în anul 1929 
a început construcția lui, la poalele muntelui Carmel. Casele au fost 
construite într-un gen de scară care coboară de la 542 metri înălţime 
pînă la nivelul Mării Mediterane. Un farmec nespus îi dă orașului 
vegetaţia abundentă care se strecoară printre clădiri. La Haifa se află 
principalul port prin care trece peste 90%, din traficul total comercial 
maritim al țării. Tot la Haifa ni se atrage atenția asupra unei clădiri 
uriașe, în formă de careu, şi a unei biblioteci construite în stil gre- 
cesc. Amîndouă construcţiile reprezintă centrul mondial al limbii 
esperanto care cuprinde în prezent circa 4 milioane de adepți și peste 
1 500 de centre în lumea întreagă. Dictonul principal este extinderea 
pe scară mondială a scrierii esperanto în scopul unei mai bune înțelegeri 
între oameni. 

Plecăm mai departe, la Nazareth, oraș cu vestigii istorice unde, 
pe vremea lui Constantin cel Mare, a fost înălțat un lăcaş de cult distrus 
de sarazini în jurul anului 1400. Pășim în catacombele unde pe timpul 
stăpînirii romane se ascundeau atît creștinii, cît și evreii. Nazarethul 
nu este astăzi decît un tîrg întins, unde întîlnești o lume pestriță, formată 
din musulmani, creștini și evrei. Aproape cu toții practică negoțul 
ambulant și mişună prin bazarul de aici, încercînd în diferite chipuri 
să te convingă să nu pleci cu mîna goală. 

La întoarcere, ne oprim în Cezareea, relicvă prețioasă a trecutului, 
cel mai important port al romanilor cu două milenii în urmă, unde 
guverna trimisul Romei. Privim cu admiraţie amfiteatrul uriaș, cu peste 
10 000 de locuri, care s-a păstrat aproape intact. În fiecare vară, în 
teatrul antic roman de la Cezareea, se organizează spectacole în aer 
liber, la care asistă mii de spectatori. Mai departe, trecem prin Na- 
tania, renumit centru de șlefuire a diamantelor, zărim pe marginile 
șoselei plantații de bananieri ale căror fructe sînt acoperite cu pungi 
de plastic, pentru a le apăra de păsări și pentru a se coace mai repede. 

Cu 20 de kilometri înainte de Tel Aviv, facem un scurt popas la 
Institutul de Educaţie Fizică, de doi ani, dat în folosinţă în anul 1963. 
Numărul studenţilor care frecventează acest institut este destul de 
redus, nedepășind 50—60 de locuri pe an. 


În aceeaşi seară am disputat ultimul joc la Tel Aviv. De data aceasta 
adversarul a fost mai puternic, respectiv selecționata Israelului. În 
tribunele stadionului au luat loc peste 4 000 de spectatori, printre ei și 

componenții lotului nostru național de fotbal, care au încurajat con- 
tinuu echipa studentelor. 

Partida a plăcut spectatorilor datorită ritmului alert în care s-a 
desfăşurat, apărării om la om, bine pusă la punct, a româncelor, con- 
traatacurilor de toată frumuseţea reușite de Cornelia Taflan, Ecaterina 
Savu, Elena Neagu și Nina Chiraleu, precum și eficacității pivoţilor 
Viorica Niculescu, Gabriela Ciocan și Anca Demetrescu. Rezultatul 
de 70—57 în favoarea studentelor a reflectat superioritatea lor evidentă 
asupra adversarelor. 

În dimineaţa zilei următoare, delegația noastră a părăsit Tel Avivul. 
Pînă în momentul plecării am urmărit cu viu interes şi simpatie greva 
studenţilor israelieni, care pînă la urmă au reușit să obțină satisfacerea 
doleanţelor lor legitime. 


La telefon, Praga 


Marea sală a sporturilor din capitala Cehoslovaciei, cu o capacitate 
de 10 000 de locuitori, găzduieşte, începînd cu 18 aprilie 1967, turneele 
finale ale celui de al V-lea Campionat Mondial feminin de baschet. 
La turneul pentru locurile 1—6 participă formaţiile U.R.S.S., Iugo- 
slaviei, Coreei de Sud, Cehoslovaciei, R.D. Germane și Japoniei în 
timp ce pentru ocuparea locurilor 7— 11 își vor măsura forțele echipele 
S.U.A., Braziliei, Italiei, Bulgariei, Australiei (cea de a 12 participantă, 
selecționata Cubei, a renunțat în ultimul moment să mai concureze). 

Ne pare rău că la această competiţie nu ia parte selecționata noastră, 
absentă din cauza criteriului de calificare la această ediţie a C.M. Dintre 
cele 6 echipe europene prezente la competiţie, 3 erau deja calificate 
(Cehoslovacia, U.R.S.S. și R. D. Germană), iar 3 au fost invitate de 
forul cehoslovac de specialitate (Iugoslavia, Bulgaria şi Italia). La ultimele 
trei ediții ale campionatelor europene, echipa României a ocupat 
locul IV, inclusiv la Cluj-Napoca cu un an în urmă, cînd s-a clasat 
înaintea celor 3 formații invitate, amintite mai Sus. 

La aceste campionate mondiale a fost prezent şi un grup de tehni- 
cieni, antrenori și arbitri din țara noastră, dornici de a vedea la lucru 
cele mai valoroase reprezentative feminine din lume. 

În prima zi a turneului final s-au întîlnit câștigătoarele a două grupe 
preliminare, Coreea de Sud și R. D. Germană. Disputată în limitele 
unei perfecte sportivităţi, întîlnirea a fost extrem de echilibrată. Jucă- 
toarele sud-coreene, avînd o excelentă îndemînare, au impresionat 
prin sistemele de apărare utilizate, trecînd în decurs de numai cîteva 
minute de la apărarea în zonă activă, la apărarea presing pe tot terenul ! 
Partida a fost disputată într-un ritm rapid, ambele echipe reușind 
combinaţii de toată frumuseţea. Scorul a alternat pînă în minutul 16, 
cînd echipa Coreei de Sud a preluat conducerea şi nu a mai cedat-o 

pînă la sfîrşitul meciului, victoria revenindu-i cu scorul de 64—59 
(33228). 

Pentru Cehoslovacia, partida cu formaţia Iugoslaviei a fost o simplă 
formalitate, gazdele cîştigînd la scor această întîlnire (69—35). Reve- 
nirea în formă a baschetbalistelor cehoslovace a dat din nou speranțe 
susținătorilor lor și încredere că, în continuare, reprezentativa țării 
gazdă va fi o adversară de temut chiar pentru selecționata Uniunii 
Sovietice. 

În ultima partidă a reuniunii am asistat la o replică neașteptată, 
pe care jucătoarele nipone au dat-o reprezentativei U.R.S.S. 22 de 
minute le-au trebuit baschetbalistelor sovietice ca să egaleze scorul 
şi să preia conducerea. Sportivele din Japonia (o plăcută surpriză pentru 
toți cei prezenţi în Sala sporturilor din Praga) s-au apărat agresiv 
din primul și pînă în ultimul minut al întâlnirii. Prin această armă, 
echipa Japoniei a pus în dificultate minute în șir formaţia Uniunii 
Sovietice (de notat că în prima repriză, timp de 8 min., n-a înscris nici 
un punct !). După ce, în min. 10, Japonia conducea cu 14—3, la sfîrşitul 
primelor 20 min., avantajul său era minim (23—21). După pauză, 
echipa U.R.S.S., aplicînd aceeași tactică de apărare şi menținînd per- 
manent în teren 2—3 jucătoare de peste 1,95 m, şi-a valorificat avantajul 
net de talie şi a obținut victoria în final cu 57—42. 

În cea de a doua zi s-a disputat una din partidele decisive, cea dintre 
reprezentativele U.R.S.S. și Cehoslovaciei. Ambele echipe au acționat 
într-un ritm alert, apărîndu-se agresiv aproape pe tot timpul de joc. 
De altminteri, mai toate participantele la turneul pentru locurile 1—6 
au aplicat o apărare agresivă, de multe ori pe tot terenul, rezistînd cu 
succes pînă la sfîrșitul partidei. $ 

Încurajată frenetic de cei 8000 de spectatori aflați în tribunele 
Sălii sporturilor, formația Cehoslovaciei a condus întîlnirea pînă în 
min. 18. Jucătoarele sovietice, profitînd de eliminarea de pe teren a 
pivotului principal al formaţiei gazdă, loşkova, au reușit să egaleze 
şi să preia conducerea la pauză (22—20). În partea a doua a jocului, 
formaţia U.R.S.S. s-a desprins în min. 30 datorită unor aruncări 
reușite din acțiune, precum și evoluţiei de excepție a două din jucă- 
toarele sale (Orel şi Smildzina) şi a reușit în final o victorie meritată, 
cu scorul de 62—52. Prin acest succes, baschetbalistele sovietice și-au 
mărit considerabil șansele de a cuceri pentru a treia oară titlul de cam- 
pioană mondială. 

Într-o altă partidă importantă s-au întîlnit cele două reprezentante 
ale continentului asiatic. Meciul a plăcut prin dirzenia cu care și-du 
apărat șansele ambele echipe și prin modul diferit de apărare. În 
timp ce formaţia Coreei de Sud s-a apărat în zonă activă, Japonia a 
preferat apărarea agresivă pe tot terenul. Beneficiind de procentaje 
remarcabile la aruncările libere (91 %), precum și la aruncările din acțiune 

(52%), selecționata Coreei de Sud şi-a impus superioritatea în ultimele 
10 min., realizînd în final o diferență apreciabilă (81—60) ! 

În deschiderea programutui celei de-a doua zile a finalelor, echipa 
R.D. Germane a dispus de formația Iugoslaviei cu rezultatul de 58—51, 
menţinîndu-și în continuare şansele de a ocupa locul IV, performanță 
deosebită pentru ea. 

A urmat o zi de pauză, de odihnă pentru cele 11 reprezentative 
angajate în lupta pentru titlul mondial . . . Pentru noi, cei 30 de turiști 
aflați la Praga, această zi a fost consacrată vizitării unor comori ale 
orașului de pe Vltava. 

Monumentele istorice şi cele artistice din Praga datează din toate 
epocile. Întîlnim aici atît arta romanică (nu numeroase vestigii ale 
perioadei anilor 900— 1230), dar mai cu seamă stilul gotic (1230— 1530). 
Dintre monumentele de artă gotică laică trebuie amintite: primăria 
din orașul vechi, clădirea primei universităţi pragheze, fondate de 
Carol al IV-lea în anul 1348 (care a devenit mai tîrziu una din cele 
mai vestite universități din Europa) și, în sfîrşit, faimosul pod de piatră 
Carol, împreună cu cele două turnuri ale sale și altele. Din perioada 
Renașterii trebuie semnalat în primul rînd palatul regal Belvedere, apoi 
palatul Schwarzenberg din piața Hradčany ca și castelul de vară Hvezda. 

Cele mai multe monumente de arhitectură și artă, care s-au păstrat 
intacte în „orașul de aur“, sînt cele din epoca barocului. Zeci de astfel 
de edificii sînt construite în Hradčany şi pe Mala Strana, precum şi în 
oraşul vechi și în orașul nou. 

Dar cel mai admirabil monument de arhitectură, artă și istorie 
al oraşului Praga este Hradul. Fondat în a doua jumătate a sec. al IX-lea 
mai întîi ca aşezare fortificată a slavilor, cetatea a fost reconstruită și 
lărgită în repetate rînduri, fiind la început reşedinţa principilor cehi, 
apoi a regilor. Dar Hradčany nu constituie numai cea mai frumoasă 
podoabă a orașului de pe Vltava, ci şi un splendid ansamblu de clădiri 
care ne prezintă în mod plastic şi impresionant trecutul poporului ceh. 
Catedrala Sf. Vit numără peste 6 secole, fiind fondată în anul 1344 
şi terminată în anul 1929. 

Am vizitat timp de cîteva ore complexul de la Prazsky Hrad. In- 
trarea principală în castel este situată în piața Hradčany. Pe stilpii 
porții de la intrare admirăm sculpturile care reprezintă „Giganţii“ 
din mitologie. Această intrare a fost amenajată în sec. al XVIII-lea. 
În dreapta porţii, o scară te conduce în sălile de recepție ale Preșe- 
dinţiei republicii, iar în stînga se află intrarea într-o sală monumentală 
cu coloane. Prin partea de nord a primei curţi se poate ajunge în sala 
spaniolă şi la Rîpa Cerbilor. 

Sala spaniolă este considerată una din cele mai mari din Europa: 
lungime 48 m, lăţime 21 m şi înălțime 12 m. A fost construită la 
sfîrşitul sec. al XV-lea, după proiectul arhitectului Giovanni Giargiolli. 

În două rînduri sala a fost refăcută. În prezent, sala spaniolă servește 
pentru recepții deosebite. Galeria sau sala nouă a fost construită tot 
la sfîrşitul aceluiași secol și găzduia colecțiile de artă ale împăratului 
Rudolf al II-lea. În prezent, această colecție de artă cuprinde un număr 
redus de tablouri, dar mai poți admira şi astăzi unele pînze semnate de 
Veronese, Tintoretto, Rubens, Reni și Aachen. În curtea a doua se 
poate vedea o remarcabilă fintînă în stil baroc, care datează din anul 
1686, ornată cu numeroase sculpturi ale lui Kohl, construită de arhi- 
tectul Anselmo Lurago. Din anul 1961 în capela alăturată se află 
depozitat tezaurul catedralei Sf. Vit, socotit, din punct de vedere artis- 
tic, ca unul din cele mai valoroase tezaure din cîte au existat în Europa. 

În curtea a treia se află situat Palatul regal, datînd din anul 1760. 
Trecînd în revistă comorile acestui interesant monument istoric și de 
artă, am putut vedea încăperile în stil romanic din epoca principilor 
Sobeslav I și Sobeslav II (sec. XII), apoi sălile în stil gotic timpuriu 
realizate în timpul lui Carol IV (sec. XIV), săli în stilul gotic tîrziu 
datînd din perioada regilor dinastiei Jagellonilor (sfîrşitul sec, XV) 
şi a primilor regi din dinastia Habsburgilor (mijlocul sec. XVII). 
“Toate aceste încăperi, create în diferite stiluri, alcătuiesc o clădire cu 
trei etaje, deosebit de impunătoare. 

Vizitînd palatul am fost impresionați de o serie de încăperi, ca 
de pildă: camera verde (odinioară sală de tribunal), dormitorul lui 
Vladislav al II-lea, ca şi cea mai celebră dintre încăperi, denumită 
sala lui Vladislav (construită la sfîrșitul sec. XV). Această sală, cu o 
dimensiune impresionantă (aproape 1000 mp), a fost construită în 
stil gotic tîrziu și serveşte în prezent la adunări solemne. Tot aici se 
desfășoară alegerile preşedintelui republicii. 

Catedrala Sf. Vit ocupă toată jumătatea nordică a curţii a treia. 
Acest impunător edificiu se compune din două părți. Prima (cea răsă- 
riteană) a fost construită în secolele XIV—XV, iar a doua (apuseană) a 
fost ridicată în a doua jumătate a sec. al XIX-lea și începutul sec. al 
XX-lea în același stil. 

Aici a fost locul încoronării regilor cehi și tot aici au fost înmormîn- 
taţi unii principi, regi şi membri ai familiilor acestora, Se mai păstrează 
o mare parte din obiectele prețioase de încoronare a regilor cehi, printre 
care o coroană din anul 1346, un sceptru și un glob de aur cu cruce 
din sec. XVI. 

În interior se află opere de mare valoare. Cea mai importantă dintre 
ele este mausoleul regal, creat de sculptorul olandez A. Collin (în 
sec. XVI), înconjurat de un grilaj de fier forjat. În subsolul cu sarcofage 
se află cavoul regilor cehi. 


A doua zi, de fapt cea de a treia a finalelor, am revenit în tribunele 
Sălii sporturilor din Praga, pentru a urmări partida decisivă, pentru 
titlul de campioană mondială, dintre echipele U.R.S.S. şi Coreei de Sud. 

Dar jucătoarele asiatice n-au rezistat decît primele 10 min., talia mult 
mai ridicată a baschetbalistelor sovietice fiind hotărîtoare. Pe de altă 
parte, sud-coreenele au depus complet armele cu care în zilele anterioare 
furnizaseră surpriză după surpriză. Fără înălțime și cu un procentaj 
slab la aruncările din acţiune, jucătoarele asiatice au fost surclasate cu 
scorul de 50—83 ! Într-adevăr, este foarte dificil pentru o formație 
cu o talie sub 1,80 m și cu cea mai înaltă jucătoare de 1,84 m să poată 
opune rezistență unor baschetbaliste ca Prokopenko care avea peste 2 m 
şi care, în afară că a înscris 36 p, a recuperat și nenumărate mingi de sub 
propriul panou. În celelalte întilniri, echipa Japoniei a întrecut abia 
în finalul partidei formaţia Iugoslaviei (68—64), iar Cehoslovacia a 
dispus, după o întîlnire destul de echilibrată, de selecționata R. D. Ger- 
mane (60—54). 

Partidele desfăşurate în ultima zi a competiției au fost mai puțin 
interesante, favoriţii obţinînd victorii categorice. 

În urma acestor rezultate, formația U.R.S.S. a obţinut pentru a 
treia oară consecutiv titlul de campioană mondială. Medaliile de argint 
şi cele de bronz au revenit reprezentativelor Coreei de Sud și Ceho- 
slovaciei, clasamentul final prezentindu-se în continuare astfel: 4. R. D. 
Germană, 5. Japonia, 6. Iugoslavia, 7. Bulgaria, 8. Brazilia, 9. Italia, 
10. Australia și 11. S.U.A. 

Coşgetera campionatului a fost Prokopenko (U.R.S.S.) cu 16 
puncte înscrise. Miss 1967 a Campionatelor Mondiale a fost declarată 
Barbara Kun (R.D.G.), care a obținut cele mai multe voturi ale ziariş- 
tilor acreditaţi la această competiţie. „„Cinci“-ul mondial a fost desem- 
nat în urma voturilor acordate de către antrenorii echipelor partici- 
pante: Prokopenko, Orel şi Smildzina (toate din echipa U.R.S.S.), 
Shin Ja Park (Coreea de Sud) și Yokoyama (Japonia). Cele mai bune 
procentaje la aruncările din acțiune au fost realizate de Orel (U.R.S.S.) 
cu 67 %, iar la aruncările libere de Krauss (R.D.G.) cu 93%. 

Și acum, cîteva curiozităţi ale acestui campionat mondial: 

— 47 cm este diferența dintre cea mai înaltă jucătoare, Prokopenko 
(2,02 m), şi cea mai scundă, Olivieri (Brazilia), 1,55 m! 

— cel mai vertiginos declin l-a suferit selecționata S.U.A..Campioană 
mondială la primele două ediții (1953 şi 1957), s-a situat pe locul V în 
1963, pentru ca la această ediție să se claseze pe ultimul loc ! 

— Vania Voinova, una din jucătoarele de bază ale echipei Bulgariei, 
a împlinit înaintea acestor campionate 33 de ani. 


Turiști în Finlanda 
La sfîrşitul lunii septembrie 1967, un grup de pasionaţi ai baschetului 


părăseau Capitala, cu destinația Helsinki, pentru a participa la cea de 
a V-a ediție a Campionatelor Europene masculine de baschet. 

Jată-ne, deci, în prima zi a campionatelor, la sala denumită „Palatul 
de gheaţă“, în fond o sală a tuturor sporturilor de iarnă, inclusiv ho- 
chei pe gheaţă, sport foarte popular în Finlanda. Sala impresionează 
prin arhitectura sa, prin vizibilitatea perfectă pe care o oferă din orice 
colț și prin capacitatea ei de circa 12 000 de locuri. În mijlocul sălii 
se află instalat un podium, cu cele două coșuri de baschet, iar deasupra 
cercului care marchează mijlocul terenului de joc e situată o instalație 
electronică ce indică scorul, minutele și secundele unei întilniri. Presa 
are rezervate locuri speciale, chiar în centrul terenului, alături de 
masa oficialilor. Tot în această zonă se află și masa destinată conducerii 
FIBA. Toți ziariştii au cabine individuale, închise cu chei, în care 
pot găsi documentaţia fiecărei partide disputate atît la Helsinki, cît 
şi la Tampere (locurile de desfăşurare a celor două grupe), la cel mult 
10 minute după încheierea jocului. O cameră încăpătoare este rezervată 
tot ziariştilor. Pe mese le stau la dispoziţie numeroase mașini de scris 
cu diferite caractere. Serviciile de telex şi telefon sînt și ele la îndemîna 
celor interesaţi, iar într-o cameră special amenajată sînt instalate mai 
multe televizoare care transmit desfășurarea concomitentă a partidelor 
de la Helsinki și Tampere. 

În ultimul meci al zilei din grupa I, formaţia României a întâlnit 
echipa Spaniei. Jucătorii noștri, alternînd apărarea om la om cu pre- 
singul pe tot terenul, au încheiat prima repriză cu un avantaj de 9 
puncte (37—28). În cea de-a doua parte a întilnirii, formația României 
s-a distanțat la 14 puncte în minutul 30 (60—46). După timpul de 
odihnă inspirat cerut de antrenorul Antonio Diaz Miguel, jucătorii 
spanioli adoptă tactica reprezentanților noştri de a se apăra agresiv 
pe tot terenul. Diferența se micșorează, totuşi formaţia noastră mai 
păstrează 10 puncte în minutul 34 (68—58). Cu 90 de secunde înainte 
de sfîrșitul partidei, echipa României mai are încă un avantaj de 7 
puncte, în mod normal jocul putînd fi considerat încheiat. Dar, ca și 
în alte întilniri internaționale (vezi meciul cu același adversar de la 
Wrocław, din 1963), jucătorii noştri comit greșeli după greșeli, pentru 
ca în ultima secundă a partidei Rodriguez să aducă egalarea. În pre- 
lungiri însă reprezentativa noastră obține victoria cu rezultatul de 88—85. 

A doua zi, în fața a 8 000 de spectatori, echipa României a dat 
replica formaţiei Finlandei. Spre regretul nostru, jucătorii români s-au 
comportat sub așteptări, evoluînd la un slab nivel tehnic. În aceste 
condiţii, jucătorii finlandezi, posesori ai unui gabarit impresionant 
(4 baschetbaliști de peste 2 m), puternic susținuți de compatrioții 
lor din tribune, au condus din primul și pînă în ultimul minut, cu dife- 
renţe nu mai mari de 5 coșuri, pentru ca la sunetul final al sirenei scorul 
să indice 57—51 în favoarea lor. 1 

În cea de a treia zi, echipa României a întîlnit formaţia Belgiei. 
Jucătorii noștri au fost la cîrma jocului în prima parte a întîlnirii, 

încheind la pauză cu un avans de 6 puncte (45—39). În cea de a doua 
repriză scorul s-a menținut cam la aceeași diferență pînă în min. 34, 
cînd selecționata Belgiei, folosind cu succes arma contraatacului și 
uzînd de slăbiciunile apărării noastre, s-a apropiat la un singur coş 
diferență (67—69) ! Antrenorul Al. Popescu a trecut din acest moment 
la apărarea presing pe tot terenul și, cu toate că Savu este eliminat 
pentru 5 greşeli personale, echipa României reușește să cîştige partida 
cu rezultatul de 77—74. În general, jucătorii noştri au evoluat mai bine 
decât în primele două zile, obţinînd procentaje superioare la aruncările 
din acțiune (43%), ca şi la cele libere, pe care le putem considera ex- 
celente (90%)! 

n a patra zi, în deschiderea programului de după-amiază, a fost 
programată partida dintre echipele României și Olandei. Jucătorii din 
„sțara lalelelor““ se dovedesc parteneri modeşti, neopunînd o rezistență 
serioasă. Rezultat final: 83—64 în favoarea jucătorilor români. Procen- 
tajul la aruncări din acţiune a crescut la 52%, ! 


În ziua a cincea echipa României a întîlnit selecționata Iugoslaviei, 
care la Campionatele Mondiale de baschet disputate în Uruguay, 
în același an, realizase o strălucită performanţă, clasîndu-se pe locul 
secund, înaintea formaţiei Statelor Unite. 

Micul grup de turiști români, plasat aproape de panoul Iugosla- 
viei, înălțînd tricolorul ţării a început să scandeze RO-MÂ-NI-A chiar 
din clipa în care jucătorii celor două echipe au început încălzirea dina- 
intea începerii jocului. Miile de spectatori finlandezi, care apreciaseră 
faptul că turiștii români au susținut echipa țării gazdă în jocul său 
dramatic cu puternica formație a Cehoslovaciei (54—49), au ținut să 
se revanșeze, alăturîndu-se micii noastre galerii. 

Echipa României conduce la mici diferențe pînă în min. 14, cînd 
este egalată (21—21). Cu toate schimbările efectuate (au fost intro- 
duși pe rînd Diaconescu, Savu și Demian), selecționata noastră este 
depășită în finalul primei reprize de către echipa Iugoslaviei, net supe- 
rioară din punct de vedere al taliei (33—37). După pauză, jucătorii 
iugoslavi își măresc avantajul la 10 puncte în min. 31 și, după cum se 
desfășura partida, părea că victoria nu le poate scăpa. Formația Româ- 
niei își încearcă o ultimă șansă, apărîndu-se agresiv pe tot terenul 
(puternic susținută de micul grup de turiști și de întreaga asistență 
finlandeză). În min. 34 scorul devine 58—63, în min. 37 rezultatul este 
egal (66—66), în min. 38 conducem cu 71—68, pentru ca la 16 secunde 
înainte de final echipa Iugoslaviei să se apropie la un singur punct 
diferență. Este însă prea tîrziu, fiindcă Cernea transformă una din cele 
două aruncări libere și România obține victoria cu scorul de 75—73 ! 

La sunetul sirenei care a pus capăt dramaticei întâlniri dintre jucă- 
torii români și cei iugoslavi, partidă care a ţinut tot timpul încordată 
atenția spectatorilor ce umpleau la refuz „Palatul de gheaţă“, turiștii 

români pătrund în terenul de joc, cu stindardul României desfăşurat, 
iar publicul face o caldă manifestaţie de simpatie echipei țării noastre. 

După rezultatele din această seară, în grupa I se găsesc la egalitate 
de puncte Cehoslovacia, Polonia, România și Finlanda. Toate ziarele 
din Helsinki au publicat a doua zi fotografii și reportaje cu titluri de-o 
șchioapă despre victoria României asupra Iugoslaviei . .. Uusi Suomi 
a prezentat cititorilor săi o cronică cu titlul „Publicul finlandez a condus 
România la victorie !“, iar Social Demokrati, un comentariu intitulat 
„Jocul românilor a ridicat în picioare publicul spectator !“ Toți zia- 
riştii subliniază că rezultatul partidei constituie cea mai mare surpriză 
a Campionatelor și că, după 8 ani, jucătorii români reușesc o primă 
victorie asupra vecinilor lor iugoslavi. 

În următoarele două zile, cu toate că ziariștii şi specialiştii prezenți 
indicau favorită echipa României, iar încurajările publicului erau din 
nou entuziaste, baschetbaliștii români au cedat fără drept de apel în 
faţa formațiilor Poloniei (pe care o întrecuseră chiar la Varșovia) cu 
scorul de 58—75 și Cehoslovaciei cu 51—69 ! 

În urma acestor rezultate, formaţia țării noastre s-a situat pe locul 
IV, după echipele Cehoslovaciei, Poloniei şi Finlandei, urmînd a 
continua întrecerea pentru locurile V—VIII, de data aceasta în orașul 
Tampere. 

În prima partidă a grupelor semifinale formația României a întrecut, 
după un meci echilibrat, echipa Italiei cu scorul de 63—57. Față de 
comportarea neaşteptat de bună a jucătorilor români din întîlnirea 
cu Italia, ne-a revenit în minte evoluția penibilă din partidele cu Polonia 
şi Cehoslovacia, care ne-au depășit la diferențe apreciabile, în jocuri 
în care sportivii români n-au reușit să se mobilizeze bine părînd a fi 
consolați dinainte cu eșecurile ! 

În ultima partidă, pentru locurile V—VI, reprezentativa României 
a întîlnit din nou echipa Finlandei (care ne întrecuse cu o săptămînă 
mai înainte la Helsinki). Baschetbaliștii români au acționat, ca nicio- 
dată, lucizi, balonul circulînd în fiecare atac cel puțin 20 de secunde, 
au folosit cu succes pătrunderile, au căutat să facă blocaj jucătorului 
cel mai bine plasat, într-un cuvînt au respectat întru totul indicațiile 
antrenorului. Datorită acestei comportări, echipa României a întrecut 
nesperat formația Finlandei (71—64) şi a ocupat locul V, egalînd astfel 
cea mai bună performanță de la Campionatele Europene de la Sofia 
din 1957! 

În finala acestor Campionate echipa U.R.S.S. a depășit cu ușurință 
formația Cehoslovaciei cu scorul de 89—77. Pe locurile III—IV s-au 
situat, în ordine, Polonia şi Bulgaria. 

Ruta de întoarcere a micului nostru grup de turiști a prevăzut, 
aşa cum am mai menționat, două mari orașe ale Uniunii Sovietice, 
Leningrad şi Moscova. Am părăsit Helsinki a doua zi după încheierea 

celei de a XV-a ediţii a europenelor, pentru a ajunge în orașul de pe 
Neva puţin înainte de miezul nopţii. În cursul dimineții următoare 
ne-am rezervat tichete la același tren cu care venisem în ajun și care 
pleca din Leningrad spre Moscova la ora 24. 

Cu locurile rezervate la expresul care sosea din capitala Finlandei, 
ne-am despărțit, propunîndu-ne să fim la gară în jurul orei 23,15. 

Seara, la gară, însă, spre marea noastră surpriză, trenul pentru care 
luasem tichete de la biroul de voiaj din centrul oraşului avea ora de 
plecare 23,30 și nu era cel cu care sosisem la Leningrad, ci un alt tren 
în direcția Moscovei. 

La ghișeul de bagaje era o aglomeraţie de nedescris, iar trenul 
pleca de pe linia 12, foarte departe de locul unde ne găseam . . . Acele 
ceasornicelor de pe peroanele gării înaintau cu o rapiditate parcă nefi- 
rească spre ora plecării trenului . . . Cu valizele în mîini, unul cîte unul, 
o luăm la fugă spre ultimul vagon de pe linia 12. Ultimul dintre noi, al 
treisprezecelea, nu mai reuşeşte să ajungă vagonul care luase viteză 
și faţa lui avea o expresie de neuitat. . . 

Unul din cei doi de pe scară îi strigă: „Suie-te în trenul următor 
şi spune-le că ai bilet în foaia noastră colectivă. Te așteptăm la 
Moscova ! 

Și într-adevăr, după aceste peripeții, „al treisprezecelea“ ne-a ajuns 
din urmă la Moscova și, după o reîntilnire amuzantă, ne-am continuat 
cu toții drumul spre patrie. 


Balcaniada de la Izmir, via Istanbul 


»„Expresul Paris— Istanbul ace o întirziere de două ore!“... 
anunță laconic crainica stației de radioamplificare din gara centrală 
Sofia Dezamăgire pe fețele celor 12 persoane — antrenori și 
arbitri — care aşteptam cu nerăbdare să ne vedem în trenul care ne 
va purta aproape 20 de ore pînă la stația de destinație a primei etape 
a călătoriei noastre, Istanbul... . 

Cele 120 de minute au trecut destul de greu, mai ales că vremea 
era neprielnică (ploaie şi lapoviţă) în acea zi de decembrie 1968 de 
la Sofia. 

Trenul Orient-Expres a sosit cu o întîrziere de 2 ore și 45 de mi- 
nute. După cîteva incursiuni rapide în vagoanele cu tăblița indica- 
toare: Istanbul, întregul. nostru grup s-a instalat pe locurile libere 
din” trei compartimente, după ce ne-am încredințat încă o dată că 
vagonul merge la Constantinopole . . . 

Vagonul nostru, ca și celelalte care se îndreptau spre miraculosul 
oraş de pe malul Bosforului, era înţesat cu muncitori turci care 
se întorceau din Europa Occidentală spre patrie. 


91 


Un cor de voci de diferite tonalități, acompaniat de minimagne- 
tofoane, completa atmosfera de veselie de care erau cuprinși muncitorii 
care se întorceau acasă. În aceste condiții nici unul dintre noi nu 
a reușit să adoarmă decît tîrziu, după miezul nopții. 

Cu o întârziere de peste 4 ore, Orient-Expresul își face intrarea 
în gara Istanbul şi cu toții ne aflăm la ferestrele compartimentelor, 
pe coridorul ticsit de bagaje, dornici să aruncăm o privire asupra 
bătrinului oraș aşezat pe două continente. Dar stupoare ! . . , Pe peronul 
gării nu se zărește țipenie de om! 

Trenul se oprește în stație, călătorii încep să coboare, dar nici 
acum nimeni nu apare pe peron, nici măcar hamalii ! Zărim indica- 
toare care ne îndreaptă spre ieșirea din gară. Cineva ne informează 
că trebuie să trecem mai întîi prin vamă și abia apoi vom da peste 
mulțimea de oameni care îi așteaptă pe călătorii sosiți cu Expresul. 

Într-adevăr, la Istanbul, vama călătorilor se face în gară, într-o 
hală enormă, unde mai mulți vameși îşi fac datoria. Trecem de con- 
trolul vameșilor care manifestă simpatie pentru turiștii români (veniți 
pentru Balcaniada de la Izmir) și ne îndreptăm spre ieșirea din gară, 
unde o mare mulțime își așteaptă rudele sau prietenii sosiți cu Orient- 
Expresul. 

După mai puţin de o oră sîntem instalați într-un hotel la cîteva 
minute de gară. Trei nopți vor trece repede... 

Chiar din prima seară ne propunem să mergem la spectacolul 
de folclor românesc prezentat de ansamblul „Periniţa““, care de peste 
14 zile se bucură de un deosebit interes în cercurile artistice și în 
rîndurile populaţiei din capitala fostului Imperiu Otoman. 

Spectacolul a început la ora 20 și aproape toate cele 700 de locuri 
sînt ocupate. Aplauze furtunoase însoțesc încheierea fiecărui dans 
sau cîntec popular. 

În următoarea zi, am căutat să vizităm fascinantul oraș, situat 
de-o parte și de alta a Bosforului, unde Europa și Asia se întîlnesc 
cu un trecut de mai bine de 2 500 de ani. 

Oraşul, aşezat la ieşirea sudică a Bosforului, este situat pe ambele 
ţărmuri și este construit pe trei părți. Partea de pe țărmul asiatic (unde 
a avut loc colonizarea feniciană) se numeşte Uskiidar. Ea se întinde 
la nord în direcția Mării Negre, iar la sud de-a lungul coastei Mării 
Marmara. În această zonă sînt construite câteva cartiere elegante şi 
locuri de vilegiatură. Celelalte două părți se află situate pe coasta 
europeană. Ele sînt despărțite una de alta de golful Cornul de Aur. 
În partea de sud descoperim fostul Bizanţ și mai apoi vechiul Istanbul, 
dar nu mai întîlnim zidurile de pe timpul lui Constantin cel Mare 
sau Teodosie al II-lea, pentru că ele au fost dărimate, astfel că s-a 
făcut loc aeroportului modern Yesilkoy. Partea de nord a orașului 

(Bejoglu), unde inițial existase o colonie genoveză, este astăzi cel 
mai important centru de afaceri, cu localuri de noapte, cu centre 
comerciale şi cartierele cele mai populate. 

Orașul vechi Istanbul, aflat pe malul sudic al Cornului de Aur, 
și oraşul nou Galata sînt două dintre cele mai importante cartiere 
care formează partea europeană a Istanbulului de astăzi și sînt legate 
între ele prin două poduri, dintre care unul este renumitul pod Galata, 
aşezat pe pontoane. Zilnic aceste poduri se ridică pentru a permite 
vaselor de diferite mărimi să iasă în largul mării. 

În acea zi ploioasă de sfîrşit de decembrie admirăm mai întîi 
un splendid monument al artei bizantine, ridicat din ordinul împăra- 
tului Justinian, în prima jumătate a sec. al VI-lea. Marea sa cupolă 
are un diametru de 31 m și 40 de ferăstruici. Edificiul este susținut 
de 108 coloane și împodobit cu mozaicuri aurite. După căderea Con- 
stantinopolului, bazilica Sfinta Sofia a fost transformată în moschee 
și; din ordinul sultanilor, i s-au adăugat patru minarete. Pe timpul 
conducătorului Turciei moderne, Kemal Ataturk, moscheea a fost 
declarată muzeu. 

În imediata apropiere se înalță vestita moschee construită de 
sultanul Ahmed I, denumită sugestiv Moscheea albastră, capodoperă 
a artei otomane. Construcţia a fost ridicată la începutul sec. al XVII-lea 
și a constituit de fapt o replică dată artei bizantine. Moscheea albastră 
se remarcă prin armonia arhitecturii exterioare şi prin frumusețea 
decoraţiunilor interioare. Marea sa cupolă este înconjurată de alte 
cupole semisferice mai mici. 


În aceeași seară plecăm pe linia directă Istanbul—Izmir (peste 
500 km), spre ţinta noastră finală, orașul denumit în vechime Smirna. 
După o călătorie de zece ore, într-un autobuz confortabil, cu scaune 
rabatabile şi aer condiționat (plecarea la ora 22 și sosirea la ora 8 
dimineaţa), am sosit la Izmir, oraș și staţiune balneoclimaterică pe 
malul Mării Egee. 

Cu toate că sîntem la sfîrșitul lunii decembrie, Izmirul ne întim- 
pină cu o temperatură blindă (--12* C) şi cu un cer senin. Orașul are 
numeroase parcuri şi o vegetaţie abundentă timp de peste zece luni 
pe an. În zona centrală a orașului, pe un teritoriu destul de vast, 
se- organizează în fiecare an cel mai mare tîrg internațional din Turcia. 

Chiar din prima zi a sosirii noastre luăm parte la reuniunea inau- 
gurală a celei de a X-a ediţii a Balcaniadei masculine de baschet, ` 
care se desfășoară în noua sală a sporturilor „Kemal Ataturk', zi 
care n-a adus nici o surpriză: Turcia (avînd avantajul terenului pro- 
priu) a dispus comod de Grecia, iar Iugoslavia de echipa României. 
În meciul cu puternica selecționată a Iugoslaviei sportivii români 
au menţinut un scor echilibrat timp de 36 minute, cu toate că cei 
3 pivoţi ai reprezentativei noastre (Cernea, Novac și Tarău) fuseseră 


93 


descalificați. O menţiune pentru Diaconescu, cel mai bun jucător 
de pe teren. 

A doua zi, sala a fost luată cu asalt de peste 5 000 de spectatori 
care doreau să vadă în special partida vedetă dintre formaţiile Româ- 
niei și Turciei. Echipa noastră a condus de la început și în minutul 
10 avea un avantaj de 11 puncte (21—10). Handicapul indisponibi- 
lităţii lui Diaconescu (gripat) a fost compensat prin evoluţia cu succes a 
celorlalți jucători. Dar iată că introducerea în selecționata Turciei a 
colosului Alp (140 kg și 2,20 m) a făcut ca scorul să se echilibreze, la 
pauză echipa României nemaipăstrînd decît un coș avantaj (28— 26). În 
repriza a doua, partida se menţine sub semnul egalității pînă în minu- 
tul 32-(45— 42) cînd formaţia noastră, cu toate că îi pierde prin desca- 
lificare pe Czmor şi Cernea, începe să se distanțeze. Prin eliminarea 
lui Alp (min. 34), meciul este practic încheiat, chiar în condiţiile 
unei apărări disperate (agresiv pe tot terenul) indicate de antrenorul 
turc Granit. La realizarea acestui succes (67—54) și-a adus contribuția 
întreaga formaţie, cu note speciale pentru Novac şi Tarău. Ziarul 
de mare tiraj Yeni Asir din Izmir a publicat un articol intitulat „„Româ- 
nia, surprinzător învingătoare asupra Turciei“, în care se aprecia 
comportarea baschetbaliștilor noştri. În deschiderea partidei vedetă, 
echipa Greciei a dispus neaşteptat, în ultimele secunde ale întilnirii, 
de selecționata Bulgariei, cu scorul de 88—86 ! 

În cea de a treia zi a Balcaniadei, echipa României a fost la un 
pas de a ceda în fața formaţiei Greciei, reuşind să se impună abia 
în prelungiri, în timp ce echipa Bulgariei a realizat cea mai răsună- 
toare performanță a acestor campionate, dispunînd de deținătoarea 
titlului balcanic, selecționata Iugoslaviei. A doua zi, însă, jucătorii 
bulgari au fost și ei stopați în năzuința lor de a ocupa primul loc de 
ambiţioşii baschetbaliști turci, încît în ultima zi a Jocurilor balcanice 
de la Izmir trei reprezentative naţionale (Iugoslavia, România și 
Turcia) s-au prezentat cu șanse, mai mari sau mai mici, de a obţine 
titlul balcanic. 

În această ultimă zi echipa noastră a fost întrecută, după prelungiri, 
de selecționata Bulgariei, cu toate că au existat toate condiţiile pentru 
o victorie. În ultimele 2 minute de joc, 3 jucători români au ratat 
5 din 6 aruncări libere, iar cu 8 secunde înainte de final Diaconescu 
a grăbit aruncarea din acțiune, astfel că tabela de marcaj a indicat 
egalitate (68—68). Și cele 5 minute de prelungiri s-au încheiat tot 
la egalitate (80—80), Krastev înscriind după fluierul final. Cu toate 
că cei doi arbitri (Pastor — Iugoslavia și Taliadoro — Grecia) au 
anulat coșul, intervenţia secretarului general al campionatelor bal- 
canice (reprezentantul Bulgariei) a determinat masa oficială să con- 
sidere valabilă aruncarea şi să consfințească victoria echipei Bulgariei. 

Dar bucuria baschetbaliștilor bulgari, -care întrezăreau posibilitatea 
situării pe locul II în cazul unei victorii a formaţiei Turciei, a fost 
spulberată de succesul selecționatei Iugoslaviei, după ce fusese con- 
dusă timp de 38 min., în condiţiile unei galerii infernale. 

În urma rezultatelor din ultima zi selecționata României a ocupat 
locul secund, avînd în general o comportare meritorie și egalînd 
astfel performanța din ediţiile 1964 (București) şi 1966 (Sofia). Nu 
trebuie omis faptul că formaţia noastră a evoluat cu indisponibilităţi 
importante după primul joc, neputînd să-l recupereze decît pe Dia- 
conescu la ultima partidă. Doi dintre jucătorii români au figurat 
printre primii 10 coșgeteri ai campionatelor, iar Novac s-a situat 
pe primul loc în ceea ce priveşte recuperările în apărare. Tarău, Popa 
și Cernea merită menţiuni. Jucătorii români au realizat procentaje 
mulțumitoare la aruncările din acțiune (48%) şi destul de modeste 
la cele libere (68%). De altminteri, ratările nepermise din finalul 
jocului cu echipa Bulgariei au determinat înfringerea suferită. în 
ultima zi a Balcaniadei de la Izmir. 

În încheiere cîteva impresii asupra oraşului în care am stat timp 
de cinci zile. Acest mare oraș din sudul Turciei, cu o vechime de 
peste două milenii, poate fi considerat orașul contrastelor. Nu putem 
să nu admirăm cartierul nou, așa-zis rezidenţial, alcătuit din numeroase 
vile elegante, cu stiluri arhitecturale diferite, înconjurate de grădini 
luxuriante și locuite în cea mai mare parte de către personalul N.A.T.O. 
(cu precădere de către americani). Dar în același oraş există cartiere 
mărginașe care produc pur și simplu uimire. Vizitindu-le am fost 
neplăcut surprinși de unele locuințe mizere, care aveau acoperișurile 
confecționate din ambalajele cutiilor de conserve ! Se pare însă că acum, 
după mulți ani, aceste cocioabe au dispărut cu totul din oraşul Izmir. 

În aceeași zi liberă am vizitat turnul orologiului, o construcție 
otomană care împodobește piața centrală, denumită Konak. Acest 
turn a fost ridicat în anul 1901 de Said Paşa. Tot în centrul orașului 
se înalță mai multe construcții, avînd caracteristicile arhitecturii 
otomane, cum sînt: Hisar Camii (datînd din 1579), Kemeralti Camii 
(1671), Konak Yali Camii (1800). Mai sînt de menţionat şi cîteva 
muzee, ca cel de arheologie (în care sînt dispuse toate obiectele găsite 
în această regiune de la fondarea orașului); galeria de pictură şi sculp- 
tură, unde sînt înfățișate opere ale unor pictori și sculptori turci și 
europeni, şi muzeul Kemal Ataturk, care conţine documente referi- 
toare la activitatea neobosită a şefului statului turc, de fapt înteme- 
ietorul Turciei moderne. 

Ne-am întors pe același traseu de noapte al autobuzelor care leagă 
Izmirul de Istanbul și, de aici, mai departe, cu trenul spre patrie. 

Turneul de calificare de la Haarlem 


Am revenit după cîţiva ani în Olanda pentru a fi prezenţi la o 
importantă competiție baschetbalistică. De data aceasta este vorba 
despre turneul de calificare pentru Campionatele Europene mascu- 
line găzduite de orășelul Haarlem, denumit pe bună dreptate de lo- 
cuitorii „Țării de jos*“ orașul florilor și al tablourilor lui Frans Hals. 

Cele citeva zile cît a durat competiția respectivă — la care au 
luat parte 5 selecționate naţionale (Iugoslavia, Anglia, Scoţia, România 
și Olanda) — am locuit tot la Amsterdam, care se află la o depărtare 
de mai puţin de 30 km de Haarlem. 

Am sosit la Amsterdam cu trenul într-o lună mult așteptată de 
localnici, pentru că luna mai reprezintă apogeul înfloririi grădinilor 
tradiționale ale acestei ţări. 

Gara centrală nu ne impresionează prea mult. Realizată în stilul 
Renașterii olandeze, după planurile arhitecților Cuypers și van Gendt, 
gara se prezintă mai degrabă ca o cazarmă austeră decît ca loc de 
întîlnire a călătorilor — cu trenurile electrice moderne care pornesc 
spre toate direcțiile atît în Olanda, cît și pe întregul continent. 

În fața gării ne izbeşte în primul rînd panorama miilor de bici- 
clete parcate cam în dezordine. După spusele localnicilor, numărul 
bicicletelor din Amsterdam întrece cu mult pe cel al automobilelor 
şi reprezintă multe sute de mii. Se spune că nu există locuitor care 
să nu aibă o bicicletă sau chiar mai multe, în funcție de numărul 
de persoane care compune familia sa. 

În general, locuitorii Amsterdamului se duc la locurile lor de 
muncă cu bicicleta, copiii, elevii şi studenţii circulă pe toate arterele 
orașului pe biciclete și e o plăcere să vezi cum se descurcă printre 
şirurile interminabile de maşini care străbat străzile Amsterdamului ! 
Logica olandezilor privind utilizarea zilnică a bicicletei și doar săp- 
tămînal a autoturismelor proprii este determinată de doi factori: 
pedalind în fiecare zi o oră sau mai mult fac un sport plăcut și necesar 
organismului, în afară de faptul că de multe ori se pot strecura dimi- 
neața mai uşor decît cu autoturismul în drumul spre serviciu sau 
școală; în al doilea rînd olandezii consideră că automobilele proprii 
sînt cumpărate pentru efectuarea unor plimbări mai lungi pe timpul 
weekend-urilor săptămînale sau a concediilor de odihnă. 

Unele biciclete sînt fixate pe parapetele instalate de-a lungu 
marilor canale şi asigurate cu mici lacăte, dar marea majoritate sînt 
lăsate complet libere ! Uneori olandezii vin la gară, îşi parchează bi- 
cicletele în apropiere, apoi pornesc în scurte călătorii prin ţară. Cînd 
se întorc, bicicletele îi așteaptă credincioase şi, mai ales, nemișcate 
din locul unde au fost lăsate la plecare! 

E o m 


Şi de data aceasta am locuit tot la un hotel specific studențesc, 
denumit chiar „Student hotele, situat în imediata vecinătate a gării. 
Acest hotel, o copie aproape identică a hotelului Cook, este tot o 
proprietate particulară și are numai studenţi angajați special pentru 
toate serviciile necesare. Discutînd cu acești tineri olandezi, toţi din 
alte localități, am aflat că salariul pe care îl primesc le acoperă doar 
taxele şcolare, cazarea și masa zilnică, ceea ce ei consideră o bună 
rezolvare a existenței lor. 

A doua zi după sosirea la Amsterdam am luat drumul Haarlemului, 
tot cu trenul electric, pentru a asista la partidele turneului de califi- 
care la „europenele“* din toamnă, de la Neapole. Formaţia României 
a obţinut chiar din prima zi calificarea, datorită victoriei asupra echipei 
Olandei (80—69), o partidă pe care jucătorii români au controlat-o 
în întregime. Aplicînd întocmai indicaţiile antrenorului, baschetba- 
liştii noștri au alternat extrem de eficace apărarea în zonă cu cea agre- 
sivă, reuşind astfel să-și epuizeze fizic adversarul. Îmbucurătoare a 
fost comportarea pivoţilor Novac, Popa şi Tarău, precum şi aportul 
jucătorilor cu talie mai mică, dintre care a ieșit în evidență Diaconescu. 
Bun poate fi considerat procentajul obținut la aruncările din acțiune 
(65%), dar nesatisfăcător cel de la aruncările libere (50%)! 


În următoarele două zile echipa României a cîştigat la scor întîl- 
nirile cu selecționatele Angliei (91—61) și Scoției (98—44), dar re- 
zultatele rămîn neconcludente, din cauza comportării mediocre a 
adversarilor. 


Și acum cîteva cuvinte despre oraşul Haarlem. Acesta lasă im- 
presia unei localități liniștite şi prospere. Aici nu vei mai întilni agi- 
tația din zilele lucrătoare de la Amsterdam. Haarlemul este locali- 
tatea preferată a elitei burgheze și a oamenilor care s-au retras defi- 
nitiv din afaceri pe care nu-i mai preocupă decît odihna. Din aceste 
motive, în orășel se află numeroase instituții de binefacere care se 
ocupă cu amenajarea şi exploatarea unor case pentru bătrîni ce pot 
trăi aici pînă la sfîrşitul vieții. 

Revenind la orășelul florilor, ne impresionează în mod plăcut 
străzile sale curate şi singuratice, casele gen vile construite cu mult 
gust, cu unul sau cel mult două etaje și mai ales grădinile care încon- 
joară aceste case. 


Ne îndreptăm atenţia spre cîteva din obiectivele mai importante 
ale Haarlemului. O construcție de la începutul secolului al XIV-lea, 
dar terminată în anul 1534 şi apoi restaurată în 1891. În interiorul 
ei descoperim una dintre cele mai gigantice orgi din Europa, cu nu 
mai puţin de 60 de registre și 4088 de tonalități. Această colosală 
orgă a fost realizată de Cristian Mueller din Amsterdam, în anul 1738, 
și suma încasată pentru fabricarea ei a întrecut, pe vremea aceea, 

orice închipuire (2 000 florini aur). Orga are o înălțime de 30 metri 
şi o lățime de 14 metri. 

O altă construcție interesantă este „Casa măcelarilor”, o adevărată 
bijuterie a Renașterii, ridicată de breasla măcelarilor (în număr de 
35) în anul 1601. 

Dar pașii noștri ne duc spre muzeul orașului, unde sînt expuse 
principalele opere ale pictorului Frans Hals, care a trăit în acest oraş 
pînă la adînci bătrînețe (1580—1666). Este semnificativ faptul că 
actualul muzeu se află instalat chiar pe locul vechiului azil al bătrî- 
nilor unde a murit cunoscutul pictor olandez. 


Frans Hals a luat primele sale lecții de pictură la Anvers, cu Paul 
Rubens. Primul său tablou de valoare a fost realizat la 29 de ani, 
iar ultimul în 1664 şi este închinat conducătorilor spitalului de bătrîni 
din Haarlem, realizat într-o manieră deosebită, în sensul că atmosfera, 
în general veselă, care se degaja în majoritatea operelor sale, de data 
aceasta este complet schimbată, fiind mohorită. 

Frans Hals este apreciat în special ca portretist şi ca un bun ob- 
servator al lumii înconjurătoare. Maniera sa simplă, culorile vii de- 
monstrează puterea talentului său. În muzeul din Haarlem mai întil- 
nim și cîteva portrete, dintre care cele mai izbutite sînt: „Familia 
Beresteyn““ (1929) şi „Primarul Nicolas van Maer cu soția.“ 

În muzeul în care la loc de cinste se află pictorul care a reușit 
să dea umanităţii una din cele mai magnifice colecţii de ofiţeri (peste 
160 de tablouri se află în prezent în întreaga lume) sînt expuse și 
alte pînze ale unor pictori olandezi cunoscuți. 


Să revenim la Haarlem pentru partida cea mai importantă a tur- 
neului de calificare, aceea dintre echipele României și Iugoslaviei. 
Cele două selecţionate au oferit spectatorilor din acest orășel liniștit 
(dar cu o sală impunătoare) o întilnire anostă, lipsită de nerv și fără 
valenţele unui derbi. Spectatorii olandezi așteptau mai mult de la 
jucătorii celor două echipe naționale, cu atît mai mult, cu cât erau 
deja calificate şi deci puteau oferi un spectacol de calitate ! Dar de-a 
lungul celor 40 de minute au abundat ratările şi pasele greșite! În 
final, jucătorii jugoslavi au realizat o victorie destul de facilă, cu scorul 
de 68—55 (35—25). Reprezentativa Iugoslaviei s-a prezentat la acest 
turneu de calificare fără celebrii Koraci, Daneu și Raikovici, dar 
cu un lot cu vîrsta medie sub 23 de ani şi o înălțime medie remar- 
cabilă (4 jucători de peste 2 m). 

În ultima zi a turneului echipa României a avut zi liberă, în timp 
ce selecționata Iugoslaviei a întîlnit echipa Olandei, de care a dispus 
cu multă ușurință (81—65). Prin această nouă înfrîngere, gazdele 
au fost definitiv eliminate din lupta pentru calificare la „europenele““ 
de la Neapole. 

Aşadar, selecționata noastră va fi prezentă la întîlnirea din Italia 
a celor mai bune 12 reprezentative naționale de baschet din Europa. 
La Haarlem, pronosticurile s-au confirmat întocmai, ordinea clasa- 
mentului final (Iugoslavia, România, Olanda, Anglia și Scoţia) al 
turneului de calificare reprezentînd fidel valorile: reale ale echipelor 
care s-au întrecut pentru primele două locuri. 

La încheierea întrecerilor ne despărțim de Haarlem și ne îndreptăm 
spre Rotterdam, apoi către următoarea noastră etapă, Bruxelles, capi- 
tala Belgiei. 

Pe drum, ne dăm seama o dată mai mult că denumirea de „patria 
lalelelor““ dată Olandei nu este o vorbă în vînt. De la ferestrele vago- 
nului, ochii noștri sorb cu nesaţ „„lanurile““ nesfîrşite de lalele înflorite. 
Mii de hectare îşi etalează culturile făcute cu o adevărată măiestrie, 
cu precădere lalele şi zambile. Florile sînt aranjate pe categorii și 
culori și imediat îți aduc aminte de tablourile lui Vincent van Gogh. 

Apropo de „patria lalelelor“! Trebuie amintit că acum aproape 
patru secole un anume Claudius a adus din Orient ceapa acestei 
flori. După puţin timp s-a constatat că pămîntul Olandei îi priește 
cel mai bine, 

Astăzi lalelele şi zambilele nu mai sînt doar niște flori care să în- 
frumuseţeze casele puţin însorite ale olandezilor, ci s-au transformat 
într-o marfă extrem de solicitată la export şi bine plătită. Zilnic tre- 
nuri şi avioane pornesc spre orașe și aeroporturi îndepărtate, pentru 
a aduce florile și în alte locuinţe, din alte țări sau continente. Exportul 
florilor se ridică anual la zeci de milioane de guldeni și iată că se poate 
spune că olandezii nu trăiesc numai pentru flori, ci şi din flori ! 


La Badalona şi Barcelona a început... coborîrea! 


Pentru a fi prezenţi la cea de a XVIII-a ediție a Campionatelor 
Europene masculine de baschet, programate în oraşele Barcelona 
şi Badalona, am străbătut cu automobilele nu mai puţin de 9 ţări, 
din care Ungaria, Austria, R.F.G., Elveţia, Franța, Andora, Spania 
la dus, iar Italia și Iugoslavia la întoarcere însumînd peste 9 000 km. 

După un drum de 8 zile, ne-am apropiat de Barcelona, considerată 
de mulți artiști și scriitori de renume drept unul din cele mai frumoase 
orașe din Europa. 

Din autostradă, pătrundem în marele oraş de la Marea Mediterană, 
cu intenția de a ne continua drumul spre Badalona (locul de disputare 
a seriei în care participă echipa României). După traversarea orașului 
intrăm pe autostrada care duce spre Gerona (103 km) şi, mai departe, 
spre granița Spaniei cu Franța. De îndată apare și indicatorul cu 
localitatea Badalona (10 km), iar după puţin timp- intrăm în 
acest oraş. 

Badalona, un apendice al marelui centru urban Barcelona, seamănă 
oarecum cu stațiunea Mamaia (care şi ea se află la o distanță de 
10 km de Constanţa) datorită faptului că dispune de 4 km de plajă, 
beneficiind în plus de o bogată plantație de palmieri. În perioada 
de sezon (mai-—septembrie), Badalona este supraaglomerată de turiștii 
veniți la mare. 

Badalona a fost întemeiată între anii 190—180 î.e.n. de către 
legiunile romane debarcate pe aceste meleaguri. Între secolele I şi 
III Badalona (vechiul nume — Baetulor) număra peste 10000 de 
locuitori. Ultimele descoperiri arheologice atestă stăpînirea romană 
în această perioadă, întrucît au scos la iveală stabilimente de băi, 
obiecte şi monede de epocă. Desele incursiuni ale francezilor de la 
sfîrşitul secolului al III-lea au contribuit la decăderea și, în cele din 
urmă, la dispariția pe timp de peste un mileniu a orașului Baetulor. 
Abia în 1225 unele documente amintesc din nou de numele fostului 
municipiu roman, dar care acum poartă numele de Badalona. 


Puternica dezvoltare a orașului aparține ultimilor trei decenii 
ale secolului al XX-lea. În acest fel, de la o populație de 35 000 de 
locuitori în 1962, Badalona a ajuns, în 1973, la 175 000 de locuitori. 
Astăzi orașul este un puternic centru industrial și comercial, din 
industriile cele mai importante fiind de amintit cele de textile, chimie, 
electrice și de cristale. 

În aceeași zi, la orele 18, sintem prezenți în frumoasa sală a munci- 
palității din Badalona, cu cîteva minute înainte de a se încheia par- 
tida inaugurală a ediției a XVIII-a. Echipa U.R.S.S., principala 
favorită, conduce autoritar în jocul cu formaţia Poloniei și majoritatea 
titularilor săi se află pe banca de rezerve. Rezultat final 104—83 în 
favoarea jucătorilor sovietici. 

Dar iată că echipele României și Turciei sînt prezentate publi- 
cului. Numărul spectatorilor din tribune nu depăşeşte 2 000, într-o 
sală cu o capacitate triplă. La fluierul celor doi arbitri — Leewater 
(Olanda) și Fernandez (Spania) — formația României aliniază baschet- 
balişti cunoscuţi ca: Diaconescu, Novac, Tarău, Popa și Gh. Cim- 
peanu (acesta din urmă va fi înlocuit după cîteva minute cu Oczelak). 
Partida este extrem de disputată în prima parte a jocului şi scorul 
alternează minute în șir. La pauză, diferența este de un singur coş 
în favoarea jucătorilor noştri (40—38). Soarta întîlnirii este însă decisă 
în primele 5 minute ale reprizei secunde, cînd eficacitatea lui Oczelak 
(18 puncte în acest mitan) a constituit cheia succesului. Rezultatul: 
84—69 în favoarea baschetbaliștilor români. În afară de Oczelak s-au 
mai remarcat: Tarău, Diaconescu şi Popa. Începutul pare a fi de 
bun augur. În ultima partidă a reuniunii, formația Cehoslovaciei 
a dispus, după prelungiri, de echipa Israelului (92—89). 

A doua zi dimineaţă citim cele două ziare sportive din Barcelona 
Dicem şi Barcelona deportiva. Referitor la partida România— Turcia, 
specialiștii apreciază că jucătorii români şi-au depășit adversarii prin 
tehnica lor individuală superioară. 

Dar iată-ne din nou în Sala Sporturilor din Barcelona. Avem acum 
o serie de prieteni, cu care facem schimburi de fanioane și insigne. 

Prima partidă a fost la discreția formației Uniunii Sovietice, care 
a întrecut echipa Cehoslovaciei cu scorul de 71—63, dar rezultatul 
nu reflectă exact diferența de valoare dintre cele două partenere de 
întrecere. În a doua întîlnire, antrenorul Al. Popescu a început jocul 
cu formaţia Israelului cu același „cinci“ din partida inaugurală. Prima 
repriză a fost dominată net de sportivii noștri care, la un moment 
dat, conduceau cu 5 coşuri diferență. Rezultatul la pauză demonstrează 
superioritatea echipei noastre (45—39). În partea a doua a jocului, 
baschetbaliştii români cedează pasul, nu se mai apără cu aceeaşi 
dîrzenie și conducătorul nostru din teren, Diaconescu, este de nere- 
cunoscut. Singurul jucător care punctează de la semidistanță este 
pivotul Tarău. În aceste condiții, reprezentativa Israelului remontează 
handicapul şi egalează în minutul 35 (75—75). Din acest moment, 
victoria suride pe rînd ambelor echipe, dar ratările din poziţii clare 
ale jucătorilor români au dus în final la victoria nescontată a echipei 
Israelului (85—80). Partida a fost condusă de arbitrii Richardson 
(S.U.A.) și Monnier (Franţa). Putem acorda o menţiune celor doi 
pivoţi Tarău (26 p) și Oczelak (23 p) cu precizarea că Tarău a ratat 
incredibil în ultimul minut de joc, cînd scorul de pe tabela de marcaj 
era egal. De asemenea, nu trebuie omis faptul că tînărul Costel Cernat 
(care se evidenţiase în prima zi) a fost utilizat doar 3 minute ! 

După încheierea partidei, o umbră de amărăciune a cuprins tabăra 
noastră ... Dar mai sînt trei zile de concurs şi șansele de calificare 
în primii 8 nu sînt încă spulberate. Ultima întîlnire a avut o desfășurare 
dramatică pînă în ultimele secunde ale disputei și s-a încheiat cu o 
surpriză de mari proporţii: Turcia — Polonia 67—65 ! 

A doua zi citim comentariile apărute în presa sportivă. Desigur» 
cele mai largi spaţii sînt rezervate partidei din grupa de la Barcelona; 
în care echipa Spaniei a obținut cea de a doua victorie consecutivă» 
în fața formației Bulgariei (85—69). În rest, rezultate normale în 
această grupă, ceea ce a dus la detașarea a trei candidate pentru cele 
două locuri din semifinale: Iugoslavia, Italia şi Spania. Comentînd 
cele două surprize din grupa de la Badalona, specialiștii apreciază 
că toate cele 5 echipe mai au încă șanse pentru locul secund în clasa- 
ment, primul loc fiind ocupat de formația U.R.S.S. Citim cîteva 
aprecieri despre echipa României: .;. . . românii au condus cu dezin- 
voltură 30 de minute din joc și cu aceeași dezinvoltură au pierdut 
partida în final“. 

În cea de a treia zi a turneului, partida centrală a reuniunii a fost 
cea dintre formaţiile României și Cehoslovaciei. Partida se anunța 
extrem de dificilă, jucătorii cehoslovaci fiind de mai multe ori meda- 
liați la campionatele europene. Deci ne aşteptam să asistăm la o re- 
plică dîrză a baschetbaliştilor români, fiind convinși că ei vor să se 
reabiliteze în fața spectatorilor din Badalona, după eșecul din ziua 
precedentă. Dar așteptarea a fost zadarnică, jucătorii români evoluînd 
apatic, crispat şi întrecîndu-se în greşeli de tehnică individuală. Din 
aceste motive, la sfîrșitul primei reprize sîntem depășiți net (27—49) ! 

»sMuştruluiala“* din timpul pauzei nu mai poate însă duce la o 
răsturnare a situației de pe teren, ci doar la o echilibrare a disputei. 
Antrenorul nostru operează numeroase schimbări, în speranța găsirii 
formulei ideale, dar jucătorii noştri de bază, Diaconescu, Novac, 
Popa şi chiar Oczelak, nu-și revin din toropeală . . . Partida se încheie 
cu scorul 61—70, dar nu trebuie omis faptul că în ultimele minute 
ale întîlnirii conducerea tehnică a echipei Cehoslovaciei a rulat toți 
jucătorii de rezervă. În concluzie, pentru echipa României nu a mai 
rămas decît o singură posibilitate de a ocupa locul IV în grupă, în- 
fringerea formaţiei Poloniei. 

A doua zi de pauză, ne propunem să asistăm la cursele de cîini 
de pe canodromul din Badalona. Din primul moment ne miră faptul 
că intrarea este liberă. Cumpărăm un program pentru a ne familiariza 
cu acest gen de întreceri. În program sînt înscrise distanțele alergă- 
rilor, participanţii și timpii realizați în întrecerile anterioare, numele 
proprietarilor şi culorile lor. 

În momentul cînd urcăm treptele tribunelor, cei şase participanţi 
la prima alergare sînt prezentați unui public destul de numeros. Fie- 
care cîine este ținut în lesă de către îngrijitorul său şi poartă o hăinuță 
cu culorile proprietarului. Pe fiecare hăinuță sînt agățate numere 
de concurs, de la 1 la 6. Cîinii sînt de mai multe rase de vînătoare, 
şi, după numele lor, deducem că sînt importaţi din Anglia. După 
prezentarea concurenţilor, îngrijitorii îi plimbă încetișor de-a lungul 
pistei de alergări, pentru ca la comanda „5 minute“ înaintea startului, 
să fie duși la locul de plecare. Aici cîinii sînt introduși în 6 cuşti așe- 
zate în linie dreaptă. Pista canodromului, ca formă identică cu cea 
a unui stadion de atletism, măsoară 125 m și este acoperită cu zgură. 
În după-amiaza respectivă pista nu se prezenta în cele mai bune con: 
diţii de concurs, datorită ploii abundente căzute în cursul dimineții, 
Organizatorii au presărat cîteva roabe cu nisip pe porțiunile celor 
patru curbe ale pistei, încercînd să îmbunătățească cît de cît condi- 
ţiile de disputare a alergărilor. 

Dar iată că la difuzoare se aude o nouă comandă . .. Se dă startul 
alergării. Cîinii sînt lansați numai după ce a fost pus în mișcare un 
iepure mecanic... Atunci începe propriu-zis alergarea ! 

Cursa devine interesantă şi chiar palpitantă, ciinii urmărind în- 
deaproape iepurele, pe care nu-l vor ajunge decît după trecerea 
potoului, adică atunci cînd a fost oprit de la tabloul de comandă. 
Concurenţii care iau parte la alergare latră unul mai tare decît celă- 
lalt şi se depășesc deseori pe parcursul întrecerii. După trecerea liniei 
de sosire, atît învingătorul, cît și urmăritorii lui se reped la iepurele 
oprit la numai cîțiva metri după potou, producînd o hărmălaie de 
nedescris. Îngrijitorii lor îi despart cu greu, prinzîndu-le curelele 
de zgardă şi trăgîndu-i de lesă. 

După cîteva minute este anunţat rezultatul, cu ordinea exactă 
şi cota acordată pentru pariul mutual care este singurul sistem de 
pariu care se practică la acest canodrom (de fapt ordinea primilor 
doi clasaţi). Pătrundem în incinta canodromului, unde sînt instalate 
casele de pariuri. În acest hol uriaş se află o enormă tabelă electronică 
denumită „rezumat totalizator“i. Tabela comunică în orice moment 
pariorilor situaţia sumelor jucate pe fiecare combinaţie și, în final, 
cotele exacte, după ce, bineînțeles, se opresc 50% din ele, care revin 
societății denumite „Federaţia curselor de cîini“ (unică pe întreg 
teritoriul. Spaniei). De fapt, aceste alergări sînt foarte răspîndite în 
multe oraşe spaniole, numai la Barcelona funcționind trei cano- 
dromuri. 

Ne acomodăm repede cu atmosfera aproape identică cu cea a 
curselor de cai. Aceeași foame teribilă după cîștiguri ușoare a unor 
pariori pasionaţi . . . aceeași lume săracă ce se înghesuie în tribunele 
canodromului, în dorința de a obţine un cîştig . . . aceiași intermediari 
care pîndesc la tot pasul pe pariorii naivi, pentru a le șopti „ordinea 
exactă“ de la fiecare alergare, în schimbul unui tichet jucat și pentru 
ei, acelaşi sistem clasic de a stoarce banii pariorilor prin cote exagerate, 
pe care organizatorii şi le opresc fără nici o remușcare ! Şi cînd te gîn- 
deşti că la realizarea unor asemenea întreceri cheltuielile sînt minime, 
incomparabil mai reduse decît la cursele de cai... 

Jată-ne la cea de a patra zi a „seuropenelor““, cu cîteva minute 
înainte de finalul partidei dintre formaţiile Cehoslovaciei şi Turciei, 
cînd tabela de marcaj indica egalitate (56—56). Ne impresionează 
ambiția şi dăruirea cu care jucătorii turci încearcă să-și apere şansele 
în fața adversarilor mai tehnici. Dar rutina echipei Cehoslovaciei 
din ultimile secunde ale jocului determină rezultatul întîlnirii în 
favoarea ei (66—64). 

La orele 19 răsună fluierul arbitrilor Bestgen (R.F.G.) şi Radovic 
(Iugoslavia), care cheamă la întrecere formaţiile României și Poloniei. 
Evoluţia scorului din prima repriză ne dă impresia că, în sfîrșit, 
jucătorii noştri sînt puşi pe fapte mari și ne vor îndreptăți speranțele. 
În minutul 16 echipa României conduce cu 4 coșuri diferență (34— 
26) şi soarta meciului pare pecetluită. Dar adversarii noştri revin, 

remontează handicapul și la sfîrşitul reprizei scorul devine egal (38— 
38)!... După pauză, jucătorii polonezi preiau inițiativa și în minutul 
35 conduc cu 9 puncte (65—56). În aceste 15 minute replica formaţiei 
noastre a fost palidă, toţi baschetbaliștii români folosiți neevoluind 
la valoarea lor reală. În ultimile 5 minute, antrenorul utilizează ultima 
sa armă, apărarea agresivă pe tot terenul, ceea ce îi determină pe polo- 
nezi să piardă multe mingi. Echipa Poloniei nu a mai înscris decît 
un punct, dar atacul nostru nu a mai reușit nici el mai mult de două 
coşuri. În aceste condiţii jucătorii polonezi obțin victoria cu rezul- 
tatul de 66—60. Neavind buni aruncători de la distanță și semidis- 
tanță, fără un dibaci şi lucid conducător de joc, bazindu-ne doar pe 
forma a 2 pivoţi (Tarău și Oczelak) era greu de realizat mai mult. 

În ziua a patra, o dată cu disputarea ultimei partide încheiată 
conform previziunilor (U.R.S.S.— Israel 101—78), şansele selecțio- 
natei României atîrnau doar de „un fir de păr“ și, bineînţeles, de cal- 
culul probabilităților. Dacă favoritele celor două întilniri din ultima 
zi a întrecerilor, respectiv formaţiile Cehoslovaciei și Israelului, vor 
obţine victoria în partidele cu echipele Poloniei și Turciei, atunci 
reprezentativa noastră va rămîne cu o singură victorie (în ziua urmă- 
toare fiind programat jocul cu Uniunea Sovietică), dar se va afla la 
egalitate de puncte cu cele două învinse. Avînd un coșaveraj direct 
superior, echipa României se va situa pe locul IV în grupă. 

Deci, din nou speranțe, de data aceasta legate de rezultatele indi- 
recte ale altor partide ... Va mai trece o zi și vom vedea dacă zeița 
Fortuna va fi de partea noastră, în condiţiile unei comportări slabe ! 

A cincea zi, în partida dintre formațiile U.R.S.S. și României, 
diferenţa de pe teren între cele două echipe este vizibilă, cu toate că 
jucătorii sovietici neglijează complet apărarea. Din aceste motive 
iese în evidență activitatea laborioasă în atac a pivotului Oczelak, 
care înscrie 27 puncte. Partida ia sfîrșit cu scorul de 98—84 în favoarea 
selecționatei U.R.S.S. 

După încheierea acestui joc, atenția noastră s-a concentrat asupra 
celorlalte două partide, în care se va hotărî poziția în clasament a 
jucătorilor români ... Echipa Cehoslovaciei a primit o replică neaș- 
teptată din partea jucătorilor polonezi, care au avut posibilitatea să 
egaleze în ultima secundă de joc, dar au ratat prin Durejko cele două 
aruncări libere acordate. Rezultat final: Cehoslovacia — Polonia 81—79. 
Deocamdată răsuflăm ușuraţi, dar mai avem de trăit emoţiile ultimi 
partide. În cazul cînd echipa Israelului va încheia victorioasă întil- 
nirea cu formaţia Turciei, selecționata României va urca pe locul IV 
în clasamentul grupei. 

După prima parte a jocului, care s-a desfășurat în superioritatea 
evidentă a reprezentativei Israelului (53—42), eram liniștiți în ceea 
ce privește rezultatul întilnirii. Dar remarcabila tenacitate și putere 

de luptă a jucătorilor turci și-au spus din nou cuvîntul și, în repriza 
a doua, ei recuperează din handicap, coș după coș, iar în ultimile 
minute are loc o dispută dramatică, care se încheie pînă la sfîrșit 
cu un rezultat echitabil de egalitate (85—85)! Optimismul întregii 
noastre delegaţii începe să scadă văzînd cu ochii... În prelungiri, 
avantajul trece pe rînd de partea fiecărei echipe, dar cu 15 secunde 
înainte de final formaţia Israelului conduce cu 93—92 și se părea 
că va obține victoria. Spre regretul nostru însă, baschetbalistul ture 
Ernay înscrie în ultimile secunde un coș de la semidistanță şi aduce 
succesul echipei Turciei (94—93)! Explozie de bucurie în tabăra 
turcă și mare tristețe în ceea a delegaţiei române! 

Cu acest rezultat, formaţia României se situează pe ultimul loc 
în grupă și își va continua întrecerea pentru clasare pe unul din locurile 
IX—XII. 

A doua zi este zi de pauză și vizităm centrul orașului Barcelona. 
Sîntem întrebaţi cu insistență de cetățeni ai Badalonei, de spectatorii 
din tribunele Sălii Sporturilor și de cei de la pensiunea Solimar 
unde locuim... „dacă ne-am plimbat pe Ramblas“? 

Intrigaţi de insistența cu care ni se recomanda vizitarea acestui 
renumit „„Ramblas““ cerem lămuriri suplimentare, privind poziţia pe 
harta Barcelonei, și ni se răspunde cu uimire: „Cum... sînteți de 
câteva zile aici, la noi, și nu știți unde se află „Ramblas“? Nimic mai 
simplu. „Ramblas““ leagă Columb de Cataluña !* 

Intraţi în posesia acestei indicaţii, studiem cu atenţie harta cu 
centrul Barcelonei. Descoperim plaza Cataluña, dar nici urmă de 
Columb . .. și nici de „Ramblas“ ! Într-un tîrziu abandonăm cerce- 
tarea hărţii și ne hotărîm să descoperim „„Ramblas“-ul pe cont propriu ! 

În această dimineață pornim spre Barcelona cu trenul care face 
legătura cu Badalona în mai puțin de 15 minute. În compartiment, 
aflăm de la tovarășii de călătorie că „„Ramblas“ este de fapt denumirea 
unei suite de minunate străduţe, care încep din plaza Puerta de la Paz 
şi se sfîrșeşte în plaza Cataluña. În fond „„Ramblas“, printr-o compara- 
ţie mai mult poetică, este ceea ce reprezintă pentru parizieni „marile 
bulevarde“ și ceea ce este, într-un fel, pentru bucureșteni Calea 
Victoriei. 

Trenul electric se oprește într-o staţie laterală a gării principale, 
care are patru peroane. leșind din gară, pătrundem într-un frumos 
bulevard, denumit via La Argentera, și în fața noastră se ridică o clă- 
dire impunătoare, cunoscută sub numele de Lonja (Bursa), realizată 
în stil gotic. Prima construcție datează din anul 1382 și a fost refăcută 
la sfîrșitul secolului al XVIII-lea. Înainte de a traversa bulevardul, 
privirile noastre se îndreaptă spre o altă clădire, tot atît de interesantă, 
care este vechiul palat Aduana, construit de contele Roncalli, în care 
se află în prezent sediul administraţiei civile a orașului. 

Continuîndu-ne drumul pe via La Argentera, admirăm mai întîi 
plaza Antonio Lopez, cu statuia acestui fondator al primei companii 
transatlantice spaniole. O altă construcție monumentală orientată cu 
fața spre mare este Palatul Poștelor. 

Parcurgem drumul paralel cu țărmul mării și intrăm pe un alt bule- 
vard, mult mai larg decît precedentul pe care sînt plantați numeroși 
palmieri, ce îi dau un farmec deosebit. Această frumoasă arteră poartă 
numele de Paseo de Colon. Pe partea stîngă a bulevardului, printre 
palmieri, zărim marea. De fapt, numai niște pete mici din albastru-ver- 
zuiul mării, ca și unele instalații ale marelui port. 

Înainte de a ajunge în plaza Puerta de la Paz, trecem prin fața 
imobilului în care se afirmă că ar fi locuit, o perioadă de timp, marele 
scriitor Miguel de Cervantes, și că tot aici ar fi terminat opera sa nemu- 
ritoare „Don Quichotte“, 

Jată-ne în vasta plaza Puerta de la Paz, dominată de monumentul 
celebrului navigator Cristofor Columb, construit între anii 1882— 1890 
după planurile lui Cayetano Biugas. Monumentul este format dintr-o 
coloană imensă de fier turnat, cu o înălțime de 56 m, care servește 
drept soclu statuii de bronz a lui Columb, cu braţul și degetul arătător 
întinse spre largul orizont, și a fost ridicat pentru a comemora reîntoar- 
cerea din prima călătorie a amiralului și prezentarea sa în fața regilor, 
la Tinell. 

De aici, din această impunătoare piață, vom păși peste câteva clipe 
pe mult lăudatul „Ramblas“... Ghidurile susțin că, în trecut, pe 
aceste locuri, au existat nişte rampe și din acest motiv pînă în zilele noas- 
tre a rămas denumirea de „„Ramblas** (rampe). Cert este că pe această 
porțiune de teren au fost construite cu secole în urmă zidurile celei 
de a doua centuri de apărare a orașului medieval. 

Aceste meleaguri au devenit locuri de promenadă pentru locuitorii 
Barcelonei spre sfîrşitul secolului al XVIII-lea, dar adevărata sa cele- 
britate datează din ultimile decenii ale secolului trecut. 

Din prima clipă ne dăm seama că „,Ramblas“ diferă de restul bule- 
vardelor și străzilor din orașele pe care le-am străbătut de-a lungul a 
peste 3 500 km. „Ramblas“ este format din trei trotuare și nu din 
două, cum sîntem obișnuiți în general. Cel de-al treilea trotuar este în 
realitate aleea principală din mijlocul străzii și constituie marele punct 
de atracţie al Barcelonei. Pe această alee, umbrită din loc în loc de pla- 
tani, circulația este permisă numai pietonilor. În dreapta și în stinga 
acestei alei se află părţi carosabile destul de înguste, fiecare cu sens 
unic, pe care mașinile se strecoară cu multă greutate. 

Cea dintii străduță a promenadei, care începe din plaza Puerta de 
ja Paz şi se sfirșeşte la întretăierea cu Calle de Escudelleres, este Rambla 
Santa Monica. În continuarea ei se întinde Rambla los Capuchinos, pe 
care se găsesc o serie de cafe-uri en-vogue. Dar punctele de atracție ale 

acestei străduțe sînt Palatul Güell şi Teatrul de operă Liceo. Primul 
a fost construit de marele arhitect Gaudi la cererea familiei Güell. 
Astăzi această clădire găzduieşte muzeul teatrului, unde te poți docu- 
menta asupra istoriei marelui Teatru Liceo. Acest teatru, renumit în 
toată lumea, a fost construit în 1845. Arhitectul său, Miguel Garriga 
y Roca, a luat drept model pentru interior „Scala““ din Milano, cu 
dimensiunile ei enorme. După unele statistici, Liceo, cu o capacitate 
de aproape 3 000 de locuri, ocupă locul al doilea în rîndul teatrelor de 
operă, după Scala. Sala are patru rînduri de loji, amfiteatre şi staluri. 
Scena atinge o lungime de 11,5 m şi o înălțime de 18 m. Ne impre- 
sionează candelabrul de la parter, de o frumuseţe inegalabilă, care are 
un diametru de 4 m şi numără 1 100 de becuri. Candelabrul este rea- 
lizat din bronz aurit și din cristale de Boemia și a fost executat în 
Belgia. Foaierul este pavat cu mozaic şi înconjurat de oglinzi monu- 
mentale. La fiecare etaj sînt saloane pentru fumători, iar la etajul al 
treilea se află o splendidă terasă, de unde se poate vedea panorama 
cartierului gotic. 

Acest teatru de operă a fost zguduit de tot felul de incendii și 
atentate cu bombe. Liceo a fost restaurat în mai multe rînduri, de fie- 
care; dată păstrindu-se nealterată prima sa înfățișare. Lista vedetelor 
care s-au produs pe această scenă lirică este interminabilă., Ghidul 
care ne-a condus spunea că doar puţine stele mondiale n-au trecut 
prin această sală, unde se întrunește un public exigent și pasionat. 

Părăsim acest lăcaş al spectacolelor de operă, pentru a ne continua 
drumul pe o nouă porțiune, denumită Ramblas de las Flores. Pe dis- 
tanţa cîtorva sute de metri, de o parte şi de alta a aleii din mijloc, sub 
cerul liber, se înșiruie adevărate expoziţii de flori, una mai frumoasă 
decît alta! În fața prăvăliilor improvizate, pe o suprafață de cîteva 
sute de metri pătrați, te îmbată parfumul florilor și te încîntă varietatea 
şi coloritul lor. 

Ne continuăm drumul și pătrundem în cea de-a treia străduță, 
intitulată Ramblas Estudios, situată la întretăierea a două străzi: Calle 
del Carmen și Calle Puerta ferri:a, unde trei monumente îţi atrag aten- 
ţia. Mai întîi Palatul vicereginei, construit de viceregele Perului, 
Gabriel Amat, o veritabilă bijuterie a stilului baroc, poate cea mai 
frumoasă clădire din Barcelona realizată în acest stil. În prezent, pala- 
tul găzduiește Muzeul de Arte decorative. În colțul opus se înalță 
lucaşul Nuestra Señora de Belen, construit în sec XVIII, tot în stil 
baroc. În cel de al treilea colț se află vechiul palat de Moya, realizat 
in stil neoclasic. 

„Pe străduț: Ramblas Estudios (denumirea primită datorită faptu- 
lui. că acesta este locul preferat de plimbare al studenților) întîlnim 
numeroase anticariate, unde poți găsi nu numai cursuri universitare, 
ci şi ediţii vechi și prețioase ale unor opere celebre. 

Ultima străduță a arterei se numeşte Ramblas Canaletas, de-a 
lungul ei situîndu-se vechea Universitate, pe care regele Filip al V-lea 
a transferat-o de la Cervera la Barcelona. Tot aici întîlnim și fîntîna 
care poartă același nume și despre care tradiția spune că cel care va bea 
apă din ea va mai reveni în oraş. Ne conformăm tradiției și gustăm și noi, 
la fel ca alți turiști, din apa rece a fîntînii. Înainte de a ajunge la capătul 
acestei încîntătoare promenade, adică la plaza de Cataluña, ne delec- 
tăm cu nenumăratele expoziţii a sute de specii de păsări cîntătoare și 
necîntătoare. 

Jată-ne în plaza de Cataluña, una din cele mai vechi piețe din 
întreaga Spanie, înconjurată de fîntîni şi grupuri statuare (realizate în 
1927). Aici se află cel mai mare magazin universal din Barcelona, „El 
Corte Ingles““ (dintr-o rețea de magazine răspîndită în toată Spania) 
și cele mai importante bănci, ca Banca di Bilbao, Banca Español de 
Credito şi altele. 

De aici, din piaţa Cataluña, pornesc o serie de artere principale 
ale orașului, cum sint: Rambla de Cataluña și Paseo de Gracia — 
străzi largi și paralele care traversează marele bulevard Avenida Antonio 
Primo de Rivera. Piaţa are numeroase pasaje subterane și tot aici se 
află stația de metrou, ca și cel mai important nod al liniilor de autobuze. 


A doua zi sîntem prezenţi la Badalona la penultimul act al partici- 
pării echipei României la această ediţie a Campionatelor Europene, la 
întîlnirea cu formaţia Greciei. Antrenorul echipei a fost obligat să 
înlocuiască doi din jucătorii săi de bază, Diaconescu şi Novac (ambii 
indisponibili), cu Chivulescu și Cernat care au corespuns pe deplin. 

Meciul cu selecționata Greciei s-a desfășurat aproape în totalitate 
în nota de superioritate a baschetbaliştilor români și rezultatul de 
89—78 a consfințit victoria echipei noastre. Din nou a fost la înălțime 
comportarea celor doi pivoţi, Tarău şi Oczelak, dintre care primul a 
înscris 30 de puncte! După acest succes tardiv, vom disputa, ziua 
următoare, la Barcelona, ultima întîlnire pentru locurile IX—X, în 
compania învingătoarei dintre formaţiile Franţei și Poloniei. 

Ultima partidă dintre echipele Iugoslaviei și Cehoslovaciei a fost 
de fapt o simplă formalitate pentru deținătorii titlului mondial, cucerit 
cu trei ani în urmă la Ljubljana. Scorul de 96—71 în favoarea jucători- 
lor iugoslavi ne scutește de orice comentariu. 

În ultima zi am fost martorii unei surprize de proporţii, care s-a 
consumat la Palatul Sporturilor din Barcelona. Această sală cu o capa- 
citate de peste 10 000 de locuri, este situată în apropierea plazei España 
și a expoziției care datează din 1929. Facem un popas de o jumătate 
de oră pe băncile parcului din jurul fîntînii arteziene, realizată de ingi- 
nerul Carlos Buigas, renumită pentru spectacolul de lumini din 
timpul nopții. 

Ajungem la timp, cu cîteva minute înainte de începerea întîlnirii 
în care va evolua pentru ultima oară echipa României. Spre satisfacția 
noastră, formația României realizează cel mai bun joc al său din acest 
campionat și reuşeşte să întreacă selecționata Franţei cu scorul de 
72—69 (40—38). Victoria ne-a revenit mai ușor decît arată scorul 
final, iniţiativa aparținînd în permanență baschetbaliştilor noștri, iar 
aceste ultime două victorii nu ne-au putut ridica decît pe locul IX. 

Între timp tribunele s-au umplut pînă la'refuz şi galeria spectato- 
rilor spanioli şi-a început întreaga gamă de încurajări, chiar înainte de 
apariţia în teren a celor două echipe. La ora 19 fix, în aplauzele furtu- 
noase ale publicului, sînt prezentate cele două semifinaliste. Desigur, 
speranţele celor 10000 de susținători ai selecționatei Spaniei, sînt 
destul de reduse, ținînd seama de superioritatea campionilor olimpici 
de la München (formaţia U.R.S.S.). Și ca o confirmare, clasa jucăto- 
rilor sovietici s-a făcut simțită din primele minute ale întâlnirii. În 
minutul 16, echipa U.R.S.S. conducea cu o diferență de 13 puncte și 
nimic nu prevestea o răsturnare a rezultatului. În minutul 25, cam- 
pionii olimpici continuau să conducă cu scorul de 54—44, iar galeria 
din tribune parcă își pierduse elanul de la început. Dar lucru neaş- 
teptat ! Apărarea baschetbaliştilor sovietici slăbeşte și permite jucăto- 
rilor spanioli să înscrie din acțiune (semidistanță şi distanță) coş după 
coş. În minutul 35, formația Spaniei egalează (70—70) şi spectatorii, 
în picioare, își încurajează frenetic echipa favorită. Căpitanul formaţiei 
spaniole, Buscato (33 de ani, 1,78 m înscrie trei coșuri de la distanță 
și aduce avantaj pentru echipa sa. În continuare, într-un vacarm de 
nedescris, jucătorii spanioli reuşesc cea mai mare surpriză a acestor 
campionate, încheind partida cu scorul de 80—76 în favoarea lor. 
Spectatorii ovaționează minute în șir pe învingători şi îl poartă pe 
braţe pe eroul meciului, „micuțul“ Buscato, toți avînd mari speranțe 
în cucerirea medaliilor de aur în finala pe care Spania o va disputa cu 
reprezentativa Iugoslaviei. 

A doua zi de dimineaţă noi am părăsit Barcelona, astfel că rezulta- 
tul finalei dintre echipele Iugoslaviei și Spaniei l-am aflat din ziare, în 
Franţa. Desigur, scorul de 78—67 în favoarea jucătorilor iugoslavi 
a produs amărăciune miilor de spectatori spanioli care au sperat în 
victoria compatriotului lor. Dar așa cum echipa Iugoslaviei a cucerit 
la Barcelona primul său titlu de campioană europeană (care îi lipsea din 
panoplia cu medalii), așa și formaţia Spaniei a realizat cel mai mare 
succes al său din istoria acestor campionate, locul secund și respectiv 
medaliile de argint. Din nou această selecționată a Spaniei, cu o medie 
de înălțime mai mică chiar și decît a echipei noastre naţionale, a reușit 
deseori, ca și la Wroclaw sau Neapole să realizeze partide spectacu- 
loase, datorită în principal preciziei aruncărilor din acțiune ale 
jucătorilor. 

La Cracovia, prelungirile au decis calificarea ! 


La ediţia din 1980/1981 a Cupei Campionilor Europeni, Politehnica 
București a fost singura formație românească înscrisă. Tragerea la 
sorţi în Cupa Campionilor Europeni la baschet feminin nu ne-a fost 
prea favorabilă. Dacă în primul tur preliminar întîlnirile de la Ankara 
şi Bucureşti cu echipa D.S.I. àu reprezentat o simplă formalitate 
(97—62 şi 102—47), în cel de-al doilea tur, decisiv pentru calificarea 
în cele două grupe ale sferturilor de finală, adversara era binecunoscuta 
Wisla Cracovia, campioana Poloniei. 

Selecționata Poloniei constituise marea surpriză a Campionatelor 
Europene feminine din Iugoslavia (septembrie 1980) şi în lotul care 
obținuse medalia de argint (cea mai bună performanță a acestei repre- 
zentative din istoria acestor campionate) figurau trei jucătoare de la 
Wisla, precum și antrenorul principal L. Mienta. În primul tur pre- 
liminar Wisla se calificase cu ușurință în dauna campioanei Franţei. 
Deci sorții fuseseră într-o oarecare măsură vitregi cu echipa Politehnica 
şi numai o comportare foarte bună putea da speranțe acestei formaţii 
în calificarea în faza superioară a competiției. 

La București, studentele au evoluat cu dezinvoltură, beneficiind 
de aportul a două jucătoare de excepţie în această partidă, Filip și 
Piru, care au înscris împreună 46 de puncte, au realizat o victorie 
care le dădea aproape certitudinea calificării după returul de la Cracovia. 
Rezultatul final (90—74) reflectă fizionomia jocului din sala Floreasca. 

Între cele două jocuri de la București şi Cracovia, despărțite doar 
de 7 zile, Politehnica a participat la turneul de sală al campionatului 
național, care a avut loc la Tirgu Mureș. La numai cîteva zile după 
excelenta comportare cu Wisla, studentele au capotat de două ori în 
competiţia internă, în fața formațiilor „U“ Cluj-Napoca (82—84) şi 
Voința Brașov (59—64)! 

La numai 24 de ore după jocul disputat cu Voința Braşov la Tîrgu 
Mureș, echipa Politehnica a părăsit Capitala, îndreptîndu-se spre Cra- 
covia — via Varșovia. 

În dimineața zilei de joi am vizitat împreună cu întreaga delegație 
cîteva monumente arhitectonice printre care şi castelul Wawel. Aici, 
la castelul Wawel, au locuit majoritatea regilor Poloniei, iar în catedrala 
alăturată ei au fost încoronați ca regi, iar după moarte îngropați în 
criptele dinăuntru. 

Parcurgem cu emoție sălile castelului Wawel, restaurat în anii 
puterii populare. Urcăm monumentalele scări care duc spre numeroa- 
sele încăperi, unde ambasadorii așteptau să fie primiţi. Pătrundem în 
sufrageria lui Sigismund I, unde pe pereţi sînt expuse goblenurile 
lucrate în fir de aur, argint şi mătase, înfățişind imagini cu diferite 
animale. În jurul mesei impunătoare se găsesc scaune acoperite cu 

piele de Cordova. În dormitorul regal se află o sobă cu desene chinezeşti, 
covoare din Persia, mobile în stilul Renașterii din sec XVI şi picturi 
din şcolile florentine, ca aceea a lui Tintoretto sau Sebastian Mainardi. 

n sala unde regele primea ambasadorii pereții sînt acoperiți cu 
goblenuri, care înfăţişează diferite parăzi militare, blazoane şi mono- 
grame. Pe plafonul sălii se află sculpturi cu accente satirice, dar din 
păcate din cele 196 de capete sculptate inițial nu se mai păstrează în 
prezent decît 30! 

Trecînd în sala de mese a lui Sigismund August admirăm frescele 
de pe pereţi, care prezintă soarta omului de la naștere pînă la moarte, 
precum și o serie de tapiserii. Aceste tapiserii, celebre în întreaga lume, 
au fost executate la Bruxelles, după cartoanele pictorului flamand 
Michiel Coxcien la cererea lui Sigismund August. Toate mobilele și 
faianţele din această sală sînt lucrate în stilul Renașterii, la Urbino, 
în Italia. În cea de a doua sală de mese pe pereți admirăm fresce ce 
înfăţişează zodiile și scene de luptă de la Orsza. Străbatem apoi sala de 
oglinzi, sala de judecată și în sfîrșit sala tronului, unde astăzi nu mai 
există decît un simplu scaun de pe timpul aceluiași Sigismund August. 
Aici întîlnim ultima serie de tapiserii. În încăperile unde au locuit 
reginele şi doamnele de la curte, pe zidurile acoperite cu piele de Cor- 
dova sînt expuse tablouri celebre de Cristoph Amberger, Andrea del 
Sarto, Lorenzo di Credi, Pietro de Muttoni, Jacopo Carrucci zis Pon- 
tormo și alții. 

În alte citeva săli sînt expuse corturi și trofee turceşti, covoare 
persane capturate în luptele dintre austrieci și turci din anul 1683, în 
împrejurimile Vienei, lupte la care a participat și Jan Sobieski. Ne atrag 
în mod deosebit atenția cortul acoperit cu fraze din Coran, covorul 
de înmormîntare, cortul deschis numit „grădina“ și cortul rotund. 
Dintre trofeele turceşti expuse în expoziția orientală din castelul Wawel 
trebuie remarcată în primul rînd o cămaşă de zale, formată din mii de 
ineluşe. Pe fiecare dintre ele este gravată o literă, întreaga cămașă repre- 
zentînd un text din Coran. 

Din vechiul castel construit în stil gotic de Cazimir cel Mare nu a 
mai rămas decît o singură aripă, în care se află în prezent o altă expo- 
zitie, aceea a trezoreriei. Exponatele cele mai de preț sînt bijuteriile 
coroanei, datînd din sec. XI, cupe și tăvi de aur de pe vremea aceluiaşi 
Cazimir cel Mare, coroane, coliere și diademe aparținînd familiilor 
regale, precum și cadoul oferit de Papa Inocentiusal XI-lea lui Sobieski 
al III-lea (o pălărie cu fireturi de aur şi o sabie de aur). Mare parte din 
exponatele trezoreriei vizitate de noi au luat calea pribegiei în timpul 
celui de-al doilea război mondial. Am aflat cu emoție că toate aceste 
piese unice, de o valoare inestimabilă, au fost salvate și transportate 
în septembrie 1939 prin România. Din portul Constanţa au fost îmbar- 
cate spre Canada, care le-a găzduit mai bine de 15 ani. Ele și-au reluat 

locul în trezoreria castelului Wawel şi pot fi admirate de zecile de mii 
de vizitatori care trec prin fața lor în fiecare an. 

Catedrala se află în imediata vecinătate a castelului. Capela ei mai 
păstrează și astăzi mormintele -ultimilor Jagelloni. Această capelă este 
una din cele mai desăvirşite din punct de vedere arhitectural, mai 
ales prin splendidul ornament sculptat, operă a florentinului Bartolom- 
meo Berrecci, între anii 1519—1533. Castelul cu catedrala de pe coli- 
nele Wawel constituie podoabele fără preț ale orașului milenar Cra- 
covia, care între secolele XI—XVII a fost capitala Poloniei. Însoțitorul 
nostru ne aminteşte că acest oraș medieval a fost și capitala culturii 
poloneze, graţie mai ales Academiei, denumită Universitatea Jagel- 
lonă, fondată în anul 1364, de către cel mai strălucit exponent al acestei 
familii regale, Cazimir cel Mare. 


Revenind la partida retur cu Wisla, studentele abordau întîlnirea cu 
mari şanse de calificare, datorită zestrei de 8 coșuri acumulate la Bucureşti. 

Iată-ne în autocarul care ne conduce spre sala clubului Wisla, 
pentru disputarea meciului retur. Cu o jumătate de oră înainte de înce- 
perea partidei dintre Politehnica şi Wisla sala este arhiplină. Fetele 
au ieșit la Incălzire, însă Pîrşu șchioapătă vizibil, dar maestra sportului 
căpitana echipei, susține că poate juca: „Joc pe propria mea răspun- 
dere !“ . .. Exemplar gest de dăruire pentru culorile clubului la care 
evoluează de mai bine de zece ani ! 


Prima parte a întîlnirii a decurs în nota de dominare a româncelor, 
care au condus permanent timp de 15 minute, pentru ca la sfîrșitul 
reprizei jocul să se mai echilibreze. La pauză, studentele mai condu- 
ceau cu două coșuri (37—33) și nimeni din cei aproape 3 000 de spec- 
tatori nu mai spera în calificarea favoritelor lor. Nici desfășurarea 
reprizei a doua nu le dădea spectatorilor vreo speranță. În ultimile 
2 minute, însă Wisla conducea cu 8 puncte (67—59), dar calificarea 
părea ratată pentru poloneze. O parte din public începuse să părăsească 
sala, îndreptîndu-se spre ieșire. Și totuși, imposibilul a devenit posi- 
bil, cu concursul arbitrului. În cele 2 minute de joc rămase, jucătoarea 
noastră Bărăgan a fost penalizată de două ori cu fault în atac (implicit 
și cu pierderea mingii) și eliminată, ca și alte două baschetbaliste 
(Bădinici și Pîrşu). În momentul cînd s-a auzit fluierul final de la masa 
oficială, rezultatul de pe tabela electronică indica 75—59 în favoarea 
gazdelor și deci egalitate după cele 2 jocuri, de la București și Cracovia. 
Au urmat prelungirile regulamentare. Spectatorii, care se grăbiseră să 
plece, s-au reîntors în tribune ! 

Desigur, şansele de calificare erau reduse la minimum pentru cam- 
pioana României în condiţiile eliminării a 3 jucătoare de bază, care avea 
de depăşit o echipă încurajată frenetic de spectatori şi avantajată în 
plus că avea în teren întreg lotul cu care începuse jocul ! 

Prof. N. Duţescu — preşedintele FERBV (1932—38) Jaa de 2 echipe 
feminine din cadrul campionatului regional (1934). 


Unchiul” (Herold) şi „nepotul“ său favorit (Folbert) într-un joc din prima. 
divizie națională (1948). 


Trei generaţii într-o partidă din „groapa de la Drept“ 
(Herold, Dan Niculescu şi Dănilă). 


Dănilă (2), V. Popescu (4), E. Răducanu rîndul de sus, L. Nagy (1), 


Folbert (2) C. Dinescu (3) şi Ferencz (5) —tîndul de jos, după un antre- 
nament al lotului (1950). 


»„Cinci“-ul de bază al „naționalei“ anilor 1953—1965 (Dan Niculescu, 
Nedef, Nagy, Răducanu și Folbert). 


Pilu Nagy și bine cunoscutul său 
cârlig“. 


E. Răducanu acționînd în apă- 
rare într-o partidă cu o selec- 
ţionată engleză. 


| 4 prieteni și colegi de „naţională“ 

(Costescu, Folbert, Nedef și E. Ni- 

culescu) într-o clipă de destin- 
dere. 


Schimb de fanioane între căpi- 

tanii echipelor României (Folbert) 

şi U.R.S.S. (Valdmanis) în me- 

 morabilul joc de la Bucureşti 
(1957). 


Nedef va încerca să concretizeze atacul echipei sale 
(C.C.A. — Dinamo Tbilisi — 1960). 


Fodor încearcă să recupereze balonul. 


Horia Demian încearcă să opună 
rezistenţă selecționatei jucătorilor 
profesionişti din S.U.A. (1964). 


Costescu (Știința București), talonat îndeaproape de steliștii V. Gheorghe, 
Barău, Nedef şi Emil Niculescu. 


Viorica Niculescu, într-o luptă acerbă sub panou în 
România — Bulgaria din turneul de la Messina. 


jocul 


Go i AD S 

Eva Ferengz, jucătoarea cu cea mai mare longevitate în baschet, a fost o 
apărătoare de excepţie. 


Fenta lui Diaconescu (13 titluri 
naţionale) va reuși în jocul cu 
Grecia (1969). 


Fază de joc Politehnica — M.T.K 
din C.C.E. (1967). În prim-plan 
Taflan, Savu şi Niculescu 


—— — ——— 


m 


Cornelia Tafan 
(12 titluri naţionale) într-o fază 
de atac. 


Viciu — coșgeterul anilor 1971— 
1973, într-o pătrundere irezistibilă 


Titus 'Tarău, cel mai 
bun jucător 
la Badalona (1973). 


Timp de odihnă cerut 
de Vasile Popescu, an- 
trenorul echipei Stea- 
ua, la un derbi 
tradițional cu Dinamo. 


Octav Dimitriu, secretarul 
general F.R.B., şi an- 
trenorul Ferencz în ziua 
de. pauză de la aceleași 
campionate. 


Antrenorul Ferencz la un 

time-out cerut la Campiona- 

tele Europene din Sardinia 
(1974). 

Prof. Gh. Roşu alături de elevele sale. Prima din dreapta— jucătoarea 
nr. l a ţării — Magda Pall-Jerebie. 


Jean Paul Belmondo, un pasionat al baschetului, în sala Floreasca. 


Gh. Novac va realiza un nou coș 
pentru echipa Dinamo, în jocul 
cu Steaua. 


Un arbitru internațional (Dănilă) 
poate conduce şi un joc de mini- 
baschet 


Suzana Pîrșu, cea mai bună jucătoare în meciul de la Bucureşti cu Wisla 
(1980). 


Meci de old-boys în sala Floreasca (1974). Se pot na Dănilă, V. Po- 
pescu, Herold şi Răducanu (sus), Costescu, C. Dinescu şi Folbert. (jos). 


C. Dinescu și Costescu, doi colegi de club (P.T.T.), antrenori după trei 
decenii la ec ipal campioana Politehnica Bucureşti (1980). 


A auen 


i bo ; ta 
Ultimele sfaturi date de Costescu înaintea unui joc al formației Politehnica 
în ediția 1980—1981 din C.C.E. 


Costel Cernat într-un dribling prelungit în cupele europene. 


Alin Savu, într-o altă postură 
astăzi, la laboratorul de biochimie 
de la Steaua. 


cdi. e 


Dan Niculescu II va înscrie fără 
dificultate. 


Cel mai bun jucător al Campionatelor Europene din 1985 (R.F.G.) 
sovieticul Sabonis (2,18) 


Cele 5 minute de prelungiri s-au scurs într-un vacarm de nede- 
scris și au avut un final de suspans... Cu 25 de secunde înainte de 
încheierea partidei, Politehnica mai avea o zestre de 1 punct, dar 
Wisla mai beneficia de un atac complet, care putea deveni decisiv. în 
departajarea învingătoarei. Exact cu 5 secunde înainte de final, o jucă- 
toare poloneză pătrunde spre panoul nostru și încearcă să arunce la 
coș. În acest moment se aude fluierul arbitrului sovietic . . . Sala jubi- 
lează, ca și întreaga bancă de rezerve a echipei Wisla . . . Dar, stupoare, 
arbitrul penalizează corect intrarea forțată a jucătoarei poloneze şi 
acordă fault în atac, respectiv mingea în posesia baschetbalistelor 
noastre. Protestele din tribune nu mai contenesc, antrenorul Mienta 
intră în teren ameninţător, dar arbitrul sovietic rămîne ferm pe poziţie. 
Se restabilește calmul, mai ales că arbitrul este pe punctul de a dicta 
fault tehnic antrenorului Wislei. Aproape în același timp, antrenorul 
Grigore Costescu solicită timpul său de odihnă. Indicaţiile date jucă- 
toarelor sînt respectate întocmai . . . Mihaela Netolitzchi repune mingea 
în joc direct în mîinile lui Camelia Filip, care rămîne cu balonul în 
braţe exact timp de 5 secunde, cît mai erau de jucat ! 

Victorie ?... Nu, înfrîngere doar la 15 puncte (65—80), dar calificarea 
în sferturile de finală ale C.C.E. Satisfacţie mare în rîndul delegaţiei clu- 
bului Politehnica „mai ales pentru că era singura echipă românească de 
club care, de-a lungul a peste două decenii de participări în Cupele 
Europene, a reușit să se califice mai departe în deplasare, după jucarea 
prelungirilor ! 

Sărbătorim victoria la banchetul oferit după terminarea meciului 
de către conducerea clubului Wisla. La această masă festivă lipsesc 
jucătoarele poloneze ! Sîntem informați că preşedintele clubului, 
foarte afectat de această eliminare cu totul neașteptată, ținînd cont de 
comportările anterioare în Cupe ale acestei formaţii, de mai multe ori 
campioană a Poloniei, a hotărît în ultimul moment ca baschetbalistele 
de la Wisla să nu participe la această masă ! 

La întoarcerea în ţară, piloții companiei TAROM pe ruta Varşo- 
via—Bucureşti au făcut o caldă primire baschetbalistelor românce 
(al căror rezultat îl aflaseră din presa noastră), oferindu-le flori şi locu- 
rile oficiale, dar mai ales dulciuri la discreție ! 


Comportarea de la Karlsruhe 


„Un outsider periculos se anunţă în finala Campionatului European 
de baschet din R. F. Germania, echipa României . . .“* astfel era pre- 
zentată formaţia noastră în programul oficial al acestei competiții. 
„După ce a dispărut de un deceniu din rîndul primelor 12 reprezen- 
tative naţionale, selecționata României şi-a făcut o reintrare promi- 
țătoare. Jucătorii români s-au calificat în Suedia pentru finala de elită 
a Campionatului Continental de baschet masculin din anul 1985, 

lăsînd în urma lor 10 echipe de valoare ca cele ale Greciei, Belgiei, 
Turciei, Ungariei, Finlandei şi Suediei“. 

Cele mai importante succese obținute de formația României au 
fost cele de la Campionatele Europene de la Sofia (1957) şi Helsinki 
(1969), cînd baschetbaliștii români s-au situat pe locul V. În ultimul 
deceniu (1975—1985) sportivii noştri au participat la calificările din 
grupa B, edițiile 1977 (Finlanda), 1979 (Grecia), 1981 (Turcia) şi 1983 
(Portugalia), dar de fiecare dată au ratat promovarea pentru finala 
Campionatului European grupa A. 

„La ora actuală, concluziona presa vest-germană, românii se 
caracterizează prin jocul lor rapid şi de finețe în materie de tac- 
tică, adăugînd la aceste calități și cîțiva jucători de certă valoare, 
precum Costel Cernat și Dan Niculescu (amindoi în vîrstă de 32 de 
ani), Florin Ermurache o extremă percutantă și Vinereanu (cu o 
înălțime de 2,10 m.) Nu mai puţin de 9 componenți ai lotului 
naţional aparțin celor două cluburi de renume din România (Steaua 
și Dinamo), singurele care au o oarecare experiență pe plan interna- 
tional, prin apariţiile lor singulare la unele ediţii ale Cupelor Europene, 
unde au avut în general comportări modeste“. 

Dar să ne reîntoarcem la pregătirile reprezentativei noastre pentru 
confruntarea cu cele mai bune teamuri naționale din Europa . .. Fede- 
raţia de baschet a luat măsuri de a încheia campionatul național la 
începutul lunii martie 1985, pentru a face loc pregătirilor lotului națio- 
nal şi a unor jocuri de verificare internaționale care să îi ajute pe selec- 
ţioneri la stabilirea celor 12 jucători care urmau să facă deplasarea în 
R.F.G. la începutul lunii iunie. 

În cele trei luni de pregătire, lotul național a participat doar la două 
turnee, dintre care unul în Cehoslovacia (de valoare medie) iar al doilea 
Balcaniada, desfăşurată la Bucureşti (la mai puţin de o lună înaintea 
„europenelor“*). Un fapt regretabil l-a constituit neparticiparea la 
»Marele premiu al orașului Sofia“, care a întrunit 8 selecționate din 
care 7 erau participante la Campionatele Europene din R.F.G. Dispu- 
tarea mai multor jocuri în cadrul acestui turneu ar fi constituit fără 
îndoială cea mai bună verificare a lotului național și ar fi stabilit în cea 
mai mare măsură componența echipei reprezentative atît pentru Bal- 
caniadă, cît și pentru Campionatele Europene. 

Singurul test edificator pentru reprezentativa noastră a fost Bal- 
caniada, care s-a desfășurat în Capitală, cu participarea selecționatelor 
Bulgariei, Turciei și României, în timp ce reprezentativele Iugoslaviei 
şi Greciei s-au prezentat la competiţii cu loturile lor de perspectivă. 
După un debut furtunos al formației României în primele două zile 
de concurs, cu victorii asupra primelor echipe ale Turciei (71—58) şi 
Bulgariei (80—73), majoritatea tehnicienilor întrezăreau posibilitatea 
certă de a cuceri pentru prima oară titlul balcanic, după aproape trei 

decenii de participare. Dar după o înfrîngere nescontată în fața for- 
maţiei Greciei (81—99) baschetbaliștii români au mai înregistrat un 
insucces și în faţa echipei Iugoslaviei (73—90) și s-au situat în clasa- 
mentul final doar pe locul IV. 

În urma acestei comportări sub aşteptări a selecționatei noastre, 
federaţia nu a făcut nici un fel de modificări în lotul care a plecat în 
R.F.G. (o singură excepţie fiind dinamovistul Marinache), avînd la 
cîrma sa un antrenor debutant la campionatele europene (Gh. Novac), 
fără antrenor secund și medic, dar însoţit de un masor ! 

Și totuși debutul echipei România în grupa B de la Karlsruhe a 
fost mai mult decît promiţător: o victorie clară în fața formației Polo- 
niei (83—70), succes la care şi-au adus o contribuție substanțială toți 
cei 5 jucători de bază (Niculescu 21 p., Ermurache 18 p., Cernat 
12 p., Vinereanu 12 p. şi Netolitzchi 2 p.). 

Mai mult decît onorabil se comportă selecționata noastră și în parti- 
dele cu U.R.S.S. (85—100) şi Spania (94—106), cu menţiuni pentru 
prima întîlnire, în care procentajele demonstrează din nou forma 
baschetbaliștilor români! A urmat jocul decisiv pentru calificarea în 
primele 8 formaţii ale Europei, care urmau să-și dispute întiietatea 
pentru obținerea unui loc pe podiumul întrecerii — cel împotriva selec- 
ţionatei Franței. Baschetbaliștii cu ecusonul „cocoșul galic“ pierduseră 
surprinzător partida cu formaţia Poloniei (94—97) şi creaseră astfel 
posibilitatea reprezentativei noastre să se claseze pe locul IV în grupa B, 
chiar în situația că ar fi pierdut întîlnirea pînă la o diferență de 7 puncte 
(datorită victoriei la scor în fața team-ului polonez). 

Un început din nou debordant al jucătorilor noştri (care au în prima 
repriză numeroase aruncări reușite de 3 puncte, realizate de Cernat, 
Niculescu, Ermurache şi Netolitzchi) îi face să se detașeze de adversarii 
lor la o diferenţă de 15 puncte (în minutul 12 scorul era de 37—22) ! 
.. . Dar în finalul primei reprize, echipa Franţei, prin cîteva schimbări 
inspirate (introducerea lui Monclar şi Ostrowski), remontează handi- 
capul creat și încheie jocul la pauză cu o diferență doar de două coșuri 
(55—59). În partea a doua a întilnirii, chiar din primul minut de joc, 
baschetbaliştii francezi egalează, iar în minutul 25 au un avans deja 
de 9 puncte, atît cît le era necesar pentru calificarea (72—63) ! Sarcina 
le-a fost mult ușurată și de faptul că în minutele 25 și 26 au fost eli- 
minaţi succesiv (pentru 5 greşeli personale) doi dintre jucătorii noștri 
de bază (Niculescu și Ermurache). Înlocuitorii lor — Marinache, 
Iacob și mai tîrziu Rădulescu sînt departe de valoarea titularilor, 
astfel că, victoria revine pînă la urmă selecționatei Franţei, la o dife- 
rență de 13 puncte (110—97), ceea ce îi aduce calificarea în primele 
opt trepte ale clasamentului general. 3 

Procentajele echipei României au fost superioare celor ale repre- 
zentativei Franței la toate capitolele (aruncări din acțiune, aruncări de 

3 puncte şi cele libere) şi totuși victoria a revenit jucătorilor francezi. 
Explicaţia constă în numărul mult mai mare de încercări la aruncările 
din acțiune (+ 18) din care au rezultat 8 coșuri în plus și respectiv 
16 puncte. Mai este de menţionat și procentajul ieșit din comun al 
baschetbalistului francez Szanylel, care a reușit să transforme 10 
coșuri din cele 11 încercări de care a beneficiat în finalul partidei! 

La încheierea jocului, o umbră de amărăciune s-a aşternut pe 
figurile obosite ale jucătorilor noștri și a antrenorului Gh. Novac. Și 
cînd te gîndeşti că la Karlsruhe am fost mai aproape ca oricînd în 
ultimii 17 ani de a ocupa un loc în primele 8 selecționate din Europa. 

După încheierea jocurilor din grupa preliminară B, formaţia 
României s-a situat pe locul V, în urma selecționatelor Uniunii Sovie- 
tice, Iugoslaviei, Spaniei și Franţei și înaintea Poloniei, 

În ultimile două partide disputate la Stuttgart pentru locurile 
IX—XII, reprezentativa a întrecut la limită echipa Olandei (90—87) 
și a cedat in extremis în fața formaţiei Israelului (89—90), situîndu-se 
în final pe locul X. 

Cel mai bun jucător al Campionatului European din R.F.G. a fost 
desemnat în unanimitate de către specialiștii şi ziariştii prezenți la 
această a 24-a ediţie, sovieticul Arvidas Sabonis. Cu o înălțime de 
2,18 m, acest tînăr baschetbalist nu era de fapt cel mai mare „uriaş“ 
din echipele prezente în R.F.G., acesta fiind însă tot un jucător sovie- 
tic, Vladimir Tkacenko (2,20 m). La cei 20 de ani ai săi, Arvidas 
Sabonis a contribuit decisiv ca echipa sa de club Jalghiris din Kaunas 
să cîştige din nou, după 34 de ani, campionatul Uniunii Sovietice, 
situindu-se înaintea cunoscutei echipe Ţ.S.K.A. Moscova (învingătoare 
în nu mai puţin de 24 de ediții) ! 

Tată ce scrie „„L"Equipe““ despre acest baschetbalist: ,, .. . un feno- 
men de 20 de ani, care ar putea figura cu succes în orice echipă profe- 
sionistă din S.U.A. !“ De altfel, cîteva cluburi profesioniste ameri- 
cane au oferit sume record Federaţiei sovietice de baschet, pentru 
semnarea unui contract cu acest foarte talentat jucător, dar oferta lor 
a rămas fără rezultat. 

Antrenorul Al. Gomelschi își pune toate speranțele în acest remar- 

cabil baschetbalist pentru Olimpiada de la Seul (1988). 
" Arvidas Sabonis, la vîrsta de 9 ani, a avut de ales între baschet, 
fotbal şi hochei pe gheață, dar s-a hotărit în cele din urmă pentru jocul 
între două panouri. Sabonis este cotat la ora actuală ca un superstar al 
baschetului european, el a demonstrat la ultimele campionate euro- 
pene calități pe care rareori le întîlneşti la acelaşi sportiv: mobilitate, 
tehnică individuală desăvirşită, rapiditate în mişcare, precizie atît la 
aruncările din acțiune (chiar de la peste 6 m), cât și la cele libere, detentă 
şi urmărire remarcabilă la panou. 

PANORAMIC 


Tactici şi şocuri produse de antrenori adversarilor ! 


yee 


Un minut de „zonă“ a decis titlul!... Faptul s-a petrecut în 
ultima etapă a campionatului național, ediția 1957, în partida decisivă 
pentru titlul de campioană dintre formațiile feminine Constructorul 
şi Locomotiva. Mai erau de jucat doar 60 de secunde din această întîl- 
nire și prima echipă conducea cu un singur punct ! Mingea se afla în 
posesia Locomotivei, care după timpul de odihnă solicitat de antre- 
norul Sigismund Ferencz se pregătea să pornească la atac după indi- 
caţiile primite cu cîteva secunde mai înainte. Cînd, stupoare!... 
Baschetbalistele de la Constructorul trecuseră la o apărare în „zonă“, o 
zonă cât se poate de clasică, în fața căreia jucătoarele de la Locomotiva 
au rămas stupefiate ! De ce această stupefacție în faţa unei apărări 
frecvent utilizate pe toate terenurile de baschet din lume? Pentru că 
în acea perioadă federația noastră de baschet interzisese echipelor divi- 
zionare aplicarea apărării în „zonă“ ! 

Jocul era condus de doi arbitri internaționali (Blanchard — Franţa 
și Klimsch — Cehoslovacia) care, necunoscînd prevederile regulamen- 
tului intern, nu l-au atenționat pe antrenorul echipei Constructorul şi 
au aflat despre interzicerea zonei doar în ultimile secunde, cînd masa 
oficială, sesizată de conducerea tehnică a formaţiei Locomotiva, a 
întrerupt meciul. Dar era mult prea tîrziu pentru ca în cele cîteva 
secunde cîte mai erau pînă la încheierea jocului să se mai întîmple 
ceva ! Și astfel, rezultatul final a fost de 47—44 în favoarea echipei 
Constructorul ! 

Pînă la urmă, antrenorul de la Constructorul a fost sancționat de 
către federație cu avertisment, dar echipa sa a cucerit campionatul, 
încălcînd cu bună știință prevederile regulamentului. 


Este de amintit și tactica folosită în partida amicală dintre formaţiile 
Italiei şi României, disputată la Veneţia în anul 1956. La pauză eram 
conduşi cu 9 puncte, avînd în teren cea mai bună formulă de echipă. 
Văziînd că nimic nu „mergea“, antrenorul Vasile Popescu a scos la 
începutul reprizei a doua pe toţi cei 5 jucători și a introdus rezervele ! 
Italienii s-au relaxat mult prea timpuriu, în timp ce formaţia noastră 

a început să refacă diferența din prima repriză ! În ultimile 10 minute, 
cînd baschetbaliştii italieni pierduseră prin descalificare cîteva „viori“ 
principale, antrenorul nostru a reintrodus „cinci““-ul de bază și a cîș- 
tigat partida cu scorul de 65—58 ! Deci prin această tactică echipa 
României a obţinut o victorie nesperată şi o diferență de 16 puncte în 
repriza secundă ! A doua zi ziarul venețian Ogni scria cu amărăciune: 
„România a zdrobit Azzura“ ! 


„În finala campionatului naţional de juniori din anul 1971, desfă- 
şurat la Sibiu, ne povestește profesorul Costel Dîrjan (antrenorul 
federal pentru juniori în acea vreme), echipa C. S. S. Cluj conducea cu 
3 puncte cu 47 secunde înainte de încheierea partidei și jucătorii săi 
se aflau în posesia mingii, în urma unei intercepţii efectuate la jumă- 
tatea terenului ! 

A urmat un atac rapid (cu totul neindicat în această situație) și un 
fault comis de un apărător al formaţiei Liceului 35 din Bucureşti care 
întrerupe jocul. Anternorul juniorilor clujeni, profesorul Vasile Mure- 
şan, în loc să se ocupe de elevii săi ca urmare a timpului mort în care 
se afla partida, se îndreaptă spre masa oficială pentru a protesta și a 
cere eliminarea din teren a apărătorului bucureștean pentru joc peri- 
culos ! În acest timp, însă, căpitanul echipei C.S.S. Cluj este întrebat, 
conform regulamentului, de arbitrul principal, dacă execută sau renunță 
la aruncările libere acordate. Căpitanul clujean încearcă să ia „din ochi“ 
legătura cu antrenorul său, ca să ia o hotărîre, dar acesta își continuă 
discuţiile cu cei de la masa oficială, astfel că nu poate fi abordat de jucă- 
torul său ! Și atunci căpitanul echipei decide singur executarea arun- 
cărilor libere ! Cele două aruncări sînt ratate ! Echipa Liceului 35 intră 
în posesia mingii, folosește eficient timpul, atacă și înscrie după mai 
puţin de 15 secunde. Clujenii atacă din nou rapid, cînd în mod normal, 
într-o asemenea situație, trebuiau să prelungească la maximum posibil 
atacul și unul din jucători aruncă dintr-o poziție incomodă și ratează din 
nou! În toată această perioadă de atac (circa 8 secunde) antrenorul 
Mureşan îşi continuă discuțiile! Un nou atac al bucureştenilor se 
încheie cu o greşeală personală a unui apărător al echipei din Cluj. 
Liceul 35 egalează prin transformarea uneia din cele două aruncături 
libere acordate, astfel că scorul devine 63—63 ! Echipa C.S.S. Cluj, 
debusolată complet, nu reușește să se descurce nici de data aceasta în 
atac, ba chiar mai mult unul din jucătorii săi comite greşeală perso- 
nală în atac cu câteva secunde înainte de final. Liceul 35 realizează din 
nou o aruncare liberă și obține o victorie nesperată, cu rezultatul de 
64—63! ? fia 

Și iată cum de la scorul de 62—59 cu 47 secunde înainte de înche- 
ierea partidei fiind în posesia mingii, C.S.S. Cluj a pierdut totuși titlul 
de campioană naţională ! Dacă antrenorul său rămînea calm și lua decizia 

normală de renunțare la aruncările libere elevii săi ar fi avut mari 
şanse de a obţine tricourile cu tricolor. Dar nervii au hotărît altfel . . . 


Partida dintre selecționatele de juniori ale României și Iugoslaviei 
la Campionatele balcanice de la Botevgrad, din anul 1973, s-a desfă- 
șurat sub semnul incertitudinii marea majoritate a timpului de joc. 
Cu 8 secunde înainte de fluierul final, scorul era egal, iar mingea 
urma să fie repusă lateral de „plavi“. Antrenorii echipei noastre naţio- 
nale, Giurculescu şi Șerban, au solicitat ultimul lor zime-out! Ei au 
indicat jucătorilor, să facă marcaj la intercepţie la Skroce, cel mai 
bun jucător al adversarilor. Acesta, în general, primea balonul la 
repunerile din lateral pe partea dreaptă și, fiind stângaci, acționa normal 
spre stinga. Fluturaș nu numai că a realizat perfect marcajul la inter- 
cepție, dar a atins mingea care se îndrepta spre terenul de atac ! Jucă- 
torul nostru a sprintat spre balon, iar Skroce după Fluturaş ! Primul 
ntră în spațiul de „3 secunde“, încearcă să arunce la. coș, dar este 
împiedicat neregulamentar de același Skroce ! Sînt acordate de către 
arbitrii două aruncări libere, cînd mai rămăseseră doar 2 secunde de 
joc ! Fluturaş ratează prima aruncare, dar o înscrie pe cea de a doua ! 
„Plavii““ îşi încearcă o ultimă şansă, dar nu mai reuşesc nimic în cele 
2 secunde .. . Şi astfel, juniorii noștri îi înving pe cei ai Iugoslaviei 
pentru a doua oară în ultimii doi ani (prima oară la Ploieşti, în 1972). 

În încheierea acestui neprevizibil final de întîlnire, în care a contat 
în cea mai mare măsură tactica de joc indicată de antrenori și excelent 
aplicată de conducătorul de joc al formaţiei noastre, Fluturaș, echipa 
de juniori a Iugoslaviei, a devenit, în același an (1973), campioană 
europeană în Franţa ! 


La Campionatele Europene feminine din Polonia, din anul 1979 
echipa României a fost reprezentată în grupa din orașul Konin, alătuiri 
de formaţiile Franţei, U.R.S.S. și R.F.G. Ținînd cont că echipa 
R.F.G. nu emitea pretenții pentru ocuparea locului secund în grupă 
(prima treaptă fiind „rezervată“ formaţiei U.R.S.S.), partida cheie 
pentru calificarea la turneul final pentru locurile I—VII se disputa 
chiar în prima zi de concurs între echipele României și Franţei, am- 
bele aspirante la poziția secundă. Întilnirea a fost dominată din primul 
minut de jucătoarele noastre, care aveau la un moment dat un avantaj 
ce părea decisiv în ultimile secunde ale meciului. 

Dar să recapitulăm un final de partidă care va rămîne multă vreme 
întipărit în memoria antrenorilor Ferencz și Costescu și a lotului 
nostru. Cu 20 de secunde înainte de finalul jocului, echipa României 
conducea cu 3 puncte (73—70) şi avea de executat 2 aruncări libere. 
Antrenorii noştri aveau de ales, în cîteva secunde, cea mai optimă 
situaţie de joc: să indice executarea celor două aruncări sau să renunțe 
în favoarea posiesei mingii. Ei au ales prima variantă, considerînd 

că jucătoarea noastră (cu un foarte bun procentaj la aruncările libere) 
va reuși să realizeze cel puțin un punct şi deci echipa României să 
se distanțeze la două coșuri diferență, ceea ce reprezenta o victorie 
fără dubiu . . . Dar ea nu a reuşit să înscrie nici un punct și baschet- 
balistele franceze au revenit în atac. Cînd mai erau doar 12 secunde 
de joc, pivotul Quiblier aruncă, ratează, recuperează şi înscrie un coş 
valabil, obţinînd în același timp şi o greșeală personală, ceea ce îi 
conferă dreptul la o aruncare suplimentară ! Quiblier execută, ratează, 
recuperează din nou (de parcă ar fi fost singura jucătoare din spaţiul 
de „3 secunde““) şi înscrie, de data aceasta, un coș din acţiune, modi- 
ficînd rezultatul de la 70—73 la 74—73! în favoarea selecționatei 
Franţei, o situație rar întilnită în partidele de baschet, ca numai în 
8 secunde scorul să fie întors în favoarea adversarelor care au reușit; 
prin aceeași jucătoare și în aceeaşi fază de joc să obţină nu mai puţin 
de 4 puncte ! 

Echipa României mai are posibilitatea unui atac de 12 secunde . . . 
Bărăgan aruncă din alergare, ratează, Bădinici recuperează, încearcă 
o aruncare din acţiune și, la rîndul ei, ratează! 

În urma acestui rezultat echipa Franţei s-a calificat în grupa pentru 
locurile I—VII, iar formația României a participat la cea de a doua 
grupă încheind întrecerea pe locul VIII. Multă vreme, după termi- 
narea acestei partide, au existat numeroase comentarii asupra deciziei 
luate de cei doi antrenori în finalul partidei cu Franța. Desigur, după 
derularea celor 20 de secunde incredibile, majoritatea specialiştilor 
opiniau că cea mai bună indicație era ca jucătoarea respectivă să re- 
nunţe la cele 2 aruncări în favoarea posesiei mingii, dar nici unul 
nu lua în considerare faptul că jucătoarea faultată era o excelentă rea- 
lizatoare, și, în general, avea un procentaj ridicat la aruncările libere ! 
Cert este că, în funcție de situația de moment, hotărîrea antrenorului 
poate fi decisivă într-un fel sau altul! 


Ultima secundă... 


În campionatul feminin al țării noastre (ediția 1981/1982) în par 
tida dintre formaţiile Politehnica și Voința Bucureşti, cu 6 secunde 
înainte de final, Voința București conducea cu scorul de 67—66 În 
acest moment Maia Zidaru încearcă să arunce la coş și este faultată, 
Studenta de la A.S.E. obţine astfel dreptul de a executa două arun- 
cări libere. Antrenorul Grigore Costescu solicită ultimul său timp 
de odihnă, după care Maia Zidaru transformă fără nici o ezitare 
cele două aruncări libere. În consecință, tabela de marcaj indică acum 
rezultatul de 68—67 pentru Politehnica și se părea că jocul fusese 
cîştigat. Stupoare însă ! Din fundul terenului Estela Tomescu trimite 

o pasă lungă care ajunge la pivotul principal al Voinţei, Ştefania 
Borş, și aceasta, cînd se întoarce cu balonul spre coș, este obstruc- 
ționată la marginea spaţiului de „3 secunde“! Și cum echipa Poli- 
tehnica acumulase 8 greșeli personale, arbitrii dictează două aruncări 
libere în momentul cînd mai era de jucat o singură secundă. Ște- 
fania Borş, care înscrisese de-a lungul acestei partide nu mai puțin 
de 20 puncte, ratează cele două aruncări libere și scorul rămîne nemo- 
dificat ! Explozie de bucurie în tabăra echipei Politehnica şi amără- 
răciune pe fața jucătoarelor de la Voința, care au scăpat victoria 
printre degete ! 


Partida dintre echipele Politehnica şi „U“ Cluj-Napoca desfășu- 
rată în sala Olimpia din București, a fost una din cele mai specta- 
culoase și pasionante din campionatul nostru feminin (ediţia 1983/84), 
în ce privește evoluția scorului. „După ce, la pauză, baschetbalistele 
clujence conduceau cu 40—37, în partea a doua a jocului scorul a 
alternat cînd în favoarea uneia, cînd a celeilalte echipe. Dramatice 
au fost ultimile 60 de secunde ale întilnirii. La scorul de 74—74 cea 
mai bună jucătoare a formației „U“, Magdalena Pall, a reușit să 
înscrie un coș cu numai 32 secunde înainte_de final, aducînd un 
avantaj de două puncte pentru echipa sa. Dar prin transformarea 
a două aruncări libere de către Doina Prăzaru-Mate, partida s-a 
încheiat nedecis (76—76)! Au urmat prelungirile. Ultimul minut 
a fost tot atît de palpitant, de data aceasta nemaiexistînd egalitate. 
Cu 57 secunde înainte de final Suzana Pîrșu a readus avantajul în 
favoarea Politehnicii (85—84), pentru ca numai după cîteva secunde 
Gheorghiţa Bolovan, prin realizarea a două aruncări libere, să schimbe 
din nou rezultatul în avantajul lui „„U“* (86—85)! Dar meciul nu 
este jucat; cu 20 de secunde înainte de fluierul final, Suzana Pîrșu 
transformă și ea două aruncări libere și la cîrma jocului se reinsta- 
lează Politehnica (87—86). Urmează 19 secunde de „foc“, mingea 
circulînd cu rapiditate de la o clujancă la alta, toate urmărind un 
singur scop, ca mingea să ajungă la Magdalena Pall. Și totuși, în 
ultima secundă, o jucătoarea clujeană își asumă responsabilitatea și 
aruncă ... Balonul se rotește pe inel și pătrunde în coș! Victorie! 
»U“ Cluj-Napoca obţine victoria în această ultimă secundă. 


întîmplări hazlii şi altele nu prea. :. 


„În 1953 — își aminteşte Grigore Costescu — am plecat la Cluj 
cu echipa Locomotiva P.T.T. pentru a participa la turneul de cali- 
ficare pentru Divizia A. Atunci, noi, cei de la Locomotiva, utilizam 
în mod gratuit un vagon special de dormit și în felul acesta eram 
scutiți de cazare la hoteluri în orașele unde ne deplasam. 

Am sosit la Cluj cu 3 zile mai devreme, pentru a efectua o serie 
de antrenamente şi a ne acomoda cu sala unde urma să jucăm. Antre- 
namentele erau programate după-amiaza, așa că toți componenții 
lotului aveam diminețile libere. Spre disperarea noastră, antrenorul 
echipei, Vasile Popescu, era bolnav și, datorită febrei foarte ridi- 
cate, nu putea părăsi cușeta vagonului de dormit garat undeva în 
apropierea gării centrale. 

' Datorită acestei situații, Vasile Popescu m-a chemat la el și mi-a 
spus pe un ton grav: „Grigore, preiei funcția de antrenor și respecţi 
întru totul programul de antrenament stabilit de mine. Contez pe 
tine, care ești singurul nostru jucător selecționat în echipa națională !“ 

Desigur, aceasta era o cinste foarte mare pentru mine, care nu 
aveam decît 19 ani, și am încercat să mă descurc onorabil în această 
nouă postură. 

Într-o dimineață, cînd încă nu părăsisem vagonul de dormit, 
a apărut un căpitan de miliție care m-a interpelat foarte sever: 

„Aici se află echipa Locomotiva 2“ 

»Da!“ am răspuns eu sec la întrebare. 

„Aș vrea să discut cu antrenorul echipei!“ a continuat ofițerul 
respectiv. 

Păi... eu sînt!“ am rostit destul de intimidat. 

»Cum dumneata?“ a continuat căpitanul, uitîndu-se uimit la 
puștiul în pantaloni scurți aflat în fața sa. 

»Da!... Eu sînt!“ am insistat cu mai mult curaj. 

»Bine, dacă dumneata eşti într-adevăr antrenorul echipei, atunci 
să-mi spuneți dacă aveţi doi jucători cu numele de Augur Atana- 
sescu și Romeo Copcea?** 

»Desigur, sînt colegii mei de echipă 
ezitare. 

»Ei bine, atunci faceți bine și plătiţi o amendă de 1 500 lei pentru 
[= ii 

„Dar ce-au făcut?“ am întrebat eu îngrijorat. 

Și atunci căpitanul de miliție mi-a relatat că cei doi baschetba- 
lişti, plimbîndu-se în cursul dimineţii prin Grădina Botanică, au 
comis un fapt necugetat. Pentru a se distra, au răsturnat pe spate 
un număr mare de broaște țestoase, care, întoarse pe carapacele lor, 
nu mai puteau să meargă și se zbăteau îngrozitor ! Ei au fost văzuţi 
de directorul grădinii botanice, un cunoscut academician, și acesta, 
supărat peste măsură, a alertat tot personalul grădinii și mai apoi 
miliția... Şi astfel, cei doi componenți ai echipei Locomotiva au 
fost reținuți ! 

Situaţia era mai mult decît neplăcută. L-am anunțat de îndată 
pe Vasile Popescu, care, aşa bolnav, a luat imediat legătura cu Bucureş- 
tiul și a reușit după cîteva ore să obțină eliberarea celor doi poznași. 


jee 


am răspuns fără nici o 

După o absenţă regretabilă de la Campionatele Europene de la 
Belgrad (1954), echipa feminină a României a fost prezentă la urmă- 
toarea ediție, din anul 1956, de la Praga. Reprezentativa noastră, 
antrenată de profesorii Leon Teodorescu și Lucian Vasilescu, a făcut 
parte din grupa D, alături de formaţiile Ungariei, Franţei şi 
R.F. Germania, 

Datorită faptului că echipa României nu a realizat decât o singură 
victorie, în fața formației R.F. Germania, în continuarea competiţiei 
selecționata noastră a participat la turneul pentru locurile 9—16. 

„În cursul desfășurării partidei decisive pentru locul 9 în cla- 
samentul general, dintre echipele Iugoslaviei și României — ne poves- 
teşte maestra emerită a sportului Viorica Niculescu — s-a petrecut 
un fapt cu totul neobișnuit. La cererea adresată arbitrului principal 
al întrecerii de către una din jucătoarele formaţiei Iugoslaviei, acesta 
a întrerupt meciul ! Cu toate că mă aflam în teren în acel moment, 
nici colegele mele de echipă nu și-au dat seama de cele întîmplate. 
Mai mult chiar, imediat după întrerupere, toate jucătoarele adverse, 
cărora li s-au adăugat și rezervele de pe bancă şi mai apoi şi arbi- 
trii, au început să caute cu înfrigurare ceva pe podeaua terenuluide joc ! 

Au trecut câteva minute pînă cînd, aflînd despre ce era vorba, 
jucătoarele noastre s-au alăturat acțiunii generale. După aproape 
8 minute, o baschetbalistă iugoslavă a descoperit, în sfîrșit, lentila 
de contact pe care o pierduse pivotul principal ! Și astfel s-a putut 
relua întîlnirea al cărui rezultat însă nu ne-a fost favorabil. 


În ediția 1956 a campionatului național, titlul a revenit echipei 
Constructorul, care va domina o perioadă de 4 ani baschetul feminin 
românesc. 

În ultima zi a returului campionatului s-au întîlnit, într-o par- 
tidă decisivă pentru obţinerea medaliilor de bronz, echipele Loco- 
motiva C.F.R. și Ştiinţa Ministerul Învățămîntului. După scurgerea 
celor 40 de minute regulamentare de joc, scorul indica egalitate (58—58) | 

De acest scor egal sînt legate patru aspecte rar întilnite pe tere- 
nurile de baschet. Dar să revedem ca într-un film rulat cu înceti- 
nitorul cele patru aspecte ale finalului partidei respective. Pentru 
a se clasa pe treapta a treia a podiumului, echipa Știința M.I. trebuia 
să obțină victoria la cel puţin 5 puncte, deoarece fusese întrecută 
în turul competiţiei la o diferență de două coşuri. Di n aceste motive, 
atunci cînd în ultimile secunde Emilia 'Todiraşcu a fost faultată pe 
cînd încerca să arunce la coş, antrenorul studentelor, a indicat elevei 
sale să rateze cele două aruncări libere ! Indicaţia dată de antrenor 
(în afara literei regulamentului) era justă, deoarece o victorie a for- 
mației pe care o pregătea, la o diferență de 1 sau 2 puncte, n-ar 
fi avut nici o valoare în clasamentul final. În condițiile menținerii 

scorului egal şi al disputării prelungirilor, mai exista posibilitatea 
ca studentele să realizeze victorie la peste 4 puncte şi să obțină 
locul rîvnit. 

Al doilea aspect era legat de faptul că această partidă era cuprinsă 
în programul Pronosport și o parte a publicului prezent în tribunele 
sălii Floreasca a protestat vehement la ratările intenționate ale jucă- 
toarei de la Știința M.I. Era greu de înțeles de către spectatorii nea- 
vizaţi ce urmărea în fond antrenorul studentelor. Ceea ce ştiau unii 
dintre spectatorii care completaseră buletinele Pronosport și indicaseră 
învingătoare formaţia Știința, era faptul că această echipă ratase neper- 
mis victoria şi se complicase mai departe în disputarea prelungirilor ! 

Al treilea aspect s-a derulat în prelungiri. Chiar din primele minute 
am fost puși în fața unei situații rar întilnite în jocurile de baschet. 
Pe parcursul a 4 minute și 22 de secunde efective de joc din cele 5 
regulamentare ale prelungirilor, au fost eliminate pentru acumularea 
a 5 greșeli personale nici mai mult, nici mai puţin de 7 jucătoare 
din cele două echipe ! În momentul acela, pe teren, Locomotiva C.F.R. 
a rămas într-o singură jucătoare, iar gaina M.I. în două (Irina 
Rizescu-Rosetti și Raluca Manolache-Popa). În această situație, con- 
form regulamentului (aflat şi astăzi în vigoare), jocul a fost întrerupt. 
Dar scorul de 79—72, care figura pe foaia oficială în favoarea Științei 
M.I., nu a fost omologat, rezultatul fiind stabilit ulterior de Comisia 
de competiţii F.R.B. la 20—0! Deci tactica indicată de antrenorul 
Științei M.I. în finalul acestei partide s-a demonstrat a fi fost efi- 
cientă şi, în consecinţă, această echipă a obținut prima sa medalie 
de bronz. 

În sfîrșit, al patrulea aspect al acestei întilniri plină de suspans 
a fost surpriza pe care au avut-o participanţii la concursul Pronosport. 
Dacă în seara zilei respective, o parte dintre spectatori au părăsit 
sala Floreasca nemulțumiți mai ales de comportarea formaţiei fero- 
viare şi, bineînțeles, de faptul că trecuseră echipa Locomotiva C.F.R. 
învingătoare, în. următoarele zile au aflat cu surprindere că admi- 
nistrația Loto-Pronosport acordase punctele cîștigătoare în partida 
Știința M.I. — Locomotiva C.F.R. tuturor participanţilor, deoarece 
rezultatul de pe teren nu fusese omologat, ci stabilit mai tirziu de 
către Comisia de competiţii ! 


În perioada echipei de aur C.C.A., clubul militar avea sala de 
antrenament cu totul improprie; într-o clădire pe un teren viran 
din strada Uranus, cam în dreptul Stadionului Republicii. 

În dorința de a mări eficacitatea în aruncări a jucătorilor săi, 
„unchiul“ (Costi Herold), cu mult înaintea unui experiment făcut 
la Universitatea din Yowa (S.U.A.), a montat la toate panourile din 
sala Uranus inele cu 4 cm mai reduse decît diametrul regulamentar. 

Şi:aşa, o formaţie cu jucători de excepție ca Folbert, Fodor, Nedef.. 
Emil Niculescu, Erdogh şi alții, care a uimit de multe ori suporteri! 
cu adevărate spectacole de virtuozitate baschetbalistică — prin mînui- 
rea balonului, pasele de mare rafinament, dar mai ales prin maniera 
cu care reușea să introducă mingea în coşul adversarilor, a avut la 
baza antrenamentului un experiment foarte ingenios al antrenorului, 
pe care însă jucătorii l-au descoperit mult mai tîrziu ! 


O partidă foarte echilibrată a avut loc la Craiova la începutul 
deceniului al șaptelea. Protagonistele întrecerii erau reprezentantele 
aceleeiaşi asociaţii studențești, Știința (București şi Craiova). Jocul 
s-a desfășurat pe muchie de cuţit pe toată durata celor 40 minute de 
joc. Și așa s-a ajuns la ultimile 28 secunde, cînd Știința din locali- 
tate conducea cu un avantaj de un singur punct, iar colegii lor bucureş- 
teni mai aveau la dispoziție un atac întreg ! 

În vremea aceea nu exista cronometru central, vizibil atît pentru 
echipe, cît și pentru spectatori, ci doar un cronometru de mînă la 
masa oficială, de la care scorerul îi anunța din cînd în cînd pe antre- 
nori asupra timpului şi a scorului. 

Dar să revenim la cele 28 de secunde care mai erau de jucat 
din această întîlnire dramatică. Balonul a fost repus în teren şi a 
intrat imediat în posesia căpitanului echipei Știința București, cunos- 
cutul internațional Grigore Costescu. Acesta, spre surpriza tuturor 
celor prezenți în sala sporturilor din Craiova, a început să dribleze 
pe tot terenul de joc, spre disperarea colegilor săi de echipă care 
aşteptau să construiască un atac finalizat cu un coș ce le-ar fi adus 
victoria | 

Timp de 28 secunde nimeni nu a putut să se apropie de Grigore 
Costescu, care fiind un excelent minuitor al balonului a reușit un 
adevărat tur de forță: să încheie jocul cu mingea în mînă! Cînd s-a 
auzit fluierul final al arbitrilor, Costescu a aruncat fericit balonul 
spre tavanul sălii, în timp ce adversarii săi se îmbrățișau pentru suc- 
cesul realizat! Ce se întîmplase? Grigore Costescu fusese informat 
greşit cu privire la scor şi era ferm convins că echipa sa conducea 
cu un punct, astfel că, în toată perioada celor 28 secunde, nu avusese 
decît un singur gînd, să nu piardă mingea ! Și reuşise! Vă închipuiți 
ce a urmat după încheierea meciului !? ! 


De la turneul final al ediţiei 1962/1963 a campionatului masculin 
desfășurat la Cluj este de amintit o partidă de baschet de antologie, 
dintre formaţiile Steaua și Știința Bucureşti, dintre care nici una 
nu dorea să obțină victoria ! Care era cauza care stătea la baza aces- 
tui neaşteptat refuz de a cîştiga? Jucătorii militari erau interesați 
„să scape“ în ultima fază a competiției (unde nu se luau în consi- 

derare rezultatele anterioare) de singurul lor adversar periculos (Știința 
Cluj), care evolua în fața propriilor lor susținători. E condițiile unei 
înfrîngeri, Steaua se situa pe locul II, la egalitate de puncte cu stu- 
denţii clujeni, dar cu un coșaveraj superior, şi se califica în finala 
celor 4, eliminînd astfel din această finală formaţia gazdă ! Studenţii 
bucureșteni încercau să apere şansa colegilor lor de pe malul Some- 
şului, căci prin victoria militarilor, pe primele două locuri se situau 
Steaua și Știința Cluj. 

Jocul, de fapt o parodie a baschetului din primul şi pînă în ulti- 
mul minut de joc, s-a încheiat cu victoria echipei Steaua (88—84), 
datorită regretatului Cimpoiaș care, fiind în lotul steliştilor „veşnica 
rezervă“, nu era la curent cu calculele clasamentului și, în ultimele 
minute ale întîlnirii, a înscris coş după coș, cu o dezinvoltură ieșită 
din comun ! Şi astfel, de ce le-a fost teamă baschetbaliștilor pregă- 
tiți de Costi Herold, nu au scăpat, deoarece au cedat la mare luptă 
în fața Științei Cluj (82—83), în ovaţiile miilor de spectatori aflați 
în tribunele sălii din localitate. Dar campionatul a fost cucerit pînă 
la urmă tot de echipa Steaua, datorită faptului că studenții clujeni 
au fost învinși în restul jocurilor din ultimul act al ediţiei respective ! 
Dar fair-play-ului celor ream-uri a lăsat de dorit... 


Din amintirile profesorului C. Paraschivescu, pe vremea cînd evolua 
la Știința București, reținem o întîmplare hazlie pe seama arbitrilor. 
»Jucasem la Constanţa și pierdusem în faţa echipei Farul o partidă 
pe care doar fluierul arbitrilor putuse să o întoarcă în favoarea gaz- 
delor, pentru că, în turul competiției, cîștigasem la București în fața 
aceluiași adversar la o diferență de peste 40 de puncte! În finalul 
jocului de la Constanţa, în momentul cînd conduceam cu un punct, 
am înscris un coş valabil printr-o pătrundere de toată frumuseţea. 
Ce credeţi că a fluierat arbitrul bucureștean delegat la acest joc? Fault 
în atac ! și a anulat coșul înscris ! Numai astfel s-a mai putut da posi- 
bilitatea gazdelor să mai beneficieze de un atac şi să-şi apropie victoria ! 

Arbitrul cu pricina solicitase antrenorului nostru încă înainte de 
meci să se întoarcă acasă împreună cu echipa Știința, care avea 
la înapoiere un loc liber. De parcă nimic nu s-ar fiîntimplat în finalul 
partidei de la Constanţa, arbitrul s-a instalat în compartimentul 
respectiv, conform înțelegerii. Biletele de tren se aflau la mine care 
ţineam locul conducătorului delegaţiei. Cind a intrat controlorul în 
compartiment, foarte decis i-am spus acestuia că „cetăţeanul“ nu 
este cu noi! În această situație, controlorul a întocmit proces-verbal 
de contravenţie şi, vrînd-nevrînd, arbitrul a plătit amenda cuvenită ! 

RECORDURI ALE UNOR SPORTIVI ŞI ANTRENORI 


Jucători 


— DIACONESCU RADU (n. 1944), inginer la Uzina de Mecanică 
Fină (absolvent al Institutului Politehnic și A.S.E.), maestru emerit 
al sportului, a cucerit în total 13 titluri naționale, din care 3 pentru 
clubul C.C.A. (1962—1964) şi 10 pentru clubul Dinamo (1968—1977). 


— NOVAC GHEORGHE (n. 1946), antrenor la clubul Dinamo 
(absolvent al Facultăţii de Științe Juridice), maestru emerit al sportului, 
a cucerit 12 titluri naționale pentru clubul Dinamo (1965, 1968—1977 
și 1979). 


— FOLBERT ANDREI (n. 1931), antrenor la clubul Steaua (absol- 
vent SMTCE), maestru emerit al sportului, a cucerit 9 titluri naționale 
din care 8 pentru clubul Steaua (1956, 1958—1964) şi unul pentru 
clubul Locomotiva P.T.T. 


— TAFLAN CORNELIA (n. 1942), asistentă la catedra de educaţie 
fizică a Institutului Politehnic Bucureşti (absolventă L.E.F.S.), maestră 
a sportului, a cucerit 11 titluri naţionale, din care 3 pentru clubul Rapid 
(1960—1962) și 8 pentru clubul Politehnica București (1964, 1966— 
1968, 1970—1971 şi 1973—1974). 


— NICULESCU VIORICA (n. 1934), inginer la Ministerul Edu- 
caţiei 'şi Învățămîntului (absolventă a Institutului de Construcţii), 
maestră emerită a sportului, a cucerit 9 titluri naționale, din care 4 
pentru clubul Constructorul (1956—1959) și 5 pentru clubul Politeh- 
nica Bucureşti (1963—1964, 1966—1968). 


— SAVU ECATERINA (n. 1946), asistentă la catedra de limbi 
străine a Institutului Politehnic Bucureşti (absolventă a Facultății de 
limbi slave), maestră a sportului, a cucerit 7 zitluri naționale pentiu 
clubul Politehnica (1966—1968, 1970—1971, 1973—1974). 


Antrenori 


— NICULESCU DAN (n. 1929), antrenor (absolvent L.E.F.S.), an- 
trenor emerit, fost jucător internațional (71 de selecționări în echipa 
României), a cucerit în calitate de antrenor 12 titluri naționale pentru 
clubul Dinamo (1965, 1968—1977 şi 1979). 


— HEROLD CONSTANTIN (1912—1984), absolvent A.N.E.F., an- 
trenor emerit, fost jucător internațional (19 selecționări în echipa Româ- 
niei), a cucerit în calitate de antrenor 7 titluri naționale pentru clubul 
Steaua (1956, 1958—1964 și 1966—1967). 


— FERENCZ SIGISMUND (n. 1925), antrenor la clubul Rapid 
(absolvent: I.E.F.S.), antrenor emerit, fost jucător internațional (32 
selecționări în echipa României, a cucerit în calitate de antrenor 7 ti- 
tluri naționale pentru clubul Rapid, echipa feminină (1960—1962, 
1965, 1969, 1972 şi 1978). 


— COSTESCU GRIGORE (n. 1934), lector universitar la “catedra 
de educaţie fizică a Institutului Politehnic București (absolvent I.E.F.S.) 
fost jucător internațional, maestru al sportului (72 selecţionări în echipa 
României), a cucerit în calitate de antrenor 6 ritluri naționale pentru 
echipa feminină a clubului Politehnica (1968, 1970—1971, 1973—1974 
și 1980). 


— DINESCU CONSTANTIN (n. 1929), lector universitar la catedra 
de educaţie fizică a Institutului Politehnic București (absolvent L.E.F.S.), 
fost jucător internațional a cucerit în calitate de antrenor 6 titluri 
naţionale, din care unul pentru echipa feminină Constructorul (1959) 
şi 5 pentru cea a clubului Politehnica (1963—1964, 1966—1967 şi 
1980). 


Selecţionări în echipele reprezentative ale României 


Masculin ; Feminin 
Costel Cernat 276 Mariana Bădinici 249 
Dan Niculescu 261 
Gh. Oczelak 240 Stefania Borş 232 


Vasile Popa (pînă în 1979) 233 Rodica Armion (pînă în 1980) 230 
Titus Tarău (pînă în 1975) 222 Nina Chireleu (pînă în 1980) 230 
Mihai Nedef (pînă în 1965) 216 


Notă: Cele mai mari șanse pentru a atinge cifra record de 300 o au, 
în ordine, Mariana Bădinici (n. 1957) Costel Cernat şi Dan Niculescu II 
(ambii născuţi în 1953) 

Recorduri de spectatori 


— 12 000 de spectatori la partida amicală dintre echipele mascu- 
line ale României și Uniunii Sovietice (singura întîlnire disputată de 
selecționata U.R.S.S. în ţara noastră), organizată în potcoava Stadio- 
nului Republicii în luna mai 1957 şi încheiată cu victoria formaţiei 
noastre cu rezultatul de 44—42 ! 

— 8000 de spectatori în partida amicală dintre echipele mascu- 
line ale României și Italiei, disputată în același an și pe acelaşi stadion 
în care sportivii români au obţinut victoria cu scorul de 58—51. 

— 8 000 de spectatori la partida amicală dintre echipele masculine 
ale României și Bulgariei, programată tot pe Stadionul Republicii și 
încheiată cu succesul oaspeților cu rezultatul de 54—36 (anul 1952). 

— 7000 de spectatori în partida amicală dintre echipele mascu- 
line ale României și Belgiei (76—57), desfăşurată în anul 1954 pe velo- 
dromul Dinamo. 

— 6 000 de spectatori la partida amicală dintre echipele mascu- 

line ale României și R. P. Chineze, care s-a desfășurat în anul 1956 
pe Stadionul Republicii și s-a încheiat cu un rezultat de egalitate 
65—65). 
( — 6 000 de spectatori în partida decisivă din Campionatul naţio- 
nal masculin ediția 1982/83 dintre formaţiile Dinamo şi Steaua, desfă- 
şurată în luna mai, 1983, în Palatul Sporturilor şi Culturii, și încheiată 
cu victoria echipei Dinamo. 

— 5 000 de spectatori la partida din campionatul național mascu- 
lin ediţia 1951, dintre echipele Metalul (campioana en-titre) şi Loco- 
motiva P.T.T. (48—59), desfășurată în nocturnă pe velodromul 
Dinamo. 

— 4 000 de spectatori la partida oficială din cadrul sferturilor de 
finală din Cupa Campionilor Europeni la baschet feminin, care s-a 
disputat în ianuarie 1975 în sala Floreasca şi s-a încheiat cu victoria 
formaţiei Politehnica București în fața echipei C.U.C. Clermont- 
Ferrand cu rezultatul de 75—63. Record de spectatori la o întîlnire 
de baschet feminin. 


Recordul absolut de spectatori în țara noastră îl deține demon- 
straţia celebrei echipe profesioniste Harlem Globe-trotters din S.U.A., 
formaţie înființată în anul 1927 de Abe Saperstein. Demonstrația a 
fost organizată în anul 1961 pe Stadionul Republicii (circa 18 000 de 
spectatori) pe un podium special amenajat, pe care celebra echipă a 
susținut un joc amical în compania unor sparring-parteneri tot din 
Statele Unite. 

Mai trebuie amintit evenimentul baschetbaliscic al anului 1965, 
demonstraţia jucătorilor profesioniști americani (Bob Cousy, Bill Ru- 

sel și K.C. Jones de la Boston Celtics, Oscar Robertson şi Jerry Lucas 
de la Cincinatti Royals, Bob Petit de la St. Louis și alții) conduși de 
celebrul antrenor Red Auerbach (de la Boston Celtics), în ţara noastră. 
La cele două partide amicale: disputate pe patinoarul 23 August, în 
compania unei selecționate bucureștene, au participat circa 12 000 de 
spectatori. Cea de a treia întîlnire s-a desfăşurat la Cluj pe Stadionul 
V. I. Babeș (peste 10 000 de spectatori), pentru ca, în sfîrșit, la ultimul 
joc dintre selecționata profesionistă și lotul nostru național, care s-a 
desfăşurat în potcoava Stadionului Republicii să vină peste 12 000 
de spectatori. 


20 000— 25 000 de spectatori au fost înregistraţi la Atena cu ocazia 
unor competiţii internaționale, ca Jocurile Balcanice sau partide ofi- 
ciale în Cadrul Cupelor Europene. De pildă, în anul 1967, pe Stadio- 
nul Averoff, în fața a peste 25 000 de spectatori (după presa din acea 
vreme), echipa Steaua a fost eliminată de către formaţia Panathinaikos 
cu scorul de 61—42, cu toate că în jocul tur de la Bucureşti militarii 
avuseseră drept zestre nu mai puţin de 17 puncte ! 


ȘTIAŢI CĂ... 


Prima câștigătoare a campionatului bucureştean (1929) a fost echipa 
de baschet Tenis Club Român (T.C.R.), club în cadrul căruia se prac- 
ticau şi alte sporturi ca; tenisul, rugbyul, înotul etc. În lotul acestei 
formaţii figurau o serie de polisportivi, ca: M. Balş — campion la 
înot și jucător de polo pe apă, Botez și Băicoianu, printre cei mai buni 
tenismeni ai țării, A. Balaş — un excelent rugbyst. T.C.R. va- cîştiga 
şi campionatul din anul 1930. De data aceasta, în formație întîlnim 
alte două nume: cunoscutul tenisman Poulieff (viitor campion naţional 
în anul 1931) şi Dinu Odobescu (jucător de rugby din anul 1926 la 
același club), un perseverent şi entuziast activist al baschetului timp 
de peste patru decenii. 


* Profesorul Niculae Duţescu (1908—1967), fost preşedinte al Federaţiei 
Române de Baschet și Volei în perioada 1932—1938, a cucerit împre- 
ună cu echipa liceului Mihai Viteazul campionatul interşcolar din anii 
1924 şi 1925. De asemenea, în calitate de profesor de educație fizică 
la liceul Matei Basarab, el a reușit în anul 1930 să alcătuiască o echipă 
de baschet cu care a întrecut pe rînd toate favoritele și a obținut titlul 
de campion şcolar. În lotul echipei liceului Matei Basarab, care, dato- 
rită priceperii și pasiunii acestui inimos profesor, va domina campio- 
natul școlar și în anii următori, întîlnim nume care vor deveni foarte 
cunoscute în perioada anilor 1934—40: Notti, Mănciulescu, Riegler, 
N. Alexandrescu şi P. Bălțeanu (ultimii 3 figurînd în echipa României, 
care a participat la Geneva, în anul 1935, la primul Campionat Euro- 
pean). În perioada cît a funcționat ca preşedinte al F.R.B.V. Niculae 
Duţescu (fost jucător, antrenor și arbitru), a avut loc și afilierea Fede- 
raţiei noastre la F.I.B.A., ţara noastră făcînd parte din cei 9 membri 
fondatori ai acesteia. De asemenea, prin efortul său personal, echipa 
României a fost înscrisă și a participat la primul campionat european 
de baschet. Tot datorită lui Niculae Duţescu a apărut în 1932 „„Regu- 
lamentul jocului de baschet comentat““. Demn de reținut este și faptul 
că datorită exigenţei și corectitudinii de care dădea dovadă în toată 

activitatea sa, majoritatea cluburilor fruntașe care își disputau întiie- 
tatea în campionatul regional îl solicitau ca arbitru pentru a conduce 
cele mai dificile partide (mai ales că în acea perioadă în teren nu func- 
ţiona decît un singur arbitru). Figura profesorului Duţescu va rămîne 
neștearsă în istoria baschetului românesc datorită perseverenţei cu care 
a organizat și dezvoltat această activitate sportivă timp de aproape 
7 ani, în condiţiile unei indiferenţe totale a oficialităților care conduceau 
în acea vreme destinele sportului românesc. 


D. D. Teică, un cunoscut boxer și antrenor de box, a fost și un 
mare iubitor al jocului de baschet. Cu toate că nu a practicat niciodată 
acest joc sportiv, totuși, datorită faptului că era un bun cunoscător al 
regulamentului acestei discipline sportive, a condus în calitate de 
arbitru numeroase partide de baschet în perioada anilor 1933—1938. 
Dar de numele lui D. D. Teică se leagă și afilierea Federaţiei Române 
de Baschet la F.I.B.A. La şedinţa festivă din 18 iunie 1932 de la Geneva, 
România a fost reprezentată de D. D. Teică, aflat în acea perioadă în 
Elveţia, cu o bursă din partea clubului YMCA. La această şedinţă 
memorabilă, România a devenit membru fondator, alături de Anglia, 
Argentina, Cehoslovacia, Grecia, Italia, Lituania, Elveţia și Portugalia. 
După întoarcerea sa în țară, renumitul antrenor de box a rămas atașat 
multă vreme şi de baschet, care a constituit a doua sa pasiune sportivă. 


Prima sală de baschet a fost cea improvizată din str. Brezoianu nr. 53. 
De fapt, proprietarii închiriau sala pentru gimnastică în cursul săptă- 
minii, iar sîmbăta și duminica organizau tot felul de baluri și serate. 
În aceste condiţii, echipele de baschet se „strecurau““ în orele neocu- 
pate din cursul săptămînii, uneori abia după orele 22. O altă sală folo- 
sită de baschetbaliști a fost cea din str. Luterană nr. 27 (astăzi nr. 9). 
Tot aici a funcționat un timp şi sediul federaţiei. O sală a mai existat 
în str. Sălciilor nr. 17 (actualmente str. Al. Sahia), dar aceasta a fost 
utilizată doar o scurtă perioadă de timp. Abia în anul 1939 baschetul a 
avut posibilitatea să-și desfășoare în condiții mai bune activitatea sa 
competițională pe timpul iernii, datorită inaugurării sălii asociaţiei 
Înainte, din Calea Șerban Vodă (în prezent Casa de Cultură), cu un 
teren cu dimensiuni regulamentare, unde puteau asista și cîteva sute 
de spectatori. 

Nici în privinţa terenurilor în aer liber situația nu a fost mai favo- 
rabilă. Din cele relatate de pionierii baschetului românesc, se poate 
stabili că după terenul YMCA (situat pe locul Teatrului Naţional), 
a existat un teren al clubului Juventus în incinta Stadionului Romco- 
mit (actualmente baza sportivă a Universităţii din str. V. Pîrvan), 
terenurile clubului C.F.R. (pe locul unde s-a ridicat Opera Română), 
un teren al asociației V.S.C. (lîngă Hala Traian), unul la Velodrom 

aparţinînd clubului Viforul Dacia, altul al asociației O.C.B. (situat pe 
str. "Țepeș Vodă), cel al clubului Aurora (de pe str. Mircea Vodă) și 
altele. Cam acestea au fost terenurile care au găzduit jocurile de baschet 
și volei în perioada anilor 1929—1939, dar ele nu au fost date în folo- 
sință toate în același timp, ci pe rînd, cîte unul la doi, trei ani. 


Primul turneu în străinătate al unei echipe românești de baschet 
a avut loc în ianuarie 1934, în mai multe localități din Cehoslovacia. 
Echipa Juventus, aureolată cu titlul de campioană regională (de fapt 
a Capitalei), a susținut un număr de 5 jocuri internaţionale, care s-au 
soldat cu tot atitea insuccese. Cea mai severă înfrîngere a formației 
Juventus (de fapt prima întîlnire internațională interechipe a unei 
formaţii românești peste hotare) a fost cea de la Praga, în fața echipei 
YMCA încheiată cu rezultatul de 3—71!... În următorii ani (1934— 
1939) echipele bucureștene au mai întreprins o serie de turnee: Spor- 
tul studenţesc în Bulgaria, Grecia, Turcia, Polonia și Letonia, C.F.R. 
în Franţa etc. 


Dumitru (Pik) Popescu-Cohbaşi, unul din cei mai valoroși fundâși 
ai reprezentativei de rugby a fost în același timp și un mare iubitor al 
jocului de baschet, evoluînd alături de Herold și ceilalți colegi de la 
A.N.E.F., atît în selecționata Institutului (care participa la campio- 
natele universitare bucureştene), cît și în formația R.C.B. (Rugby 
Club București), în care era unul din jucătorii de bază. După aproape 
două decenii, Pik Popescu-Colibași se va dărui cu pasiune carierei de 
antrenor de handbal, șlefuind multe elemente de mare valoare la Braşov, 
unde și-a stabilit cartierul său general, jucătoare care, în majoritatea 
lor, dețin titlul de maestre emerite ale sportului. Interesant este faptul 
că o serie de jucătoare pregătite de acest reputat antrenor de handbal 
au evoluat și la baschet, în componenţa echipei Voința Brașov, antre- 
nată de un alt pasionat al baschetului antrenorul Gh. Roșu. 


În anul 1942, Gazeta Sporturilor a încercat să reînvioreze activi- 
tatea baschetbalistică printr-o serie de articole semnate de tînărul 
jucător Aurel Neagu, care în acea perioadă activa la clubul Tirul (avind 
sediul lîngă Teatrul de Operetă). În anul respectiv, acest jucător și 
gazetar participa la partida internațională de baschet Bucureşti—Bra- 
tislava. În perioada anilor 1945—1946, pe același Aurel Neagu îl desco- 
perim ca preşedinte al districtului sportiv București, dar continuînd 
să evolueze ca jucător legitimat la clubul Sportul Studenţesc. În anul 
1946, A. Neagu face parte din comisia de organizare a primei Balca- 
niade, desfășurată la București, alături de Dem Danielopol, Gheorghe 
Epuran, Leon Teodorescu etc. 

La cea de a V-a ediţie a Campionatelor Europene de la Praga (1947) 
a fost prezentă și echipa României cu un lot de 13 jucători; printre 

care figura şi Aurel Neagu. Tînărul ziarist nu-și precupețeşte timpul 
şi» în afara orelor ocupate cu antrenamente și jocurile oficiale, trans- 
mite zilnic telefonic ziarului Sportul Popular interesante comentarii 
de la fața locului. În prima divizie naţională (ediţia 1947/48) Aurel 
Neagu participă ca jucător de bază al: Sportului studențesc, dar în 
vara anului 1948, o dată cu desființarea acestui club, renunţă definitiv 
la activitatea sportivă în favoarea carierei de ziarist sportiv. În ultimi 
15 ani a fost redactor-șef al ziarului Sportul. 


În anul 1947, în campionatul de baschet al orașului Timişoara, 
participau nu mai puţin de 10 echipe. Fruntaşa clasamentului, for- 
maţia R.G.M.T., avea printre jucătorii săi o serie de polisportivi de 
renume: astfel, pivotul principal al echipei nu era altul decît Andrei 
Rădulescu, student și fotbalist la Politehnica Timișoara. Viitorul jucă- 
tor și arbitru internațional (apoi preşedinte al Federaţiei de fotbal), 
era prezent la antrenamentele și jocurile oficiale de baschet din perioada 
de iarnă, cînd fotbalul se afla... în vacanță. Andrei Rădulescu nu 
avusese însă la "Timișoara primul său contact cu baschetul (pe care îl 
considera sportul cel mai complet), deoarece în timp ce juca fotbal la 
București (la cunoscuta echipă Venus) practica și baschetul la formaţia 
Viforul Dacia II. i 

După un an, în care Andrei Rădulescu evoluase cu regularitate 
la R.G.M.T., de regulă în „cinci“-ul de bază, secția de fotbal a clubu- 
lui Politehnica i-a interzis centrului său atacant să mai joace baschet, 
ca să nu se accidenteze. ii 

În echipa R.G.M.T. mai figurau și doi atleți valoroşi, care mai 
tîrziu au devenit antrenorii renumiţi: Carol Reihardt și Cornel Lovă- 
nescu. Alături de acești trei polisportivi, întîlnim și cîțiva baschet- 
balişti, ca Francisc Mark (viitor arbitru divizionar), Mihai Bachner 
(viitor președinte al Comisiei orăşeneşti de baschet) și Ladislau Gruber 
care a activat mai tirziu la Tg. Mureș). Antrenamentele și jocurile 
oficiale erau programate în sala de gimnastică a Institutului de teologie, 
iar în același an s-au primit de la Federaţia Română de Baschet și Volei 
primele 5 perechi de ghete de baschet pentru jucătorii din Timişoara ! 
Timp de aproape un deceniu și jumătate, antrenamentele și jocurile 
oficiale s-au desfășurat într-o altă sală, amenajată în fostul manej. de 
pe timpul Imperiului austro-ungar, frate geamăn cu manejul din 
Oradea. A 


La Constanţa, baschetul a pătruns prin anii 1946—1948, datorită 
unor jocuri demonstrative ale echipelor bucureștene Telefoane, Dinamo 
şi C.C.A. în perioada vacanţelor de vară petrecute pe litoral; apoi 
aceste echipe au întilnit în partide amicale selecționata orașului Con- 
stanța, formată mai ales din elevii școlilor tehnice și ai liceului Mircea 

cel Bătrîn. Cei care au pus bazele primei echipe constănțene au fost 
Eugen Nemţeanu (primul instructor de baschet din acest oraș) și pro- 
fesorul de educaţie fizică Nicolae Demian (multă vreme președintele 
comisiei municipale). Primul teren de baschet a fost amenajat în 1948, 
din inițiativa clubului Elphis. Au urmat alte terenuri, ca: Construc- 
torul (cu bitum) sau O.S.P. Cel mai frumos teren însă a fost construit 
în 1951, pe locul pe care se află în prezent edificiul Sălii Sporturilor. 
În sfârşit, în 1952 a luat ființă terenul Sănătatea dotat cu instalație 
pentru jocuri în nocturnă și tribune pentru spectatori. De această 
modernă bază se leagă numele a doi activiști pasionați din lumea medi- 
cală, doctorii Caloenescu și Mihăilă. De atunci, baschetul constănţean 
a urcat mereu pe scara performanțelor, fiind astăzi unul din puterni- 
cele centre din provincie. 

Baschetul constănţean a fost totodată un rezervor nesecat de ele- 
mente pentru prima reprezentativă a țării, pentru loturile naționale 
de seniori și juniori, ca şi pentru cele două cluburi bucureștene Steaua 
şi Dinamo. Să-i reamintim pe unii dintre aceştia: Costel Cernat, Niculae 
Pirşu, Anton Spinu, Lucian Ivascenco, Mihai Caraion, Vasile Paşca, 
Andrei Purcăreanu, Virgil Băiceanu, Romeo Tecău, Gheorghe Radu, 
Dorin Dumitru, Ştefan Vişoianu, Costică Cîndea, Costel Dumitru și 
alţii. Și baschetul feminin a avut elemente talentate, jucătoare de certă 
valoare, cum ar fi: Ecaterina Bradu-Stingă, Elena Pop; Rodica Pană, 
Stela Mihai, Rodica Jugănaru, Gabriela Pandrea etc. Desigur, apariţia 
unor sportivi valoroşi nu a fost posibilă fără munca perseverentă şi 
plină de dăruire a unor antrenori ca Emanoil Răducanu, Al. Boitoş, 
Maria Popovici, Mărţişor Hondrilă, Dumitru Bănică, lon Adrian 
şi alții. 


În iarna anului 1947 a debutat în categoria a II-a a campionatului 
de sală al Capitalei și formaţia de baschet a clubului Dinamo. În lotul 
prezentat la primele întîlniri au figurat numeroși handbaliști ca regre- 
tatul Gabriel Zugrăvescu (multă vreme antrenor federal), Const, 
Lache (antrenor la Universitatea Timişoara — multiplă campioană 
națională), Constantin Oprişan (antrenor și vicepreședinte al clubului 
Voința), Victor Surugiu (ulterior antrenor al echipei naționale de volei), 
precum şi proaspeţii transferați de la echipa de baschet C.F.R., Lucian 
Vasilescu (conf. univ. L.E.F.S.) şi Dan Niculescu (care va rămîne fidel 
acestui club timp de peste 3 decenii atît ca jucător, cît și ca antrenor), 


În aceeași perioadă este de semnalat un alt debut în baschetul 
bucureştean, acela al noii formaţii A.S.A. (apoi C.C.A., actualmente 
Steaua), rodul activităţii neobosite a polisportivului Gicu Epuran. Acest 
talentat sportiv, care, în afara baschetului, a mai practicat atletismul 
(săritura cu prăjina), handbalul, voleiul și schiul, a reuşit în iarna anului 

1947 să „încropească““ o echipă numai din debutanţi, practicanți ai 
altor discipline sportive, ca Bombonel Cosmescu (mai tîrziu antrenor 
emerit la rugby), Cicerone Danielescu (volei), Romică Platon și Romică 
Predoiu (handbal), precum și 3 jucători de la „Cartea Românească“ 
care activau în cat. a III-a: Gigi Moldoveanu, Carol Socal și Costel 
Voicu (toţi încorporaţi în acea perioadă). Deci aceasta a fost prima echipă 
A.S.A. care includea 4 începători și 3 jucători de categorie inferioară, 
alături de un internațional bine cunoscut în baschetul românesc (Gh. 
Epuran), care era în același timp și antrenorul formaţiei. Peste cîteva 
luni echipa A.S.A. s-a întărit prin încorporarea a 2 cunoscuţi baschet- 
balişti din Tg. Mureș: Sigismund Ferencz și Buzaș. Acesta a fost 
primul nucleu al echipei militare, care în mai bine de 35 de ani de acti- 
vitate va cuceri nu mai puţin de 15 titluri naționale ! 


Cunoscutul arbitru divizionar Vasile Bordeianu, care a condus par- 
tide oficiale de categoria A mai bine de două decenii (1952—1973), 
a avut o activitate din cele mai rodnice în baschetul românesc. Cunoscut 
iubitorilor baschetului din paginile ziarelor Gazeta Sporturilor şi Sportul 
Popular (1940—1950), sub iscălitura Vebo, a luat contact cu acest 
spectaculos joc sportiv în anul 1938, pe cînd era elev în clasa a VI-a 
a liceului Gheorghe Șincai. Etalînd chiar de la această vîrstă calități 
de bun organizator. Vebo a reușit să alcătuiască o echipă de baschet 
care juca și volei în același timp și căruia i-a dat denumirea de Înainte, 
după numele sălii de gimnastică din Calea Şerban Vodă (actualmente 
Tehnic Club), aflată în imediata apropiere a terenului improvizat pe 
care se antrenau tinerii elevi ai liceului Gheorghe Șincai. 

Jucător, apoi antrenor al acestei echipe, Vebo a fost un mare ani- 
mator al jocului de baschet. În această primă echipă Înainte au activat 
la început Vasile Popescu (cel de care se leagă succesele baschetului 
românesc pe arena internațională din anii 1955—1957), iar mai tîrziu 
Gheorghe Roşu, viitorul antrenor al echipei feminine Voința Brașov 
(care a pregătit numeroase sportive pentru loturile naționale). În anul 
1946 Vasile Bordeianu s-a transferat la C.F.R., unde după puţină 
vreme își va încheia cariera de jucător. În continuare, Vebo se afirmă 
ca antrenor al unor echipe divizionare masculine și feminine, apoi 
ca activist. În această ultimă calitate, Vasile Bordeianu a ocupat de-a 
lungul anilor numeroase funcții, ca președinte al colegiilor de arbitri, 
de competiţii sau de disciplină... O ultimă descoperire a acestui 
îndrăgostit de jocul de baschet a fost și juniorul Alin Savu, component 
mai tirziu al formațiilor Știința şi Steaua, sportiv care în anul 1967 a 
fost selecționat într-o reprezentativă europeană. Și astăzi îl putem 
întilni pe Vasile Bordeianu prin sălile de baschet, conducînd cu aceeași 
competenţă și pasiune formaţii de categoria Onoare și Promoţie, acti- 
vînd cu aceeaşi dragoste în Comisia orașului București. Vebo a fost 

şi a rămas un credincios al jocului de baschet, avînd un aport de necon- 
testat în dezvoltarea baschetului din țara noastră. 


În perioada de debut a handbalului în 7 (1958—1960), o serie de 
baschetbaliști fruntași ai echipelor divizionare A au apărut în forma- 
tiile de handbal și au evoluat cu mult succes chiar în jocuri oficiale. 
Să vi-l reamintim, mai întîi, pe Mihai Nedef, care a intrat chiar în 
vederile antrenorului Ioan Kunst-Ghermănescu pentru lotul naţional, 
Georgică Stoica (jucător la Metalul, cu care a cucerit două titluri naţio- 
nale la baschet), Adriana Florescu (care a cîștigat un titlu naţional la 
handbal în 11 cu echipa Olimpia M.I.)! Să mai notăm și alți sportivi 
de valoare care au jucat cu plăcere şi baschet: pe primul loc pe această 
listă figurează Lia Manoliu (campioană olimpică la aruncarea discu- 
lui), care a cucerit împreună cu formaţia Știința București (1950) primul 
titlu național decernat la baschet feminin; celebrul portar al echipei 
naţionale feminine de handbal, Irina Nagy-Climovschi, a jucat la 
Tîrgu Mureș simultan în divizia A atât handbal, cît și baschet; un alt 
nume cunoscut în sportul românesc, de data aceasta la tenis, Julieta 
Namian-Boboc, înainte de a deveni campioana naţională de tenis, a 
evoluat la echipa feminină de baschet Olimpia M.I.; o perioadă scurtă 
a jucat baschet și o altă campioană de tenis, Judith Dibar; în sfîrșit, 
regretatul Hansi Dlugosch, un veritabil as al hocheiului pe gheaţă, a 
fost şi jucător internaţional de baschet ! 


Corpul arbitrilor a fost condus, la noi în ţară, chiar de la primul 
campionat naţional, de către un organism central din cadrul Biroului ` 
federal, denumit Comisia centrală a arbitrilor. De-a lungul celor 34 
de ediții s-au afirmat numeroși arbitri atît în campionatele interne, 
cît şi în cele de peste hotare. 

Prima afirmare pe tărîm internațional— demonstrată de comentariile 
ziarelor de specialitate și de elogiile echipelor respective —a fost cea 
a lui Sigismund Ferencz, în anul 1956, cînd a condus cîteva partide 
disputate de către o selecționată din S.U.A. în Cehoslovacia şi Polonia. 
Imediat după succesul repurtat, arbitrului nostru i s-a acordat titlul 
de arbitru internațional. În următoarea perioadă (pînă în anul 1970) 
alți cîţiva dintre arbitrii noștri s-au remarcat pe tărîm internațional: 
Eugen Hottya, Al. Dănilă, Gheorghe Dinescu, Mircea Rizea, Gheorghe 
Roşu, Vasile Popescu, Lucian Vasilescu, Ion Petruţiu, Vasile Kadar, 
Cornel Negulescu și alții. În sfîrşit, din decada a opta, o serie de arbi- 
tri români și-au confirmat din plin valoarea, fiind programați în Cupele 
europene şi partidele interțări. Avem în prezent arbitri internaționali 
bine cotați, care ne reprezintă cu cinste la conducerea unor jocuri 
internaționale în diferite țări ale Europei. În fruntea acestei liste se 
află, desigur, George Chiraleu, care a condus cîteva finale europene 

ale Cupei Campionilor şi Cupei Cupelor, finale ale Cupei Koraci, 
precum și partida amicală dintre selecționata Europei şi echipa Ceho- 
slovaciei. Alături de George Chiraleu mai trebuie evidenţiaţi şi alți 
talentaţi arbitri (purtători ai ecusonului FIBA), Augur Toto Atana- 
sescu, Mihai Aldea, Jean Antonescu, Emil Niculescu, Pompiliu Pasăre 
Gheza Dutka, Mihai Dimancea, Dumitru Crăciun, Florin lia 
Iosif Szabo și Valeriu Ilin. 


CUPRINS 


PREFAŢĂ 
MARI SPORTIVI"SI ANTRENORI. Lia ce IE la 


(ENI NOE MORIANMI e so aa e pna aa cale setata le ali, 


Cei doi copii teribili ai Teiului, Andrei Folbert și Costel Di- 
ETA E T Alo ps te ANGUS 0 Si Ve SAN 
A ales baschetul, spre dezamăgirea . . . handbalului, Mihai 
interese Mr NB isa JE Ma O a 3 BOR 0 aia ZI las te RIN ala 
Doi colegi de echipă naţională, Alexandru Dănilă și Vasile 
Popescu... ceea ea eee en eeeaneeene 
Cel mai bun baschetbalist din Oradea, Liviu Nagy . 
Cum s-a decis destinul unui baschetbalist, Emanoil Rădu- 
CA Au E a Eda a ea ORI AR 0 e RI E AES AU 
Un artizan al baschetului feminin, Sigismund Ferencz 

Un antrenor... concediat, Gheorghe Roșu 
Căpitan la... 20 de ani, Grigore Costescu 
La panoul de onoare... Viorica Niculescu 
Un cavaler al baschetului romantic, Horia Demian .... 
Un student român de nota 10, în echipa Europei, Alin Savu 
Un virtuoz al mingii de baschet, Niculae Viciu 
Pivotul care vine (1964)... antrenorul care vine (1984), 
Gheorghe Novac 


Un renumit polisportiv, Constantin Herold 
Alexandru Fodor 
Octav Dimitriu 


Familii de baschetbaliști de-a lungul unei jumătăți de secol. . 
Longevitatea sportivă în baschetul de performanță 


MARTOR LA COMPETIȚII PESTE HOTARE ........ a 


La Wroclaw, favorita publicului a fost... Spania! .... 
Cu Știința Bucureşti la Amsterdam ...........c. 
Cu Politehnica București, pe urmele lui . . . Hagi Tudose! 
La telefon, Praga 


urnisti:AnEinlanda orst ta lia Sage ARE s Do îs RIND aa 
Balcaniada de la Izmir, via Istanbul ... 
Turneul de calificare de la Haarlem  ...... 
La Cracovia, prelungirile au decis calificarea | 
Comportarea de la Karlsruhe 
PANORAMIC MR S IERE a a ai ada ta R 10 at e 
Tactici şi șocuri produse de antrenori adversarilor! ........ 
Ultima secunda. ss cc AEAN tel ai e LAEE Se 
Întîmplări hazlii și altele nu prea... ... 
Recorduri ale unor sportivi și antrenori 
Jucători 
Antrenori 
Selecţionări în echipele reprezentative ale României . 
Recorduri ide speota torii A «pal. e 3 tc dedusă ant ATA A 
STIA PICĂ E pi o a pata ala va aie MERA A AM ARIA 

